
Pornind la alcătuirea acestui 
scurt cuvânt de început al cărţii ce adună învăţăturile Stareţului Ta- 
dei de la Vitovniţa, nu putem decât să ne amintim cuvintele Cuviosu- 
lui Iustin (Popovici) de la Mănăstirea Celie, însemnate în predoslovia 
sa la Vieţile Sfinților: „Vieţile sfinţilor nu sânt altceva decât viaţa Dom- 
nului lisus Hristos, înnoită şi continuată în fiecare sfânt, într'o măsură 
mai mare sau mai mică...” Faptele şi lucrările sfinţilor se potrivesc, 
potenţial, pentru toţi Creştinii — care prin întreaga lor viaţă râvnesc 
„să umble cu vrednicie Domnului,” /Col. 1:10/ care năzuiesc la mân- 
tuire şi îndumnezeire în Hristos. Astfel a fost, în măsura cunoscută 
lui Dumnezeu, şi viaţa fericitului Stareţ Tadei de la Vitovniţa, ce a lu- 
minat mult-pătimitoarea istorie a Bisericii şi poporului nostru Sârb în 
veacul al XX-lea, cu „lumina lină” a căutării sale după Împărăţia lui 


Dumnezeu, cu „pace şi bucurie în Duhul Sfânt.” /Rom. 14:17/ 


HRISTOS MÂNGÂIE 

SUFLETUL COPILULUI TRIST 
Tomislav Ştrbulovici (Tadei, în 
monahism) s'a născut prematur într'un târg, la şapte luni, pe 19 
octombrie 1914, de praznicul Sfântului Apostol Toma (după care a 
primit şi numele de botez); părinţii săi erau ţărani din satul Vitovniţa, 
lângă Petrovaţ pe Mlava. A fost botezat de îndată, căci se temeau că 
nu va trăi. A fost foarte plăpând trupeşte încă de la naştere şi cu 


o sănătate firavă, încât mai târziu, monah fiind, glumea adesea pe 

seama sa, smerit, spunând: „Din mine nici nu putea să se aleagă 
ceva mai bun, dacă m'am născut la târg!” 

Copilăria a fost tristă pentru micul Tomislav în săraca familie de 
ţărani, în anii războiului şi după război. A rămas de timpuriu fără 
mamă; acasă, în locul glasului blând şi iubitor al mamei se auzea 
cuvântul mai întâi al primei, şi apoi al celei de-a doua mame vitrege. 
Firavul Tomislav, suflet peste măsură de simţitor, ce se împotrivea 
răutăţilor din jur şi vieţuia într'o lume a gândurilor sale, a cunoscut 
astfel multă amărăciune. De aceea, după o spune chiar el, „am plecat 
de acasă cu o bucată de pâine în buzunar.” Nici prin statură, nici prin 
personalitate, nici prin caracter nu semăna cu ceilalţi copii din sat. 
Aceasta a fost crucea lui: era diferit, chiar şi în privinţa mâncării — de 
când se ştia nu a putut mânca hrană gătită cu untdelemn, nici ouă, 
nici lapte, nici măcar să guste carne. Îl certau, încercau să-l hrănească 
cu sila, dar organismul lui nu primea nici un fel de hrană cu carne. 
Până la 16 ani a mâncat, după cum el însuşi spune, „mai mult pâine, 
ceapă şi castraveți.” S'a născut din dragostea lui Dumnezeu în lumea 
asta, un loc străin lui, ca să postească şi să vieţuiască în feciorie din 
copilărie: ca prunc postitor s'a născut şi ca feciorelnic stareţ postitor 
s'a mutat în Împărăţia Cerurilor. 

A fost batjocorit şi luat în zeflemea, socotit neputincios pentru muncă 
şi îndeobşte nefolositor pentru viaţă — copilăria lui a semănat foarte 
mult cu copilăria tristă a Cuviosului Amvrosie de la Optina. 1 se 
spunea cu dispreţ: „Eşti bun de nimic! Priveşte la Miladin (un copil 
de vârsta lui) cum îşi ajută tatăl, iar tu mănânci pâine degeaba!” 
Aceste cuvinte îl dureau atât de mult pe micul Tomislav, încât alerga 
pe câmp, sub un copac, şi acolo, în rouă, cel mai însingurat din 
lume, se ruga Domnului să-i dea mângâiere - „să facă Domnul aşa 
încât să fie şi el folositor o dată la ceva.” Îl chinuia necontenit teama 


că „la bătrâneţe voi fi nemulţumit de mine şi, de aceea, nu am putut 

niciodată să am tihnă din pricina acestui gând” (această teamă îl va 
însoţi mai târziu, şi în cei dintâi ani de monahism). Era stăpânit, fără 
îndoială, şi de mâhnirea că tatăl lui, altfel un om bun şi liniştit, nu 
l-a ocrotit şi nu s'a purtat cu el aşa cum aşteptase sufletul de copil 
însetat de iubirea părintească: „Eram supărat că s'a recăsătorit după 
moartea mamei şi a avut doi copii cu a doua soţie, dar mai ales când 
s'a căsătorit şi a treia oară, căci cea de-a doua soţie îi murise. El, 
amărât, s'a căsătorit ca să aibă o femeie în casă, care să aibă grijă de 
copii. Din pricina acestui război al gândurilor cu tatăl meu, mulţi ani 
nu am putut spori duhovniceşte.” 

În anii aceştia, în inima sa înfiorată de copil se naşte un sentiment 
ceresc, că nu e din lumea aceasta, şi o dorinţă tainică de a se izbăvi 
din lumea mâhnirilor şi a tristeţilor, de a se închina întru totul lui 
Dumnezeu, de a căuta bucurie şi mângâiere numai la El, Domnul cel 
blând, singurul care-i mângâie pe cei ai Săi ce pătimesc. Dumnezeul 
cel viu i-a şoptit dulce sufletului care în lumea aceasta nu avea 
unde să-şi plece capul: „Când am văzut că nici părinţii, nici rudele, 
nici prietenii, nici restul lumii nu-mi dau altceva decât răni, ocări 
şi durere, am hotărât singur ca de acum să nu mai trăiesc pentru 
lumea aceasta, ci să închin Domnului acele puţine zile care mi-au 
rămas până la moarte. Am văzut că în lume nu am nimic cu adevărat 
al meu, decât numai pe Domnul.” Pe de altă parte, Dumnezeu i-a 
luminat mintea de copil pentru a înţelege că toată această viaţă de 
pe pământ este numai slujire şi că nu există altă viaţă decât slujirea 
şi îndelunga-răbdare a necazurilor şi a amărăciunilor: „Din copilărie 
am văzut că există slujire. Părinţii slujesc copiilor, copiii slujesc 
părinţilor — şi atunci mi-a venit gândul: dacă fiecare slujeşte cuiva, 
eu vreau să-i slujesc lui Dumnezeu, căci El este mai presus de toate. 
Iată, aşa ne cheamă Domnul din pruncie...” 


Deşi copilăria şi tinereţea timpurie i-au fost, prin pronia lui 

Dumnezeu, zugrăvite în culorile toamnei târzii şi nu ale primăverii, 
Starețul Tadei a vorbit întotdeauna cu multă dragoste despre mama 
sa (de la care, după spusele lui, a moştenit marea sensibilitate su- 
fletească), precum şi despre tatăl său, care era „un om liniştit, tăcut 
şi blând, de o bunătate nemaiîntâlnită.” A suferit mult, până în 
ultimele zile ale vieţii sale pământeşti, „din pricină că l-am rănit pe 
tata prin gândurile mele şi niciodată nu am putut să mă căiesc pentru 
asta.” De-a lungul întregii sale slujiri duhovniceşti, plângându-şi acest 
păcat faţă de tatăl său din tinereţe, săvârşit cu gândul, Starețul Tadei 
îi va învăţa pe fiii săi duhovniceşti despre importanţa covârşitoare 
a ascultării cu gândul şi cu fapta a copiilor faţă de părinţii lor 
trupeşti (căci „ei sânt cu adevărat, după Domnul, cel mai mare bun 
al nostru de pe pământ!”), iar țelul vieţii Creştine îl va mărturisi ca 
fiind „întoarcerea noastră în sânul Tatălui Ceresc, întoarcerea Fiului 
Risipitor din ţara îndepărtată în pământul celor vii!” 

După absolvirea şcolii primare (cu note mari!), fiindcă, din pricina 
slăbiciunii şi a nedezvoltării trupeşti, nu a putut să meargă la munca 
câmpului, a fost dat să înveţe meşteşugul croitoriei la Petrovaţ, unde 
a terminat Şcoala Comercială de Meserii. Nici în această muncă nu 
s'a arătat priceput şi din nou a avut multe de îndurat din pricina 
răutăţii oamenilor, ceea ce neîndoielnic a cauzat îmbolnăvirea de 
tuberculoză (se ştie că sufletele sensibile peste măsură se îmbolnăvesc 
mai des de tuberculoză decât cele care nu sânt aşa). 


LEPĂDÂND TOATE, 

ÎI URMEAZĂ LUI HRISTOS 
În acest răstimp al existenţei 
(1932), tânărul de 18 ani era pe deplin stăpânit de întrebări privind 
sensul vieţii, şi în adâncul inimii sale se aprinde gândul plecării la 


mănăstire. Scrie o scrisoare către Mănăstirea Gorniak, cerând să fie 

primit ca frate. A aşteptat răspunsul -— iarăşi, prin pronia lui 
Dumnezeu — vreme de şase luni încheiate. Ceea ce s'a întâmplat între 
timp va avea o înrâurire hotărâtoare asupra vieţii sale de mai târziu. 
Aşteptând un răspuns de la mănăstire, Tomislav s'a îmbolnăvit grav 
de plămâni şi a trebuit să meargă la Belgrad pentru tratament clinic. 
În spitalul de la Dedinie s'a tratat vreme de 47 de zile. Deoarece, 
din pricina stării generale rele şi a constituţiei fizice slabe, starea de 
sănătate nu i s'a îmbunătăţit deloc, un consiliu de medici s'a reunit 
şi a hotărît că trebuie să se înceapă de îndată o complicată terapie 
de pompare a aerului comprimat (combinat cu medicamente) 
în plămânii bolnavi. Evaluarea medicală a fost că fără aplicarea 
acestei terapii va putea trăi cel mult încă cinci ani. Primind acest 
diagnostic ca pe un semn şi o chemare de la Dumnezeu pentru a se 
lepăda de lumea şi viaţa aceasta, el alege să nu urmeze tratamentul 
şi se încredinţează în mâinile lui Dumnezeu, ieşind din spital pe 
răspunderea sa. Conştient fiind că în cel mult cinci ani, adică până 
în 1937, mai mult ca probabil că va muri, tânărul Tomislav hotărăşte 
să-şi închine aceşti ultimi ani rămaşi din viaţa sa întru totul lui 
Dumnezeu, la o mănăstire. „Nu m'am dus nici la dispensar, nici 
tatălui meu nu i-am spus nimic. Am plecat la Mănăstirea Gorniak şi 
am vorbit cu stareţul mănăstirii.” I-a explicat situaţia sa, i-a spus că 
nu mai are de trăit decât vreo cinci ani şi că doreşte să închine aceşti 
ani Domnului, ca monah smerit, în pocăință şi rugăciune. Era anul 
Domnului 1932. 

Prin minunata purtare de grijă a lui Dumnezeu, la discuţia lui 
Tomislav cu igumenul Mănăstirii Gorniak, părintele Rus Serafim, 
(cel ce, trei ani mai târziu, îl va tunde în monahism), a fost de faţă 
şi „un oarecare bătrân monah Rus,” trimis al lui Dumnezeu de 
departe (ca oarecând lui Rastko, Sfântului Sava!). Înțeleptul monah 


valaamit, dumnezeieşte luminat, a mers a doua zi la sufletul însetat 

de Dumnezeu, spunându-i: „Am auzit aseară ce-ai vorbit cu stareţul 
şi cum îţi închipui tu monahismul. Nu vei putea afla nicăieri în 
mănăstirile noastre o călugărie aşa cum îţi închipui. O astfel de 
rânduială se găseşti în Serbia numai la Ruşi, la Mănăstirea Milkoveo. 
Acolo s'au adunat Ruşii fugiţi de la Mănăstirea Valaam din Finlanda. 
Acolo trebuie să te duci, numai acolo vei putea afla ceea ce caută 
sufletul tău!” Astfel, blândul Hristos l-a dus de mână pe acela care 
L-a căutat din toată inima în tinereţile sale. De la Gorniak (ctitoria 
Sfântului cneaz Lazăr al Sârbilor), Tomislav, lepădând toate, a urmat 


lui Hristos la Mănăstirea Milkovo, lângă Svilainiţa. 


MĂNĂSTIREA MILKOVO, 

ÎN RAIUL HARULUI DINTÂI 
În Mănăstirea Milkovo, la vremea 
aceea, vieţuiau nişte monahi Ruşi din vestita Mănăstire Valaam care, 
prigoniţi de ai lor, au ajuns în Serbia. În anul 1918 insula Valaam, 
„Athosul Nordului,” a devenit parte a Finlandei. Astfel, Valaamul 
a intrat sub jurisdicţia Bisericii Ortodoxe a Finlandei, care în 1921 
primise noul calendar. Autorităţile bisericeşti de acolo au impus în 
anul 1925, după mari lupte, noul calendar în Mănăstirea Valaam, 
iar cei mai mulţi monahi Ruşi, credincioşi calendarului bisericesc 
al Bisericii Ortodoxe Ruse (anume, cel vechi), care nu au dorit 
să primească această silire administrativă, au fost alungaţi din 
mănăstire în perioada 1925-1927. Un mare număr dintre aceşti 
monahi, prin purtarea de grijă a lui Dumnezeu, au ajuns în Serbia şi 
au fost primiţi şi rânduiţi de Biserica Serbiei prin felurite mănăstiri. 
Câţiva dintre aceşti prigoniţi pentru Hristos au venit şi la Mănăstirea 
Milkovo. Aceştia, conduşi de minunatul Schiarhimandrit Amvrosie 
Kurganov (1933), fiu duhovnicesc al Cuviosului Amvrosie de la 
Optina, au adus cu ei duhul isihast al monahismului de obşte al 

Mănăstirii Valaam. Pe acesta, Mănăstirea Valaam îl primise de la 
Sihăstria Optina, iar Sihăstria Optinei a înflorit ca o roadă tainică 
a pustiei Sfântului Munte, căci fusese întemeiată de ucenici ai 
nevoitorului athonit Sfântul Paisie Velicicovski, trecuţi din Moldova 
în Rusia. În Mănăstirea Milkovo se vieţuia după tipicul aspru al 
Mănăstirii Valaam - slujbele erau „Ruseşti,” de multe ore, se postea 
aspru, pravila de rugăciune era anevoioasă, se slujea Sfânta Liturghie 
în fiecare zi (iar Starețul Tadei se va strădui întreaga sa viaţă de 
ieromonah să împlinească această pravilă şi nevoinţă, slujind în 
fiecare zi Sfânta Liturghia, chiar şi în zilele de boală grea, însuşindu- 
şi cuvintele Sfântului loan din Kronştadt: „Când nu slujesc Sfânta 
Liturghie, simt că aş muri!”) 

În mănăstire vieţuiau treizeci de călugări, îndeosebi Ruşi. Igumen 
era vestitul Schiarhimandrit Amvrosie, pe care Tomislav, intrând 
în mănăstire „cu o rasă şi o bucată de pâine în mână,” l-a găsit în 
pătulul mănăstirii „cu mantia prinsă la brâu, desculţ şi călcând 
noroiul amestecat cu pleavă.” Schiarhimandridul Amvrosie era 
un soare viu al Mănăstirii Milkovo şi nevoitor al vieţii celei sfinte; 
fusese la Sihăstria Optinei în obştea Cuviosului Amvrosie, de la care 
a primit şi tunderea în călugărie. Avea rugăciunea neîncetată şi trăia 
neîntrerupt cu aducerea-aminte a morţii. Răspândea în jur pacea şi 
bucuria Împărăției lui Dumnezeu. După cuvintele Stareţului Tadei, 
care până la sfârşitul vieţii pământeşti a avut o dragoste înflăcărată 
faţă de învățătorul său duhovnicesc, „din Părintele Amvrosie izvora 
o dragoste nespusă şi curată; el a primit de la Stareţii Optinei ce era 
mai bun: dragostea. Nu s'a mâniat niciodată pe vreun monah sau pe 
vreun frate, nici măcar un cuvânt ma spus cuiva. A răbdat multe şi 
pe toate le-a iertat. Toate grijile şi problemele le încredința Domnului 
şi numai Lui i se plângea. S'a ostenit să transmită această calitate şi 


obştii, prin pilda sa, şi mulţi au învăţat de la el cum să cultive această 

dragoste deplină şi nepătimitoare în viaţa de zi cu zi.” Prin acest duh 
al iubirii dumnezeieşti, Starețul Amvrosie, dând pildă vie de viaţă 
Creştinească, a aprins sufletul curat al fratelui Tomislav; de aceea, 
dragostea dumnezeiască încercată atunci va rămâne veşnic măsura 
adevărului vieţii. Starețul Amyvrosie va fi pentru Starețul Tadei pildă 
vie de viaţă sfântă, care îl va însufleţi până la sfârşitul vieţii: „Venea la 
sfânta slujbă întotdeauna cel dintâi şi se aşeza în scaunul de igumen. 
Se vedea că este copleşit de griji; fără să spună nimănui nimic, pe toate 
le punea înaintea Domnului. Nu a pedepsit niciodată pe nimeni. Nu a 
avut niciodată nici măcar un gând rău despre cineva, nici prin privire, 
nici altfel. Îi iubea pe toţi aşa cum erau şi se ruga lui Dumnezeu să- 
i lumineze. Prin pilda sa vie ne-a învăţat cel mai mult şi a stăruit să-l 
aducă pe fiecare, prin această pildă, pe calea mântuirii.” 

Primele zile ale vieţii de mănăstire au fost perioada celei mai mari 
fericiri pentru tânărul Tomislav, care era acolo strigat ruseşte, cu 
dragoste, lomuşka: „Când am venit ca frate în Mănăstirea Milkovo, 
părinţii mi-au dat metanii şi m'au învăţat cum să mă rog. Şi după 
cum mi-au arătat, aşa am şi făcut. M'am dăruit întru totul Rugăciunii 
lui lisus. Gândeam aşa: «Mai am numai cinci ani de viaţă, hai să nu-i 
irosesc în zadar, hai să-mi găsesc calea către Dumnezeu!».” Sănătatea 
trupească i s'a refăcut, mai cu seamă de la post: „Slavă Domnului, 
m'am însănătoşit, dar nervii îmi erau deja distruşi,” spunea Starețul 
Tadei despre zilele acelea. 

Deoarece era adunat cu întreaga fiinţă asupra celor lăuntrice, dar 
în afară era trupeşte slab, adesea adormea de oboseală la ascultare. 
Astfel, după cum el însuşi spunea, nu s'a arătat deosebit de 
înzestrat la nici o ascultare. A lucrat mai întâi în via mănăstirii, până 
când odată, pe când dormea, hoţii au furat tot. Nici igumenul, nici 
vreunul dintre fraţi nu i-au adresat cuvinte de mustrare, l-au mutat 


numai la altă ascultare: să păzească oile şi caprele. Cu un prilej, pe 

când citea din Ceaslov, a adormit şi aici de oboseală, iar oile s'au 
împrăştiat şi au făcut pagubă în ogorul învecinat. Acelaşi lucru s'a 
întâmplat şi când împlinea ascultarea de paznic la vaci. În cele din 
urmă, a primit ascultare la trapeză şi în biserică. Niciodată nimeni 
din mănăstire nu l-a mustrat, nici nu i-a reproşat ceva pentru 
paguba pe care a adus-o obştii cu neîngrijirea şi oboseala sa. Aşa 
era obştea Rusească a Mănăstirii Milkovo! Prin dragostea a-toate- 
iertătoare se dobândeşte Cerul... 

Tomislav a ajuns, aşadar, fiu duhovnicesc al Stareţului Amvrosie de 
la care, pătrunzând în taina părinţiei şi a înfierii duhovniceşti după 
predanie, a deprins ascultarea sfântă şi mântuitoare, paza minţii şi 
Rugăciunea lui lisus: „Părintele Amvrosie mi-a spus: «Orice ai face, 
să spui neîncetat în sineţi: lisuse, Fiul lui Dumnezeu, miluieşte-mă 
pe mine!» Eram copil şi l-am ascultat cu toată inima. În fiecare zi 
îi mărturiseam părintelui meu duhovnic ce se întâmpla înlăuntrul 
sufletului meu, iar el mă povăţuia ce să fac. După o vreme am simţit 
că, dimpreună cu aerul pe care-l respiram, rugăciunea «intra» în 
inimă. Cu trecerea timpului, rugăciunea a început să se săvârşească 
de la sine, în inimă.” Astfel, tânărul frate a devenit smerit primitor 
al duhului isihast al Bisericii. 

Dumnezeu a dăruit sufletului curat şi încercat în ascultare darul 
rugăciunii neîncetate şi de sine săvârşitoare, „harul fără plată, 
negrăita stare de pace şi bucurie,” cum îi plăcea Stareţului Tadei să 
spună. „Numai cei ce au primit harul fără de plată potsă ştie care este 
starea Îngerilor şi a Sfinţilor. Ştii cum erai înainte, te mâniai, iar acum 
nu mai ai mânie. Nu este nici un om care să te poată răni, nici un gând 
rău nu îţi poate face rău, căci eşti îngrădit, cârmuit prin Duhul Sfânt. 
Acum poţi să înţelegi starea Preasfintei Născătoare-de-Dumnezeu, 
care din pântecele mamei şi până la sfârşitul vieţii pământeşti, şi în 


veşnicie, a petrecut în deplinătatea harului dumnezeiesc.” 

Predându-se fără preget Rugăciunii lui lisus, cu toată inima şi 
cugetul, sub mâna încercată a Stareţului Amvrosie, Părintele Iadei 
a sporit mult în scurt timp şi a primit grabnic „harul în dar,” harul 
lăuntric al păcii şi bucuriei în Duhul Sfânt; lucrarea Împărăției lui 
Dumnezeu şi a energiilor necreate ale lui Dumnezeu în minte şi în 
inimă; curățirea, liniştirea şi luminarea minţii, lepădarea sa tainică şi 
slobozirea din robia gândurilor, simţurilor, patimilor şi lumii; harul 
cu care Dumnezeu luminează persoana pe de-a întregul. Dumnezeu 
l-a învrednicit încă de la început a pregusta plinătatea cercării minţii 
şi a inimii nevoitorilor şi a Părinților Bisericii dăruiţi cu trezvie. 
Starețul Tadei vorbeşte smerit despre aceste zile: „În scurt timp, 
tocmai din pricina acestei încredinţări depline a voii mele lui 
Dumnezeu şi a doririi sincere după Dumnezeu, m'a luminat 
dumnezeiescul har, care a dat naştere în sufletul meu unei bucurii 
şi păci negrăite. Ascult inima şi aud înlăuntru: «Doamne lisuse 
Hristoase, Fiul lui Dumnezeu, miluieşte-mă pe mine, păcătosul.» 
Încerc să-mi amintesc vreun lucru şi vreun eveniment din trecut, 
dar nu pot. Toate gândurile se odihnesc într'o pace nespusă, iar 
în toată fiinţa mea domneşte o bucurie şi o râvnă negrăită după 
Dumnezeu. Aceasta este starea Îngerilor şi a Sfinţilor, starea vieţuirii 
în plinătatea harului.” 

De multe ori va vorbi mai târziu fiilor săi duhovniceşti despre acest 
„har în dar” ca despre darul fără de preţ a lui Dumnezeu, prin care 
ne conduce prin viaţa duhovnicească: la început, atrăgând atenţia 
asupra ţelului vieţii omului — îndumnezeirea bisericească în Hristos, 
iar în clipele de suferinţă şi deznădejde, dând mângâiere şi întărire. 
Duhovniceşte neîncercat, fratele Tomislav a crezut că toţi călugării 
au acest „har fără de plată”; abia mai târziu a înţeles de ce dar prea- 
mare şi nemeritat l-a învrednicit Dumnezeu, prin dragostea Sa, 


pregătindu-l pentru deceniile de Golgothă care au urmat, ca igumen 

şi duhovnic: „Am crezut că toţi călugării, preoţii şi episcopii au harul 
fără plată — când acolo, om bun, atâţia ani am petrecut împreună cu 
călugări şi preoţi, şi am întâlnit un singur călugăr la care am văzut 
harul fără plată. Un singur călugăr!” 

În această perioadă începe şi neîntrerupta nevoinţă a Stareţului, 
năzuinţa după acest har al lui Hristos, care este singura viaţă 
adevărată a omului, vieţuirea sa, ca şi nevoinţa plânsului şi a 
întristării întru pocăință, a lui Adam şi a Sfântului Siluan, după acest 
har, dacă acesta sar retrage: „Eu m'am interesat mult ce au simţit 
Sfinţii Părinţi de-a lungul vieţii lor şi cum au izbutit să păstreze acest 
har în dar până la sfârşitul vieţii. Am înţeles că harul poate fi păstrat 
numai prin nevoinţă, rugăciune necurmată şi paza minţii. Dacă 
doreşti să păstrezi acest har fără plată, trebuie să te rogi neîntrerupt 
lui Dumnezeu ca prin rugăciune să înlăture gândurile grele şi triste 
din mintea ta — şi, astfel, ai păstrat pacea şi bucuria pe care le simţi 
când eşti în har.” Împărăţia lui Dumnezeu este înlăuntrul nostru, 
dar rugăciune lucrătoare o dobândesc numai nevoitorii rugăciunii 
neîntrerupte şi ai păzirii minţii. 

Merită de amintit şi că Dumnezeu l-a învrednicit pe fratele Tomislav 
să se întâlnească cu ieromonahul şi episcopul de mai târziu Sfântul 
loan Maximovici, care era profesor la Seminarul Theologic din Bitola; 
acesta venea în timpul vacanței de vară la Mănăstirea Milkovo să 
se întărească duhovniceşte şi să se sfătuiască cu nevoitorii, cu cei 
cercaţi în rugăciunea minţii şi smerenie. Cei doi pliveau împreună 
grădina; leromonahului loan îi plăcea mai cu seamă să-i istorisească 
tânărului frate din Vieţile Sfinţilor şi din Sfinţii Părinţi, ale căror 
lucrări le cunoştea bine. Adeseori obişnuiau să se ia cu vorba la 
ascultare, încât iconomul, Părintele Petru îi mustra şi îi dojenea. 

În mănăstire, după terminarea ascultărilor fizice, Tomislav a învăţat 


şi limba Rusă, ceea ce i-a dat posibilitatea, încă din zilele timpurii 

ale călugăriei, să înceapă studios a citi (iar din când în când şi a 
traduce!)! din Sfinţii Părinţi tălmăciţi în Rusă din Ellină şi Siriacă. 
Acest lucru va fi de o însemnătate hotărâtoare pentru Monahul 
Tadei de mai târziu, când se va afla într'o situaţie în care, la vremea 
lui, s'a aflat şi Sfântul Paisie Velicicovski: neputând să afle duhovnic 
iscusit, a aflat aceleaşi în cugetul sobornicesc şi experienţa Sfinţilor 
Părinţi, exprimată în lucrările lor însuflate de Dumnezeu. 

Când, după moartea Stareţului Amvrosie din luna mai a anului 
1933, a rămas fără un duhovnic încercat, răspunsul la întrebarea 
„care este sensul drept al vieţii Creştine” l-a aflat în lucrările Sfinţilor 
Părinţi, pe care le-a citit neobosit în limba Rusă. Sfinţii Părinţi 
cercaţi în mântuire şi îndumnezeire i-au fost ca nişte martori vii 
ai lui Dumnezeu; aceşti oameni care s'au îndumnezeit în Biserică, 
din plinătatea Harului Duhului Sfânt, i-au lămurit adevăratul ţel al 
vieţii omului pe acest pământ. Răspunsul l-a aflat în viaţa lor sfântă, 
prin mărturia adeverită de cuvântul lor îndumnezeit, Cuvântul 
vieţii adevărate şi încercate, căreia, după cuvintele dumnezeiescului 


” 


Grigorie Palama, „nimica poate a-i sta împrotivă!” „Am vrut,” spune 


1 Există 61 de pagini de manuscris în traducerea Stareţului Tadei din cuvintele Sfân- 
tului Isaac Sirul. Stareţului Tadei îi plăcea foarte mult să citeze din Sfântul Isaac Sirul, 
socotindu-l a fi un „psiholog neasemuit” şi pnevmatolog al vieţii duhovniceşti. De- 
spre cât de temeinic citea, cugeta şi trăia Starețul Tadei cuvintele Sfântului Isaac Sirul 
ne mărturisesc şi numeroasele însemnări orizontale şi verticale „important”, cu unul 
până la trei semne de exclamare, din textul traducerii, în locurile pe care Starețul Ta- 
dei le socotea fundamentale, precum şi notele sale pe marginea textului, din care 
vom pomeni numai câteva: „important, important, important!!!,” „cunoaşterea 
duhovnicească,” „fiii desăvârşirii,” „înalta cunoaştere a neputinţelor noastre,” „minte, 
minte, minte!,” „temelia fiecărui bine!,” „lupta lăuntrică!,” „boli duhovniceşti!“ 
„cheia inimii!” „păzeşte-te de nelucrare şi trândăvie!”... Din acestea vedem că Sfân- 
tul Isaac Sirul, după Sfântul Simeon Noul Theolog, este unul dintre Sfinţii Părinţi 
care prin gnoseologia şi theologia sa încercată a înrâurit în chip hotărâtor formarea 
personalităţii Stareţului Tadei ca nevoitor şi duhovnic. Pe de altă parte, acest manu- 
scris de mare preţ ne dezvăluie faptul că Starețul Tadei a înnoit şi reînnoit în sine ve- 
chea nevoinţă a monahilor scribi şi traducători, potrivit duhului învăţăturii şi pre- 
daniei Sfântului Paisie Velicicovski: „Tălmăciţi şi vă cârmuiţi!” (n.ed.sârb) 

Starețul Tadei, „să cunosc țelul vieţii noastre aici pe pământ. Am 
răsfoit lucrările Sfinţilor Părinţi şi am văzut care a fost starea lor 
lăuntrică, căci ei singuri au descris ceea ce mă interesa pe mine 
cel mai mult — cum s'au întâmplat toate acestea cu ei, care au avut 
viaţă desăvârşită pe pământ, proslăviţi de Dumnezeu şi aici şi în 
veşnicie. Şi atunci am înţeles, ei înşişi lămureau: desăvârşirea vieții 
Creştine este smerenia desăvârşită.” Sfinţii Părinţi spun, după cum 
repeta neîncetat Starețul Tadei, că țelul vieţii Creştine nu este 
facerea de minuni, tămăduirea bolnavilor, nici învierea morţilor, 
ci smerenia desăvârşită. Cu adevărat, întreaga viaţă şi adormirea 
Stareţului Tadei (a cărei taină Dumnezeu i-a descoperit-o înaintea 
morţii, şi pe care a primit-o cu bună voie, în rătăcirea prin lume, în 
afara mănăstirii) a fost o neîntreruptă nevoinţă pentru dobândirea 
desăvârşirii vieţii Creştine, smerenia desăvârşită. Prin această 
nevoinţă s'a asemănat Smeritului şi Blândului Hristos - Mielul, Cel 
ce a fost în chipul cel mai desăvârşit smerit şi ascultător Tatălui, 
până la moartea pe Cruce. 

Însă această stare de Rai nu a putut să dureze mult. Starețul 
Amvrosie a adormit după numai un an de la venirea lui Tomislav 
în mănăstire, în 1933, iar tânărul frate a căzut în mare întristare, şi- 
a pierdut rugăciunea, harul lui Dumnezeu s'a îndepărtat: „A murit 
duhovnicul meu şi mulţi ani am petrecut singur, în mari chinuri 
sufleteşti. Tristeţea mi-a sfâşiat sufletul. Frica căpătată încă din 
copilărie mă muncea din nou.” Ca să se vindece de tristeţe şi de 
nelinişte, lua armonica şi mergea în singurătate, în natură, unde 
cânta: „Întotdeauna am iubit muzica şi aceasta mi-a adus mângâiere.” 
Sufletul îi era mâhnit, rămăsese fără părinte duhovnicesc pe pământ; 
a căutat mângâiere la alţi duhovnici, dar sufletul lui nu a putut-o afla. 
Şi când pierduse, de-acum, orice nădejde, Dumnezeu l-a mângâiat 


în chip neaşteptat, căci i-a adus în mâini cartea Sfântului Theofan 

Zăvorâtul „Calea către mântuire” — şi în viaţa fratelui Tomislav, încă 
o dată, s'a confirmat experienţa multor Sfinţi Părinţi: „Când nu găsim 
oameni care să ne aducă mângâiere, atunci Domnul vine să lucreze sufletul 
şi printr'o carte.” 

După adormirea Stareţului Amvrosie de la Milkovo, în mănăstire 
s'a făcut dezbinare pentru alegerea urmaşului său. Din pricina 
tulburărilor, buna înţelegere dintre fraţi a pierit şi obştea s'a 
împrăştiat — unii la Mănăstirea Tuman, alţii la Mănăstirea Kalenici; 
fratele Tomislav, după o oarecare vreme, a plecat la Mănăstirea 
Gorniak. Acolo, la 10 Martie 1935 a primit tunderea monahicească 
şi numele Tadei din mâinile Igumenului Serafim, pentru ca la 
14 lulie, în acelaşi an şi în aceeaşi mănăstire, să primească şi 
cinul de ierodiacon. Apoi, de îndată, a primit carte canonică de 
dezlegare de la Episcopul Veniamin al Branicevei, ajungând cleric 
al Arhiepiscopiei Belgrad-Karlovaţului şi frate în Mănăstirea 
Rakoviţa, unde va termina şcoala de iconografie şi va deprinde 
tainele pictării icoanelor. 

Dramaticul an 1937, anul pe care doctorii i l-au prezis ca fiind al morţii 
sale, Monahul Tadei l-a petrecut în atmosfera crizei Concordatului 
şi a uciderii Patriarhului Varnava (prin otrăvire); a fost hirotonit 
ieromonah la 3 Februarie 1938 în Mănăstirea Rakoviţa. În acelaşi 
an, Patriarhul Gavriil (Dojici) îl trimite la Patriarhia din Peci ca „cel 
mai tânăr ieromonah al mănăstirii.” Acolo l-a găsit, în aprilie 1941, 
izbucnirea Războiului; fugind din faţa terorii baliştilor” împreună cu 
cei patru monahi rămaşi la Peci, s'a întors ca refugiat din Metohia la 


Belgrad, apoi iarăşi la Mănăstirea Rakoviţa. 


2 Baliştii sânt membrii organizaţiei Albaneze naţionaliste şi anticomuniste „Balli 
Kombstar” („Frontul Naţional”), înfiinţată în anul 1939. Din organizaţie făceau par- 
te şi minoritățile Albaneze din Muntenegru, Serbia, Macedonia şi Grecia. Programul 
politic al acestei organizaţii includea unirea teritoriilor etnice locuite de Albanezi în 
regiune şi crearea „Albaniei mari.” (n.tr.) 

OSÂNDIREA DE 

DOUĂ ORI LA MOARTE 

ŞI ARĂTAREA MINUNATĂ 

A ÎNGERULUI DOMNULUI 
La Belgrad, în primele săptămâni 
de ocupaţie, situaţia era foarte grea şi leromonahul Tadei a încercat să 
treacă în eparhia Banatului, la episcopul de atunci, Damaschin (mai 
târziu mitropolit al Zagrebului), căci în Banat „era pâine îndeajuns,” 
pe când la Belgrad aproape nimic. Este arestat în gara din Belgrad 
pe temeiul că aparţine Bisericii Sârbe, care, după părerea ocupanților 
nazişti, era cel dintâi şi cel mai important stâlp al rezistenţei 
duhului Sârbesc şi al istoriei, ce trebuia nimicit pentru ca poporul 
Sârb să fie supus. Este transportat la poliţia specială Germană, 
sub învinuirea, lipsită de sens, că „a fugit în Banat să organizeze o 
celulă comunistă!,” fiind adică unul dintre „organizatorii revoltei 
împotriva ocupanților,” ceea ce a atras după sine o condamnare 
grea. Germanii l-au interogat pentru ca, în sfârşit, să fie achitat de 

acuzaţie „din cauza dovezilor insuficiente.” 

Îndată după ieşirea din închisoare s'a dus la Mănăstirea Vitovniţa, 
în satul naşterii sale. Însă nici acolo „ucigătorul de oameni dintru 
începuturi” nu-i dădea pace. După numai două zile, comandantul 
ținutului l-a chemat şi i-a cerut, ca faţă bisericească, „să se pună 
la dispoziţia comandamentului.” leromonahul Tadei a refuzat 
curajos, explicând că un preot al Bisericii nu poate face nimic fără 
binecuvântarea episcopului de care ţine. „Au fost vremuri grele,” 
spune Starețul Tadei mulţi ani mai târziu, „când din pricina unui 
singur cuvânt sau a unui ordin de război neexecutat se putea abate 


asupra omului umbra morţii.” Starețul şi-a mărturisit atunci, chiar şi 


3 E vorba de jurisdicţia Bisericii Sârbe din Banatul Sârbesc. (n.red.) 

cu preţul vieţii, credincioşia faţă de voia lui Dumnezeu, slujirea 
închinată numai lui Hristos şi Bisericii, precum şi o conştiinţă şi 
răspundere bisericească deosebită, care izvora din preaplinul legământ 
faţă de Dumnezeu şi a deplinei întreţeseri cu Biserica, Trupul lui 
Hristos, în care s'a remarcat până la sfârşitul vieţii. În 1943 Germanii îl 
arestează din nou, fără explicaţii de data aceasta, la Petrovaţ. Îl aruncă 
în închisoare împreună cu doi „contrabandişti de tutun” şi-l osândesc 
la moarte, căci îl aveau deja în evidenţă din pricina arestării anterioare 
de la Belgrad. Întins pe laviţa de lemn a închisorii, leromonahul Tadei 
nu credea că va mai fi slobod: „Mă gândeam că, cu siguranţă, nu voi 
ieşi viu din închisoare. Nu mai este viaţă, a venit sfârşitul! Doamne, 


pr 


Doamne!” Şi cum era astfel muncit de cele mai negre gânduri, dintr'o 
dată Dumnezeu l-a ridicat din deznădejde printr'o vedenie minunată: 
„Stăteam întins şi mă gândeam: «Nu mai am scăpare!» Eram 
deznădăjduit. Dintr'odată, înaintea mea s'a ivit un ostaş înalt, cu o 
panglică de aur, aşezată cruciş pe piept. Pe cap nu avea coif, ci avea 
ceva, aici, peste frunte. Deasupra avea o pană deosebit de frumoasă. 
Uniforma era ca din fresce. Înalt, de-o frumuseţe neasemuită, cum 
nu e pe pământ alta! Ţinea în mâini un sul şi mă privea. Îmi era 
limpede ca lumina zilei: Un înger, mângâiere de la Domnul! A 
desfăcut sulul acela şi mi-a zis: «Priveşte,» - iar pe acel sul era harta 
Serbiei - «să nu te înspăimânţi, să nu-ţi fie frică, căci va trebui încă 
pe mulţi să mângâi şi să îmbărbătezi! Ai înţeles?» M'am uitat să văd 
dacă şi ceilalţi au auzit ce-mi spunea Îngerul. Atunci nu ştiam că în 
lumea duhovnicească se vorbeşte prin gânduri. Gândul răsună în 
minte. M'am întors, dar el dispăruse. Atunci am înţeles că am avut 
o vedenie cerească, pe care Domnul mi-a trimis-o spre mângâiere 
şi pentru a-mi face cunoscută voia Sa în lumea aceasta. Acestea se 
întâmplau în 1943, prima şi singura am văzut atunci pe viu trimisul 


lui Dumnezeu. Mai târziu l-am mai văzut numai în vis...” 

Dumnezeu, în clipa cea mai grea, în faţa morţii, i S'a arătat prin 
Îngerul Său şi i-a arătat calea pe care va merge, ascultarea pe care o 
va împlini şi crucea pe care o va purta: să mângâie şi să întărească 
poporul lui Dumnezeu de-a lungul şi de-a latul Serbiei, prin 
Evanghelia lui Hristos, până la ultima suflare de viaţă. 

Trecând prin temniţele din Petrovaţ şi Pojarevaţ, la 5 Martie 1943 a 
fost închis de Germani în Mănăstirea Voiloviţa, unde se afla atunci 
şi Vlădica Nicolae Velimirovici. După însemnările leromonahului 
(la vremea aceea) Vasilie Kostici, care era şi el surghiunit la 
Voiloviţa, Părintele Tadei a slujit acolo Sfânta Liturghie pe 13 Martie 
împreună cu Vlădica Nicolae şi cu ceilalţi. Pe drumul Crucii prin 
temniţele ocupanților, leromonahul Tadei a împărtăşit mucenicia 
sobornicească a Bisericii Sârbe, a preoţiei şi a călugărilor ei în cel 
de-al Doilea Război Mondial. 


PĂTIMIRILE PĂRINTELUI 
TADEI - „PENTRU CE TE 
RĂZBOIEŞTI, DACĂ NU 
FACI ASCULTARE?” 
La sfârşitul celui de-al Doilea 
Război Mondial, Ieromonahul Tadei trebuia, cu binecuvântarea 
Mitropolitului Iosif al Skopiei (la acea vreme, locţiitor al Patriarhului 
Gavriil Dojici, încă internat), să plece din Vitovniţa la Patriarhia din 
Peci, dar a reuşit cumva să-l înduplece pe episcopul Branicevei, 
Veniamin, să nu-l trimită la Peci, ci la Mănăstirea Gorniak, acolo 
unde a primit tunderea în călugărie, „ca să-şi găsească pacea şi 
bucuria duhovnicească.” A plecat spre Gorniak în 1947, unde a 
îndeplinit funcţia de paroh al bisericii din satul Bliznak. 
În 1949 Ieromonahul Tadei primeşte carte canonică de dezlegare şi 


ajunge iarăşi cleric al Arhiepiscopiei Belgradului şi Karlovaţului, 

fiind ridicat la cinul de eclesiarh al catedralei din Belgrad prin 
mâna Episcopului Visarion, vicar al Preafericirii sale, pentru ca 
prin binecuvântarea Patriarhului Gavriil, în acelaşi an, să fie iarăşi 
trimis la Patriarhia din Peci ca igumen: „Mult m'am chinuit acolo. 
Comuniştii mi-au pricinuit multe griji şi probleme. De câte ori 
puteau să îngreuieze situaţia, aprig se mai osteneau. Dar, slavă 
Domnului!, toate le-am biruit cu ajutorul lui Dumnezeu.” În aceşti 
ani, ca duhovnic al Patriarhiei din Peci, din pricina multor ispite şi 
poveri, şi din afară şi din lăuntru, „am suferit două căderi nervoase 
grave, când tremuram cu întregul trup, şi eram cu totul slăbit.” A 
primit acestea ca pe o mustrare din partea lui Dumnezeu că trebuie 
să-şi schimbe felul de viaţă şi să înveţe să trăiască îndepărtând toată 
grija cea multă: „Am înţeles că noi toţi ne îngrijim peste măsură de 
noi înşine şi numai omul care se predă întru totul voii lui Dumnezeu 
poate să se simtă uşor, bucuros, şi împăcat.” Învăţând ca pe toţi ai 
săi — şi pe cei apropiaţi, şi pe vrăjmaşi — să-i încredinţeze în mâinile 
Domnului, „Cel ce singur e purtător al tuturor chinurilor, grijilor şi 
lacrimilor noastre,” Starețul Tadei a purtat crucea slujirii stăreţeşti în 
Patriarhia din Peci şi-n următorii şase ani. 

În 1955, cu binecuvântarea Patriarhului Vichentie, se întoarce din 
motive de sănătate în eparhia Branicevo, unde a împlinit, mai întâi, 
funcţia de paroh în parohia Pecian - Klenovaţ, iar din 1957 şi pe 
cea de stareţ al Mănăstirii Gorniak. A rămas smerit cleric al eparhiei 
Branicevei până la fericita sa adormire, în anul 2003. 

Înflăcărat mulţi ani de un dor asemenea celui al Sfântului Sava după 
Sfântul Munte, acest preadorit liman al tuturor sufletelor însetate 
de curăţie, smerenie şi îndumnezeire, leromonahul Tadei a dorit 
cu înflăcărare să meargă pentru totdeauna în Hilandarul ctitorit 
de Sfântul Sava şi acolo să afle mântuire sufletului său, pace şi 


linişte pentru o viaţă de pocăință şi rugăciune. Dar nu i-a fost dat, 

căci, precum a înţeles mai târziu, aceasta era voia sa şi nu voia lui 
Dumnezeu — pe care, după cum el însuşi spune, neîncetat o uita, 
şi care i-a fost limpede descoperită în anul 1943 în închisoarea din 
Petrovaţ: „Irebuie încă multe suflete să mângâi şi să întăreşti!” În 
anul 1959, cu carte canonică de dezlegare, a plecat spre Mănăstirea 
Hilandar, aflată sub jurisdicţia Patriarhiei Constantinopolei, dar (şi 
din pricina asta) nu a izbutit să rămână în Sfântul Munte. Este întors 
de acolo în anul 1960, împotriva voii sale, de către autorităţile de 
acolo (îi expirase viza). 

Pe când se afla la Hilandar, lgumenul Tadei a avut o vedenie minunată 
a Preasfintei Născătoare-de-Dumnezeu: „La Hilandar m'am simţit 
cel mai bine. Gândeam în inimă. Într'o noapte visez: noi, călugării 
aghioriţi, mergeam să luăm binecuvântarea Preasfintei Maici, 
igumena Sfântului Munte. Fraţii se grăbesc şi-i sărută mâna. Când 
am trecut şi eu, am rugat-o să facă rugăciune la Fiul său şi Dumnezeul 
nostru ca să-mi ierte păcatele făcute în viaţă. Aşteptam să aud ce va 
spune. «Nu-i nimic, căci ţie îţi sânt doar nervii slăbiţi.» Aşa mi-a spus 
Preasfânta Maică... A trebuit să mă întorc.” Dumnezeu l-a întors în 
patrie, ca acolo să-şi săvârşească ascultarea vieţii sale, slujirea spre 
mântuirea sufletelor chinuite şi strâmtorate ale poporului Sârb: „Dar 
din inimă spun că mi-a fost foarte greu. Şi, dacă Dumnezeu nu ar 
fi luat această povară, nu aş fi izbutit de unul singur. Câtă vreme 
Domnul dă viaţă şi sănătate, trebuie să se facă ascultare.” 

La întoarcerea din Hilandar a slujit ca paroh temporar în satul 
Bistriţa, apoi şi ca stareţ al Mănăstirii Tuman. În anul 1962 a fost 
mutat, la cerere, de la Mănăstirea Tuman la stăreţia Mănăstirii 
Vitovniţa, unde rămâne zece ani, slujind ca paroh al parohiei 
Vlaşko — Dol. Din această perioadă a rămas vrednică de amintire 
următoarea întâmplare. Odată, după o luptă cu gândurile, se afla 


sub o atât de mare povară lăuntrică încât a trebuit să se întoarcă 

degrabă la Mănăstirea Vitovniţa, unde „s'a spovedit unuia dintre 
ucenicii săi,” după care s'a învrednicit de încă o vedenie cerească. 
Anume, trezindu-se, întru totul smerit şi întărit în chilie, aude în 
minte un glas ceresc care-i spune: „Aşa trebuie să te odihneşti: nu 
lua peste măsură asupra ta grijile lumii acesteia, ci păzeşte-ţi pacea 
şi vieţuieşte cu Dumnezeu.” 

Starețul Tadei, ca monah, care din tinereţile sale a tânjit cu întreaga 
sa ființă după vieţuirea în liniştire, s'a ferit zeci de ani de îndatorirea 
de igumen, pe care niciodată nu a dorit-o; slujirea de igumen, făcând 
ascultare de episcop, i-a fost adevărata ispită a vieţii: „Dintotdeauna 
mi-a fost anevoioasă îndatorirea de stareţ, căci a trebuit să-mi leg 
gândurile de grijile faţă de lucrurile materiale, de obşte, de oameni... 
de aceea am pierdut întotdeauna acel har în dar pe care l-am primit 
când eram frate. Asta a creat noi probleme în viaţa mea duhovnicească, 
care mi-au năruit sănătatea trupească. A apărut o boală nouă, mi-au 
slăbit nervii.” La sfatul medicului, pentru o vreme, din această cauză, 
a băut leacuri de liniştire a nervilor, care nu i-au ajutat cu nimic, căci 
boala trupească şi sufletească pe care o avea era urmarea războiului 
duhovnicesc la care stareţul lua parte şi în care omul nu se luptă 
„împrotiva cărnii şi sângelui, ci împrotiva duhurilor vicleniei celor 
din văzduhuri.” De aceea, Starețul, în decursul mai multor decenii ale 
slujirii sale ca igumen — neputând să ducă sarcina acestei slujiri, mai 
înainte de toate, din pricina faptului că nu a putut să rabde dezbinările 
şi războiul gândurilor dintre fraţi şi mai presus de toate din pricină că 
a râvnit cu întreaga sa fiinţă după un chip de viaţă retras, în liniştire, o 
viaţă de pază a cugetului şi rugăciune curată — a cerut de multe ori să 
fie slobozit din slujirea stăreţiei. Dar Dumnezeu l-a întors întotdeauna 
în slujba de stareţ şi în mijlocul poporului credincios. „Eu,” spune 
Starețul Tadei, „sânt de cincizeci de ani stareţ, dar ce necazuri şi 


pătimiri n'am întâmpinat! De opt ori am scris cereri să fiu slobozit 

din îndatorirea de stareţ. Domnul m'a mustrat de multe ori să nu 
mai fac asta, să nu mai caut să fiu slobozit. Cel mai greu mi-a fost 
faptul că fraţii nu erau în bună înţelegere între ei, de aceea mi-am 
dat demisia. Dar Domnul face altfel. El nu a vrut să fie cum vreau 
eu, ca fraţii să fie în bună înţelegere şi atunci să-mi fie şi mie bine ca 
stareţ... De aceea, Domnul m'a slobozit şi m'a aşezat iarăşi ca stareţ. 
Vlădica îmi spune: «Ce-i cu tine, de nu vrei să fii stareţ? Oamenii 
caută să fie stareţi!».” 

Această luptă cu Dumnezeu a durat zeci de ani la rând. „Dacă noi 
înşine nu ne smerim, Dumnezeu nu va înceta să ne smerească,” va 
spune Starețul Tadei în ultimii ani ai vieţii pământeşti despre fuga 
sa de ascultare şi crucea pe care Domnul i-a menit-o. Sau, după cum 
grăieşte un vechi proverb bizantin: „De te prigoneşte împăratul, 
fugi! De te aleargă Dumnezeu, aşază-te!” Pe minunatul doritor-de- 
Dumnezeu l-a prigonit cu blândeţe, pe acea tainică hartă a Serbiei 
din vedenia îngerului din 1943, tânjind peste măsură ca Dumnezeu 
să-l pescuiască pentru desăvârşirea Sa, pentru smerenia desăvârşită în 
slujirea tuturor. 

În anul 1972, Igumenul Tadei a fost în cele din urmă pensionat, apoi 
pus la stăreţia Mănăstirii Pokainiţa, lângă Velika Plana. În aceste zile 
anevoioase duhovniceşte, Starețul Tadei se va învrednici din nou de 
o minunată vedenie în vis, mustrare de la Dumnezeu: „Când am 
fost pus la stăreţia Mănăstirii Pokainiţa, cu greu am primit această 
slujire. Mă temeam de primejdiile şi ispitele pe care mi le pregăteau 
locuitorii din jurul mănăstirii. Atunci mi S'a înfăţişat Domnul însuşi, 
în vis, şi m'a mustrat. M'am aflat dintr'o dată înaintea Lui. Priveam: 
Domnul avea pe El epitrahil, omofor peste umeri şi peste omofor 
încă un epitrahil. Stăteam înaintea Lui şi El mi-a zis: «Pentru ce 
te lupţi, dacă nu ai ascultare? Oriunde ai fost pus ca stareţ, M'ai 


supărat cu cereri să fii slobozit. Să nu mai faci asta. Să ştii că fiecare 

ascultare dată trebuie împlinită cu dragoste deplină, cu râvnă şi 
credincioşie, neluând aminte la pizma şi răutatea care ne înconjoară 
şi ne năpădeşte.» Apoi a făcut semnul Sfintei Cruci asupra mea de 
trei ori, de la cap până la picioare, a luat epitrahilul, şi l-a pus peste 
mine: « Aceasta este crucea pe care trebuie s-o porţi».” 


Cum să nu rabde robul crucea pe care i-a dat-o Însuşi Cel răstignit? 


„TREBUIE ÎNCĂ 
PE MULŢI SĂ MÂNGÂI 
ŞI SĂ ÎNTĂREŞTI” 

„Până în anul 1975 am fost cu 
totul ascuns. Nu am ieşit nicăieri, în societate, nu mă interesa. Atât din 
pricina sănătăţii, cât şi din pricina firii,” spune Starețul Tadei. Dar în 
1975, după mai multe cereri venite din partea fraţilor Draghi, misionari 
plini de râvnă ai frăţiei bogomilţilor, şi cu binecuvântarea episcopului 
său, Starețul Tadei începe să meargă la adunările bogomilţilor din 
Crînievo, silit de dragostea faţă de Biserică: „Acolo m'am întâlnit 
întâia dată cu Vlădica Athanasie (I&ftici), care era pe atunci ieromonah 
şi profesor la Facultatea de Theologie. Pe vremea aceea îmi era încă 
plin capul de cuvintele Sfinţilor Părinţi. M'au întrebat una, alta, eu 
am răspuns şi am văzut că le plăcea ce le spuneam. Aici am cunoscut 
mulţi bogomilţi care au aflat în cuvintele Sfinţilor Părinţi răspunsuri 
la numeroasele întrebări care-i chinuiau. De atunci oamenii au început 
să vină tot mai mult la mine, iar acum vin neîncetat.” Ascultând 
glasul Bisericii, Starețul Tadei a început o nouă nevoinţă neobosită, 
fără cruţare de sine şi cu răstignire de sine — slujirea de duhovnic, 
care va dura până la adormirea sa: „A trebuit să vorbesc mult şi, din 
pricina aceasta, a început să mă chinuie gâtul. Am căpătat aprindere 
la gât, care nici până astăzi nu s'a vindecat întru totul. Uneori îmi 


este foarte greu, abia pot sluji Sfânta Liturghie...” 

În 1978, la Vitovniţa, Starețul Tadei i-a istorisit pelerinului G. 
următoarea vedenie, avută în vis: „Abia adormisem, şi visez că 
am murit. Doi tineri m'au dus într'o cameră şi m'au aşezat pe un 
postament, între ei doi. În dreapta mea erau judecătorii. În fundul 
încăperii, în stânga, cineva mă acuza. Spunea: «lată, acesta este 
cel cu care nu se poate înţelege nimeni!» Tăceam, uimit! S'a auzit 
atunci încă de două ori acest glas dintr'un ungher, rostind acelaşi 
lucru. Tânărul din partea dreaptă mi-a spus: «Nu te teme! Nu e 
adevărat că nu se poate înţelege nimeni cu tine. Tu însuţi nu te poţi 
înţelege cu tine!».” 

Cu tine însuţi, într'adevăr, nu poţi să te înţelegi. lar şi cu ceilalţi 
numai tu poţi! Atunci cuvântul Sfântului Isaac Sirul, pe care l-a 
repetat sieşi şi fiilor săi duhovniceşti de nenumărate ori, „Împacă-te 
cu tine însuţi, şi cerul şi pământul se vor împăca cu tine!,” a devenit 
singura sa cale către mântuire. Blândul Stare s'a pus la pământ, ca 
să-L ajungă pe Blândul Mântuitor: „Când erai mai tânăr, încingeai 
pre tine şi umblai unde voiai; iar când vei îmbătrâni, întinde-vei 
mâinile tale şi altul te va încinge şi te va duce unde nu voieşti.” /lo. 
21:18/ „Va trebui încă pe mulţi să mângâi şi să întăreşti.” 

Şi cât de mult a mângâ:iat şi a întărit acele sute şi mii de săraci, 
orfani, nebăgaţi în seamă, împovăraţi, neînţeleşi, bolnavi, cei mai 
de pe jos şi însetaţi după Dumnezeu, care veneau la el? Întocmai 
aşa cum l-a mângâiat şi întărit pe el Domnul: le explica că ei sânt 
cei iubiţi ai lui Dumnezeu, că tocmai pe ei îi iubeşte Hristos cel 
mai mult pe lume, că tot cel ce suferă este acela pe care Domnul îl 
iubeşte: „După ce vom cunoaşte că sântem iubiţi de Dumnezeu? 
lată după ce: dacă Domnul ne poartă prin multe necazuri, multe 
pătimiri, multe suferinţe şi multe dureri de inimă, înseamnă că 
sântem dragi lui Dumnezeu.” 

„ATUNCI CÂND NE RUGĂM 
PENTRU CINEVA, LUĂM 
CHINUL LUI ASUPRA 
NOASTRĂ” 


După Mănăstirea Pokainiţa, a 
fost aşezat ca duhovnic al Mănăstirii Tuman, iar apoi din nou, în 
1981, la stăreţia Mănăstirii Vitovniţa. De la începutul anilor 1980, la 
Starețul Tadei de la Mănăstirea Vitovniţa au început să curgă pâraie, 
apoi râuleţe şi în cele din urmă adevărate râuri de credincioşi şi 
pocăiţi însetaţi de mângâ:ierea şi leacurile lui Dumnezeu, din toate 
oraşele Serbiei, dar mai cu seamă din Belgrad. Veneau pe jos, cu 
maşinile, cu autobuzele... Unde este apă curată, acolo se zoresc 
cei necuraţi şi însetaţi! Convorbiri, învățături, poveţe, citirea de 
rugăciuni — durau cu orele, până în adâncul nopţii, spre dimineaţă. 
Spovedaniile se revărsau în Sfânta Liturghie, slujbele de Vecernie 
în convorbirile de noapte. O taină mare se întâmpla în liniştea 
Vitovniţei — taina mântuirii lumii în mic! Prin Stareţ, cei osteniţi 
şi împovăraţi, cu cuvintele lor de tânguire ca nişte mâini întinse, 
„osteneau pe cel Neostenit”! Hristos-Mielul ia pe umeri mieii Săi cei 
întristaţi şi-i duce la Tatăl Său şi a lor! 

Din pricina vorbitului mult şi a luării asupră-şi a chinurilor străine şi 
a poverilor de viaţă şi de gânduri (până la deplina istovire de puteri!), 
sănătatea Stareţului a început să slăbească şi pacea gândurilor să se 
năruiască, căci „când ne rugăm pentru cineva, luăm chinul aceluia 
asupra noastră.” 

Starețul a pătimit ani îndelungaţi de încordare nervoasă, dar, 
asemenea altor nevoitori care au suferit de acelaşi dar de la 
Dumnezeu, le-a răbdat pe toate ca pe un leac de la Dumnezeu, încât 
şi mai desăvârşit să se smerească înaintea lui Dumnezeu şi să se facă 


ascultător mai desăvârşit al voii lui Dumnezeu. Din pricina poverilor 

peste măsură, tensiunea sângelui a început să-i crească. Mai întâi a 
început să-i slăbească inima, căci inima cel mai mult pătimeşte din 
pricina suferinţei oamenilor. Dacă vrei să-i iubeşti pe oamenii lui 
Dumnezeu, atunci va trebui să verşi sângele sufletului tău pentru ei, 
precum Dumnezeu pe cruce. 

În 1992 a avut primul infarct, iar în 1997 al doilea. „Am avut două 
atacuri de cord,” spunea cu un prilej Starețul Tadei, „din pricina 
vorbitului prea mult, pentru că trebuie să stau de vorbă cu oamenii. 
În urmă cu cinci ani am avut un atac de cord în partea dreaptă, 
am crezut că s'a isprăvit; de când mi-am revenit, nu am putere să 
vorbesc, dar am putere să slujesc, am putere să cânt. Ar trebui să 
tac, să petrec viaţa în tăcere, în nevorbire — dar ce poţi face dacă 
oamenii vin cu toate grijile şi necazurile lor? Niciodată înainte n'am 
avut tensiune. Dacă îl ascult pe om cu necazurile lui, atunci ele trec 
şi asupra mea şi din pricina aceasta tensiunea mea e mare. Nu vreau 
să iau medicamente, dar iată că se poate trăi şi aşa!” 

Credincioşii şi pocăiţii se zoresc spre Mănăstirea Vitovniţa ca la o 
bolniţă mângâietoare şi loc de îmbărbătare al Bisericii lui Dumnezeu, 
la Stareţ. lar el îi întâmpină pe fiecare dintre ei cu aceeaşi dragoste şi 
atenţie nemărginită, şi vorbeşte cu ei ori în mica bucătărie a mănăstirii 
(când este frig) sau în faţa bisericii Adormirii Maicii Domnului, sub 
vie, sub umbrar: „Vin să-şi spună necazul, să schimbăm gânduri. 
Multora le e mai uşor după aceea. lar eu trebuie să vorbesc în fiecare 
zi. Şi de mi-ar fi plămânii din oţel, tot ar avea de suferit. Toate aceste 
necazuri îl influenţează pe om. Toţi mă întreabă, iar eu nu ştiu, nu 
ştiu să mă descurc cu oamenii. Până anul trecut nici nu am simţit 
bătrâneţea. Acum mi-am pierdut puterea, nu mai pot să vorbesc 
mult. lar ceea ce vine pare că aşa trebuie să fie... În ultimele două 
luni, însă, încerc grele pătimiri sufleteşti. Nici în război nu am avut 


parte de aşa ceva. Trebuie, deci, să trec şi prin asta...” 

Starețul învaţă în cuvinte simple şi, înainte de toate, prin chipul 
său plin de bucurie şi har, prin pacea sa lăuntrică şi a gândurilor: 
„Nu trebuie să spunem nimic, nici să vorbim, dar simţim că ne este 
foarte plăcut în prezenţa unei fiinţe înţelegătoare, care este smerită, 
blândă, plină de dragoste şi bunătate. Nu e nevoie să fie rostit nici 
un cuvânt, dar neîncetat radiază ceva, ca şi cum am fi îngheţat şi am 
ajuns într'un loc plăcut şi cald, întrun loc care răspândeşte căldură 
şi ne încălzeşte. lată-l, vedeţi ce înseamnă gândurile bune, dorinţa 
bună pline de dragoste şi bunătate?,” spunea Starețul despre omul 
smerit. De fapt, aşa a venit la el poporul credincios al Bisericii, 
îngheţat, ca să se încălzească de la Soarele lăuntric al Împărăției 
Cerurilor, de la razele păcii şi ale bucuriei în Duhul Sfânt pe care 
Starețul le răspândea. 

Starețul Tadei se exprima asemeni Sfinţilor Părinţi, cu minte smerită 
şi judecată simplă în lucrurile de zi cu zi, bisericeşti şi duhovniceşti. 
Întotdeauna, cu părintească şi înţeleaptă trezvie, era bun faţă de cei 
neputincioşi şi împovăraţi, aspru cu cei ce voiau să se desăvârşească 
în dragostea lui Hristos şi cel mai aspru cu sine. 

Avea darul ceresc al primirii asupra sa a chinurilor gândurilor, 
necazurilor şi tristeţilor străine. Tot cel ce se apropia de el sincer, ca 
de un părinte duhovnicesc şi doctor al sufletelor, ieşea cu sufletul 
uşurat şi gânduri liniştite, prin lucrarea tămăduitoare a harului lui 
Dumnezeu, care prin duhovnic tămăduieşte neputinţele oamenilor. 
Pentru Stareţ, în viaţa duhovnicească „totul este important, nu 
este nimic care să fie lipsit de însemnătate.” Orice problemă, chiar 
şi privită din afară, cea mai neînsemnată problemă a omului „mic” 
(evanghelic, căci Evanghelia este plină de astfel de oameni mici!) era, 
pentru Stareţ, cea mai importantă, căci ştia că în această problemă, în 
acele chinuri se hotărăşte mântuirea unui suflet pentru care a murit şi 


a înviat Hristos. Omul acela era cel mai important pentru el, deoarece 

era cel mai important pentru Dumnezeul cel viu, ca în Evanghelie. 
Poporul venea cu pătimirile, durerile şi îndoielile sale, iar Starețul 
răspundea - nu de la sine şi din mintea sa, ci ceea ce îi spunea 
Dumnezeu: „Oamenii vin la mine cu întrebări nemaiauzite, dar 
Dumnezeu ştie ce le trebuie. Eu nu. Ei cred că eu sânt cel ce răspund 
la gândurile lor. Însă Domnul le răspunde, nu eu...” 

Când s'a auzit în Biserică că Dumnezeu l-a dăruit cu darul înainte- 
vederii, pentru a apăra sufletul firav al fiilor săi duhovniceşti de 
ispitele închinătorilor la idoli (căci era şi duhovnic), Starețul glumea 
pe seama sa, spunând în glumă: „Da, uite aşa mă aşez la fereastră şi 
văd totul...”+ 

Printre nenumăratele suflete care alergau la Stareţ şi căutau de la el 
ajutor, mângâiere şi povaţă, se aflau şi dintr aceia care se apropiau 
într'un chip nesănătos, magic (căci de toate este cu putinţă să ne 
apropiem în chip magic şi idolatru — şi de nevoinţă, şi de Sfintele 
Taine, şi de Scriptură, şi de theologie, şi de însăşi Biserică, ba chiar 
şi de Dumnezeu!), alţii din ataşament sentimental faţă de el, alţii 
din neştiinţă duhovnicească, iar alţii din intenţii viclene. Starețul se 
împotrivea hotărît acestora (şi mult s'a întristat şi a pătimit sufleteşte 
din pricina unor întâmplări şi fapte ale celor ce se înfăţişau drept 
„ucenici” ai lui), învăţându-i pe credincioşi că „mai întâi trebuie 
să-L iubim pe Dumnezeu, şi abia apoi rudele şi semenii noştri. Nu 
trebuie să fim idoli unii altora, căci aşa este voia Domnului.” Dar la 
această ispită au fost supuşi şi Stareţii athoniţi, cei de la Optina şi cei 
contemporani, căci oamenii sânt întotdeauna gata să se închine mai 
degrabă făpturii decât Făcătorului. Ocrotind adevărul stăreţiei dată 
de Dumnezeu, Starețul spunea: „Pacea cugetului să dea smerenie 


tuturor Stareţilor noştri înţelepţi, cărunţi şi sfinţi, care nu îngăduie 


4 În limba sârbă, cuvântul înainte-văzător cu duhul este prozorljv, cuvânt în alcătuirea 
căruia apare cuvântul prozor (fereastră). (n.tr.) 


Starețul TADEI 
mănăstirea Vitovniţa | 35 


oamenilor să li se adreseze ca unor dumnezei şi ca unor idoli. Aceasta 
este marea deosebire între duhovnicii drepţi (de odinioară) şi nou- 
formaţii «văzători» de astăzi!” 

Oamenilor care veneau la el şi aşteptau minuni într'o clipă de 
convorbiri, Starețul le explica, blând ca o mamă: „Voi veniţi cu 
probleme, şi eu am multe probleme; împreună ne mângâie Domnul. 
Eu mă plâng vouă, voi vă plângeţi mie, şi apoi e bine.... Domnul 
ne mângâie!” 

Un fiu duhovnicesc al Stareţului dă mărturie despre metoda 
duhovnicească folosită de acesta în discuţiile cu credincioşii: „Ade- 
seori, dacă îi puneam vreo întrebare Părintelui Tadei, îmi răspundea 
pe scurt şi apoi spunea: «Despre asta a scris cutare şi cutare părinte. 
Să mergem să aducem cartea şi să citim?» Fireşte că acceptam bucuros 
şi el degrabă răsfoia cartea şi citea fragmentele corespunzătoare, 
apoi vorbea el însuşi. Nu am întâlnit om care să se descurce mai 
repede prin aceste cărţi.” 

În 1986, închinătorul M. a descoperit că Starețul, pe lângă toate 
celelalte nevoinţe călugăreşti obişnuite (privegheri, post, metanii...), 
la cei 80 de ani ai săi, se nevoia cu o nevoinţă încă şi mai mare, prin 
care era cunoscut şi Sfântul loan Maximovici — şi anume, nevoinţa 
nedormirii în pat, nici pentru somn. Venind la chilia Stareţului să- 
i ceară binecuvântare pentru o lucrare în pădurea mănăstirii, închi- 
nătorul l-a văzut pe Stareţ cum stătea în patul său cu capul aplecat 
în piept, rezemat cu spatele de zid, dând trupului odihna de 
trebuinţă. Ţinând fără cruţare legământul călugăresc al neagonisirii 
şi neavuţiei, neavând nimic al său, nici lucruri personale, Starețul 
avea în noul conac al mănăstirii o chilie cu uşa de sticlă, astfel încât 
credincioşii puteau să vadă înăuntrul chiliei sale. 

În 1987, închinătorul V. scria despre Stareţ: „ Părintele Tadei are 73 de 


ani; nu observ nici o schimbare la el: blând, bucuros, acelaşi cu toţi, 

accesibil, iubitor de oaspeţi, înfrânat — într'un cuvânt, un Creştin aşa 
cum ne închipuim că ar trebui să fie.” 

Un lucru însemnat este că, în acelaşi an, Starețul i-a istorisit aceluiaşi 
credincios închinător că a avut un vis în care se afla într'o biserică 
mare, sărutând icoanele: „Înaintea icoanei Domnului Sa arătat 
Însuşi Hristos, plângând. La întrebarea de ce plânge, lisusi-a răspuns 
că din pricina oamenilor, care răspund răului cu rău.” Omul lui 
Dumnezeu care plângea din pricina suferinţei fiilor săi duhovniceşti, 
a poporului său, a tuturor oamenilor şi popoarelor, a întregii lumi 
şi a universului, a întregii făpturi, rugătorul de la Vitovniţa pentru 
lumea întreagă, s'a învrednicit a-L vedea pe Dumnezeu plângând, 
Hristos cel blând din Vithania, prin ale cărui lacrimi, noi toţi, Lazări 
morţi, înviem. Participând ca unul încercat în taina acestor lacrimi 
vărsate pentru viaţa lumii, Starețul de la Vitovniţa se minuna blând 
şi părinteşte înaintea fiilor săi duhovniceşti: „Eu nu ştiam până 
acum, dar văd acum că sânt vinovat de toate — şi cât de vinovat sânt 
de toate! Mai înainte mă minunam cum se socoteau Sfinţii Părinţi cei 


mai răi dintre toţi oamenii...” 
STAREŢUL ŞI PĂSĂRILE 


„Hai să fim fii luminii, să slăvim pe Domnul 
în toată veşnicia!” 


În ultimii ani ai vieţii, de alţii 
încins şi dus unde nu voia, /cf. lo. 21:18/ a trăit în afara mănăstirii 
şi eparhiei sale, mutându-se dintr'un loc în altul, ca unul ce dintru 
început şi până la sfârşitul vieţii pământeşti n'a avut nici cetate, 
nici aşternut, ca într'un sfârşit, după un atac cerebral şi o suferinţă 
îndelungată să adoarmă la 12 Aprilie 2003, la Băcika Palanka. Astfel, 

în ziua prăznuirii Sfântului loan Scărarul, blândul Stareţ de la 
Vitovniţa a urcat pe scara ascultării de-o viaţă către țelul pentru care 
a trăit întreaga viaţă. 

Este îngropat în linişte, cu o cruce în mână, rob al Celui răstignit, 
la fel cum a trăit, la Mănăstirea Vitovniţa, lângă biserica mănăstirii, 
smerit, aşa cum se cuvine aceluia care toată viaţa a fugit de slava şi 
laudele oamenilor. 

L-au însoţit cu rugăciuni şoptite monahii, împreună-nevoitorii săi, 
şi cu lacrimi liniştite fiii duhovniceşti, veniţi din toate părţile Serbiei 
pentru cea mai de pe urmă sărutare, pentru a se tângui că au rămas 
fără părinte pe pământ şi pentru a se bucura cu tristeţe cerească că 
au dobândit rugător neadormit în Ceruri. 

Şi aşa cum s'a întâmplat adeseori de-a lungul istoriei cu aceia pe 
care-i vor cinsti veacurile viitoare, dar nu şi acest veac al nostru 
necredincios, la Mănăstirea Vitovniţa nu şi-au luat rămas bun de la 
cel mai strălucitor Stareţ al Bisericii Sârbe din veacul al XX-lea cei 
mari şi de seamă ai lumii acesteia, ci cei mici ai lui Hristos, ultimii din 
lumea aceasta, soborul evanghelicesc cu veselă tristeţe şi păsările. 
După cum mărturisesc unii din cei de faţă, ca şi în cazul altor suflete 
fericite — Sfântul Cuthbert al Lindisfarnei,” Sfântul Gherasim de la 
Iordan, Sfântul Serafim din Sarov, care au răspândit dragostea lui 
Dumnezeu peste toată făptura vie şi nevie, peste toate cele vii şi 
moarte — în timpul înmormântării Stareţului Tadei s'au adunat în jurul 
„celui al lor” (adică a păcii lui Dumnezeu care sălăşluia într'însul), 
prohodindu-i adormirea cu cântul lor, păsări felurite şi neobişnuite. 


Au venit cele dragi lui Dumnezeu să-l conducă pe Starețul lor, care 


5 Călugăr anglo-saxon şi episcop în regatul Northumbriei (634-t+687), unul dintre cei 
mai însemnați sfinţi ai insulelor Britanice. Biserica îl prăznuieşte pe 20 Martie. (n.tr.) 
6 Un episod asemănător s'a întâmplat şi la îngroparea Sfântului Ioan (Iacob) de la 
Neamţ, vieţuitor în pustia Hozevei, din 7 August 1960, după cum ne încredinţează 
martorii oculari. (n.red.) 

atât de mult le-a iubit, încât vorbea despre ele astfel: „Păsările 
aduc mulţumită lui Dumnezeu, iar noi nu. Păsările slavoslovesc 
neîncetat pe Dumnezeu. Încep devreme, dimineaţa, la ceasurile 3 
să cânte şi până la 9 nu încetează. La 9 se odihnesc puţin, apoi 
pleacă să caute hrană ca să-i hrănească pe cei mici... apoi iarăşi 
cântă. Pe ele nimeni nu le sileşte să cânte, ele cântă. Dacă le ascultă 
sau nu cineva, ele cântă... iar noi — posomorâţi, îngâmfaţi, trufaşi. 
Nu avem chef de cântat, nici de altceva. Trebuie să luăm pildă de 
la păsări. Sânt întotdeauna vesele, iar noi? Pe noi întotdeauna ne 
împiedică ceva. Şi ce ne împiedică de fapt? Nu ne împiedică nimic. 
Nu-i aşa, vai mie?!” 


MARTOR BLÂND 

AL BLÂNDULUI PĂSTOR 
Slujirea duhovnicească a Stare- 
ţului 'Tadei de la Vitovniţa pentru mântuirea poporului drept- 
credincios a fost, mai întâi de toate, o mărturisire de duhovnicie 
liturgică şi de nevoinţă deplină a Bisericii, care nu este nimic altceva 
decât Duhul Sfânt, Care lucrează în Trupul lui Hristos (Biserica) 
prin energiile necreate (curăţitoare, luminătoare si îndumnezeitoare) 
pentru curățirea, luminarea şi sfinţirea tuturor celor ce râvnesc spre 
aceasta cu toată viaţa lor. Duhovnicul, cu binecuvântarea Bisericii, îl 
îndrumă pe om către Hristos, spre întreţeserea în trupul lui Hristos, 
ca, ducând o viaţă de nevoinţă şi în Sfintele Taine, să se tămăduiască 
de cădere, moarte şi stricăciune. Aşadar, nu duhovnicul tămăduieşte, 
ci Duhul Sfânt, prin energiile lui Dumnezeu, care sânt izvor necreat şi 
descoperit în persoana lui lisus Hristos, Mântuitorul Întrupat. Omul 
poate să se tămăduiască, să se curețe, să se lumineze, să se mântuiască 
şi să se îndumnezeiască numai cu lucrarea Dumnezeului cel viu, 


Sfânta Treime. Dar Dumnezeu nu poate face aceasta fără împreună- 

lucrarea omului - această tainică împreună-lucrare este conţinutul 
vieţii bisericeşti ortodoxe. 

Starețul Tadei avea experienţa celor trei trepte ale desăvârşirii 
patristice întru nevoinţă la şcoala harului Duhului Sfânt, despre 
care vorbeşte predania Bisericii (mai cu seamă Sfântul Maxim 
Mărturisitorul): curățirea de patimi (filosofia practică), luminarea 
minții şi a inimii (contemplarea firii) şi sfințirea, adică părtăşia vie cu 
Sfânta Treime îndrumătoare spre cunoaşterea lui Dumnezeu (theologia 
mistică). Acestea au fost cunoscute din încercare de către cei ce sau 
întâlnit cu Starețul Tadei, au vorbit cu el, s'au spovedit la el şi din 
mâna sa au primit Sfânta Împărtăşanie. Din cele mai smerite cuvinte 
ale Stareţului, când vorbeşte la persoana a treia despre tovărăşia cu 
sfinţii îngeri şi sfinţii, descoperim că Starețul a experiat şi cea mai 
înaltă dintre „tainicele trepte ale celor desăvârşiţi duhovniceşte, 
acelora care pentru aceasta sânt theologi (cuvântători-de-Dumnezeu) 
ai Bisericii,” în care, după cuvintele Mitropolitului lerothei Vlahos, 
„omul sfinţit se uneşte cu puterile îngereşti; se învredniceşte de 
vederea neziditei Lumini; prin Duhul Sfânt i se descoperă adâncurile 
lui Dumnezeu şi primeşte energia nezidită a lui Dumnezeu. Acestui 
om i se descoperă multe taine ale Sfintelor Scripturi, care sânt 
ascunse celorlalţi oameni...” 

Străbătând această întreită cale a mântuirii, după predanie, 
tămăduindu-se în cuget şi în inimă, făcându-se părtaş la predania 
Bisericii — el însuşi predanie vie şi lucrătoare -, Starețul Tadei a 
dobândit de la Dumnezeu în dar crucea, ca, pentru Biserică, cu 
multă dragoste, să dăruiască sănătate persoanei întregite şi astfel 
să tămăduiască duhovniceşte şi pe alţii, precum adevărații trăitori 
în liniştire. Toţi aceştia, după cum spune într'alt loc Mitropolitul 
Ierothei Vlahos, „prin curățirea propriilor inimi şi tămăduirea 


duhovnicească a persoanei (ipostasului), se fac izvor de mare 

mângâiere pentru neamul omenesc, căci temelia duhovnicească 
a unei singure persoane are o însemnătate hotărâtoare pentru 
întregul cosmos.” 

Starețul Tadei, prin întreaga sa viaţă, s'a întreţesut în purtarea de 
grijă a lui Hristos şi în lucrarea mântuirii din Biserică, tămăduind, 
mântuind şi sfinţind, prin întreaga sa viaţă, devenind împreună- 
lucrător liniştit şi martor al Blândului Mântuitor în sânul neamului 
Sârb într'una dintre cele mai grele perioade din istoria Serbiei 
(1914-2003). Este o perioadă în care poporul nostru a trecut prin 
cataclismul duhovnicesc şi istoric a două războaie mondiale, al unui 
război civil, prin ocupaţia comunistă de jumătate de veac a ţării, 
războaie între 1991-1995 în Kraina, Bosnia şi Herţegovina, războiul 
NATO şi al Apusului împotriva poporului sârb din 1999, ocuparea 
provinciei Kosovo şi Metohia, precum şi primii ani ai „tranziţiei” 


17 A 


globalizante... În acest „ceas al întunericului,” întins peste un întreg 
veac de războaie şi nenorociri, Starețul de la Vitovniţa a căutat 
pacea şi bucuria Împărăției, şi a mărturisit despre pacea şi bucuria 
Împărăției. Prin aceasta, el a înnoit în persoana şi viaţa sa orientată 
muceniceşte către ,, Împărăţia lui Dumnezeu, care este pace şi bucurie 
întru Duhul Sfânt,” /Rom. 14:17/ aici şi acum, aşezat în şuvoiul de 
nevoinţă şi pace al obârşiei Sfântului Sava sau Testamentul Bisericesc 
din Kosovo (liturgic şi de nevoinţă). 

Dumnezeul cel viu l-a ridicat pe Starețul Tadei de la Vitovniţa în 
sânul mult-pătimitoarei Biserici a Serbiei, în sânul poporului, ca pe 
unul dintre cei mai mari Stareţi purtători de duh din veacul al XX- 
lea. Şi-a început viaţa călugărească încă dinainte de cel de-al Doilea 
Război Mondial, ca fiu duhovnicesc al Stareţului Amvrosie de la 
Milkovo, ucenic la rândul său al Stareţului Amvrosie de la Optina, 
de la care a învăţat tainele ascultării, ale pazei minţii, ale Rugăciunii 


lui lisus şi ale iubirii împreună-pătimitoare pentru toţi şi toate. 

De la Sfinţii Părinţi ai Bisericii, ca adevăraţi lucrători ai mântuirii 
şi sfințirii în Hristos, a învăţat țelul vieţii omeneşti, care este 
„dobândirea smereniei depline ca viaţă Creştină desăvârşită.” 
Îngemănând în sine duhul ascultării îndumnezeitoare al părinţilor 
duhovniceşti de la Optina şi Valaam cu duhul de rugăciune al 
postnicilor de la Gorniak şi Tuman, ce-şi au obârşia în cuvioşii 
isihaşti din Sinai pe care mâna lui Dumnezeu i-a sădit în Serbia 
medievală, Starețul Tadei, prin slujirea sa duhovnicească de 80 de 
ani, a întruchipat trăirea Predaniei, a stăreţiei purtătoare de har. 
Slujitor neobosit al Dumnezeieştii Liturghii, rugător neostenit al 
Rugăciunii lui lisus, duhovnic şi doctor neistovit a mii şi mii de 
suflete credincioase, Starețul Tadei de la Vitovniţa a trăit între Sârbii 
lui Hristos paza duhovnicească şi filocalică a Părinților şi a întărit, 
prin experienţa vieţii sale, cele spuse de Sfântul Serafim din Sarov: 
„Dobândeşte Duhul Sfânt şi mii în jurul tău se vor mântui.” 

Liniştit şi blând ca şi Domnul său, „Mielul care ia asupră-şi păcatele 
lumii,” Starețul Tadei de la Vitovniţa — martor blând al blândului 
Mântuitor — a trecut, în căutarea liniştii şi bucuriei Împărăției 
Cerurilor, prin valea pătimirilor şi lacrimilor Sârbilor din veacul al 
XX-lea ca un bun păstor care, luând asupra sa poverile şi neputinţele 
celor înfometați şi însetaţi după Dumnezeul cel viu, a purtat rănile 
neamului său ca pe ale sale, îmbrăcat în harul lui Dumnezeu, către 
Hristos Mântuitorul, Singurul iubitor-de-oameni, singurul Dumne- 


zeu Care varsă lacrimi. /lo. 11:35/ 


Editorul Sârb 

CAPITOLUL 


| | CALEA 
CĂLUGĂREASCĂ A 


STAREŢULUI TADEI 


Este oare bucurie mai mare pen- 
tru un credincios decât să vadă şi să audă un om duhovnicesc, ce a 
intrat pe tărâmul unei viețuiri înalte și se adapă din cunoașterea de 
pe treptele înalte ale realității? Întreaga lui viață este de la Domnul 
Hristos și de aceea este toată Hristos-viaţă, și cugetul lui este Hristos- 
cuget, și simțirea lui este Hristos-simțire. Toate ale sale sânt mai întâi 
ale lui Hristos şi apoi ale lui. Într'însul, parcă nu este el, ci toate Și în 
toate este Domnul Hristos. 
Trăind prin Hristos, el săvârșește faptele lui Hristos, căci prin EI se 
face nu numai puternic, ci Și atotputernic: „oate le pot întru Hristos, 
cel ce mă întărește.” /Fil. 4:13/ Într'însul se înfăptuiește limpede 
adevărul Celui Atotadevărat, că cei ce cred în EI vor face faptele 
Sale, şi mai mari decât acestea vor face: „Amin, amin zic vouă, cela 
ce crede în mine, lucrurile carile eu fac și acela va face, și mai mari 
decât acestea va face, că eu la Tatăl meu merg.” /In. 14:12/ 
Toate cele spuse, într'o măsură mai mare sau mai mică, le putem 
afla și în sufletul iubitor de Dumnezeu al Arhimandritului Tadei de 
la Mănăstirea Vitovniţa, care ne-a dăruit din inimă câteva clipe din 
timpul său ceresc-pământesc și a răspuns la câteva întrebări.” 


Părinte arhimandrit, spuneți-ne, ce v-a îndemnat să vă hotărâți pentru 
viața călugărească și cum a trecut timpul din ziua în care ați pășit în 


mănăstire și până astăzi? 


7 Interviul a fost luat de Vasilie Monahul. 

Părintele Tadei/ În tinerețe, 
pe când aveam 15-16 ani, am răcit puternic. Am făcut aprindere a 
pleurei și pneumonie și a trebuit să fiu internat în spital. După trei 
luni și jumătate de tratament în spital, starea mea nu s'a îmbunătățit. 
Eu am fost întotdeauna vegetarian, nu am putut să mănânc deloc 
grăsimi, mâncare prăjită, nici măcar lapte sau ouă, Și, din această 
pricină, boala de plămâni a fost foarte grea pentru mine. S'a reunit 
şi un consiliu de medici ca să-mi cerceteze boala. După ce sau 
sfătuit, au hotărât să mă supună unui tip anume de terapie - cu 
pneumotorax. Aceasta însemnă pomparea oxigenului amestecat cu 
diferite medicamente în amândoi plămânii. De la cei care au fost 
supuși acestui tip de terapie am aflat că este foarte grea, că nici 
măcar acei cu un fizic puternic nu au putut să o suporte, așa încât 
le-am zis doctorilor: „Dacă aveți un alt mijloc, bine, dacă nu, eu nu 
mă supun la terapie.” Aceștia s'au supărat pe mine: „Tu, să ne spui 
nouă cum să te vindecăm?! Mâine să vii în secția pentru tuberculoși, 
să faci prima ședință de terapie!” 
„Ei bine,” am gândit eu, „cu greu o să mă vedeți mâine.” Întreb: 
„Cât am să trăiesc fără terapia asta a voastră?” O doctoriță mi-a zis: 
„Dacă vrei să asculți de sfatul nostru, poți să te însănătoșești, dacă 
nu, vei mai trăi cel mult cinci ani!” 
Așadar, am gândit, nu sânteți siguri de însănătoșirea mea prin 
această terapie. M-am împăcat cu situația mea și atunci am hotărât 
ca în acești cinci ani să Îi slujesc lui Dumnezeu. Dar a apărut o nouă 
problemă. Părinţii mei nu au fost de acord cu hotărârea luată. 
Hotărârea mea lăuntrică nu îmi dădea pace, astfel încât, singur și 
împotriva voinței părinţilor, am plecat la Mănăstirea Gorniak. Am 
ajuns acolo la ceasul Vecerniei, chiar când Starețul ieșea din biserică, 
după slujbă. M'a primit, iar în discuţia cu el l-am înștiințat despre 


hotărârea de a-mi închina viaţa slujirii lui Dumnezeu și i-am explicat 


Cum îți sânt GÂNDURILE 
așa îți este ȘI VIAŢA | 46 


cum înțeleg eu viața călugărească. Cu noi se mai afla un alt monah, 
Rus. Nu îmi mai amintesc ce i-am spus Stareţului, dar a doua zi, 
înainte de slujbă, văd cum un monah duce prescură, vin și apă la 
biserică. Intră el în biserică, și eu imediat după el. El ducea vinul, 
apa şi prescura în sfântul altar, iar eu am rămas în urmă ca să sărut 
icoana de pe scaunul împărătesc. Când a ieșit din altar, mi-a zis: „Am 
auzit aseară ce i-ai spus Starețului și cum vezi tu călugăria. Așa cum 
[e) înţelegi tu, nu o vei găsi nicăieri în mănăstirile noastre. O astfel de 
rânduială există numai la Ruși, la Mănăstirea Milkovo. Acolo s'au 
adunat Rușii care au fugit de la mănăstirea Valaam din Finlanda.” 
În 1924, mănăstirea Valaam a trecut sub ocupația Finlandei. Aceasta se 
afla sub jurisdicția Patriarhiei Constantinopolei, astfel că mănăstirea 
a trebuit să primească noul calendar. Acei monahi care nu au vrut să 
primească noul calendar au fost izgoniți, iar când s'au organizat au 
căutat să fie primiţi de o altă Patriarhie. Au depus cerere la Biserica 
Sârbă, care i-a primit și i-a rânduit pe la mănăstiri. Astfel au ajuns 
monahii Ruși și la mănăstirea Milkovo, și aici au introdus pravila 
după care trăiau în mănăstirea Valaam. 

„Trebuie să mergi acolo, mi-a spus călugărul, numai acolo vei găsi 
ceea ce caută sufletul tău. Vor vrea să mă primească?,” l-am întrebat. 
„Vor vrea.” Și astfel am mers la mănăstirea Milkovo. La poarta 
mănăstirii am întâlnit un frate Și l-am întrebat: „Starețul este aici?” 
„Este.” „Vrei să mă duci la el?” Și m'a dus după pătul. Aici îl văd 
pe Stareț cu rasa prinsă la brâu, se descălțase și călca cu picioarele 
noroi amestecat cu pleavă. M-a privit Și mi-a zis: „Asa, deci... vrei să 
fii călugăr?” „Vreau,” răspund eu. (Sfântă era viaţa Arhimandritului 
Amvrosie!) „Atunci bine, spuse el, uite: eu pregătesc baia pentru 
obște.” Baia era o încăpere închisă, cu un suport pentru un cazan 
în jurul căruia se aflau plăci de piatră. Sub cazan și pietre ardea 


focul. Când apa fierbea în clocot și plăcile de piatră se înroșeau, 

atunci un călugăr lua apă din cazan și o vărsa pe plăcile de piatră 
înroșite. Astfel întreaga încăpere se umplea cu abur. Am îndurat cu 
greu aburul acela, căci aveam plămâni slabi. A trebuit să mă plec la 
podea, unde nu era abur. 

„Du-l pe frate să se întremeze puțin și dă-i o chilie să se odihnească 
niţel, căci deseară va fi priveghere, și el nu este deprins cu slujbele 
noastre îndelungate,” spuse Părintele Arhimandrit Amvrosie - 
și fratele m'a dus la chilie ca să mă odihnesc. Seara a început pri- 
vegherea, la șase, și a durat până la unsprezece. În fiecare zi se 
slujea Sfânta Liturghie și toată pravila. Când a venit ziua de Luni, 
părintele arhimandrit m'a chemat și m'a întrebat: „Îți e pe plac viața 


IZA 


noastră? Vrei să rămâi la noi?” „Îmi este pe plac!” „Ei bine, vrei să 
rămâi?” „Vreau!” M-am înțeles cu Părintele Pavel - Părintele Pavel 
era bosniac, om bătrân, avea în jur de 70 de ani. În tinerețe fusese 
în America și trăise acolo multă vreme, dar s'a înapoiat și a venit 
la Mănăstirea Gorniak, unde s'a călugărit. „Dânsul păzește via. La 
vie există o clădire. Acolo doarme el. Vei merge să păzești via, iar 
Părintele Pavel va coborî în mănăstire să ajute obștea, căci este un 
monah încercat.” Și uite așa am rămas la Mănăstirea Milkovo. 

Atâta timp cât a trăit Părintele Amvrosie, totul a fost bine. După 
ce a trecut la Domnul, obștea a început să se tulbure. Ieromonahul 
Luca și Părintele Theofan au întocmit un înscris al obștii, pe care 
l-au semnat Părintele Antonie, Părintele Serafim, Părintele Roman 
şi bătrânul Marko. Cu acest înscris au mers la vlădică și i-au spus că 
obștea l-a ales pe el [pe părintele Antonie] stareț, iar vlădica l-a așezat 
ca stareț. Chiar în acest timp, Episcopul loan al Branicevei a fost 
mutat în eparhia Nișului, și a fost numit un alt episcop, Veniamin, 
care nu era informat întocmai cu privire la starea dinlăuntru a obștii. 
Părintele Antonie, monah, - acum arhiepiscop în Biserica Rusă de 


peste Graniţe, din America -, mă întreabă: „Pe cine crezi că trebuie 

să alegem stareț?” Eu îi răspund: „Părintele Arhimandrit Amvrosie 
a zis că părintele Isachie trebuie să fie stareț.” 

Părintele Isachie fusese împreună cu Arhimandritul Amvrosie 
frate în pustia Optinei, pe lângă Starețul Amvrosie de la Optina. 
Pustia Optinei a fost răsadnița duhovnicească din care s'au răsădit 
mlădiţe pe cuprinsul întregii Rusii. Duhovnicii care s'au desăvârșit 
aici erau vestiți prin viețuirea și învățăturile ce le dădeau fiilor lor 
duhovnicești. Optina își are începutul atunci când vestitul stareț 
Sfântul Paisie Velicikovski și ucenicii săi au trecut din Sfântul Munte 
Athos în Moldova și au întemeiat mănăstiri cu rânduială de viețuire 
athonită. Atunci nemţii au vrut să facă acolo Uniaţie [cu Roma]. Sub 
această apăsare și din dorința de a-și păstra viața duhovnicească, 
ucenicii Starețului Paisie au plecat în pustia Optinei și acolo au pus 
început desăvârșirii lor duhovnicești. Astfel au făcut din pustia 
Optinei răsadniță duhovnicească. 

Când eu și Părintele Antonie am înțeles că obștea se destramă și că 
viața duhovnicească se stinge în Mănăstirea Milkovo, ne-am hotărât 
să plecăm la Mănăstirea Gorniak, unde era stareț Părintele Serafim, 
și el Rus, din Polonia. El venise în țara noastră să studieze theologia, 
și aici s'a închinoviat la Mănăstirea Gorniak. După ce a terminat 
Facultatea de Theologie, a devenit stareţ - el m'a închinoviat la 
Gorniak. După doi ani mi-a propus să mă hirotonească, iar după 
hirotonie, la cererea Patriarhului Varnava, ma trimis la mănăstirea 
Rakoviţa, la școala de iconografie. Acolo l-am întâlnit pe Părintele 
Naum, care fusese cu mine la Mănăstirea Milkovo şi care m'a înscris 
la școala de iconografie. El a plecat de la Mănăstirea Milkovo la 
Mănăstirea Manasia,* și de aici Vlădica Veniamin, tot la cererea Pa- 


8 A fost întemeiată de despotul Ștefan Lazarevici, purtând hramul Sfintei Treimi. A 
fost ridicată și pictată între 1407 și 1418. Până în anul 1843 aici s-a slujit în limba 
Română. (n.tr.) 


Starețul TADEI 
mănăstirea Vitovniţa | 49 


triarhului Varnava, l-a trimis la Mănăstirea Rakoviţa. Chiar în timpul 
acela, partizanii Concordatului l-au otrăvit pe Patriarhul Varnava.” 
I-a urmat Patriarhul Gavriil, care nu a înțeles rostul școlii de ico- 
nografie de la Mănăstirea Rakoviţa, și aceasta s'a stins grabnic. 
Patriarhia din Peci" căuta pe atunci un ieromonah pentru a sluji 
acolo. lar eu, fiind cel mai tânăr ieromonah din Mănăstirea Rakovița, 
am fost mutat de Patriarhul Gavriil la Patriarhia din Peci. Aici m'a 
prins războiul. Noi, patru Sârbi, ne-am întors la Belgrad, iar starețul, 
care era muntenegrean, după ce a adunat banii mănăstirii, a pornit 
către Muntenegru. La Rugova l-au prins șiptarii' și l-au jefuit. 
Apoi l-au adus înapoi la Patriarhia din Peci, și de acolo l-au dus în 
Albania, unde a și murit. La Patriarhie a rămas un monah bătrân, 
Părintele Polihronie, Rus, de la Mănăstirea Valaam. Ceva mai târziu, 
când lugoslavia s'a destrămat, a venit alături de el un alt ieromonah 
bătrân, Părintele Elisei, care era paroh, de loc din Peci și cleric din 
eparhia Prizrenului. 

La Belgrad m'a arestat poliția specială și m'a dus la închisoare, 
unde se aflau deja Patriarhul Gavriil și Vlădica Nicolae al Jicei.? Pe 
mine m'au învinuit că sânt unul dintre acei organizatori ai revoltei 
împotriva ocupanților, lucru ce atrăgea după sine o pedeapsă foarte 
grea. Însă am aflat de la un tânăr patriot Sârb, care lucra la poliţie, că 


urma în curând să fiu eliberat din închisoare. Așa s'a și întâmplat. 


9 În 1937, guvernul Sârb a semnat un Concordat cu Vaticanul. Ca urmare a acestui 
fapt, Biserica Ortodoxă Sârbă i-a aforisit pe toți miniștrii guvernului Sârb. (n.tr.) 

10 În provincia Kosovo și Metohia. (.tr.) 

11 Albanezii. (n.tr.) 

ID Sfântul Nicolae (Velimirovici), episcop al Ohridei și Jicei. (n.tr.) 

13 În timpul celui de-al Doilea Război Mondial, pe teritoriul Serbiei s-au aflat trupe 
de ocupaţie Germane, Italiene, Bulgare, Albaneze, Maghiare, Croate, Musulmane și 
Slovene; deși puterile Axei au propus României anexarea teritoriilor din răsăritul 
Serbiei, locuite în majoritate de Români, guvernul Român nu a acceptat acestă 
ofertă. (n.tr.) 

M'au eliberat, și am reușit să ajung cumva până la Mănăstirea 
Vitovniţa. Aici, după câteva zile, am fost chemat de comandantul 
regiunii care a dorit ca eu, ca față bisericească, să mă pun la dispoziția 
comandantului. L-am refuzat și i-am răspuns că nu pot să fac acesta, 
deoarece nu am ascultare de la vlădica. 

Au fost vremuri grele, când numai pentru un singur cuvânt sau 
ordin nerespectat se putea înălța asupra omului umbra morții. 
Atunci am hotărât să încerc să găsesc un loc mai liniștit pentru 
rugăciune și viață duhovnicească. Am mers până la Petrovaţ, și aici, 
pe când cumpăram timbre fiscale pentru permisul de călătorie, m'au 
arestat nemții a doua oară. M'au pus în celulă cu doi contrabandiști 
cu tutun. Era acolo o scândură îngustă, lungă de aproximativ doi 
metri și jumătate. Stăteam întins pe ea și mă gândeam că sigur nu 
voi mai ieși viu din închisoare. Nu mai e viață, a venit sfârșitul. 
Dumnezeule, Dumnezeule... Căzusem în deznădejde. Cei doi 
vorbeau despre grijile lor... 

Și cum ședeam eu întins și muncit de aceste gânduri, într'o clipă 
s'a arătat înaintea mea un ostaș înalt, cu o panglică aurită, așezată 
cruciș pe piept, și cu un coif cu pene pe cap. În mâini ţinea un sul și 
mă privea. A desfăcut sulul și mi-a zis: „Priveşte, ia aminte la hartă! 
și mi-a arătat pe hartă Serbia. Să nu-ţi fie teamă, căci pe mulți încă va 
trebui să mângâi și să întărești. Ai priceput?,” îmi zise, privindu-mă. 
lar eu mă gândeam dacă nu cumva aud și cei doi ceea ce îmi spunea 
el. Nu înţelegeam atunci că în lumea duhovnicească nu se vorbește 
ca în această lume, așa cum vorbește om cu om, ci gândurile se fac 
auzite în minte. Nu auzim cu urechea trupească, ci cuvintele răsună 
în minte. Și când am privit, am văzut că cei doi contrabandiști 
vorbeau între ei. l-am întrebat dacă au văzut sau au auzit ceva. Ei 
au privit unul la celălalt și au spus că nu. Atunci m'am întors, dar 


acela nu mai era; am înțeles că am avut o vedenie cerească, pe care 

mi-a trimis-o Domnul pentru mângâiere și spre vestirea voii Sale 
cu noi, în lumea aceasta. Și cât de frumos era înveșmântat, precum 
arhanghelii din fresce! Nu există pe pământ om atât de frumos. 
Acela era un înger... 

După eliberare, oamenii din Peci s'au plâns de ieromonahul Elisei, 
care se afla în Patriarhia din Peci, că bea mult și că nu se îngrijește 
deloc de casă. Deoarece Patriarhul Gavriil era încă închis, l-a înlocuit 
Mitropolitul Iosif, care m'a chemat de la Vitovniţa la Belgrad și mi-a 
propus să merg la Peci, la cârmuirea mănăstirii. Eu știam - înainte de 
război fusesem la Peci - că acolo stăpânesc comuniștii și că nu le sânt pe 
plac. Chiar și pe atunci îmi spuneau: „Când va veni vremea noastră, nu 
vei mai fi călugăr, ci îți vom da o altă slujbă.” De aceea, l-am rugat pe 
mitropolit să-l trimită acolo pe starețul mănăstirii Sfântului Ioanichie 
din Devici. Arhimandritul acesta fusese stareț la Vuian, în timpul lui 
Alexandru Obrenovici. Pentru că satul soției lui Alexandru, Draga, 
este în apropiere de Vuian, ei veneau des la mănăstire. Înainte de a 
fi loviți de nenorocire, aceștia au dăruit mănăstirii mult aur, pentru 
refacerea ei.!* Între timp au murit, și el și-a însușit banii, cumpărându- 
Și case în diferite localități cu băi. Cum îl cunoșteam și îi știam dorința 
de a merge în Kosmet,* i l-am propus Mitropolitului Iosif, și acesta l- 
a așezat la stăreţia Patriarhiei din Peci. 

Apoi, când Patriarhul Gavriil s'a întors din închisoare - iar el îl 
cunoștea pe acest arhimandrit și nu-l iubea din această pricină (a 
însușirii banilor), de îndată l-a chemat la Belgrad și l-a întrebat: 
„Cine te-a pus pe tine la stăreția Peciului?” EI i-a răspuns: „Mitro- 


14 Alexandru Obrenovici (1876 - 1903) - Rege al Serbiei între 1893 - 1903. Nenorocirea 
de care pomenește părintele Tadei este asasinarea lui și a soției lui Draga la 11 Iunie 
1903, în urma unui complot pus la cale de Ţrna Ruka (Mâna Neagră), o societate 
secretă. (n.tr.) 

15 Numele dat de comuniști provinciilor Kosovo și Metohia, pentru a șterge numele 
ortodox de Metohia - metoc. (n.tr.) 

politul Iosif.” „Tu nu ești potrivit pentru Patriarhie, caută-ți un 
alt loc.” Bineînţeles, după aceea patriarhul i-a întrebat pe ceilalți 
arhierei dacă nu au pe cineva care să mai fi fost la Patriarhia din 
Peci. Și atunci m'a propus, cred, Vlădica Simeon Zlokovici, care mă 
cunoștea de la Rakoviţa; zice: „Iadei de la Gorniak, el a fost la Pa- 
triarhia din Peci, și acum este în eparhia Branicevo.” Patriarhul i-a 
cerut Vlădicii Veniamin să mă cheme degrabă la Belgrad, căci îi sânt 
de trebuinţă pentru Patriarhia din Peci. 

După ce m'am întors de la Belgrad, de la Mitropolitul Iosif la 
Vlădica Veniamin, l-am rugat pe vlădica să nu mă mai trimită 
nicăieri altundeva din eparhia Branicevo. l-am cerut să mă trimită 
la Mănăstirea Gorniak, unde am primit tunderea în călugărie, ca 
să-mi găsesc acolo pacea și bucuria duhovnicească. Vlădica mi- 
a împlinit ruga, iar eu am intrat în obște la Mănăstirea Gorniak. 
Dar când vlădica a primit o înştiinţare de la Patriarhul Gavriil, 
mi-a trimis de îndată, prin vicarul eparhial, cerere să mă înfățișez 
grabnic la Gorniak, la reședința episcopală. La acea vreme slujeam 
în parohia Bliznak. Locuiam în Siga și timp de câteva luni nu am 
venit la mănăstire, pentru că drumul era foarte lung. Am hotărât ca 
de Nașterea Domnului să slujesc în mănăstire, căci în biserica din 
Bliznak nu ar fi fost nimeni la slujbă. Când am ajuns, mi-au înmânat 
mesajul vlădicăi și am pornit degrabă spre Pojarevaţ. 

Când am ajuns la reședința episcopală, Vlădica Veniamin îmi 
spune: „De ce ai lipsit atâta? Patriarhul a întrebat deja de două ori 
de tine. Unde ai fost? Eu i-am răspuns: Am fost la parohie și nu am 
Ştiut despre mesajul dumneavoastră până ieri. Și v-am rugat să nu 
mă mai lăsaţi să părăsesc eparhia Branicevo.” lar vlădica Veniamin 
mi-a zis atunci: „N-am să-l deranjez pe patriarh din pricina ta. Mi-a 
bătut la mașină o dezlegare canonică și mi-a spus: lată, ai dezlegare 


canonică pentru eparhia Belgradului, iar eu am să-l înștiințez chiar 

de astăzi pe patriarh că am rânduit să i te înfățișezi. Nu mai ești 
slujitor în eparhia Branicevo, fă după cum vrei.” 

Odată ajuns la Belgrad, la patriarh, acesta m'a trimis la Patriarhia 
din Peci!* și m'a așezat egumen. Mult m'am chinuit acolo. 
Comuniștii aceia despre care v-am spus mi-au făcut nenumărate 
griji și probleme. Ori de câte ori puteau să îngreuieze situaţia, 
aprig, se osteneau. Dar, slavă lui Dumnezeu, le-am depășit cumva 
pe toate, cu ajutor de la Dumnezeu, și după aproape 20 de ani de 
slujire în eparhia Belgradului, în anul 1955 m'am reîntors în eparhia 
Branicevo, unde mă aflu acum, iată, deja de 48 de ani. Vremea a 
trecut repede... Și doctorii mi-au spus că voi trăi numai cinci ani. 
În 1937 mi-am așteptat sfârșitul. Dar iată, Dumnezeu m/a lăsat în 


viaţă... Și așa curge viața mea. 
7 7 7 7 


Părinte arhimandrit, vă rugăm 
să ne spuneți câteva cuvinte 
despre viața dumneavoastră 

duhoonicească, despre ispitele care 
v-au năpădit și despre cum le-aţi 
biruit? 


Părintele Tadei/ Când am venit 
ca frate la Mănăstirea Milkovo, 
mi-au dat mătănii și m'au învățat 
cum să mă rog. Și după cum mi- 
au arătat, așa am și făcut. M'am 


dăruit pe deplin rugăciunii lui 


lisus. Cugetam aşa: „Mai am 
doar cinci ani de viaţă, hai să nu-i cheltuiesc fără folos, hai să-mi 
găsesc drumul meu spre Dumnezeu!” 
Și, în scurt timp, tocmai din pricina acestei credincioșii depline față 
de voia lui Dumnezeu și a doririi fierbinți după Dumnezeu, m'a 
luminat harul lui Dumnezeu, care a adus în sufletul meu o pace și o 
bucurie negrăită. Ascultinima și aud înlăuntrul meu: „Doamne lisuse 


Hristoase, Fiul lui Dumnezeu, miluiește-mă pe mine, păcătosul.” În- 


16 Are statut de stavropighie, deși se află în jurisdicția eparhiei Rașkăi și Prizrenului, 
în provincia Kosovo și Metohia. (n.tr.) 

cerc să-mi amintesc unele lucruri și întâmplări din trecut, dar nu 
pot. Toate gândurile se sprijină pe o anumită pace negrăită, și în 
întreaga mea ființă domnește o bucurie de nespus și tânjire după 
Dumnezeu. Aceasta este starea în care sânt îngerii și sfinții, starea 
harului deplin. Numai cei ce au dobândit în dar harul pot înțelege 
starea Îngerilor și Sfinţilor, care sânt călăuziți de Duhul Sfânt. 
Credeam că toți călugării, preoții și episcopii au darul harului. Și 
uite, omule, am petrecut atâția ani până acum cu preoți și călugări, 
și am întâlnit un singur călugăr la care am văzut darul harului. 
Numai la un călugăr! 

Printre mirenii cu familie am întâlnit mult mai multe persoane 
asupra cărora se odihnește darul harului. 

A venit odată, aici, la mine, un bosniac din Bania Luka, ce trăia în 
lume și lucra rugăciunea lui lisus. El avea un prieten din școală, un 
om cu familie, cu copii, care şi muncea. Acest prieten al lui nu era 
peste măsură de evlavios, dar era un om blajin, un suflet bun. Într'o 
zi, vorbeau ei așa și acesta îi propune: „N'ar fi bine să faci rugăciunea 
lui lisus?” Prietenul l-a privit mirat și i-a răspuns: „Aș face-o, dar nu 
știu cum.” „Te voi învăţa eu...” Și l-a învățat, și i-a dat un șirag de 
mătănii. În scurtă vreme, acest prieten al lui a dobândit darul harului, 
și personalitatea i s'a schimbat, de asemenea și familia. Iar celălalt 
lucra rugăciunea lui lisus de atâta timp, și fără nici un folos... 

După o vreme, omul acesta a venit aici la mine și mi-a spus: „Nu știu 
ce e, părinte, dar mă luminează o bucurie şi o pace negrăită. Aud 
fără încetare în inimă: Doamne lisuse Hristoase, Fiul lui Dumnezeu, 
miluiește-mă pe mine, păcătosul. Știu ce fel de om am fost, ce 
cugetam, iar acum nimic din toate acestea nu mai sânt în mintea 
mea. Aveam gânduri păcătoase față de partea femeiască, știu că mă 
aprindea mânia şi pentru cel mai neînsemnat fleac, iar acum, nu știu, 


nu mai pot să mă mânii. Nu mai pot nici măcar să mă gândesc la cele 

ce nu sânt bune, nici dacă vreau nu pot. Nu știu ce s'a întâmplat cu 
mine. Tot timpul doar mă bucur, și întreaga mea ființă este stăpânită 
de o bucurie și o pace de nespus.” „Ai dobândit darul harului,” 
i-am spus eu, „Și vei avea toate atâta vreme cât nu-ți legi cugetul de 
vreo grijă din lumea aceasta. lar dacă faci asta, mai întâi nu vei mai 
auzi rugăciunea în inimă, iar apoi vei pierde treptat pacea și bucuria 
din suflet. Atunci vor începe iarăși să te chinuie gândurile grele ale 
lumii acesteia, pe care le au în stăpânire puterile diavolești. Dacă 
vrei să păstrezi acest har primit în dar, trebuie să te rogi neîncetat 
lui Dumnezeu ca prin rugăciune să izgonească gândurile grele și 
de mâhnire din mintea ta și astfel vei păstra acea pace și bucurie pe 
care le simți acum.” 

Când am fost pus stareț la Mănăstirea Pokainița, cu greu am primit 
această ascultare. Mă temeam de primejdiile și ispitele pe care mi le 
pregătiseră locuitorii din preajma mănăstirii. Atunci mi s'a arătat chiar 
Domnul în somn și m'a mustrat. M'am aflat dintr'odată înaintea lui 
Dumnezeu. L-am privit: Domnul purta epitrahil, omofor peste umeri, 
și peste omofor încă un epitrahil. Am stat înaintea Lui, și El mi-a spus: 
„De ce te lupți, câtă vreme nu ai ascultare? Peste tot unde ai fost pus 
stareț M'ai supărat cu stăruințele tale să fii dezlegat de aceasta. Să 
nu mai faci asta! Să știi că orice ascultare primită trebuie împlinită cu 
multă dragoste, râvnă și însuflețire, fără să bagi în seamă pizma și rău- 
tatea, care dau târcoale și atacă.” Atunci a făcut asupra mea semnul 
crucii, de trei ori, de la cap până la picioare, a luat epitrahilul și l-a pus 
peste mine: „Aceasta este crucea pe care trebuie să o duci.” 

Stăreția mi-a fost întotdeauna greu de purtat, căci trebuia să-mi 
alipesc gândurile de grija pentru cele materialnice, pentru obște și 
oameni... Din pricina aceasta am pierdut mereu harul primit în dar, 
pe care l-am dobândit ca frate. Aceasta a dus la noi probleme în viața 


mea duhovnicească Și mi-a năruit sănătatea trupească. Plămânii mi 

s'au vindecat, dar s'a ivit o nouă boală: mi-au cedat nervii. Mi-a trebu- 
it mult timp până ce m'am deprins cum să mă odihnesc. Doctorii 
mi-au dat medicamente antidepresive, dar care nu au fost de nici 
un folos. M'au sfătuit să mă odihnesc, să-mi fiu propriul doctor. Și 
Domnul a privit la necazul meu, mi-a trimis puterea Sa și am reușit 
să mă destind tot mai mult. Dar și astăzi, când îngădui în prea mare 
măsură grijilor materiale și altor griji ale vieţii să pună stăpânire pe 
mine, cu greu reușesc să mă odihnesc, să mă încredințez cu desă- 
vârșire voii lui Dumnezeu - aici își au obârșia problemele mele cu 
nervii. Dacă, frate fiind, nu aș fi primit harul în dar, stăreția nu mi- 
ar fi fost așa de anevoioasă. Când mă înlănțuiesc problemele lumii 
acesteia, îmi pierd pacea, iar nevroza Și neliniștea se sălășluiesc în 
mine. Devin încordat și nervos. Odată, l-am rugat pe vlădica să mă 
mute într'o parohie. Gândeam în sinea mea: „Poate acolo îmi va fi 
mai ușor. Poate acolo îmi voi găsi pacea.” Și vlădica mi-a încredințat 
parohia Vlașki Dol. Dar trimite-l pe cel bolnav de nervi oriunde 
voiești, nicăieri nu-i va fi bine! 

Acolo, la parohie, mi-a fost și mai rău. Am o fire peste măsură de 
simțitoare și m'au apăsat mult necazurile și problemele enoriașilor, 
precum și păcatele lor. În scurtă vreme, starea mea s'a înrăutățit și 
mai mult, iar inima a început să-mi bată precum cea a unui iepure. 
Toată ziua și întreaga noapte nu puteam să mă odihnesc, încât am 
hotărât să mă întorc la mănăstire, să nu mor în parohie. Am venit la 
Vitovniţa; îndată, un ucenic de-al meu m'a spovedit și mi-a dat o chilie 
unde să mă odihnesc. Când m'am trezit, am tras cu urechea, să ascult 
dacă cumva inima mea mai bate la fel de iute. Nu auzeam nimic. 
Slavă Domnului, s'a smerit. Atunci am auzit în minte cuvintele: 
„Așa trebuie să te odihnești. Nu mai lua asupra ta peste măsură 
grijile lumii acesteia, ci păzește-ți pacea și trăiește cu Dumnezeu. 


Lasă lucrurile în voia lor.” 

La Mănăstirea Milkovo aţi trăit Părintele Tadei/ Părintele Arhi- 
cele mai frumoase clipe din viața  mandrit Amvrosie a fost un 
dumneavoastră duhovnicească. om cu viaţă sfântă. În timpul 
Spuneţi-ne ceva despre starețul Revoluţiei (bolșevice, din Rusia) 
acestei mănăstiri, Părintele a fost împușcat în piept, și a 
Arhimandrit Amorosie. suferit mult cu plămânii din pri- 
cina a ceasta. Nu s'a vindecat 
niciodată, iar rana i-a înlesnit tuberculoza și a murit tânăr. 
A fost ucenic al vestiților Stareți din pustia Optinei; mai cu seamă, 
avea dragoste către Sfântul Amvrosie al Optinei, care l-a tuns în cinul 
monahicesc. Dintr'însul izvora o dragoste deosebită și netulburată. 
Dobândise de la Stareţii Optinei ceea ce aveau ei mai bun: dragostea. 
A introdus în viața sa această dragoste atotcuprinzătoare. Era pur 
și simplu deosebit. Minuna prin dragostea sa pe oricine cu care 
stătea de vorbă sau care doar se afla în preajma lui. Niciodată nu s'a 
mâniat, nici măcar pe vreun monah sau frate, nici nu a spus vreodată 
cuiva un cuvânt rău. Răbda multe și le ierta totul. Toate grijile și pro- 
blemele le punea înaintea Domnului și numai Lui i se plângea. Se 
ostenea să împărtășească și fraților din obşte această însușire, prin 
pilda proprie, și mulți au învăţat de la el cum să pună în lucrare, în 
viața de zi cu zi, această dragoste atotcuprinzătoare, nepătimașă. 
Chiar eu am simţit această dragoste de negrăit a sa, pe care a 
împărtășit-o și acelor frați care au dorit s'o primească drept 
moștenire. 
Când am ajuns la Mănăstirea Milkovo, cea dintâi ascultare primită a 
fost să păzesc via. Și, pentru că îmi plăcea să dorm, am ațipit, iar hoţii 
au venit și au prădat via. Când m'am trezit, am văzut că nu mai sânt 
struguri. M'am speriat și l-am așteptat cu teamă pe iconom să vină 
la vie. Acesta a venit, a văzut totul - și nu mi-a zis nici un cuvânt. 


Nimic! Strugurii din vie furați, iar el nu-mi spune nici un cuvânt! 

Ziua următoare a venit iarăși și mi-a spus: „Tomușca (așa mă strigau 
când eram frate), Batiușca a blagoslovit să-ţi dau o ascultare nouă. 
Vei păzi oile și caprele pe islazul din preajma Moravei.” Și așa am 
ajuns cioban la oi. Dar și de data asta am greșit. 

Mi s'a dat să învăţ citirea din Ceaslov” cât timp păzesc oile și ca- 
prele, iar eu, citind din Ceaslov, am ațipit iarăși. Când m'am trezit, 
am căutat să văd unde sânt oile și văd că rămăsese numai o capră 
bătrână. "Toate celelalte dispăruseră pe undeva. M'am ridicat de- 
grabă în picioare, să le caut unde sânt. Când colo, ele s'au dus pe 
ogor, au doborât gardul într'un loc, au intrat și au mâncat toată 
fasolea stăpânului acelui ogor. lar capra, când a văzut că eu alerg 
la oi, a pornit și ea să alerge în urma mea și cât pe ce să distrugă 
gardul cu totul. Stăpânul ogorului a văzut, după aceea, ce au făcut 
oile și caprele și, firește, s'a dus la mănăstire să se plângă părintelui 
arhimandrit. Acesta i-a spus iconomului să plătească stricăciunea 
adusă proprietarului - și cu asta totul s'a încheiat. Nici unul dintre 
frați nu mi-a spus nici măcar un cuvânt (de mustrare), nici măcar 
unul! Ziua următoare a venit iarăși iconomul la mine și mi-a zis: 
„Batiuşca a blagoslovit o ascultare nouă pentru tine. De acum vei 
păzi vacile, pe celălalt izlaz.” 

Dar istoria s'a repetat. Aveam șase vaci, iar printre ele se afla și una 
mai bătrână, căreia îi plăcea să se furișeze și să facă stricăciuni. Cât 
timp am păzit vacile, le număram cu grijă ca să nu repet aceeași 
greșeală. Aveam cu mine și Ceaslovul, și citeam din el din când 
în când. Și astfel, în timp ce citeam, vaca cea bătrână a reușit să se 
furișeze și să intre în grădina ce se afla nu departe de izlaz. În timp 
ce citeam, îmi aruncam uneori privirea la vaci Și socoteam dacă sânt 


toate la număr. Odată, din întâmplare, le-am numărat cu atenţie și 


17 Deprinderea cu slavona bisericească, în care sânt scrise cărțile de cult în țările 
slave. (n.tr.) 

am observat că vaca bătrână lipsește. Am înlemnit și am pornit să o 
caut. Când am privit prin grădini, vaca ajunsese deja la a treia dintre 
ele, ronțăise și călcase în picioare toată varza. Stăpânul grădinii s'a 
plâns din nou și iarăși a venit iconomul la mine. Noua ascultare a 
fost la trapeză și la biserică. 

Acestea sânt numai o parte din ispitele pe care Părintele Arhimandrit 
Amvrosie le-a acoperit cu dragostea sa cea fără de margini. Au 
fost atunci și altele, mult mai rele și mai dureroase, dar părintele 
arhimandrit a răspuns întotdeauna doar cu dragostea sa. Unui 
călugăr ce fusese cândva guvernator, prefect de gubernie - o 
persoană importantă în Rusia - îi plăcea mult să bea. Se întâmpla 
chiar să plece din mănăstire și să meargă în sat, și lipsea câte o 
săptămână. Trebuia ca Starețul să-l caute și să-l aducă înapoi. Bea 
și iar bea, iar părintele arhimandrit nu-i spunea nici măcar un 
cuvânt care să-l mustre pentru ce face - nimic! Acoperea totul cu 
dragoste, ca și cum nu ar fi fost nimic. Era vădit că rabdă și suferă 
din pricina tuturor acestora, dar nu ar fi spus nimănui nici măcar o 
vorbă despre asta. Venea întotdeauna cel dintâi la biserică, la slujbă, 
și ședea întotdeauna lângă scaunul de egumen. Se vedea că era pur 
și simplu istovit de griji, dar nu spunea nimic nimănui, așeza totul 
înaintea Domnului. Nu a pedepsit niciodată pe nimeni. Nu a avut 
nici măcar un gând rău față de nimeni, nici o privire aspră, nimic de 
felul acesta. lubea pe fiecare așa cum era și se ruga lui Dumnezeu, ca 
să-l lumineze EI pe acela. Prin pilda sa de viață învăţa cel mai mult 
și stăruia ca prin pilda aceasta să aducă pe fiecare la calea mântuirii. 
Cu adevărat, Părintele Arhimandrit Amvrosie era un suflet deosebit, 
plin de dragoste și smerenie. Păcat că boala l-a luat prea din vreme 


din lumea aceasta. 

Părinte arhimandrit, la sfinția Părintele Tadei/ A început oare- 
voastră în mănăstire, la Vitoonita, cum dintr'odată. Vlădica m'a 
vine multă lume care caută așezat, la cererea mea, în parohie, 
mângâiere. Vă rugăm să ne spuneți unde am nădăjduit că se vor 
cum și când a început totul? mai potoli grijile prilejuite de 
zidirea mănăstirii. Într'o zi din 

anul 1975 a venit la mine fratele Draghi și m'a chemat la o adunare 
a bogomoliţilor.!* Fratele Draghi era de meserie tehnician și a condus 
construcția bisericii din Kârniev, unde se află și cea mai mare asociație 
a bogomoliţilor din eparhia noastră. Vine el într'o seară la mine cu 
mașina lui - se țineau des adunări ale bogomoliților acolo, la Kârniev 
- Si-mi spune: „Haide, omule, vino şi tu puțin acolo, să vorbim.,, l-am 
spus: „Eu nu am ieșit nicăieri, nici la adunări ale bogomoliților, nici 
la slave! nu pot să merg.” „Dar, haide!” „Dar,” spun eu, „nu pot.” Și 


pr 


el a plecat. A doua oară a venit cu încă doi, trei. „Haide!” I-am spus: 
„Nu pot!” Am refuzat iarăși. A treia oară au venit șase oameni cu un 
microbuz. Eu, de obicei, seara, mă plimb în jurul bisericii... „Acum 


pr 


nu poți să mai scapi de noi. Trebuie să mergi!” Îi spun fratelui Draghi: 
„Frate Draghi, tu ești membru al consiliului eparhial. În curând 
vlădica va convoca membrii consiliului, iar când ședința se va încheia, 
întreabă-l pe vlădică. Dacă vlădica dă blagoslovenie, atunci pot să 
merg. Altminteri, dacă mă chemi tu sau altcineva, nu voi merge. N'am 
ieșit nicăieri, nu mă pricep la întâlnirile cu oamenii,omule, și îmi este 
anevoie, îmi este tare greu. Însă când ședința se va sfârși, întreabă-l 
pe vlădica. Dacă vlădica blagoslovește, atunci poți să vii să mă iei, ca 
să mergem - atunci va trebui să merg pentru că vlădica a blagoslovit. 
Am zis... nu am încotro acum.” Și așa a început totul... 


18 Comunitate ortodoxă întemeiată pentru reînvierea vieții duhovnicești în sânul 
poporului Sârb. O lucrare de seamă în sânul acestei comunități a avut-o Sfântul Nicolae 
al Ohridei și Jicei. (n.tr.) 

19 Praznicul sfântului ocrotitor al familiei, specific Serbiei. (n.tr.) 

Atunci m'am întâlnit pentru întâia dată cu Vlădica Athanasie, care pe 
atunci era ieromonah și profesor la Facultatea de Theologie. Atunci 
îmi era încă plin capul de cuvinte ale Sfinților Părinți. Mă întreabă 
una, apoi alta, eu răspund și văd că le este pe plac ceea ce le spun 
eu. Am cunoscut atunci mulți bogomoliți ce au găsit în cuvintele 
Sfinţilor Părinți răspunsuri la multe întrebări care îi chinuiau. De 
atunci au început să vină la mine din ce în ce mai mulți oameni, iar 
acum vin neîncetat. 
Abia în 1975 s'au împlinit cuvintele pe care le-am auzit de la Înger la 
începutul celui de-al Doilea Război Mondial, în celula închisorii din 
Petrovaţ: „Pe mulți încă va trebui să mângâi și să îmbărbătezi.” A 
trebuit să vorbesc mult și de atunci a început să mă doară gâtul. Am 
făcut inflamație în gât, de care nici până astăzi nu m'am vindecat. 
Uneori îmi este foarte greu, abia pot sluji Sfânta Liturghie. 
lată, așa curge viața... 

În ziua de astăzi, educația stă Părintele Tadei / Omul trebuie să 


la îndemâna unui număr mare primească educație, să cunoască 


de oameni. Vreţi să ne explicați, 
pentru cititorii noștri, care 

este însemnătatea educației, 
care este folosul ei pentru viața 


duhovnicească și pentru mântuire? 


ce poate, dar școala ne dă numai 
instruirea minţii, nu și duhovni- 
cie. Majoritatea theologilor noș- 
tri care predau în seminariile 
theologice și în facultăți nu vie- 


țuiesc după cum predau și înva- 
ță. Iar ei trebuie să dea copiilor și tinerilor pilda vieții lor. Însă aceasta 
nu se întâmplă și, de aceea, starea de lucruri este grea. 
Școala educă abstract, rațional, dar nu are duhovnicie. lar copiii au 
nevoie de o pildă de viaţă, căci prin aceasta li se poate spune mai 
mult decât prin cuvinte. Putem auzi multe lucruri pline de învățături 


despre viaţă și duhovnicie, dar se pune întrebarea dacă vom putea 

înfăptui toate acestea în viață. Dar când vedem o pildă de viețuire, 
că omul este liniștit, pașnic, bun, că nu se vatămă când este ocărât, 
atunci și învăţăcelul dorește să fie asemenea acestuia. Puterea lui 
este pilda vie de vieţuire pusă înaintea ochilor. De aceea prin viață 
se spun mult mai multe decât prin cuvinte. 

Pilda unei viețuiri bineplăcute Domnului întărește cunoașterea 
theoretică și îi dă adeverire practică. Acestea nu sânt valabile numai 
în cazul științei despre Dumnezeu,” ci și pentru toate celelalte 
Ştiinţe. Orice cunoaștere pe care omul o descoperă pe calea științei 
este un dar dat de Dumnezeu oamenilor și dezvăluie prezenţa lui 
Dumnezeu în lumea aceasta. Cu totul alt lucru este înfăptuirea 
acestei cunoașteri primite în dar. Aceasta depinde, după cum am 
spus mai-nainte, de viața noastră - cu Dumnezeu sau împotriva lui 
Dumnezeu. De aceea, ea poate fi întrebuințată în folosul sau spre 
paguba omenirii. Nici o cunoaștere la care a ajuns știința omenească, 
Dumnezeu nu a dăruit-o spre pagubă. Totul este dăruit spre bine, și 
numai spre bine. Doar voia liberă cea stricată a omului, care a pierdut 
frica lui Dumnezeu, a prefăcut în rău binele dăruit de Dumnezeu 
oamenilor, pricină din care suferim și ne chinuim în lumea aceasta. 


Părinte Ladei, duceți o viață duhovnicească și de aceea puteți cuprinde cu 

privirea duhovnicească realitatea vremii de astăzi. Spuneți-ne, vă rugăm, 

câteva cuvinte despre necazurile ce s'au abătut asupra poporului Sârb, de 

ce au venit acestea asupra noastră și cum să le biruim? 

Părintele Tadei / Suferim pentru 

că gândurile și dorințele noastre sânt rele. Noi înșine ni le-am 
pricinuit, căci poporul nostru nu are pocăință. Nu au pocăință nici 
cei credincioși, ca să nu mai vorbim de cei necredincioși! Cincizeci 
de ani de comunism au făcut mult rău, mai mult decât 500 de ani de 


20 Theologia (n.tr.) 

robie sub Turci. Atât de mult a îndepărtat răul acesta pe popor 
de Dumnezeu, omule! Și tocmai aceste gânduri și dorințe rele au 
nimicit înțelegerea și pacea, pur și simplu le-au năruit și au dat 
roade rele și grele. Noi înșine sântem vinovaţi pentru toate acestea. 
Adunăm roadele gândurilor și dorințelor noastre... Pocăinţa trebuie 
înnoită. Aceasta înseamnă nu numai spovedanie la duhovnic, deși 
este nevoie și de ea pentru slobozirea omului de gândurile rele, ci 
pocăința înseamnă întoarcere către Binele desăvârșit. Așadar, întoar- 
cere către Dumnezeu, căci Binele desăvârșit este Dumnezeu. Trebuie 
să ne întoarcem cu inima spre Dumnezeu și să cerem pace de la 
Domnul, să ne dea putere să fim buni. Pentru binele nostru, să avem 
gânduri și dorinţe bune. Noi nu facem asta, și de aceea suferim. 
Dumnezeu este în noi, și pentru că El este dragoste nu va tulbura 
voia noastră slobodă. ținem în noi mult rău și la un moment dat 
acesta iese la iveală: și în familie, și la locul de muncă, și în societate. 
În cele din urmă, totul se sfârșește în suferințe grozave. lată, priviţi 
încotro mergem...! 

Și răul nu este numai în noi, ci în întreaga lume. Dar mai cu seamă în 
noi, căci sântem totuși aleși de Domnul, sântem Creștini. Sânt multe 
suflete din neamul nostru care au pătimit pentru Domnul, și care se 
roagă Lui și Maicii Domnului, dar noi împiedicăm toate acestea prin 
gândurile și dorințele noastre. Cu toate acestea, Domnul ne apără, 
ne apără mult... 

Trebuie să ne slobozim de răul din noi. Avem istoria Israiliților. 
Vechiul Legământ este în cea mai mare parte istorie. De câte ori 
poporul Israilit se lepăda de Domnul, poporul mic al Filistenilor îl 
decima și îl subjuga, și mult suferea poporul Evreiesc. De câte ori 
Israiliții se pocăiau și se întorceau la Dumnezeu, îi supuneau pe 
dușmani cu oameni puțini. 


În Cartea Judecătorilor avem pilda lui Ghedeon, care cu trei sute de 

Israeliți, cu ajutorul lui Dumnezeu, i-a biruit pe madianiţii cei mulți 
ca nisipul țărmurilor mării. Ghedeon a adunat mai întâi oaste multă 
de Israiliți și plănuia să se împotrivească madianiților. Dar Domnul 
i-a spus: „Este prea mult norod cu tine,” așa încât Ghedeon a lăsat o 
mare parte din oșteni la casele lor. Și i s'a arătat Domnul din nou și 
i-a spus ca pe cei ce au rămas să îi ducă la apă şi să îi cerceteze bine, 
deoparte. „Fiecare ostaș care va limpăi apa cu limba din pumni, pe 
acela să-l pui deoparte.” Iar pe cei ce se vor pleca în genunchi să bea 
apă, pe aceia să nu-i ia în seamă, ci să-i pună deoparte numai pe cei 
ce vor lua apă în pumni. A ales cu totul trei sute de ostași, numai trei 
sute, din atâta mulțime de oaste! Atunci i s'a arătat Domnul din nou 
lui Ghedeon Şi i-a spus: „Cu ei să mergi împotriva lui Madian. - Dar 
cum voi merge cu trei sute de oameni împotriva unei așa mulțimi de 
oaste? - Vei birui cu trei sute de oameni!” Și oastea madianită a fost 
zdrobită. lată ce înseamnă Domnul și puterea Lui! 

Noi sântem un neam mic, dar, dacă sântem uniţi în cuget pe calea 
lui Dumnezeu, nici un vrăjmaș nu ne-ar putea sta în cale. Căci 
în noi se află atunci puterea dumnezeiască, Și aceasta - puterea 
dumnezeiască unită - aceasta este puterea, omule! De unul, fug 
mii! lar acolo, la vrăjmașul, este dezbinare. Dar tu dovedește asta! 
Cum să spui asta când frate pe frate nu poate răbda... lată ce 
înseamnă: cu oameni puțini poate fi biruit un dușman mult mai 


mare și mai puternic. 


Părinte Tadei, pe când erați Stareţ la Mănăstirea Gorniak a venit la 
dumneavoastră un tânăr care avea un dar rar, al vederii lumii duhovnicești. 
Vorbiţi-ne câte ceva despre aceasta... 
Părintele Tadei/ Tânărul acela 
era de obârșie din satul Radinaţ, în apropiere de Smederevo. El 


era, așa, un tânăr mai sărac de minte. După ce i-a murit mama, 

a rămas să trăiască la sora lui. Ea s'a căsătorit și a plecat într'un 
sat în apropiere de Svilainița. Tatăl lui a fost nevoit să meargă la 
închisoare, și așa flăcăul a fost silit să meargă să locuiască la soră. 
Obișnuia adesea să meargă în sat, iar apoi nu mai știa cum să se 
întoarcă acasă, încât trebuiau să-l caute primprejur. A pricinuit 
multă tulburare familiei surorii lui, iar ea a venit într'o zi la 
Mănăstirea Gorniak - eu eram Stareț - şi mi-a spus: „Aţi vrea să-l 
primiți pe fratele meu? Are 19 ani şi îi place să muncească, dorește 
multe lucruri, dar este puțin sărac la minte. Pleacă în sat și trebuie 
neîncetat să mergem să-l căutăm. lar aici nu este nici un sat, este 
departe, în munți. Aici va asculta de dumneavoastră. Poate să 
lucreze orice.” „Atunci,” spun, „adu-l.” Și ea l-a adus. Îi era frică 
să doarmă singur, încât l-am rugat pe Părintele Naum cel bătrân 
să îl primească. O săptămână întreagă a stat la bătrân, după care 
acesta îmi spune: „Știi, Părinte, să-l muţi altundeva, cu alt frate. 
Eu sânt bătrân, aproape de sfârșitul vieții. El, de cum se întunecă, 
începe să vadă ceva și atunci îmi vorbește fără oprire, iar eu nu am 
trebuință de poveștile lui, eu vreau să mă rog.” L-am mutat atunci 
în încăperea unde se afla ca frate Episcopul Sava. 

Pe acesta l-am primit în mănăstire pe când nu terminase nici 
gimnaziul. Aici a învăţat și l-a terminat, iar apoi vlădica mi-a spus: 
„Haide să-l trimitem la seminar!” - Și l-a absolvit. După moartea 
Vlădicii Veniamin, s'a înscris la facultate, pe care, de asemenea, a 
absolvit-o și la scurt timp după aceasta a ajuns vlădică. 

Și am așezat încă un pat în chilie, şi așa a stat băiatul acela cu Sava, 
până ce l-au chemat pe Sava în armată. Atunci el a rămas singur și îi 
era frică să doarmă singur. Așa că după Vecernie, mergeam eu acolo 
și dormeam în patul lui Sava. Cum se stingea lumina, începea să 
vorbească: 


As 


„Vezi, părinte?” îmi spune. 

„Nu văd nimic,” îi răspund. 

„Vezi, se săvârşeşte slujba în biserică.” 

„Nu văd.” 

„Dar cum nu vezi?” 

„Lu vezi, dar eu nu văd” - Și vorbea mult aşa... 

O vedea pe Preasfânta Născătoare de Dumnezeu sau vedea îngeri și 
duhuri rele şi se temea de ele, era foarte înfricoșat de ele. Și atunci 
eu l-am îndemnat - depusesem deja cerere să merg în Sfântul Munte 
- să o roage pe Preasfânta Născătoare de Dumnezeu, să o întrebe 
dacă voi merge în Sfântul Munte. Voiam să întreb. Și știi ce i-a spus 
Preasfânta Maică? „lubitul meu, tu vezi astea pentru că ești fără 
judecată, îţi este dat să vezi, iar altora nu.” Pentru că el e lipsit de 
judecată, simplu ca un copil... L-am rugat să o întrebe pe Maica 
Domnului dacă voi ajunge în Sfântul Munte și mi-a răspuns: „Ştii 
ce zice Sfânta Maică? Vrei să mergi în Sfântul Munte, vrei?” 

Și într'o zi îmi zice: 

„Vezi, părinte, doi îngeri l-au adus pe unul negru, unul de o parte, al- 
tul de cealaltă. Acela...vai, este diavol. Nu este ca îngerii, este negru. 
Să văd ce zic aceștia, pentru ce l-au adus aici. Privește, ascultă... Tu 
îi vezi, părinte?” 

„Nu văd!” 

„Dar cum nu-i vezi, privește!” Simplu ca un copil... „Ştii, diavolul 
acesta vrea să se pocăiască.” 

Așadar, şi printre duhurile viclene se află unele care se pocăiesc, 
dar pentru că orânduirea lor, în care sânt strâns legați laolaltă, nu 
îngăduie pocăința, ei nu îndrăznesc nici să se gândească la așa ceva 
până ce nu găsesc un grup de îngeri și să intre între aceștia, ca să-i 
păzească de duhurile viclene. În felul acesta, pocăinţa lor este cu 
putință numai individual, căci printre ei există și mai răi decât cei 


răi. ...Și spune: 
+ 

„Cu adevărat, vrea să se pocăiască. Cu adevărat, este diavol. lată, 
vezi, acum vine o rouă, ca o ploaie cade peste el din înălțimi, nu vezi 
asta, părinte?” 

„Nu văd.” 

„Dar cum nu vezi, privește!” 

„Privesc, însă fără folos.” 

„Acum s'a făcut alb, pierde negreala aceea care-l acoperea. Îl 
curățește, îl spală...acum este și el alb precum îngerii aflați de-o 
parte și de alta, care-l țin. Acum îl duc în biserică.”” Interesant... 
tânărul acesta probabil încă mai trăiește. Pe atunci era tânăr, iar când 
tatăl i s'a întors din închisoare, sora sa a venit și l-a luat. 


Vă mulțumim părinte și blagosloviți. 
Is Ha Le A 


21 O istorie asemănătoare este relatată de Arhimandritul Cleopa de la Sihăstria, în 
volumul 11 din „Ne vorbește Părintele Cleopa” (Ed. Episcopiei Romanului, 2001), 
sub titlul „Diavolul care s-a transformat în înger de lumină”. Este vorba de un drac 
care tulbura obștea unei mănăstiri de maici, trăgând clopotul în momente nepotrivite. 
Monabhia care avea în grijă clopotniţa a dat peste el și l-a silit, chemând puterea Cru- 
cii, să cânte Trisaghionul. În fața rugăciunilor obștii, dracul începu a cânta frumos: 
„Sfinte Dumnezeule, Sfinte tare, Sfinte fără de moarte”, și se oprea. „Miluiește-ne pre 
noi” nu zicea. „Zi miluiește-ne!” „Nu pot!” „Să te arză puterea Sfintei Cruci!” [..] 
Când a văzut că-l arde puterea Sfintei Cruci, a cântat. Și când a cântat „miluiește-ne 
pre noi”, a strălucit ca soarele și a zburat la cer. S-a făcut înger. Și atunci maicile au în- 
ceput a face metanii: „Mulţumim Domnului, că am văzut un drac care s-a făcut înger 
înapoi, că a zis miluiește-ne pe noi!”. Povestirea poate fi citită integral și pe internet, 
la adresa http: / /www,sfaturiortodoxe.ro /pcleopa/noul1.htm (n. red.) 

CAPITOLUL 


III 


CUM ÎŢI SÂNT 
GÂNDURILE, 
AȘA ÎŢI ESTE 
ȘI VIAŢA 


Putem face tot ce vrem, dar liniște și pace 
nu vom avea. Trăsătura caracteristică a 
fiecăruia este temelia trecerii în veșnicie. 
Dacă sântem liniștiți și pașnici, vom intra 
în rândul sfinților și al îngerilor. Asupra lor 
Domnul a revărsat darul harului Său, și în 
sufletele lor nu-și află loc însușiri din lumea 
aceasta. Omul îi poate ocărî neîncetat, ei nu 
se vatămă. Îi poate lovi, ei nu se mânie, căci 
sufletul lor este călăuzit de Duhul Sfânt. 

„„. Trebuie să te liniștești. Nu mai lua peste 
măsură asupra ta grijile lumii acesteia, ci 
păzește-ți pacea și viețuiește cu Dumnezeu. 
Să le lăsăm pe toate în grija Domnului. 


DIN CONVORBIREA 
CU UN MONAH AL NOSTRU 
Părintele Tadei/ Am plecat la 
mănăstirea V. cu intenția de a scăpa de zarva Belgradului și de această 
viață a noastră plină de neînţelegeri. Sincer vorbind, nu m'am așteptat 
la nimic de la șederea mea acolo. Însă Dumnezeu a voit ca în această 
mănăstire săracă și retrasă să întâlnesc un om al lui Dumnezeu și prin 
convorbirile avute cu el să simt, mai limpede decât oricând, cât de 
îmbietoare este viața după Dumnezeu. Am însemnat în scris câteva 
dintre aceste convorbiri, pe care le-am purtat sub umbrarul de lângă 
biserică. Nu voi pomeni numele acestui monah - gazda noastră - de 
teamă ca nu cumva, prin această destăinuire publică a vieții lăuntrice 
a părintelui T., să tulburăm pacea sufletului său smerit. 


DESPRE RUGĂCIUNE 


Cum trebuie să ne rugăm lui Părintele Tadei/ Lui Dumnezeu 
Dumnezeu? trebuie să ne rugăm precum pă- 

rintele loan din Kronștadt. EI ci- 

tea rugăciunile cu luare aminte, iar la unele cuvinte simțea cum inima 
i se încălzea și în suflet i se revărsa pace și bucurie, iar apoi se ruga cu 
simțire. Cuvintele rugăciunii trebuie rostite având credința că Domnul 
vă priveşte și vă ascultă. lar dacă în timpul rugăciunii se ivește ceva în 


17 A 


inimă, „prindeți-l”, şi țineți-vă de rugăciune - ,, staţi” în ea. 

Cum ați învățat să vă rugați? Părintele Tadei/ Când eram mic, 

eram slab și neputincios. Adesea 

îmi spuneau acasă: „Nu ești bun de nimic. Uită-te la Miladin (un 

băiat de vârsta mea) cum îl ajută pe tatăl lui, iar tu mănânci pâine 

degeaba.” Mă dureau cuvintele acestea. Aproape de casa noastră se 

afla un copac, și adesea mă duceam acolo și mă rugam la Dumnezeu 
să facă astfel încât să fiu și eu de folos cu ceva. 


În parte chiar de la părintele T., în parte de la obștea mănăstirii, am aflat 
câte ceva despre viața părintelui |. 
S-a născut în 1914 la târg, pre- 
matur, la șapte luni. (Cu privire la acest moment, mi-a spus odată, 
râzând: „Din mine nici nu ar fi putut ieşi ceva mai bun, doar m'am 
născut la iarmaroc.”) Mama lui a murit de timpuriu. A fost cres- 
cut de mame vitrege. De multe ori îl snopeau în bătaie atât de rău, 
încât lua o bucată de pâine și fugea de acasă. Când a mai crescut, 
l-au dat să înveţe meseria de croitor, dar nici aici nu era mai bine 
ca acasă... După aceea a venit boala de plămâni. Doctorii i-au spus 
că mai are de trăit cel mult cinci ani. Atunci s'a hotărât ca măcar 
în acești cinci ani, câți i-au mai rămas de trăit, să-l slujească lui 
Dumnezeu și a plecat la Mănăstirea Milkovo, unde se afla Părintele 
Arhimandrit Amvrosie. 
„Dacă am văzut că nici părinții, nici rudele, nici prietenii, nici 
restul lumii nu-mi ofereau nimic altceva decât răni, durere și ocări, 
m'am hotărât să nu mai trăiesc pentru lumea aceasta, ci să închin 
Domnului acele puține zile care mi-au mai rămas până la moarte. 
Am văzut că nu am pe lume pe nimeni cu adevărat al meu, fără 


numai pe Dumnezeu.” 

DESPRE PACEA LĂUNTRICĂ 


Care este cel mai de seamă lucru în Părintele Tadei/ Cel mai însem- 
viața duhovnicească? nat lucru este, cred, paza păcii 

inimii. Să nu vă tulburaţi cu nici 

un chip. În inimă trebuie să domnească pacea, liniștea, tăcerea, 
liniștirea. Vălmășagul gândurilor este starea duhurilor căzute (dracii, 
duhurile care au căzut de la Dumnezeu). Mintea noastră, așadar, se 
cere să fie adunată, unită, atentă. Numai în mintea unită se poate 


sălășlui Dumnezeu Cel Unul. 


RUGĂCIUNEA LĂUNTRICĂ 
Părintele Tadei/ Dacă simţim 
o dispoziţie prielnică, putem întrerupe tăcerea inimii prin rostirea 
rugăciunii lui lisus. 
La începuturi, ea suna așa: „Doamne, lisuse Hristoase, Fiul și 
Cuvântul lui Dumnezeu, pentru Născătoarea de Dumnezeu, 


pr 


miluiește-mă pe mine!” Cu timpul, monahii au scurtat-o, şi astăzi ea 
sună astfel: „Lisuse, Fiul lui Dumnezeu, miluiește-mă pe mine!” 
Dacă putem, să rostim rugăciunea lui lisus cu simţire. Dar dacă nu 
putem, să încercăm să cădem cu inima la Domnul așa cum știm și 
ne-am deprins, să ne mulțumim cu tăcere înaintea Lui. 

Dacă nu avem duhovnici iscusiți care să ne călăuzească, este 


primejdios a te sili să rostești rugăciunea lăuntrică. 


Cuvioșia voastră cum ați deprins Părintele Tadei / Eram încă frate, 
rugăciunea inimii? foarte tânăr, când am început. 

Părintele Amvrosie mi-a spus: 

„Orice faci, să rostești neîntrerupt în lăuntrul tău: lisuse, Fiul lui 


Dumnezeu, miluiește-mă pe mine!” Eram copil și făceam ascultare 

de Părintele din toată inima. Îi mărturiseam în fiecare zi părintelui 
meu duhovnic cele ce se întâmplau în lăuntru-mi, în suflet, iar el mă 
povăţuia ce să fac. După o vreme, am început să simt cum o dată cu 
aerul pe care-l respiram „intra” și rugăciunea în inimă. Cu timpul, 
rugăciunea a început să se săvârșească singură în inimă. Apoi, însă, 
duhovnicul meu a murit și am petrecut ani mulți în mari încercări 
duhovnicești. Întristarea îmi sfâșia sufletul. Frica pe care o aveam 
încă din copilărie mă chinuia iarăși. Îmi era teamă că atunci când 
voi îmbătrâni nu voi fi mulțumit de mine, și nu am putut avea tihnă 


niciodată. 


Ce făceați atunci? Părintele Tadei/ Depinde. Cel 
mai adesea îmi luam armonica, 
mă duceam în singurătate și cântam. Am iubit dintotdeauna muzica, 
iar ea mi-a adus mereu mângâiere. 
Uneori mă întrebam în cuget: „Ce vrei? Ţi-e foame? Ţi-e sete? Ești 
gol, desculț, bolnav? Dumnezeu ne-a dat totul, ce mai vrei?” Și 
totuși, sufletul meu era mâhnit şi căuta ceva care să-l mângâie, dar 
nu era nimeni care să-i aducă alinare. 
Am mers la unii duhovnici, am căutat sfat, dar nici asta nu mi-a fo- 
losit. A fost așa până când am citit Calea mântuirii a lui Theofan al 
Vișenului (Sfântul Theofan Zăvorâtul) și Domnul a ajutat. Când nu 
este nici un om care să ne mângâie, atunci Domnul vine să aducă 


bucurie în suflet și printr'o carte. 


ȘEDEREA ÎNAINTEA 
LUI DUMNEZEU 
Părintele Tadei/ Alături de pa- 
za liniștii inimii, deprindeți-vă și cu chipul în care ședețţi înaintea 


lui Dumnezeu. Aceasta înseamnă să ai neîncetat în minte faptul că 

Domnul ne privește. Pe El trebuie să-L avem în cuget când ne trezim, 
când ne culcăm, la muncă, la masă sau când ne plimbăm. Domnul 
este pretutindenea și în toate. 


Din umbrarul sub care ne aflam, ni se înfățișa o priveliște minunată. 

Părintele T. ridică mâna în direcția câmpiei și a muntelui, zicând: 

Părintele Tadei/ Domnul este 

puterea care sprijină viața întregii făpturi, care pune rânduială în 

univers, care dă frumuseţe făpturii zidite, se îngrijește de toate și 

petrece în inima omului. Împăratul Slavei (așa îl numește cel mai 
adesea părintele T. pe Domnul) petrece în făpturile Sale și în fiii Săi. 


PĂRTĂȘIA CU DUMNEZEU 

Părintele Tadei/ Omul va afla 
Împărăția lui Dumnezeu în sine. „Pogoară în inima ta și vei afla acolo 
scara pe care să urci la Împărăţia lui Dumnezeu,” ne povățuiește 
Cuviosul Isaac Sirul. Sfânta Scriptură învață că Împărăţia lui 
Dumnezeu „este dreptate și pace și bucurie întru Duhul Sfânt.” / 
Rom. 14:17 / Pasul cel dintâi către părtășia cu Dumnezeu este deplina 
încredințare de sine în mâinile lui Dumnezeu. Apoi Dumnezeu va fi 
Cel ce lucrează, iar nu omul. 
Părtășia cu Dumnezeu înseamnă ca Dumnezeu să se sălășluiască în 
noi, El să lucreze în noi; cu El să se înveștmânteze sufletul nostru Și 
El să ne călăuzească cugetul, voia Și simţirile. Atunci, noi sântem, de 
bună voie, armă în mâinile Sale - El va mișca gândurile, dorinţele, 


simțămintele, în cuvintele și lucrarea noastră. 


Cum se păzește de mândrie omul Părintele Tadei / Dar acest lucru 
care a ajuns la o treaptă  nueste ceva deosebit. Părtășia cu 


duhovnicească înaltă? Dumnezeu este o stare firească 

a sufletului. Omul este făcut pentru o astfel de viață. Păcatul l-a 
îndepărtat pe om de această viaţă și de aceea el trebuie să o recâștige. 
În fapt, noi ne ostenim să ajungem la o stare firească, sănătoasă. 


VEDEREA DUHOVNICEASCĂ 

Părintele Tadei / Când Împărăția 
lui Dumnezeu se sălășluiește în inima omului, Dumnezeu îi descoperă 
acestuia taine. El „învață” împreună cu Dumnezeu care este esența 
lucrurilor și înțelege taina lor. Toată cunoașterea este la Dumnezeu, și 
când Domnul voiește, după mila Sa, îi descoperă omului taine. Astfel, 
până și un monah simplu și neînvăţat, prin mila lui Dumnezeu, poate 
cunoaște taine mari: despre viață, despre moarte, despre rai și iad - 
cunoaște și cum este orânduită lumea aceasta. 
Când Împărăţia lui Dumnezeu s'a sălășluit în inima omului, Dum- 
nezeu sfâșie neștiința minții ca pe un văl. Omul va înţelege atunci 
nu doar tainele Zidirii, ci și taina propriei sale persoane. Și în cele 
din urmă, într'o clipită sfântă, Dumnezeu, după nespusa Sa milă, 
se va descoperi pe Sine, iar omul ÎI va privi pe Împăratul Slavei 
așa cum privește soarele în apa limpede. Atunci omul se face una 
cu Dumnezeu și Dumnezeu lucrează într însul. Acesta trăiește nu- 
mai cu trupul pe pământ, iar cu duhul este în Împărăția cerurilor, 


împreună cu Îngerii și Sfinţii, și îl contemplă pe Domnul. 
7 [i i 


Adeseori, când puneam vreo întrebare părintelui T., el îmi răspundea scurt, 
după care adăuga: 

Părintele Tadei/ Despre asta a 

scris cutare și cutare Sfânt Părinte. Să merg să iau cartea și să citim? 
Firește că încuviințam bucuros, iar preț de o clipă părintele răsfoia cartea și 
citea fragmentele respective, iar apoi vorbea de la sine. Nu am mai întâlnit 


un Om care să se descurce cu atâta iuțeală în aceste cărți. 

DESPRE ASPRIME 
Părintele Tadei/ Asprimea față 
de aproapele este primejdioasă. Cei aspri înaintează numai până la 
o anumită măsură și rămân la nevoința trupească. În purtarea cu 
oamenii trebuie să fim buni, blânzi, îngăduitori. 


Părintele Tadei mi-a istorisit atunci un vis anume al său: 

Părintele Tadei/ Abia adormisem, 

şi am visat că am murit. Doi tineri m'au dus într'o încăpere și 
m'au așezat pe un postament, între ei. De-a dreapta mea se aflau 
judecătorii. În spate, la stânga, cineva mă învinuia și grăia astfel: 


pr 


„lată, acesta este cel care cu nimeni nu se poate înțelege Am tăcut 
mirat. Atunci, același glas, din colţ, a repetat aceste cuvinte. Tânărul 
care se afla în dreapta mea îmi spune: „Nu te teme! Nu-i adevărat că 


pr 


nu te poți înțelege cu nimeni! Doar pe tine însuţi nu te poți înțelege 


ATMOSFERA CEREASCĂ 

ȘI ATMOSFERA IADULUI 
Părintele 'Tadei/ Omul care 
poartă în sine Împărăţia lui Dumnezeu răspândește în jur gânduri 
sfinte, gânduri dumnezeiești. Împărăția lui Dumnezeu făurește în 
noi atmosfera Împărăției cerurilor, spre deosebire de atmosfera de 
iad a cugetului, pe care o răspândește în jur omul ce poartă în inima 
sa iadul. Rostul Creștinilor este să curățească atmosfera în lume și 
să lărgească Împărăţia lui Dumnezeu. Lumea trebuie cucerită prin 
păstrarea atmosferei cerești în noi, căci, de vom pierde Împărăția lui 
Dumnezeu din lăuntru, nu ne vom mântui nici noi și nici semenii 
noștri. Cel ce poartă în lăuntrul său Împărăţia lui Dumnezeu, acela 
o va împărtăși în chip nevăzut și celorlalți. Oamenii vor fi atrași de 


pacea și căldura noastră, vor dori să fie împreună cu noi și, treptat, 

atmosfera cerurilor va pune stăpânire pe ei, îi va birui. Nici măcar nu 
este nevoie să le vorbim oamenilor despre asta - cerul va izvor din 
noi chiar și atunci când tăcem sau vorbim despre cele mai obișnuite 
lucruri; acesta strălucește din noi chiar şi fără să ne dăm seama. 

În cel lipsit de ascultare nu se va sălășlui Împărăția lui Dumnezeu, 
căci acesta va vrea întotdeauna să se facă voia lui și nu voia lui 
Dumnezeu. În Împărăția cerurilor nu sânt cu putință împărății întru 
Împărăție. Asta au vrut „duhurile căzute” și de aceea au căzut de la 
Domnul, Împăratul Slavei. 

Sufletul care a căzut în cercul vălmășagului gândurilor, în atmosfera 
iadului, sau care doar s'a atins de ea, încearcă chinuri drăcești. De 
pildă, citim ziarele sau ne plimbăm pe străzi și apoi, dintr'odată, 
simțim că s'a tulburat ceva în lăuntru, în sufletul nostru, simțim un 
gol, o mâhnire. Aceasta se întâmplă din pricină că, citind diferite 
lucruri, am pierdut concentrarea, mintea unită, ne-am împrăștiat, și 
atmosfera iadului „se pogoară” (părintele ladei întrebuința des acest 
cuvânt) asupra noastră. 


DESPRE PROPOVĂDUIRE 
Părintele Tadei/ Nu trebuie pro- 
povăduit cu mintea, ci cu inima. Numai ceea ce vine din inimă atinge 
inima celuilalt. Să nu atacați niciodată, să nu fiți potrivnici nimănui. 
Dacă cel ce propovăduiește vrea să-i întoarcă pe oameni de la vreun 


rău, să o facă cu blândețe, smerenie și mare frică de Dumnezeu. 
DESPRE SMERENIE 


Cum este un om smerit? Părintele Tadei/ Cei smeriţi 
socotesc pe orice om mai presus 


decât ei - și nu numai pe om, ci și toată făptura. 

Cum putem socoti o făptură mai Părintele Tadei/ Dacă veţi pune 
presus de noi, dacă Dumnezeu mâna peinimă şi veți fi sinceri cu 

ne-a împodobit cu minte, ne-a voi înșivă, veți înțelege că sânteți 
numit fii ai Săi? mai mici decât multe făpturi. 

Luaţi aminte la albină, cum 

zorește și trudește. Se dăruiește fără cruțare și fără opreliști. Albina 
trăiește, cu totul, o lună și o jumătate de zi, și adesea piere muncind, 
pe câmp, și nu se mai întoarce la stupul ei. Și cât se gândește omul 
la sine și cât își plânge de milă! Sau priviți furnica, cum nu ostenește 
să poarte neîncetat ceva. lar atunci când îi cade sarcina, o ridică și își 
continuă cu răbdare munca. lar noi, dacă nu apucăm imediat ceva 


în mâini, renunțăm degrabă la acel lucru. 


Eram de față, odată, când o bunică l-a întrebat pe părintele . ce să facă așa 
încât nepoții ei să fie credincioși. 
La 7 

Părintele 'Iadei/ Trebuie ca 

bunica lor să fie totdeauna blândă, bună, să nu se supere niciodată, 
să fie totdeauna binevoitoare, să asculte totul - când, iată, nu vor să 
o asculte. Poate că acum nepoții nu vor fi credincioși, dar cândva, 
mai târziu, își vor aminti de bunica lor și amintirea ei îi va face mai 


buni... (A consemnat G. ]., „Pravoslavni Misionar”- Revista „Misionarul Ortodox”) 


DESPRE ȚELUL VIEȚII 
Părintele Tadei / lertați-mă dacă 
uneori, în timpul convorbirii de ieri seară, m'am abătut de la temă. 
Voi înșivă vedeți cum este viața noastră aici, pe fața pământului. Noi, 
Creștinii, dorim atât mântuirea noastră, cât și a semenilor noștri și 
tânjim după desăvârșire. Cei ce nu sânt credincioși doresc să ajungă 
la desăvârșire în cele materialnice ale vieții. 


Încă din fragedă tinereţe, am pornit a sluji lui Dumnezeu. Aveam o 

sănătate firavă și m'am gândit să petrec viața aceasta scurtă după 
voia lui Dumnezeu. Îi mulțumesc lui Dumnezeu că încă de la bun 
început m'a îndrumat la nevoitorii Ruși de la Mănăstirea Milkovo. 
În mănăstirea aceasta, mare parte erau monahi Ruși refugiați, iar 
printre ei se aflau și oameni sfinți; pentru că eram încă copil, am 
învățat toate cele ce ei mi-au spus. 

Întreaga viață m'a chinuit gândul: „Care este rostul vieții?,” m'am 
întrebat unde duce această viață. Oare spre bogăţia materială pe care 
omul se trudește atât să o agonisească, să mănânce și să bea, oare 
asta să fie totul? Slavă lui Dumnezeu, în viața sa, Sfântul Serafim din 
Sarov ne deslușește că țelul vieții este întoarcerea în brațele Tatălui 
nostru Ceresc, ca noi oamenii, aici pe pământ, călăuziți de Duhul 
Sfânt, să fim asemenea îngerilor din ceruri. 

Pentru că sântem copii ai unor părinți căzuți, ne este mai lesne să ne 
abatem de la calea cea dreaptă decât să ne lepădăm de numeroasele 
noastre fapte rele pe care le-am săvârșit de-a lungul vieţii, în sânul 
familiei. Deși noi sântem copie a părinților noștri, care nu au fost 
desăvârșiți și nici vrednici să ne ofere ce este mai frumos, totuși am 
văzut la ei și mai apoi, în viață, multe nedreptăți și am îndurat multe 
dureri ale inimii. De aceea, toți tânjim după desăvârșire și dorim 
să descoperim care este scopul vieții acesteia. Descoperim acest 
lucru treptat, după cum ne spun Sfinții Părinţi: „Treptat crește în 
noi credința.” Unul dintre Sfinții Părinţi chiar spune: „Credinţa mea 
din anii tinereţii, față de cea pe care o am acum, la bătrânețe, era 
pur și simplu necredinţă.” Credinţa noastră crește treptat și, când 
se întărește în Domnul, devine puternică și tare. Astăzi se întâmplă 
multe în lume. Am auzit multe despre protestanți. Ei au căzut de la 
biserica apuseană și nu s'au unit niciodată cu Biserica Răsăritului, 
introducând multe inovaţii în credința lor. Protestanții se ostenesc 


și se roagă, au dezvoltat un misionarism mai aprig decât biserica 

[romano-]catolică, dar nu sânt conștienți și nici nu știu că sânt sub 
stăpânirea duhurilor din văzduhuri. Toţi cei pe care protestanții îi 
aduc la Creștinism sânt cuprinși de o putere rea, intră de îndată sub 
stăpânirea a multe duhuri. Apostolul spune: „Ce folos este, fraţii 
mei, de ar zice cineva că are credinţă, iar fapte nu are?” /lac. 2:14; 
2:18/ Și satana crede şi se cutremură, dar se împotrivește. Mulţi 
se socotesc a fi necredincioși, dar dacă stăm să cugetăm mai bine 
la noi înșine, vom vedea că nu se află în această lume nici o ființă 
cugetătoare a cărei inimă să nu tânjească după viața și dragostea 
desăvârșită. Dragostea desăvârșită nu cade niciodată, rămâne veșnic. 
Inimile noastre, ale tuturor, năzuiesc spre binele desăvârșit, după 
pacea desăvârșită; de fapt, inima noastră, a tuturor, tânjește după 
Dumnezeu. Dumnezeu este viață, Dumnezeu este dragoste, Dumnezeu 
este pace, Dumnezeu este bucurie. 

Inima noastră tânjește după Dumnezeu, dar prin gânduri ne 
împotrivim lui. Satana crede și se cutremură, dar se împotrivește. 
Asemenea și necredinciosul: nu este necredincios, ci potrivnic. 
Așadar, inima noastră tinde spre Dumnezeu, dar noi ne împotrivim 
lui. Împotrivirea noastră nu-L va vătăma pe Dumnezeu, căci este 
Atotputernic, ci pe noi înșine. 

Gândurile, starea lăuntrică, dorințele ne conduc viața. Așa cum ne 
sânt gândurile cu care ne îndeletnicim, așa ne este și viața. Dacă 
avem gânduri de pace, liniște, dragoste deplină, bunătate, virtute, 
curăție, atunci și în noi va fi pace, căci toate gândurile de pace aduc 
pace lăuntrică, ce răzbate din noi, căci gândurile ne sânt pline de 
pace, liniște, dragoste desăvârșită și bunătate. Dacă purtăm în 
noi gânduri rele, diavolești, atunci se nimicește și pacea noastră 
lăuntrică. Sfinții Părinți spun despre gânduri: „Orice gând care 
năruiește pacea și gândurile ce nu ne dau pace, acestea toate de la 


diavol sânt, și trebuie să le îndepărtăm și să nu le primim.” Trebuie 

să ne ostenim pentru binele nostru, ca să se întărească în noi pacea, 
bucuria, dragostea dumnezeiască. Părintele nostru cel Ceresc vrea 
ca fiii Săi să aibă trăsăturile lui dumnezeiești, vrea să fim toți plini de 
dragoste, pace, mângâierea bucuriei, adevăr, virtute. Domnul și noi 
toți dorim să fim blânzi și smeriți, căci din sufletul blând și smerit 
izvorăște virtute și bunătate. Un astfel de suflet, chiar Și când tace, 
răspândește întotdeauna valuri de liniște, pace, pline de dragoste 
şi bunătate. Un asemenea suflet nu se simte rănit când este ocărât 
sau certat - puteţi chiar să-l loviți, iar lui îi va fi milă de voi pentru 
că îl chinuiți atât de mult. Astfel de oameni sânt puţini pe pământ, 
dar pentru ei strălucește soarele și ne binecuvântează Dumnezeu 
cu viața, cu toate cele de trebuință vieții noastre. Trebuie să ne 
schimbăm cugetul. 

Vedeţi voi înșivă cum în familie facem înțelegere sau dezbinare după 
cum ne sânt gândurile și dorințele. Dacă stăpânul casei este copleșit 
de griji, de gânduri sau de vreo greutate, prin acestea el pricinuiește 
tulburare nu numai lui, ci și întregii sale familii. Toţi cei ai casei sânt 
mâhniţi, nu au pace, nici mângâiere. E, ca stăpân al casei, trebuie să 
răspândească bunătate și să o împărtășească tuturor celorlalți din 
casă. Așa sântem noi, „aparat cugetător.” Eu, la vremea mea, nu am 
ştiut că omului nu îi este îngăduit să își necinstească părinții, nici 
pe cei trupești, nici pe cei duhovnicești. Nu ne este îngăduit să îi 
vătămăm prin cugetele noastre. La vremea mea nu pricepeam că 
defăimarea are urmări grele pentru noi toți. Am avut mult de suferit 
din pricină că l-am defăimat pe tatăl meu prin gândurile mele, iar 
acum nu mă mai pot pocăi pentru asta. Tatăl meu era un om pașnic, 
liniștit, blând, de o bunătate nemaipomenită. Niciodată în viața lui 
nu a fost bolnav, căci a avut întotdeauna pace lăuntrică, iar organele 
lucrau fără împovărare. Și-a privit întreaga viață ca pe un spectacol. 


Nu se simţea jignit dacă cineva îl ocăra, era pașnic și liniștit. Aș fi 
7 Fi 7 7 7 

fericit să am trăsăturile lui de caracter. Noi, bărbaţii, în mare parte 
sântem ai mamelor, în timp ce fetele sânt ale taților. Oamenii nu 
știu de ce se întâmplă așa, de ce într'o familie se nasc fete, iar în 
alta băieți. Oamenii nu știu de ce se întâmplă așa, nu înțeleg, dar 
Domnul ne-a arătat de ce și cum se întâmplă astfel. Depinde foarte 
mult de tiparul sângelui părinților. Dacă acesta este asemănător la 
cei doi părinţi, copiii vor fi și băieți și fete, dar dacă tiparul mamei 
este mai puternic, atunci se nasc băieți, iar dacă este mai puternic al 
tatălui, se nasc copii de parte femeiască. 

Acest lucru poate fi văzut în multe locuri. Putem vedea același lucru 
și la albine. Apicultorii știu bine că matca se împerechează numai 
o singură dată în viață cu o alta. Cea care rămâne în viață în urma 
împerecherii este cea care poartă ouăle în ea. Atâta timp cât poartă 
în ea sămânță și de parte femeiască și de parte bărbătească, naște 
și albine lucrătoare și trântori. După doi ani, apicultorul trebuie 
să o îndepărteze, căci poartă numai ouă de trântori, numai parte 
bărbătească, nu și de lucrătoare. Vedeţi, în multe locuri Domnul 
ne descoperă de ce se nasc copii și de parte bărbătească și de parte 
femeiască. Dumnezeu ne descoperă totul, dar e nevoie de puţină 
cugetare, căci sânt multe taine, iar noi nu știm a le înțelege. Din 
gândurile noastre izvorăște bine sau rău, pace sau dezbinare în 
familie, iar cei credincioși vor întotdeauna să fie buni și plini de 
pace. Ei se ostenesc pentru asta, dar grijile pământești adeseori îl 
împovărează pe om. Domnul a luat asupra Sa toate grijile noastre, 
căci noi nu ne putem ajuta singuri, ci numai încâlcim lucrurile. 

Noi, aici în țara noastră și pretutindeni în lume, culegem roadele 
gândurilor și dorințelor noastre. Dacă gândurile și dorințele noastre 
nu sânt bune, nici rodul lor nu poate fi bun. Avem nevoie să ne 
pocăim și să ne schimbăm viaţa. Pocăinţa nu înseamnă numai să 


mergi la preot, ci trebuie să ne curățim sufletul de acele gânduri 

și de depresia în care am căzut din pricina drumului întortocheat 
al vieții. Pocăinţa înseamnă înnoirea vieții, țintirea sau râvna spre 
binele desăvârșit, lepădarea de părţile rele ale vieții. Această slă- 
biciune o au și oamenii credincioși, și din pricina ei suferim. Dacă 
poporul nostru s'ar fi pocăit, n am mai fi fost încercați de suferințele 
prin care trecem acum, căci noi înșine, prin cugetele și dorințele 
noastre, ne complicăm viața. Până acum nu am știut asta, iar acum 
înțeleg că sânt vinovat pentru toate. Sânt vinovat pentru toate și încă 
foarte mult. Întotdeauna m'am minunat de faptul că Sfinţii Părinţi 
s'au socotit pe ei înșiși cei mai răi dintre toți oamenii. 

A venit la mine o tânără; mama și tatăl ei erau medici, iar ea lucra 
la Academie. A venit la mănăstire, la Vitovniţa, în 1963, și m'a 
întrebat multe lucruri. Am văzut că era foarte mâhnită pe mama 
ei. Tatăl o iubea foarte mult, dar mama nu. Când am întrebat-o de 
ce, mi-a spus că mama ei nu a vrut să aibă fată, ci băiat. Ea avea un 
frate mai mare, dar acesta plecase să trăiască la Paris. Am rugat-o 
să nu se vrăjmășească cu mama sa, care a purtat-o în pântece, i-a 
dat naștere și a crescut-o. Tatăl ei a murit, mama a rămas văduvă, 
iar ea era singura mângâiere a mamei sale. Fata fugise de două 
ori la mănăstire, de unde a întors-o tatăl ei. l-am spus să nu-și 
mâhnească părinţii și să rabde, căci monahie poate să fie și fără 
uniformă. Dumnezeu nu vrea de la noi uniformă, ci vrea ca viața 
noastră să fie bună și plină de bune-săvârșiri. Poţi fi monahie și în 
lume. În Rusia sânt mulți monahi, monahii și preoţi care nu poartă 
uniformă, căci acest lucru este oprit. În Rusia a crescut mult duhul 
evlaviei. Va veni Domnul și la noi, numai că trebuie să ne rugăm 
din inimă Domnului să ne ajute, căci ne-am răcit foarte mult. 
Credința noastră trebuie să crească. Ea sporește cu timpul, se face 
puternică și mai puternică. Dacă ne rugăm din inimă, Dumnezeu 


ne împlinește rugăciunea, căci El este Dumnezeul nostru al tuturor, 

Părintele nostru și, de aceea trebuie să sporim în rugăciune. În țara 
noastră, trebuie să fim uniți într'un cuget și, dacă vom dobândi 
aceasta, nu vom mai avea vrăjmași. 

Dacă privim istoria poporului Israil, vedem că dușmanii îi 
biruiau de fiecare dată când se lepădau de Domnul, dar El îi ajuta 
întotdeauna când aceștia cercau o pocăință neprefăcută. Domnul 
este întotdeauna cu noi. Îi certăm mereu pe politicienii care sânt la 
putere, dar ei sânt copiii noștri. Noi, cei bătrâni, sântem vinovați, și 
nu ei, căci noi le-am dat pilda pe care să o urmeze în viață. Sântem 
chip al părinţilor noștri, imagine a celor bătrâni, și nu am putut 
vedea multe la ei. Noi, cei bătrâni, sântem vinovaţi că nu ne-am 
îndrumat copiii pe calea cea dreaptă. Noi, bătrânii, se cuvine să o 
luăm de la început, să pornim de la noi înșine, nu să-i îndreptăm din 
afară pe ceilalți. Sfinții Părinți spun că trebuie să ne îndreptăm pe 
noi înşine, să ne mântuim, Și mulți se vor mântui Și în jurul nostru. 
Trebuie să ne ostenim să fim buni, întotdeauna plini de pace, liniștiți, 
ca pretutindenea oamenii să simtă pacea și liniștea ce izvorăsc din 
noi. Însumi am văzut cum prin gândurile pe care le am, pot să atrag 
sau să îndepărtez pe cineva. Trebuie să ne schimbăm, e nevoie să 
ne întărim în credinţă și apoi să ne ostenim. Sfinții Părinți au dat 
multe deslușiri despre rugăciunea minţii, despre cum trebuie să ne 
stăpânim inima și mintea. Sfinții Părinți spun că se cuvine să căutăm 
ca fiecare lucrare, gând și muncă a noastră - toate să izvorască din 
inimă, căci cu inima simţim, iar nu cu mintea. Cu mintea cugetăm, 
iar când totul izvorăște din inimă, se adună acolo puterile minţii. 
Când ne rugăm, să o facem din inimă, căci Dumnezeu este Domnul 
inimii. E este miezul vieţii fiecărei ființe vii. EI este Cel ce sprijină 
viața, și nu trebuie să-l căutăm în alt loc. EI se află aici, și așteaptă 
să-l primim și să credem într însul. Avem prea puțină credinţă și 


încredere în Domnul. Când vom avea atâta încredere în El câtă 

avem în prietenii noștri, atunci când îi rugăm să facă ceva pentru 
noi - când vom avea atâta încredere, nici noi şi nici țara noastră nu 
vom mai suferi atâta. 

Vălmășagul gândurilor din noi și din țara noastră își are obârșia în 
gândurile noastre. Noi sântem cei care pricinuim lipsa de rânduială 
a gândurilor, iar dacă politicienii noștri ar fi toți într'un cuget, nu am 
mai fi în starea aceasta. Sântem conștienți că în noi se află o putere 
şi o viață dumnezeiască. Fiecare persoană, ca putere dumnezeiască, 
când se unește cu celelalte, făurește o putere uriașă, și vrăjmașul fuge 
de asta; într însa sălășluiește înțelegerea, iar în el, acolo, dezbinare. 
Dacă politicienii noștri ar fi uniți, nu am mai avea dușmani, atunci 
vrăjmașului nu i-ar mai fi de folos nici armele, nici oastea, nimic. 
Noi sântem ființe dăruite de Dumnezeu, dar nu știm să trăim cum 
se cuvine - și facem iad și în noi, și în jurul nostru. Vlădica Nicolae 
istorisea cum un preot cerea mereu să fie mutat într'alt loc. Vlădica a 
răspuns astfel cererii sale: „Părinte, cu dragă inimă te-aș schimba unde 
dorești, dacă nu te-ai strămuta tu singur acolo,” și a adăugat: „Nici 
măcar diavolul nu poate face atât rău omului cât își face el singur.” 
Dumnezeu ne-a dăruit totul, de noi depinde să fim buni. Dacă 
purtăm grija însușirilor rele ale anumitor oameni care ne vorbesc, nu 
putem avea pace și pocăință. De ce Domnul poruncește să-i iubim pe 
vrăjmașii noștri? O face nu pentru ei, ci pentru noi. Atâta vreme cât 
ținem în noi gândul la vătămarea pe care ne-au pricinuit-o vrăjmașii, 
prietenii, rudele, apropiații noștri, nu avem pace și liniște, trăim într'o 
stare de iad. Trebuie să ne slobozim de acest rău, să-l izgonim ca și 
cum mar fi nimic, să iertăm totul. Tocmai de aceea, părinții trebuie 
să îndure multe în viață și în familie cu copiii. Noi îi certăm acum pe 
copiii noștri, dar nu avem dreptate, căci nu i-am îndrumat pe calea 
cea dreaptă. Mi-a scris o doctoriță o scrisoare în care îmi spune: 


Eu și bărbatul meu, care este și el doctor, avem un fiu ce a distrus 

până acum trei mașini și numai mulțumită lui Dumnezeu a rămas 
viu. Acum ne cere să-i cumpărăm iarăși mașină, dar nu mai avem 
posibilitatea materială să o facem. Când ne întoarcem de la serviciu, 
și de la mine, și de la tatăl lui cere bani cu sila. Ce să facem și cum să 
rezolvăm această problemă? 
Eu i-am răspuns la toate acestea spunându-i că nu-l pot învinui 
niciodată pentru ce s'a întâmplat, căci este din vina lor. Au avut un 
singur fiu și i-au făcut toate după voie încă de când era mic. Când 
era mic dorințele lui erau mici, acum el a crescut și dorințele lui 
au crescut. Tot ce le-a rămas de făcut este să dea multă dragoste și 
atenție fiului lor, până ce își va veni în fire și va înţelege că părinții 
îi doresc tot binele. Altă cale nu este. Vedeți că prin gândurile și 
dorințele noastre putem îndrepta viața noastră și a celor apropiați 
nouă, iar eu vă doresc să fiți așa. 
„„„Jertați-mă, m'am abătut de la temă, dar iată, ceea ce am înlăuntru, 
aceea arăt și în afară, căci fiecare dă ceea ce are în sine; și doresc binele 
neamului meu și al lumii întregi, căci acesta-i rostul monahilor. Unii 
m'au întrebat: ce înseamnă să fii monah purtător de schimă mare? 
Au primit răspuns de la Preasfânta Născătoare de Dumnezeu: „Este 
rugătorul pentru întreaga lume, cel ce se roagă Domnului pentru 
mântuirea întregii lumi.” Datoria noastră este să ne rugăm sincer, 
pentru toți, ca Domnul să dăruiască tuturor pace Și bucurie. Slavă 
lui Dumnezeu pentru copiii smeriți, blânzi şi nevinovați, pentru 
care Domnul ne și dăruiește bunăstare. Slavă lui Dumnezeu că țara 
noastră are o climă temperată și aici poate crește orice. În ținuturile 
din Sahara, Palestina și Orient plouă doar iarna, iar cei de acolo se 
trudesc, dar nouă ne-a dat tot binele Și evlavia ca să fim buni. 
În decursul vieţii, credința noastră crește treptat, acea primă 
cunoștință dobândită de la părinții noștri de acasă, iar apoi ne 


încredințăm că Domnul ne poartă de grijă și nu privește la chipul 

nostru, ci în inima noastră... Dumnezeu privește la inima noastră, 
care Îi aparţine întru totul. Priviţi-i pe cei căsătoriți. Toţi cei care 
s'au căsătorit fără binecuvântarea părinților ori au fost siliți să se 
căsătorească nu au pace, și zadarnică este iubirea lor. Luaţi aminte 
cât de mare este puterea părinţilor trupești și duhovnicești. Adesea 
i-am auzit pe părinţii trupești și duhovnicești vorbind deschis, fără 
ocolișuri, despre cele ce-i apasă pe copiii lor. 

Odată m'am mirat de felul în care doi părinți credincioși și-au ucis fiul 
prin cugetele lor. Acest singur fiu al lor, copil credincios, din tinerețe 
crescut în acest duh, era de-a dreptul ca un înger, era de o bunătate 
neînchipuită. Odată a venit la el o fată din ţinutul lui să-i ceară ajutorul. 
Ea era însărcinată cu un bărbat oarecare, iar acum îl ruga pe acest 
tânăr s'o ia în căsătorie, căci părinții și frații ei sânt aspri și dacă află 
că e însărcinată, nu-i rămânea altceva de făcut decât să se omoare. El 
a încuviinţat să iscălească un astfel de contract de căsătorie, iar după 
ce se va naște copilul și va începe să meargă, îndată băiatul va merge 
pe calea lui, iar fata pe a ei. Cum asta se întâmpla într'un sat mic, totul 
s'a aflat de îndată, iar mama lui nu a putut să îndure cele întâmplate, 
deși tatăl spunea că este vorba de viaţa fiului lor și nu a ei - dar aceasta 
nici nu voia să audă. „Nu vreau să-l mai văd viu,” obișnuia să spună. 
Așa s'a și întâmplat. În timp ce conducea o motocicletă, fiul lor a avut 
un accident, împreună cu un prieten. După ce s'a întâmplat aceasta, 
mama a venit la mine tristă și mâhnită, iar eu i-am spus: „Tu ţi-ai 
omorât singurul fiu. Vezi cât de puternice sânt gândurile tale? Ai zis 
că nu mai vrei să-l vezi viu, și asta s'a și întâmplat.” 

Adeseori părinţii nici n'o știu, dar pentru noi, copiii lor, ei au dreptate 
și trebuie să-i ascultăm în chip desăvârșit - atunci binecuvântare va 
fi asupra noastră. Din păcate, puţini sânt cei ce își cinstesc părinții 
ca pe ceva sfânt. Eu am suferit mult, căci adesea îl osândeam pe 


tatăl meu, socotind că-și petrece prea puțin timp cu fiul lui. Așadar, 

gândurile mele îmi puneau la cale viața și din pricina lor mult am 
suferit. În timpul ocupaţiei, de două ori am fost osândit la moarte. 
La început nu știam din ce pricină, dar când m'am dezmeticit am 
văzut că eu sânt cel care mi-am rânduit viața astfel. De asemenea, 
este neîndoielnic faptul că cei ce poartă în ei dragoste nemărginită 
deschid orice ușă; iar acolo, pe câmpul de luptă, unde nu este viață, 
Domnul îi păzește în chip minunat pe cei care au dragoste de părinții 
lor, atât trupești, cât și duhovnicești. Vedeţi, dacă am fi așa, lumea 
nu s'ar mai afla în starea aceasta. Trebuie să ne rugăm acum cu toţii, 
iar Domnul ne va da putere și ajutor. 

Domnul este stăpânul tuturor minţilor. EI este tare și are puterea 
să schimbe fiecare persoană ca să-și vină în fire, căci dacă Domnul 
nu ne trezește, atunci cine o va face - dacă nici mama, nici tatăl 
nostru nu ne-au îndrumat pe calea cea dreaptă? Nici la școală nu 
se pot învăța prea multe, decât numai cum să mâncăm și să bem 
în viață. Eu, încă de când eram copil, mă gândeam mult la lume. 
Încă de când eram copil purtam grija gândurilor, și văd acum că am 
îmbătrânit și încă nu am ajuns la acea treaptă la care ajunsesem pe 
când eram copil, căci Însuși Domnul îi luminează, îi învață pe copii. 
Eram copil - măcar că nu mergeam la școală - și tot băgam de seamă 
cum gândurile mele rătăcesc, în timp ce toți ceilalți copii se jucau. 
„Asta nu-i bine,” îmi spuneam eu în sinea mea, „trebuie să fiu aici, 
prezent cu gândul, concentrat numai pe lucrul acesta,” dar în zadar, 
gândurile îmi hoinăreau neîncetat. 

Copil fiind, cugetam la toate acestea, iar acum văd că am îmbătrânit 
și încă nu am ajuns la înălțimea aceea. Din pricina aceasta am avut 
dorința să văd cum se simțeau Sfinții Părinţi - cum se simțeau Sfinţii 
Părinţi, care încă din timpul vieţii au fost proslăviți de Biserică, iar 
mai târziu și în ceruri - cum S'au simțit ei în timpul vieții. Slavă lui 


Dumnezeu că am viețuit o vreme cu Rușii și am putut să citesc opere- 

le Sfinţilor Părinți. Sfântul Isaac Sirul este un psiholog de neîntrecut 
între Sfinţii Părinţi. În scrierile sale stă scris: 

Omule, nu-ți da pacea ta lăuntrică pentru nimic în lume. Să-ţi 

păzești cu orice preţ pacea lăuntrică. Împacă-te cu tine însuţi, și 

atunci se vor împăca și cerurile și pământul cu tine. 
Vedeţi cât de adânci sânt aceste gânduri și de câte ori repetă acest 
lucru? - dar nici până astăzi n'am putut ajunge la această treaptă. 
Putem fi toți buni dacă ne unim cu Izvorul vieții, cu Dumnezeu, din 
toată inima noastră; atunci E ne va da putere să ne iubim pe noi și pe 
aproapele nostru. Fără Domnul, nu ne putem iubi nici pe noi. Mulţi 
cad adesea în deznădejde și se ridică împotriva vieţii lor, curmându- 
şi-o, căci fără Domnul nu ne putem iubi nici pe noi înșine, cu atât 
mai puțin pe semenii sau pe vrăjmașii noștri. Prin El putem toate, 
căci EI este puterea și viața noastră. 
Trebuie să supunem cuiva inimile noastre - și dacă le supunem 
cuiva de pe fața pământului, acest lucru ne poate aduce vătămare. 
Toţi căutăm dragoste veșnică și neschimbătoare, pace fără de sfârșit, 
Și cine poate da toate acestea? Nu ni le poate da nici mama, nici tatăl, 
nici fratele, nici sora. Toţi aceștia ne pot părăsi, disprețui și lepăda. 
De ce? Pentru că toți sântem mărginiți în timp și în spațiu, toți ne 
aflăm în luptă cu puterile din văzduhuri care neîncetat ne întinează 
gândurile. Așadar, toți cei cărora ne supunem inimile, toți aceștia ne 
pot părăsi, ne pot răni. Duhurile cele viclene strecoară gânduri în 
dragostea noastră curată, dumnezeiască și caută să ne înrobească. 
Dragostea dumnezeiască este nesfârșită, atotcuprinzătoare, iar noi 
viem, ființăm, trăim mărginiți, înrobiți nu numai de ființele vii, ci și 
de lucrurile moarte, fără viață, care sânt fără valoare. Inima noastră 
este înrobită de lucrurile lumești, iar dacă cineva i le răpește, suferă. 
Avem voie să ne alipim prin dragoste numai de Dumnezeu - mai 


întâi de Dumnezeu și abia apoi de rudele și semenii noștri. 

Nu ne este îngăduit să ne fim idoli unii altora, nu este voia lui 
Dumnezeu. Sfinţii Părinți spun că această naștere a noastră pe 
fața pământului este din îngăduința Domnului, după cădere - căci 
Dumnezeu le-a făcut pe toate și El este tuturor părinte - dar iată, din 
păcate, toate s'au tulburat. S-a tulburat și firea noastră, căci strămoșii 
noștri erau nemuritori. Prin căderea omului a venit moartea, s'a 
tulburat lumea materială, cosmosul, căci Adam a fost zidit ca o cu- 
nună a întregii Zidiri și stăpân al întregii lumi materiale. În fiecare 
persoană este reprezentată întreaga lume materială a Cosmosului și 
puterile cugetătoare, căci se spune că omul este un micro-cosmos, o 
„lume mică.” 'Trebuie să ne întoarcem în braţele Părintelui nostru, 
ca să ne întărească în credință, să fim puternici într însul, și prin 
Domnul vom vedea Împărăţia Cerurilor. 

Am început să vorbesc despre protestanți. Sânt în jur de 200.000 mii 
de Indonezieni care au trecut la Creștinism. Toţi acești oameni sânt de 
îndată cuprinși de duhuri necurate. La ei se întâmplă „mari minuni”: 
învie morți, prefac apa în vin, fac operații cu mâinile goale, deschid 
și închid pântecele cu mâinile. Sfinţii Părinți spun: „Ceea ce credința 
dorește, Dumnezeu făptuiește, dar plinătatea vieții Creştine este 
desăvârșita smerenie.” Chiar unul dintre prorocii Legii Vechi spune: 
„Numai asupra celui blând și smerit cu inima voiu privi.” Cei blânzi 
și smeriți sânt moștenitorii Împărăției Cerurilor, şi vouă, tuturor, vă 
doresc să fiți și voi fii ai Luminii, și să ne aflăm împreună înaintea 
Domnului, să-L slăvim pe Domnul pururea Și în veacul veacului. lată, 
planeta noastră a ajuns la sfârșitul ei; tot ceea ce s'a întâmplat, până la 
capăt, și mai cu seamă în această scurtă vreme, totul trece neînchipuit 
de repede - și slavă lui Dumnezeu că este așa, ca viața noastră să 
nu fie în zadar, să nu ne chinuim aici fără folos, căci Împărăția 
Cerurilor este o stare gândită a sufletului, iar iadul asemenea; noi 


acum sântem în rai, acum în iad. Când ne aflăm într'o stare rea, în 

noi e iad, nu avem pace, nici liniște. Când avem în inimă bucurie, 
atunci ne simțim ca în Rai. De aceea trebuie neîncetat să ne ostenim 
în rugăciune. Puţini sânt cei de pe fața pământului care primesc în 
dar harul. Am cercetat cu foarte mare luare-aminte felul cum s'au 
simţit Sfinții Părinți în timpul vieții și cum au reușit să păstreze acest 
dar al harului până la capăt, aici - harul primit în dar. Sfinţii Părinţi 
spun că aici pe pământ se află oameni care au păcătuit mult, care au 
cercarea vieții, dar care, atunci când s'au întors la Domnul, nu s'au 
mai abătut nici la dreapta, nici la stânga, ci au mers de-a dreptul spre 
Domnul. Și Sfântul Apostol Pavel, și Maria Eghipteanca, și mulți alţii, 
când s'au întors la Domnul, au rămas cu El. Noi încă nu am ajuns la 
această înălțime, pe noi încă ne atrage ceva aici, pe pământ. Acum 
sântem în odihnă, acum în luptă, dar puţini sânt cei ce dobândesc 
darul harului. Eu tare m'am minunat când am înţeles că puţini sânt 
monahii care primesc harul în dar și că mulți dintre oamenii din lume 
au primit acest har. Aproape acum un an a venit la mine un tânăr din 
Bania Luka, care se îndeletnicea cu rugăciunea lui lisus. De puțină 
vreme un prieten de-al lui, care era căsătorit și avea copii, a învățat 
şi el să se îndeletnicească cu rugăciunea lui lisus. Mult m'am mirat 
când prietenul său a venit și mi-a spus cum inima i se roagă neîncetat 
şi rugăciunea curge neîntreruptă. Acest tânăr era atât de luminat de 
bucurie, plin de o pace negrăită. EI s'a încredințat pe sine, pe soția și 
pe copiii săi lui Dumnezeu și a dobândit în dar harul. Prietenul care l- 
a învățat rugăciunea nu a dobândit acest har, deși s'a rugat îndelung 
pentru a-l primi. Așadar, Domnul privește la inima noastră, iar când 
noi ne rugăm din inimă, Domnul de îndată ne mângâie. Numai cei ce 
au primit harul în dar pot cunoaște starea sfinților și a îngerilor. Alţii 
nu o pot cunoaște. Ne rugăm noi lui Dumnezeu și ne trudim, dar 
dacă cineva nu a dobândit harul nu poate înțelege starea îngerilor și a 


sfinților, căci acestea nu pot fi deslușite în cuvinte. Este o stare de pace 

şi bucurie de negrăit. Știi cum erai înainte, te mâniai, iar acum mânie 
nu mai este. Nu se află nici un om care să te poată vătăma, nu e nici un 
gând necurat care să-ți poată face rău, căci ești împrejmuit, călăuzit de 
Duhul Sfânt. Unii ca aceștia pot înțelege starea Preasfintei Născătoare 
de Dumnezeu care, din pântecele mamei ei până la sfârșitul vieții 
pământești, și chiar și în veșnicie, a fost plină de dumnezeiescul har. 
Sfântul Dionisie, ucenic al Sfântului Apostol Pavel, a dorit să o vadă 
pe Sfânta Maică, și când a ajuns la lerusalim l-au dus în odaia care o 
adăpostise pe Preasfânta Maică. Apoi, de îndată, a spus: „M'a luminat 
cu pace și bucurie,” și-a mai zis: „Dacă n'aș fi știut cu adevărat că este 
Dumnezeu, pentru mine Preasfânta Maică ar fi fost Dumnezeu.” De 
aceea Domnul a lăsat-o pe Preasfânta Maică să fie mângâiere Sfinților 
Apostoli, căci ei mult au fost prigoniți din toate părțile. Ea a fost mare 
mângâ:iere, căci a răspândit pretutindenea în jurul ei pacea și bucuria 
lui Dumnezeu. lată de ce trebuie să ne rugăm, să ne rugăm din inimă 
şi să tânjim din inimă după Dumnezeu - și atunci Domnul ne va da 
harul Său și pururea vom simţi starea îngerilor și a sfinților, și nimeni 
nu ne va mai putea vătăma. lubiţi-i pe toți și veți avea pace și bucurie 
nespusă, de negrăit în cuvinte. Vă doresc tot ce e mai frumos, pace și 


bucurie de la Domnul. 


Spuneţi-mi, părinte stareţ, de ce, în 
ciuda iubirii pe care o avem pentru 
Domnul și pentru o viață virtuoasă, 
ne împotrivim totuși voii Sale, după 

cum ați spus la începutul 


cuvântului dumneavoastră? 


Părintele Tadei/ Copile, viaţa 
aici pe pământ este o luptă a 
trupului și a minții. Războiul 
este mai întâi al gândurilor, iar 
când nu mai putem lupta cu 
gândurile, atunci ne războim 


între noi. Sântem într'o stare așa 


de rea, aici pe pământ - și credem că ne luptăm pentru credință. Noi, 


ca persoane, nu putem face nimic pentru credință, ci numai dacă 

ne unim. Aceasta este puterea și tăria. Sântem datori să ne luptăm, 
căci sântem copii ai unor părinți căzuți, iar vrăjmașii noștri, puterile 
gânditoare, necontenit ne abat de la calea cea dreaptă. Vrăjmașul 
îi învață pe copii de mici să se împotrivească părinților. Ştie bine 
vrăjmașul că, de se împotrivesc copiii încă de mici, cu ușurință îi 
va îndruma în întreaga lor viaţă și vor fi ai lui. Nu cu multă vreme 
în urmă, au venit la mine niște părinți cu fiica lor de zece, cel mult 
doisprezece ani. Îi cer copilei să-mi spună ce se întâmplă cu ea, iar 
ea îmi spune: „Îi iubesc pe tatăl și pe mama mea, căci și ei mă iubesc 
mult. Îi iubesc foarte mult, dar nu ştiu de ce îmi vine neîncetat în 
minte gândul să mă împotrivesc mamei și tatălui, să nu ascult de ei, 
cu toate că nu vreau să fac asta. Eu vreau să ascult și de mama și de 
tata, dar nu am pace.” 

Vedeţi cum lucrează duhurile de sub cer?! Pentru aceea, neîncetat ne 
luptăm să ne întărim credința, și puterile din văzduhuri necurmat 
ne tulbură gândurile. 

Vreme de doisprezece ani, un pustnic a fost muncit de gândul că nu 
este Dumnezeu. Nevoitor în singurătate, el a fost iarăși chinuit de 
un astfel de gând. Și doisprezece ani întregi s'a luptat cu duhurile, 
dar Domnul știa că este spre folosul lui să îngăduie a se abate așa 
ceva asupra lui, iar gândurile să-l năpădească zi și noapte. 

Din pricina tuturor acestor lucruri este luptă și război între bine și 
rău. Noi dorim să fim buni, dar duhurile din văzduhuri nu vor să 
avem nici măcar o însușire bună, ci numai însușiri rele... lată, de aceea 
ne luptăm... Noi nu ne putem lupta de unii singuri... Dumnezeu este 
Voievodul nostru, Ocrotitorul nostru, căci de unii singuri putem 
doar să căutăm sincer ajutor de la Domnul, și Domnul ne va ajuta. 
Odată, când eram greu bolnav, mi se arătă Mântuitorul care îmi 
spuse să mă închin Preasfintei Sale Maici, căci ea este Apărătoare 


și Ocrotitoare a monahilor. De aceea trebuie să luptăm, pentru 

aceasta purtăm războiul gândurilor. Războiul gândurilor noastre 
nu este în trup și sânge, ci cu duhurile din văzduhuri. Sfântul 
Apostol Pavel spune: „Lupta cea bună m'am luptat, credința am 
păzit.” [II Tit 4:7/ Pentru aceasta, trebuie neîncetat să ne închinăm 
Domnului și Preasfintei Sale Maici. Trebuie să ne rugăm Domnului 
ca să ne învrednicească a-L iubi și noi pe EI așa cum îngerii și sfinții 
au iubit-o pe Preasfânta Maică. Pentru că Domnul este puternic și 
tare, și ne ajută să facem astfel. El dorește să fim așa și să rămânem 
în vecii vecilor şi prin toate veacurile, întru veșnicie, în dragostea 
și îmbrățișarea Sa. De aceea și ţie îți doresc, suflete, să te rogi Lui, 
Domnului, să te învrednicească a-l iubi tot atât de puternic precum Îl 
iubesc Preasfânta Maică, îngerii și sfinții. Atunci vei simţi pace și liniș- 
te în inimă, căci îţi vei închina inima aceluia Care este fără de sfârșit, 


Care își poate împărţi dragostea fără de hotar, pacea Sa nesfârșită. 


DESPRE BINECUVÂNTAREA 
PĂRINȚILOR 


Ne puteți spune ceva mai mult Părintele Tadei/ Părinţii sânt 
despre motivul pentru care nu stăpâni peste copiii lor și au 
trebuie să plecăm la mănăstire fără mare putere asupra lor. Ei își pot 
binecuvântarea părinților? încredința copiii lui Dumnezeu 

sau satanei. M'am minunat când 

am înțeles câtă putere au părinții asupra copiilor lor, o putere 
nemaipomenită! Nu numai părinţii au putere mare asupra copiilor, 
dar și bărbatul asupra femeii. În 1943, pe când eram la Belgrad, a venit 
la mine o femeie credincioasă, a adus câteva lucruri pentru mănăstire 
și m'a rugat să mă rog pentru o familie. Această familie avea doi copii, 
ofată de nouă ani, paralizată, și un fiu care lucra ca negustor la o vestită 


familie belgrădeană. Când am început să mă rog pentru femeia aceea 

şi pentru copiii ei, am fost încercat de multe ispite și necazuri. Nu 
am avut pace și liniște. Atunci am mers la duhovnicul meu să mă 
spovedesc și i-am spus că de câte ori mă rog pentru familia aceasta 
îmi pierd pacea și liniștea. Atunci el mi-a spus: „Roagă-te, roagă-te 


pr 


pentru ei!” lar eu am continuat să mă rog, dar iarăși nu aveam pace 
și liniște. A venit iarăși femeia aceea credincioasă la mănăstire, iar 
eu am rugat-o să-mi spună mai multe despre ea și copiii ei. Mi-a 
povestit că era căsătorită cu un evreu din Bitolia.? A avut cu acesta 
un fiu, pe care, după terminarea gimnaziului, l-au trimis să învețe 
negustoria la o familie bogată de negustori belgrădeni. Au socotit 
că va învăța mai bine negustoria în familia aceea. Fiul a fost primit, 
iar mama lui îl vizita des. După un timp, s'a angajat și ea la același 
negustor, făcând curățenie în magazin. Când s'a întors acasă, femeia 
i-a spus bărbatului că s'a hotărât să-l părăsească și că nu mai poate 
trăi cu el. Atunci ea nu știa că era însărcinată a doua oară cu soțul 
ei. Acesta a rugat-o să rămână, căci până atunci trăiseră în înțelegere 
şi fără certuri. Ea era Creștină, își botezase primul copil și trebuia 
să-l boteze și pe al doilea. Tot ceea ce ea și bărbatul ei făcuseră de- 
a lungul vieţii era pentru copii. Acum nu mai dorea nimic altceva 
decât să plece. Bărbatul ei, foarte mâhnit, înțelegând cât este de 
încăpățânată, a lăsat-o să plece. După aceea, ea s'a întors la Belgrad 
și a continuat să lucreze în magazin. Am fost la Belgrad, unde lucra 
ea, să-i împărtășesc al doilea copil. Fata nu este sănătoasă mintal și 
nu-și poate folosi mâinile și picioarele. Tot ceea ce-i spusese bărbatul 
ei s'a împlinit. După aceea, cugetam câtă putere are bărbatul asupra 
femeii și vedem asta din cuvintele pe care Domnul i le grăiește Evei: 
„Pentru ce ai ascultat de șarpe, căci de acum spre bărbatul tău va fi 


întoarcerea ta şi el te va stăpâni.” /Fac. 3:16/ Atunci am înțeles că 


22 Centru cultural și comercial în Macedonia, unde există o puternică comunitate 
Aromână. 

mamele noastre, când nu-i ascultă pe bărbaţi, pe soți, fac iad în casă. 
Vedeţi ce face neascultarea? Părinţii au mare putere asupra copiilor, 
dar și bărbatul asupra femeii, căci voia ei este supusă bărbatului. lată, 
multe din cele pe care nu le-am ştiut ni le-a descoperit Dumnezeu, 
iar acum trebuie să ne străduim să fim buni. (Novi Sad 1997) 


POCĂINȚA ESTE 
SCHIMBAREA VIEȚII 

Părintele Tadei / Pace și bucurie 
tuturor de la Domnul, căci pacea și bucuria sânt cele mai de seamă 
bogății ale lumii acesteia și ale lumii celeilalte, după care tânjim cu 
toții. Putem să avem tot ce ne dorim aici pe pământ, și să nu avem 
pace și bucurie. lar pacea vine din Izvorul păcii, de la Domnul. 
Când Domnul le-a vorbit ucenicilor Săi, când aceștia au închis ușile 
de teama ludeilor, întâiul lucru pe care l-a spus a fost: „Pace vouă!” 
/Le .24:36, In. 20:19/ 
Domnul vă va dărui pace dacă vă împăcați și vă întoarceţi către binele 
desăvârșit, iar binele desăvârșit este Dumnezeu. El vrea să avem o 
însușire dumnezeiască, smerenia. Oriunde domnește smerenia, fie 
în familie, fie în societate, răspândește pace și bucurie. 
Tot binele şi tot răul izvorăsc din gânduri, căci sântem un „aparat 
cugetător.” Avem înrâurire chiar și asupra lumii plantelor, întrucât 
și lumea plantelor are un sistem nervos. Toate așteaptă pace, 
mângâiere și dragoste. 
Pocăinţa înseamnă schimbarea vieții. Omul trebuie să se ducă la 
preot sau la aproapele său și să îi spună ce îi tulbură pacea. De 
îndată ce aproapele nostru ne împărtășește suferința, dobândim 
mângâiere și putere. 
Dacă ne întoarcem la Izvorul vieții, Domnul, El ne va da putere să 


întărim în lăuntrul nostru gândurile binelui desăvârșit, căci gându- 

rile, dorințele bune aduc pace și mângâiere pretutindenea. Trebuie 
să ne schimbăm. 

Gândurile noastre ne înrâuresc nu numai pe noi, ci şi tot ceea ce 
ne înconjoară. Trebuie să răspândim gânduri bune. Domnul ne 
poruncește să-i iubim pe vrăjmașii noștri, nu pentru ei, ci pentru 
noi înșine. Trebuie să iertăm totul din inimă. Când se iartă toate din 
inimă, totul este iertat. Dacă sântem părtași la pace, atunci pacea 
naște bucurie și mângâiere în toți cei din jurul nostru. Toţi simt 
gândurile noastre pașnice și liniștite. 

Când stăpânul casei este împovărat de griji privind familia, nimeni 
nu are pace, nici liniște din pricina gândurilor lui, nici măcar 
copiii mici, care cresc. De aceea cârmuitorii căminului trebuie să se 
încredințeze Domnului, să 1 se roage și să priceapă că Domnul este 
Atotputernic, că El ne aduce mângâiere. 

Trebuie să iertăm din inimă totul. Pacea lăuntrică nu poate fi păstrată 
atâta vreme cât conștiința noastră este mustrată de ceva. Trebuie să 
împăcăm conștiința. Trebuie să îi iertăm pe toți din inimă. Fiindcă 
fără aceasta nu există pace lăuntrică. 

Domnul va da harul, puterea dumnezeiască ce lucrează pre- 
tutindenea, mai cu seamă în sufletele care-L caută pe El, Izvorul 
vieţii. Pacea lui Dumnezeu se răspândește pretutindenea. În Vechiul 
Legământ este scris: „Dă-mi, fiule, inima ta.” /Pilde 23:25/ Domnul 
este singura mângâiere a îngerilor, a sfinților și a tuturor celor care Îl 
caută. El singur este Nesfârșit. 

Dacă profesorul este distrat, el este așa cum este. Roagă-te lui 
Dumnezeu să trimită îngerii Săi buni și profesorului, și ție. Dacă 
îți iubești profesorul, atunci vei răspunde cu ușurință și vei primi 
nota care ți se cuvine. Când profesorul și elevul se împacă, între ei 
nu mai este război. 


Nu avem pace dacă ne războim în cuget cu părinții noștri. Duhurile 

viclene caută să ne facă a greși cu orice preț față de părinții noștri. 
Atunci ele capătă putere asupra noastră, iar noi credem că altcineva 
este vinovat. Mulţi înțeleg aceasta și își îndreaptă gândurile. Eu 
o spun neîncetat - unii înțeleg, iar alții ajung încă și mai mândri. 
Primim ceea ce dăm. 

Sfinţii Părinţii spun: „Seamănă dragoste, și dragoste vei secera. 
Seamănă pace, și pace vei culege.” Este cu neputinţă să dobândim 
pacea dacă sântem plini de pizmă și răutate. Dacă nu te vei slobozi 
de aceste însușiri diavolești, atunci cum vei intra în veșnicie? 
Numai Domnul ne poate schimba. Duhul se contopeșşte cu 
gândurile. După cum ne este trăsătura caracteristică aici, așa vom 
trece și în veșnicie. 

Trebuie să fim pașnici. Este mai bine să înduri vătămare, decât să 
aduci. Dacă vom răbda ocara, Domnul ne va da putere și pace. Dacă 
nu vom răbda ocara, conștiința nu ne va da pace. Conștiinţa este 
judecata dumnezeiască. 

Orice-am face, nu vom avea nici pace, nici liniște. Trăsătura noastră 
de caracter este temelia trecerii în veșnicie. Dacă sântem pașnici și 
liniștiți, vom merge în rând cu sfinții și îngerii. Pe aceștia Domnul i-a 
răsplătit, dăruindu-le harul, iar în sufletele acestea nu se găsește nici 
o trăsătură din lumea aceasta. Omul îi poate ocărî neîncetat, ei nu se 
vatămă. Îi poate lovi, ei nu se mânie, căci sufletele lor sânt călăuzite 
de Sfântul Duh. 

Sfântul Serafim din Sarov a fost întrebat: „Care este țelul vieții 
Creștine?” „Întoarcerea în sânul Părintelui Ceresc.” 

Noi tulburăm pacea. Domnul ne lasă cu gândurile noastre - iată- 
ne suferința! Nu există putere care să poată birui mila Domnului. 
De aceea mucenicii nu au simțit dureri, iar dacă au simțit, au 
fost mângâiaţi de Domnul cel Blând. Când harul Sfântului Duh 


luminează sufletul, acesta nu mai simte durerile. 

După Domnul, nu avem bine mai mare decât părinții noștri. Zice 
Domnul: „[Eu sânt] Cel ce din pântece te-am plăsmuit.” /Isa. 49:5, 
Ps. 138:13/ Părinţii sânt armă în mâinile Domnului. Domnul a 
binecuvântat căsătoria. Este nevoie de timp pentru a-i înlocui pe toți 
acei îngeri căzuţi care s'au alăturat satanei, iar Dumnezeu este și 
Dumnezeul lor, al duhurilor viclene. Aceștia sânt ființe deosebit de 
inteligente, dar care nu-și pot afla pacea și liniștea. 

Trebuie să căutăm mângâiere de la aproapele nostru, fiind plăsmuiţi 
având hotar de loc şi vreme; neputând să dăm nesfârșitul, căutăm 
nemărginitul. Nădăjduim pace, bucurie nesfârșită - totul nesfârșit. 
Dar semenii noștri nu ne pot da totul. Toţi sântem hotărniciţi și ne 
războim mereu cu gândurile rele, căci duhurile cele viclene sânt 
pline de vrăjmășie. Domnul caută să vadă dacă dorim din inimă ca 
El să ne ajute. Auzim multe cuvinte despre pilde frumoase de viață 
și cum trebuie să-l îndrumăm pe aproapele să înfăptuiască acestea. 
Dar, oare, putea-vom noi să le punem în lucrare? 

Vedem cum omul pașnic și liniștit iartă și rabdă totul. Pilda sa ne 
rămâne pentru veșnicie, căci și noi dorim să dobândim aceasta. 
Cum? Întorcându-ne către Binele Desăvârșit, cu inima, cu gândurile 
şi cu întreaga noastră ființă. Unindu-ne în Dragoste Desăvârșită 
cu Ziditorul nostru. Trebuie să petrecem în rugăciune neîncetată. 
Trebuie să ne rugăm Maicii Preasfinte, să îi iubim la fel de puternic 
pe îngeri și sfinţi, căci atunci vom fi fericiți și aici, și în veșnicie. 
Dumnezeu este dragoste și fericire, ce umple pe tot cel ce ÎL caută. 
Cum sânt gândurile cu care ne îndeletnicim, așa ne este și viața. 
Dacă avem gânduri pașnice și liniștite, atunci avem pace. Dacă ne 
muncesc gânduri rele, atunci sântem tulburați. Căutăm ajutor la 
părinți, și când îi rugăm, inima lor de părinți se jertfește și fac ceea 
ce este bine pentru noi. 


Puterea lui Dumnezeu lucrează pretutindenea, mai cu seamă în 

acei oameni care s'au întors la Domnul. Dumnezeu este pacea, 
mângâierea și bucuria tuturor. De aceea, vă doresc pace Și bucurie 
de la Domnul! 

Părinţii au mare putere asupra copiilor lor. Dacă sânt buni sau răi, 
este problema lor și ei vor răspunde pentru aceasta. Multă suferință 
este în lume din pricina necinstirii părinților. Tatăl meu a fost un om 
foarte bun. M'am gândit că ar fi trebuit să-mi dea mai mult timp. 
Sânt peste măsură de simţitor. M'am născut în 1914. N'ar fi trebuit 
să am astfel de gânduri față de tatăl meu. Nu era de folos că eram un 
copil isteț. Nu am văzut că îmi prăpădisem viața. Când ar fi trebuit 
să împlinesc ceva, prăpăd! Doctorii au spus: Nu va trăi mai mult de 
cinci ani. Eram greu bolnav la plămâni. Am dorit atunci să-mi închin 
viața Domnului, așa că am plecat la mănăstire. 

Domnul va deschide copiilor calea cea mai bună. Domnul va ierta. 
Domnul este milostiv. Dacă ne rugăm lui Dumnezeu pentru ei, este 
cu neputinţă ca această rugăciune să nu aibă înrâurire asupra lor. 
Gândurile sânt o putere uriașă. Ni se deschide de îndată cale și ni 
se dă semn. 

Un călugăr de odinioară se ruga Preasfintei Născătoare de Dumnezeu 
să îi arate ce înseamnă a fi monah, iar Preasfânta Maică i-a grăit: 
„Monahul este rugător pentru întreaga lume.” 

Dacă ne războim cu profesorii și părinţii, nu va fi bine. 

Domnul se întristează pentru făptura Sa care suferă atâta, dar în 
zadar, dacă nu vrea să se pocăiască. La Sfântul Antonie a venit un 
bătrân, spunându-i că este un mare păcătos, că a greșit mult. 
„Voiesc a-mi spune dacă este pocăință pentru mine?” 

„Mă voi ruga Domnului să-mi descopere, iar tu vino săptămâna 
următoare.” 

Domnul i-a descoperit: 


„Ştii cine este bătrânul acela?” 

„Nu ştiu!” 

„Este satana.” 

„Vrea să audă de la mine dacă este pocăință pentru el.” 

„Este pocăință. El duh este şi neîncetat se mișcă. Trebuie să stea 
într'un loc trei ani îndreptat spre răsărit și să se roage astfel: lartă-mi, 
Doamne, prea multa mea viclenie!” 

Bătrânul s'a întors după o săptămână. 

„Ai întrebat despre mine?” 

„Da! Trebuie să stai trei ani îndreptat spre răsărit și să te rogi: 
Doamne, iartă-mi prea multa mea viclenie!” 

Ațopăit într'un picior pentru că știa asta, dar nu voia să se pocăiască. 
Nu există păcat care să nu poată fi iertat. Nu există păcat care să 
covârșească mila Domnului. 

Sfinții Părinţi au fost cu luare-aminte în a cunoaște ce înseamnă 
hula împotriva Sfântului Duh și au primit răspuns. Hulă împotriva 
Duhului Sfânt este stăruința în nepocăinţă și în împotrivire față 
de adevăr. În zadar îi spui cuiva că Dumnezeu este prezent pre- 
tutindenea și că este Dătător de viață, dacă el nu vrea să audă. 

Este nevoie să ne pregătim inima a se uni în Sfânta Împărtășanie cu 
Domnul. Postul este necesar pentru smerenia trupului, căci atunci 
când trupul se smerește, se smerește și sufletul. Biserica a rânduit 
cum trebuie să postim. Trebuie să ne pregătim inima. Putem să nu 
mâncăm nimic, dar inima să ne fie plină de ură și nelegiuire. Cum să 
primim Sfânta Împărtășanie dacă nu putem răbda pe cineva? Vom 
primi Sfânta Împărtășanie, dar nu spre mântuire, căci am păstrat în 
noi însușiri diavolești, ce sânt rele. 

Postul este pregătire pentru o inimă smerită. Sfinții Părinţi spun: 
„Cel ce nu face ascultare, zadarnic postește și se roagă lui Dumnezeu. 
Ascultarea este mai mare decât postul și rugăciunea.” Când eram 


tânăr nu înțelegeam învăţăturile Sfinților Părinţi, dar mai apoi am 

văzut că este întocmai cum spun ei. Cine nu-și smerește inima și nu 
și-o curăță de gânduri viclene, în zadar postește. 

Domnul este dragoste și bucurie. Trebuie să ne pregătim inima spre 
a fi blândă și smerită, altminteri spre osândă, și nu spre mântuire 
luăm Sfânta Împărtășanie. De aceea ne și rugăm: „Să nu fie nouă 
Împărtășirea aceasta spre osândă, ci spre mântuire.” 

Cine merge prin mănăstiri să vadă monumente, arhitectură, fresce, se 
va întoarce acasă cu sufletul pustiu. Însă dacă este un suflet evlavios, 
dacă va merge în pelerinaj pentru sufletul său, ca să dobândească 
pace, mântuire, se va întoarce plin de mângâiere. 

Vrăjile lucrează acolo unde nu este rugăciune, nici nădejde tare 
în Dumnezeu. Odată a venit la mine o tânără. Absolvise Științele 
Politice, dar era foarte credincioasă. Era măritată cu un doctor, care 
mai fusese căsătorit. După numai o lună de la nuntă, prima soție l-a 
părăsit. Soțul ei avea un frate mai mare, care era și el doctor. Acesta 
de trei ori se căsătorise, și toate trei soțiile îl părăsiseră. Mama lui 
era și ea doctoriță și profesoară la Facultatea de Medicină. Locuia 
împreună cu sora ei și se ocupa cu magia neagră. Își vizita fiul rar. 
Însă a venit într'o zi mânioasă şi i-a spus nurorii: „Am alungat-o pe 
femeiușca aceea de la fiul meu, dar ție nu-ți pot face nimic!” Prin 
farmece, a trimis duhurile necurate să-i facă rău nurorii, ca aceasta 
să-și părăsească soțul. Dar femeia aceasta era evlavioasă, era plină 
de râvnă pentru Domnul. De aceea, duhul viclean nu i-a putut face 
nimic, s'a întors la bătrână, iar bătrâna i s'a supus orbește. Duhurile 
viclene se întorc la cel ce le-a trimis și se răzbună pe el. După aceea, 
când copilul a început să plângă, bătrâna a venit iarăși și a întrebat-o 
pe noră: „Prostul ăla își iubește copilul?” „Bineînţeles că îl iubește!” 
„Deci îl iubește încă!?” Intră fiul Și, plângând, îi spune soției: „Ştii, 
nu mă simt în stare să intru acum în cameră. Știu că toate astea sânt 


făcute de mama mea, dar nu pot face nimic.” 

Arderea morților nu este o faptă Creștinească. Aceasta este lucrarea 
lumii din zilele noastre, încât trupul să ocupe mai puţin loc. Dacă 
omul a trăit în credinţă, trupul său este luminat de harul Sfântului 
Duh și nu trebuie să fie ars. Domnul nu a făcut trupul ca să fie ars. 
Se știe încă de la strămoșul nostru Adam că, de îndată ce sufletul 
părăsește trupul, țărâna trebuie să se întoarcă în țărână, trupul 
trebuie așezat în pământ, căci arderea nu este lucru Creștinesc. 
Acele mame care ucid rodul lor în pântec, mare păcat fac. Ele nimicesc 
viață. Este un mare păcat. Dumnezeu plăsmuiește rodul, iar ea îl ucide. 
Trebuie să se schimbe din adâncul inimii și să nu mai repete acest 
păcat. O astfel de femeie este osândită ca ucigașă. Nici un animal de pe 
fața pământului nu își ucide odrasla, numai ființa cugetătoare își ucide 
copilul. Dacă rămâne în această stare, neîndreptată, va fi osândită ca 
ucigașă. Întrebarea care se pune este dacă va trece prin vămi. 

Nu sânt păcate care să nu poată fi iertate în afară de cele pentru care 
nu ne-am pocăit. Mare este acest păcat al poporului nostru - păcatul 
nepocăit. Sate întregi au pierit. Când eram tânăr, în Vitovniţa erau 110 
case, iar acum nu mai sânt nici jumătate. Este păcat că noi, Sârbii, vom 
ajunge o minoritate. Vor veni din străinătate și se vor așeza aici. Este 
o mare greșeală a legilor civile ca pământul să fie împărțit între copii. 
În Apus nu este așa, pământul rămâne unuia, iar ceilalți se angajează. 
Nu este lucru folositor ca pământul să fie împărțit în parcele mici. 
Ţiganii noștri nu au nici casă, nici masă, și cu toate astea cortul le 
este plin de copii. Sânt întotdeauna mulțumiți, întotdeauna veseli. 
lar ai noștri au pâine, dar nici așa nu vor să aibă copii. Trist lucru 
este acesta. Trebuie să ne îndreptăm, dacă putem. 

Mamae mamă și noi toți sântem legați de mama noastră. Mulţi oameni 
de știință s'au arătat recunoscători mamelor lor, pentru aceasta își 
amintesc de ea. Mama este o trăsătură caracteristică a noastră. 


Când mama trece la cele veșnice, ne mâhnim. Este un păcat din partea 

noastră. Trebuie atunci să ne rugăm, căci ea de rugăciunile noastre 
are nevoie, nu de bocete. Mă tulbur foarte mult când văd mâhnire. 
Aceasta este un mare păcat, pentru că noi sântem Creștini. În loc să 
fim recunoscători lui Dumnezeu pentru toate, în loc să ne rugăm Lui 
să ne numere cu îngerii și sfinţii, noi sântem mâhniţi! Din această 
pricină, și mama și copilul vor suferi mult în lumea de dincolo. 
Omamă avea ofiică, ce era singura ei nădejde. Dar fiica s'a îmbolnăvit 
şi a murit și, pentru că fusese evlavioasă, Domnul a dus-o în Rai. 
Mama ei a voit să o vadă în vis, dar fiica nu avea trebuinţă să se arate 
maicii ei, căci se afla în lăcașurile cerești ale Raiului. De aceea, mama 
a mers la vrăjitori și ghicitori. O vrăjitoare i-a spus să meargă la mor- 
mântul fetei, înainte de răsăritul soarelui, să ia o sticluță și să facă 
ceva, şi apoi să aștepte să i se arate fiica. Mama a făcut întocmai, iar 
fiica i s'a arătat şi i-a spus: „Mamă, ce ai făcut? De ce m'ai căutat? Mă 
aflam în sălașurile Raiului, iar acum nu mă mai pot întoarce. De ce 
nu te-ai rugat lui Dumnezeu? Atât de mult m'a apăsat mâhnirea ta, 
că nu mă mai pot întoarce la Domnul. Nu mă mai pot întoarce acolo 
unde am fost rânduită.” 

Nu trebuie să ne întristăm pentru cei răposați, ci trebuie să ne rugăm 
lui Dumnezeu, ca El să le dea sălaș evanghelic. Tristeţea tulbură 
totul. Ea zădărnicește pacea pe care cei răposaţi au dobândit-o de la 
Domnul. De aceea trebuie să ne rugăm, căci a ne întrista după rudele 
noastre răposate nu este lucru Creștinesc. Este lucru păgânesc. Noi, 
aici, ne pregătim pentru viața veșnică. Trebuie să fim recunoscători 
lui Dumnezeu. Trebuie să ne rugăm Domnului ca să le ierte păcatele 
și să facem lucruri bune spre pomenirea lor. Acestea sânt primite 
de Dumnezeu. Numai Domnul poate slobozi sufletul din legăturile 
iadului. Pentru aceasta, mai cu seamă, să ne rugăm la Dumnezeu, 
iar acolo unde se face Sfânta Liturghie, zi de zi, să ne rugăm pentru 


cei răposați. 

Pe când trăia Vlădica Nicolae,” l-au întrebat dacă este mântuire 
pentru cei ce nu s'au pocăit în timpul vieții. EI le-a spus că poate fi, 
dacă se roagă cineva pentru acel suflet patruzeci de zile și mai mult. 
Liturghia este jertfa de pe Golgotha. Domnul se jertfește. Doamne, 
curățește păcatele celor ce se pomenesc aici, prin Preacinstitul Tău Sânge. 
Aceasta este jertfa cea mai mare pe care noi, Creștinii, o putem 
aduce. 

Când eram tânăr monah, mă chinuia întrebarea: „De ce acela care Îl 
caută sincer pe Domnul suferă atât de mult? De ce se chinuie atât de 
mult? Nu mai pot, Doamne!” 

M'am culcat. În vis m'am văzut pe mine în înălțime. Văd cum vine o 
oaste dinspre răsărit spre apus. Nu este oștire pământească, ci oaste 
cerească. Toţi sânt asemenea (egali, n. ed. srb.) Numai unul merge 


înaintea tuturor. Toți cântă: 


Pentru Împăratul Slavei, 
Pentru al Cerurilor Împărat, 
La luptă mergem, 

Răul să-l biruim. 


Cânt și eu împreună cu ei. 


Pentru Împăratul Slavei, 
Pentru al Cerurilor Împărat, 
La luptă mergem, 

Răul să-l biruim. 


Cum vom birui răul? Cu dragoste! 


23 Sfântul Nicolae (Velimirovici) al Ohridei și Jicei. 

Pentru Împăratul Slavei, 
Pentru al Cerurilor Împărat, 
La luptă mergem, 


Răul să-l biruim. 


Contează foarte mult când în casă este un rugător. Rugăciunea atrage 
harul lui Dumnezeu. O simt chiar și cei a căror inimă s'a răcit. De 


aceea, trebuie să ne rugăm neîncetat. (Belgrad, 1998, Comunitatea Ortodoxă Sârbă) 


CÂT E DE BINE SĂ FIM 
ÎNTRE CEI BUNI! 

Părintele Tadei/ Dumnezeul nos- 
nostru s'a pogorât între noi ca să-i aducă iarăși la starea dintru 
început pe cei pe care i-a zidit. El a făcut totul ca omul să-L poată 
înțelege. Ar fi putut să mântuiască neamul omenesc și într'alt chip, 
dar, când omul a căzut, el şi-a stricat întregul „aparat cugetător” 
lăuntric și a devenit neputincios să săvârșească binele. A căzut sub 


stăpânirea duhurilor viclene, s'a dat lor de bunăvoie și s'a înrobit. 


SMERENIA DESĂVÂRȘITĂ 
IDEALUL VIEŢII CREȘTINE 


Sfinții Părinți spun: Idealul vieții Creștine 
nu este săvârșirea de minuni, nici vindecarea 
bolnavilor, nici învierea morților, ci desăvârșita 
smerenie. 


În vara anului 1991, starețul Tadei 
a vorbit în fața a doi studenți din Belgrad, care au înregistrat acest 
cuvânt. Unul dintre ei a zis: 

lertați părinte, blagosloviți să înregistrăm aceste cuvinte ale sfinţiei 

voastre, ca să ne întărim duhoonicește mai târziu? 

Părintele Tadei/ Păi nu, care-i 

folosul? Cuvintele mele nu sânt... (nu se aude bine - n. red. srb.) 

nu sânt de folos, răspunde el. Voi veniți cu probleme, eu am multe 

probleme, dar Dumnezeu ne va mângâia. Eu mă vaiet vouă, voi vă 

văietați mie și apoi e bine...Domnul mângâie! 

Atunci părintele le-a ținut acestor doi studenți și celor care mai erau 

împreună cu ei poate cel mai frumos cuvânt pe care l-am auzit, despre 

starea de astăzi pe pământ, despre starea omului pe pământ, despre 
poziția lui în raport cu timpul și veșnicia, în relație cu Dumnezeu. 


SÂNTEM ÎNCONJURAŢI 
DE TAINE. OMUL - CUNUNA 
DUMNEZEIASCĂ A FĂPTURII 
Părintele Tadei/ Oamenii soco- 
tesc că sânt ceva de seamă - spune părintele - pe când, de fapt, omul 
este un nimic. Vlădica Nicolae spune: „Ce este omul? Un sac de 
carne stricată, nimic mai mult. Nimic.” Fire necugetată. Nu înțelege 
că este un „palavragiu,” că este o armă în mâinile duhurilor căzute. 
Domnul face cu noi ce voiește, dar ne-a lăsat loc de mișcare, ca să 
putem cugeta și să hotărâm dacă dorim sau nu binele. Duhurile au 
căzut mai înainte ca omul să fie zidit, cu multe veacuri înainte. Nu 
toate duhurile și-au păstrat locul. Omul este cununa Zidirii. A fost 
plăsmuit cel din urmă dintre toate cele plăsmuite. A fost plăsmuit 
spre a fi stăpânul lumii materiale, ca toate să i se supună... Lumea 
materială, cosmosul, nu a fost în starea aceasta. După cădere a devenit 
grosolană și stricăcioasă. Dar chiar și grosolană și stricăcioasă are 
totuși frumusețea ei... Da... 


Strămoșii noștri erau nemuritori. Ei nu erau legaţi de timp și spațiu, 

precum sântem noi astăzi. Vedeţi, se mișcau iute ca gândul. După 
cădere, totul s'a stricat. Dumnezeu, fiind tot Dragoste, a știut că 
întreaga făptură zidită gânditoare nu va putea să-și păzească starea 
și a lăsat vreme, de la Facerea lumii până la Înfricoșata Judecată, 
vreme ca făptura gânditoare să-și vină în fire, să se întoarcă în sânul 
Părintelui său, să fie cuprinsă în Binele Desăvârșit, în Dragostea 
Desăvârșită. Dar iată, oamenii preţuiesc mai mult răul decât bine- 
le. Firea căzută!... cugetă mai lesne răul decât binele. Dar când omul 
cugetă răul nu are pace, nici liniște din pricina acestor gânduri. 

Cât de mare este căderea noastră! Un dezastru. Înfricoșător! Nu ne 
putem veni în fire, nici nu putem face nimic de la noi înșine. Noi, 
îndeobște, nu înțelegem cum ne chinuie duhurile căzute. 

Credem că sânt gândurile noastre. Ne chinuie pizma, ura, răutatea. 
Ea este tiranie peste tiranii. Sufletul nu vrea, dar nu se poate izbăvi. 
De mic se deprinde cu ea, și aceasta prinde rădăcină puternică și 
adâncă. Acum trebuie să o smulgem din noi. 

Trebuie să te preschimbi în dragoste. Să fii cu desăvârșire liniștit 
și împăcat. Nu este ușor, vedeți ce cădere înspăimântătoare este 
căderea omului? 


OMUL NU POATE NIMIC 
SINGUR, FĂRĂ AJUTORUL 
LUI DUMNEZEU 
Părintele Tadei/ Omul nu poate 
nimic singuzr, fără ajutorul lui Dumnezeu. Crede că știe ceva. Firea 
căzută! Totul i se descoperă din veșnicie. Pretutindenea sânt taine 
ale lui Dumnezeu. Sântem înconjurați de taine. Sântem o taină 
uriașă și pentru noi înșine. Nu știm ce sântem. De unde am venit? 
Încotro ne îndreptăm? Ce este această ființă care cugetă, se mișcă și 


spune unele lucruri pe care le știe? Ce a auzit de la cineva, îl cugetă, 

i-a venit în minte. Face ceva, nici el nu ştie cum. Ce este taina aceasta 
din lăuntrul lui? Cum lucrează în el organele interne fără voia lui, și 
în chip desăvârșit? Iar el tulbură toate cu gândurile lui. 


Bolile vin din pricina păcatului? Părintele Tadei/ Din pricina că- 

- întreabă unul dintre studenţi.  derii cu gândul. Din gânduri. 

Toţi, de obicei, gândim și bine Și 

rău. Cum sânt gândurile cu care ne îndeletnicim, așa ne este și viața. 
Sufletul se hrănește cu gânduri, trupul cu hrană materială. 


Există gânduri ale noastre și Părintele Tadei / Se strecoară din 
gânduri care ne vin din afară ?  toatepărţile. Razele de acțiune ale 
gândurilor sânt în toate părțile. 
Dacă ni s'ar descoperi acestea... este o mreajă înfricoșătoare! Și fiecare 
are o stație radio în el. Omul este un aparat mult mai precis decât o 
stație radio, decât un televizor, numai că funcțiile i s'au stricat. Ce 
ființă precisă este omul! Cât de înaltă! Dar noi nu știm să prețuim 
acesta. Nu știm să ne conectăm la Izvorul vieții, să simțim bucuria 
vieții. Însă, vrăjmașul... ne supune întotdeauna... 
Domnul a descoperit Cuviosului Antonie cel Mare raza de acțiune a 
gândurilor care ne înconjoară. Și când a văzut, Cuviosul a suspinat: 
„Doamne, cine poate să treacă de acestea?” Și a auzit un glas: „Numai 
cei smeriţi și blânzi.” De ei, nici nu se vor atinge acestea. Sânt alipiți 
numai de pace, de liniște, de razele lucrării dumnezeiești, semn al 
puterii desăvârșite a lui Dumnezeu. Nu se alipesc de cele rele. 


Cum ne influențează mediul de viață Părintele 'Tadei/ lată, spun acum 
poluat în care trăim? oamenii că Serbia noastră este 
chiar foarte săracă, cu totul săracă. 


Se spune că este cea mai poluată cu materiale radioactive. Acum, cea 

mai înaltă radioactivitate este în Serbia. Foarte mare, de neîndurat. 
Nu sântem bolnavi, dar nu avem vlagă. Nu ne merge. Oamenii sânt 
sănătoși, dar nu știu ce le lipsește. Iau medicamente, şi mai rău! lar cât 
mai avem încă puţin aer curat, trebuie să ne folosim de el, dar şi acesta 
este poluat, totul. Mai cu seamă se simte atunci când desfășurăm [e) 
muncă intelectuală - trebuie să respirăm adânc, des, căci creierul și 
inima cheltuiesc o cantitate mare de oxigen. Dacă nu avem îndeajuns 
oxigen în creier, nu putem să gândim. Ceva nu merge, și ne mirăm ce. 
Nu avem suficient combustibil, nu avem oxigen. 

Iată, vezi, acum mâncăm hrană otrăvită. Cu toți sântem otrăviți. 
De la piață nu mai ai ce să cumperi. Toate sânt frumoase, dar nu 
îndrăznești să le cumperi. La sfârșitul veacului trecut, un Stareț 
spunea: „Va veni vremea când oamenii vor produce multe roade 
ale pământului, dar nu vor îndrăzni să le mănânce.” lată, a venit 
vremea. Vă întrebaţi cum? Hrana ne este otrăvită. Și cea trupească, 
şi cea sufletească. Sânt otrăviți și copiii, și bătrânii. Oameni cred că 
vor trăi veșnic aici. Dar viața este scurtă. 

Ce este viața, omule? Nimic. 

Este atât de scurtă, că nici nu ne putem închipui. În anii tinereții, 
omul nu observă asta. Eu mă gândesc de multe ori: sântem chiar 
nenorociți aici, pe pământ, căci nu putem trăi nici patru miliarde 
de secunde. Ar trebui să trăim 130 de ani. O sută de ani sânt trei 
miliarde de secunde. Ce înseamnă 100 de ani?... Nimic... O clipă... 
scurtă... Trăim în veșnicie. 

Altminteri, timpul acesta există datorită faptului că pământul se 
rotește în jurul axei sale și în jurul Soarelui. Dacă Soarele s'ar opri 
la zenit, nu am mai putea măsura timpul. Trăim în veșnicie. O zi 
neîntreruptă. Nu am avea de unde să pornim. Dacă nu am măsura 
timpul, am observa că timpul (de fapt) nu există! Există pentru noi 


deoarece sântem mărginiți. 

IUȚEALA DUHULUI 
ȘI A GÂNDURILOR 

Părintele Tadei/ De aceea, în 
Apocalipsă, Sfântul loan Theologul spune că îngerul cel ce a stat cu 
un picior pe pământ și cu altul în mare și s'a jurat pe Cel Înalt, 
a zis că timpul nu va mai fi!... (cf. Apoc. 10:6). Veșnicie... Așadar, 
Domnul va grăbi timpul, și lumea materială va dispărea. Știm că 
materia, când atinge viteza luminii, încetează să mai existe. Se 
preface în energie nevăzută când atinge viteza luminii, trei sute de 
mii de kilometri pe oră. 
Cât sântem de nevolnici! Până de curând am știut doar despre 
această viteză, dar n'am știut că există o viteză și mai mare. lar acum, 
pentru că avem aparate precise care măsoară mișcarea, Domnul 
ne descoperă existența unei viteze mult mai mari. O particulă de 
energie, fie că o numim foton sau altcumva... Aceasta acum apare pe 
ecran, acum dispare - cât s'a ivit numai pe ecran, și deja a traversat 
galaxia. lar diametrul galaxiei noastre este de 50 de milioane de ani 
lumină. Cât de mare este diferența de viteze! Viteza luminii nu se 
poate asemăna cu viteza aceasta, așa cum nu se poate asemăna un 
melc cu un tren expres. Trei sute de mii împărțite la 50 de milioane 
de ani lumină! Așadar, o viteză uriașă...Da... Duhul este mai iute 
decât gândul. Gândul este mai încet. Viteza medie a duhului, iar 
duhul este neînchipuit de iute... Trecem în veșnicie... Da. Slavă 


Domnului pentru toate! 


AM OTRĂVIT PĂMÂNTUL... 

Părintele Tadei/ Nouă ne sânt 
descoperite multe, dar le întrebuințăm rău. Vedem cum ne-am 
făurit înșine condițiile în care nu mai este cu putință continuarea 


vieții pe pământ - din pricina otrăvii. Ne-am otrăvit... Un expert 

de-al nostru, care a scris cartea Planeta și civilizația în pericol, Branko 
Kitanovici, spune: „În anul 2000, pe pământ nu vom mai avea 
apă de băut.” Apa potabilă reprezintă doar 2% din volumul total 
al apei. 98% nu se bea. El spune că nu va fi posibil ca apa să fie 
purificată, că toată va fi otrăvită. În ce ritm se răspândește otrava 
pe globul pământesc! Dușmanul numărul unu al omului este gazul 
de eșapament, degajat de mașini. Apoi, toate celelalte. Fiecare 
fabrică degajă cantități uriașe de otravă. Astfel se întâmplă și cu 
agricultura. Belgradul bea apă otrăvită. Un inginer care lucrează 
acolo, la Makiș, spune: „Noi tratăm apa cu clor, dar rămâne toxică. 
Nu-i de nici un folos. Bacteriile și bacilii îi îndepărtăm ușor, dar 
nu și toxinele.” O filtrezi cât vrei, o purifici, o fierbi - fă-i ce vrei, 
otrava este pretutindeni în jurul nostru. Și când nu va mai fi apă de 
băut, se va stinge și viața. Organismul conţine 70% apă. Agricultura 
a avansat mult, dar multe specii de copaci au dispărut. Ulmul a 
dispărut de mult. Se spune că în orașul T. pădurea de conifere se 
usucă, vârfurile copacilor au început să se usuce. Nivelul radiației 
este ridicat, iar izvoarele din munte otrăvite. Otrăvite sânt Și ploile, 
care pârjolesc pământul. Pământul este otrăvit, noi înșine ne-am 
otrăvit... 

Nimic nu le mai ajunge oamenilor. Totul a început îndată după 
căderea strămoșilor noștri, de îndată ce s'a făcut vărsare de sânge. 
Cain l-a ucis pe fratele lui mai mic, Avel, doar din zavistie. De ce 
jertfa lui Avel să fie primită, iar a lui nu? De aici a început totul. Și, 
până în ziua de astăzi, nu mai e pace. Toţi caută ceva, de parcă vor 
trăi o veșnicie, dar nu este așa. Nu e... nu e... Se pare că a venit 
sfârșitul. Fabricile poluează mediul într'un ritm atât de rapid, încât 


nu vom mai putea trăi mult. 

TREBUIE SĂ LUĂM PILDĂ 
DE LA PĂSĂRI 

Părintele Tadei/ Slavă Domnu- 
lui, există încă păsări... Dar foarte multe specii au dispărut... Totul 
doar se zădărnicește, și se nimicește viața... Și aceasta nu-i ceva 
ascuns. În urmă cu vreo zece ani, când ningea, așa mare zăpadă era - 
când era clar de lună se adunau mulți iepuri, cete întregi. Zăpada era 
mare, ei o călcau în picioare, alergau în cerc, aici unde este poiana, 
unde nu sânt copaci, se alergau, se urmăreau unul pe celălalt, când 
aici, când acolo, se dădeau de-a rostogolul prin zăpadă, se jucau. Se 
bucurau - bucuria vieții. Animalele au bucuria vieții. La noi, (bucuria 
aceasta) s'a stricat şi s'a întunecat. Ele au bucuria vieții, iar noi avem 
tot ce vrei şi ce nu vrei, și niciodată nu sântem mulțumiți. Ele nu-și 
fac griji, nu își umplu hambarele cu grâu, nu fac nimic, și totuși Dum- 
nezeu le hrănește. Ronţăie acolo o crenguță mică, găsesc pe undeva 
adăpost, dorm. Și mulțumesc lui Dumnezeu. lar noi, nu. Păsările ÎL 
slăvesc neîncetat pe Dumnezeu. Încep dis-de-dimineaţă, la ceasul 
al treilea, și până la ceasul al nouălea nu se mai opresc. La ceasul al 
nouălea se potolesc puţin, abia apoi pleacă să caute mâncare, căci 
trebuie să-i hrănească pe cei mici... Apoi iarăși cântă. Pe ele nimeni 
nu le mână să cânte. Doar cântă. Dacă le ascultă cineva sau nu, ele tot 
cântă... lar noi - încruntaţi, cu nasul pe sus. Nu avem chef de cântat, 
nu avem chef de nimic. Trebuie să luăm exemplu de la păsări. Sânt 
întotdeauna vesele. lar noi? Nouă mereu nu ne convine ceva. Și ce 
ne deranjează, de fapt? La drept vorbind, nimic. Nu-i așa? 


Așa-i, răspunde un student. Părintele Tadei /Singuri ne de- 


ranjăm pe noi înșine. 
Părinte, am vrea să știm cum putem afla voia lui Dumnezeu în viață? 

Cum să ne hotărâm dacă să ne Părintele Tadei/ Domnul 
angajăm într'o parte sau alta, dacă însuşi ne deschide calea. 
să ne căsătorim sau nu? El ne descoperă sfânta Sa 

voie. Sfânta lui voie se face 

cunoscută prin părinți. Dacă vom asculta de părinți, totul va merge 
bine și va fi binecuvântat. Dacă le stăm împotrivă, nimic nu merge. 
Merge, merge, dar mai mult merge de-a-ndărătelea decât înainte. De 
pildă, ai îndrăgit o fată și vrei să te căsătorești cu ea cu orice preț, dar 
tatăl și mama ta îţi spun: „Dar, fiule, ea nu este potrivită pentru tine.” 
Însă, în zadar. ţi-a legat vrăjmașul mintea, te-a înrobit - și vrea, vrea. 
„Dar, fiule, ea nu e pentru tine,” spun părinții. sli vom găsi alta.” Dar 
fiul nu vrea să asculte, o vrea cu orice preț pe aceea. Se căsătoresc. 
Se gândesc - e ideal. Se iubesc. Dar după un timp nu se mai iubesc 
(se dezgustă), dragostea trece și nu mai rămâne nimic. Cel mai bine 
este atunci când părinții se înțeleg din vreme, când diferența de ani 
nu este mare... Cel mai bine este atunci când dragostea se dezvoltă 
în cadrul căsniciei. Atunci nu se intră în căsnicie cu plănuire. Tinerii 
căsătoriți au binecuvântarea părinților și, apoi, totul merge cum e mai 
bine... Căsnicia nu este o viață frumoasă, dulce... Ba e cât se poate de 
amară! Abia după aceea vezi că nu ești liber, ci că ești legat - și încă cât 
de legat. Ești înhămat la căruţă și trebuie să tragi, căci te bat. Copiii 
cer. Trebuie să tragi - vrei, nu vrei. lar când erai liber, gândeai altfel... 
Dar acum trebuie să te îngrijești nu numai de tine, ci de mai mulți. 


În viață sânt doar două căi, călugăria Părintele Tadei/ Călugăria nu 
și căsătoria, sau există și o altă cale? este pentru oricine. Da. Viața 
Cum să știu care cale este cea bună călugărească nu e ușoară. Viaţa 
pentru mine? pe pământ, îndeobşte, nu e 

ușoară, oricât de prielnice ar fi 


împrejurările. Cel care a trăit după cum a voit și după cum i-a dorit 

inima este Solomon - Împăratul Solomon, fiul Împăratului David. A 
domnit patruzeci de ani și nu a purtat război cu nimeni. Domnul l-a 
răsplătit cu înțelepciune. A înălțat templul din Ierusalim. Veneau la 
el din toate colțurile lumii să-l asculte... Și chiar el spune: „Orice a 
cerut inima mea, toate pe voie mi-au fost. Am poftit vii frumoase a 
avea, şi le-am sădit. Palate, și de toate am avut. Avut-am în Ierusalim 
gătită cea mai bună oaste. Dar cu nimenea nu s'a războit.” Și spune 
mai departe: „Am poftit aurul și argintul din belșug, și Domnul 
mi-a dat. Am cercat multe feluri de viață, să văd de este vreo mân- 
gâiere aici pe pământ și să urmeze... Și aici pe pământ am cunoscut 
că toate sânt în deșert și deșarte, și chin al sufletului. Nu este trainică 
mângâiere..."cf. Înţ. Sol. 

Vezi, asta spune Solomon - un om înțelept. Așadar să ai ce îţi dorești, 
să fii ce îţi dorești - nimic mai mult nu-ți e de folos. Pe scurt, aşa 
cum nu ai trăit defel. Ai crezut că ai sorbit toată înțelepciunea lumii 
acesteia. Fire căzută! Și dacă ai putea să-ți vezi viața din afară, ai 
vedea că te umfli în pene ca un curcan, că ești nimic (zâmbește)... Ai 
capul sec. 

Cine de pe pământ, din cei ce au fost sau cei ce vor fi, din trecut 
sau din viitor, este atoateștiutor? Nimeni. Fiecare se desăvârșește 
într'o direcţie, făurește ceva anume - și astfel alcătuim cu toții 
un întreg. Oamenii îi preţuiesc pe filosofi, pe feluriții învățători 
ai lumii, le citează neîncetat cuvintele. Nimeni nu dă însă atenţie 
faptului că Dumnezeu le-a făgăduit strămoșilor noștri că va trimite 
pe Mântuitorul lumii, ca să ne aducă la starea cea dintru început. 
Nimeni nu a știut că acesta va fi Însuși Dumnezeu. Căci numai 
Cel ce ne-a zidit ne poate aduce la starea cea dintru început, cine 
altcineva să o facă? lar EI a venit, și nu a fost primit. 

lată, ne-am botezat în Hristos Domnul, sântem Creștini (numai 


părelnic) - nu așa cum ne vrea Domnul. Nu-i nimic bun în noi. 

Cugetăm cele viclene, ne mâniem, îl nesocotim pe aproapele nostru 
- nu-i nimic bun în noi... Și citim, dar nu înțelegem. Care dintre 
filosofii Și dintre învățații lumii a putut spune despre sine: „Eu sânt 
Calea, Adevărul și Viața”? /In. 14:6/ Nimeni! Și să mai spună: „Eu 
sânt Pâinea vieții” /In. 6:35,48/ sau „Cela ce crede în mine are viață 
vecinică”? /In. 6:47/ Dar oamenii sânt meschini. Puțin înțeleg, pu- 
țin pricep. Le este mult mai aproape minciuna, decât adevărul. 


DESĂVÂRȘIREA VIEȚII 
CREȘTINE ESTE DEPLINA 
SMERENIE 
Părintele Tadei / Socotim că avem 
vreo valoare... Nu valorăm nimic! Da. Desăvârșirea vieții Creștine, [9) 
spun Sfinţii Părinţi, este deplina smerenie. Desăvârșita smerenie! Ei 
(cei smeriţi) sânt răsplătiți cu harul lui Dumnezeu. Cel smerit și blând 
nu se mânie. lar dacă-l jignesti, tu te mânii, iar el plânge pentru tine, 
pentru că singur te chinui. 


Spuneți-ne, pentru sfârșit, există Părintele Tadei / Și încă cum! 

vreun leac pentru noi, cei căzuți și Să faceţi ascultare. Să vă smeriţi 

bolnavi? şi să ascultați. Cel ce este smerit 

și blând, acela și ascultă. Cum 

spune poporul: „Cine ascultă de alții, degrabă se folosește.” Cel care 

ascultă, acela e smerit. Și îndată ce ne-am împotrivi, vom observa cum 
vrăjmașul ajunge să ne conducă viața. Nu se poate și nu se poate! 


Părinte, părinții mei sânt divorțați; mama m'a adus la credință, tata e îm- 
potriva lui Dumnezeu. De cine să ascult? 
Părintele Tadei/ Apoi, bine... nu 


este treaba ta dacă părinții trăiesc în bună înțelegere sau nu, dacă 

se ceartă, dacă sânt buni sau nu sânt buni - pentru tine ei trebuie 
să fie ceva sfânt, ca să ai parte de binecuvântarea lui Dumnezeu, 
ca să îţi fie ție bine. Da! Nu trebuie să ne supărăm părinții nici cu 
gândul. Și cum se poartă ei cu noi, este treaba lor. Sânt unii părinți 
care au fost atât de aspri, care și-au chinuit copiii... Doi frați au avut 
o mamă așa bună - ea le-a zis să-l cinstească pe tatăl lor, deși acesta 
nu se purta cu ei așa cum ar fi trebuit, pentru ca să dobândească 
binecuvântarea lui Dumnezeu. Acum cei doi lucrează acolo, la „L.”, 
în Pojarevaţ, și nu îngăduie nimănui să spună ceva despre tatăl lor. 
Nimeni nu îndrăznește să-l jignească. Cei doi frați zic: Tata este sfânt 
pentru noi! Au avut o viaţă grea, tatăl lor nu a avut milă față de ei, 
dar vezi cum i-a binecuvântat Dumnezeu și au viața împlinită? 
Sânt recunoscători și mulțumitori față de Dumnezeu. Căci Domnul 
bine a voit ca prin părinţii noștri să venim în lume. Vor da socoteală 
înaintea lui Dumnezeu de cum sânt ei, vor răspunde și pentru noi. 
Nu noi vom da socoteală pentru ei. Noi vom da socoteală de cum 
și dacă i-am cinstit. Starea duhovnicească pe pământ este din cale- 
afară de rea și din pricină că copiii mici, de până la cinci ani, se îm- 
potrivesc părinților. De aceea lucrurile merg; în felul acesta, pentru 
că nu își cinstesc părinţii. Pe întreaga planetă starea este aceeași... 


(Material apărut în Svetigora, revistă a mitropoliei Muntenegrului și Litoralului) 


DOMNUL ESTE ÎN TOATE 
Părintele Tadei/ Noi, aici pe pă- 
mânt, împlinim o epitimie.* Să nu vă miraţi că neîncetat aveţi câte 
un necaz. Toţi păcătuim necontenit - alunecăm şi cădem. Cădem, 
de fapt, în cursele diavolului. Sfinţii întăresc neîncetat un lucru: 
important este numai ca omul să se ridice din nou şi să o ia de la 
capăt pe calea către Dumnezeu. Chiar de am cădea de o sută de 


24 Un canon de pocăință 

ori pe zi, nu vă îngrijiţi de aceasta, ci doar să vă ridicaţi şi să mergeţi 
mai departe, fără să priviţi înapoi. Ce a fost, a fost şi a trecut. Voi 
doar să mergeţi înainte şi să vă rugaţi Domnului, pentru ajutor. Nu 
prin faptul că ne plângem întruna de ceva Îl supărăm pe Dumnezeu. 
Îl supărăm atunci când păcătuim, nu atunci când ne întoarcem către 
Dânsul ca spre ruda noastră cea mai apropiată. Domnului îi este 
plăcut a-l chema neîncetat şi a ne revărsa preaplinul inimii înaintea 
Sa. Rugăciunea nu este ceva care începe şi se sfârşeşte, şi gata! Să te 
aşezi înaintea icoanei, să spui ceai de spus şi apoi să mergi pe calea 
ta - aceasta nu este rugăciune! Să iubiţi lucrurile mici şi să râvniţi 
spre cele smerite şi simple. lar când sufletul se va maturiza, Dumne- 
zeu îi va dărui pacea lăuntrică. Domnul priveşte acum numai la voi 
şi îi place că năzuiţi după pacea Sa. Atâta vreme cât sufletul nu este 
copt întru Domnul, El îi va da să vadă doar o vreme că pretutinde- 
nea este şi toate plineşte (cf. Rugăciunilor începătoare), plineşte lumea 
întreagă, făptura toată. Atunci sufletul este atât de bucuros, atun- 
ci are totul! Dar, apoi, Domnul se ascunde iarăşi, ca să tânjim după 
EI şi să-L căutăm cu toată inima. Este greu a trăi cu aproapele, dacă 
pornim cu el un război al cugetelor. Nu ajunge să ne înfrânăm de la 
război deschis, prin cuvinte şi fapte. Nu vă angajaţi cu el nici măcar 
într'un război cu gândul. Din această pricină se pierde pacea sufle- 
tului şi dragostea faţă de aproapele. Nu trebuie să vă împotriviţi, nici 
să îl convingeţi pe aproapele vostru. Nu foloseşte la nimic. Puteţi să 
staţi şi în cap înaintea lui, nu veţi câştiga nimic! Pe aproapele tre- 
buie doar să-l iubiţi, pentru Domnul. Domnul este şi în ei (în cei 
necredincioşi), căci, dacă n'ar fi într'înşii, ar mai putea fi ei vii?! 

Nu mai daţi atâta însemnătate întâmplărilor din afară. Fiţi mai 
mult în lăuntrul vostru, în inimă, cu Domnul, iar pe celelalte lăsaţi- 
le! Trebuie doar să fiţi cuviincioşi, liniştiţi şi buni faţă de toţi. Nu 


purtaţi grija altora! 

CAPITOLUL 
| O SUTĂ DE CAPETE 
V DE LA MĂNĂSTIREA 


VITOVNITȚA 


1/ Dumnezeul nostru a venit 
aici, printre noi, ca să aducă la starea cea dintru început pe cei 
ce i-a zidit. El a făcut totul ca omul să-L înțeleagă. Ar fi putut să 
mântuiască neamul omenesc și într'alt chip, dar, când omul a căzut, 
întregul lui „aparat cugetător” lăuntric s'a zdruncinat și l-a făcut 
neputincios înspre bine. Omul a căzut sub puterea duhurilor viclene, 
de bunăvoie s'a predat puterii lor și s'a lăsat înrobit de ele. 


2/ Răul nu a fost plăsmuit de 
Dumnezeu. Răul este de la duhurile înțelegătoare, gânditoare, ce 
au căzut de la dragostea lui Dumnezeu, care s'au întors spre ele 
însele, rămânând nesupuse, și care au început să cugete la propria 
înțelepciune; dar, oricât de mult s'ar trudi orice putere cugetătoare 
neunită cu Izvorul vieții să săvârşească și să grăiască ceva bun, tot ce 
va face este presărat cu duhoarea iadului, căci singur Dumnezeu este 


Izvorul păcii și al bucuriei, al dragostei, al dreptății și al bunătății. 


3/ Toate ființele zidite sânt 
mărginite, iar ceea ce este mărginit nu este desăvârșit; ci ființelor 


zidite le este dat să se desăvârșească. 


4] Însă ființele zidite au căzut. 
Mai întâi, unii îngeri nu și-au păzit vrednicia, iar apoi, din zavistia 


acestor duhuri viclene, au căzut și strămoșii noștri Adam și Eva. 

Astfel, s'a aninat și întru noi această însușire - pizma cea drăcească. 
Pizma nu se dă în lături de la nimic. Chiar și lui Dumnezeu în față îi 
grăiește potrivnic, totdeauna și în tot locul. 


5/ Ce face pizma? Duhul diavo- 
lesc, pizma, duce mereu Și fără încetare război împotriva dreptății, 
împotriva lui Dumnezeu. Dumnezeu este dragoste desăvârșită, 
iar pizma nu rabdă ca cineva să-i facă vreun bine aproapelui său. 
lar când Domnul, Care este dragoste desăvârșită, a tămăduit-o pe 
femeia cea bătrână, bolnavă, gârbovă de 18 ani, de îndată s'a ivit și 
cel viclean și a început războiul, căci pizma nu rabdă să vadă cum se 


face bine cuiva. Pizma neîncetat zavistuiește, pe toți și în toate. 


6/ Unul dintre Părinţii de Dum- 
nezeu purtători, Cuviosul Nil Izvorâtorul de Mir (care s'a arătat lui 
Theofan Monahul, ce a vieţuit în veacul al XVIII-lea într'o peșteră) 
ne-a deslușit multe din tainele Împărăției Cerurilor. El spune că 
pizma este pecetea antihristului în inima omului. Vedeţi, ce înfricoșat 
lucru! lar noi îl pizmuim pe aproapele nostru atât de des, chiar și pe 
rudele noastre le pizmuim pentru ceva, și nu purtăm de grijă să ne 
tămăduim (de pizmă), să ne venim în fire. 


7/ Dumnezeul nostru, lisus Hris- 
tos, este Dumnezeu desăvârșit şi Om desăvârșit. Ca Dumnezeu 
desăvârșit, El cuprinde toate cu dragoste, cu dragostea Sa nesfârșită. 
Ca om desăvârșit, este iubitor cu fiecare suflet ce se apropie de El. 
Nouă, totuşi, această dragoste a lui Dumnezeu ni se pare cumva 
îndepărtată, ni se pare că Dumnezeu este foarte departe de noi. De 
fapt, noi ne depărtăm (de Dumnezeu). El nu se poate despărți de noi, 


căci EI este viața. El este Dragostea deplină. O, oare când vom avea 

şi noi față de Dânsul aceeași dragoste, oare când ne vom apropia 
de Dânsul ca de un prieten adevărat? Însă noi nu ne apropiem de 
EI astfel, ci stingheriți, parcă cu răceală; și când ne rugăm, și când 
facem un bine, sântem parcă peste măsură de formali. lar El vrea 
să fim firești. Ne-a arătat acesta prin felul în care a trăit printre noi: 
simplu, smerit și blând. Trebuie să ne apropiem de Domnul așa cum 
ne-a făcut; simpli, ca niște copii nevinovați trebuie să ne apropiem 


de Dânsul. 


8/ Domnului îi sânt dragi lucru- 
rile bune pe care le săvârșim. Milostenia și tot ceea ce facem pentru 
mântuirea noastră, spre folosul semenilor noștri și al Bisericii, toate 
sânt plăcute Domnului. Dar cea mai dragă și mai plăcută Domnului 
este dragostea curată, simplă și copilărească, ce se lipește de inima 
Sa. lată ce-i este cel mai drag și ce vrea EI de la noi! Fiecare suflet o 


poate face. Și cel bogat, și cel sărac, și cel bătrân, și cel tânăr... 


9/ Parcă mă întorc mereu la 
această temă, o repet neîncetat: să învăţăm cum să ne apropiem de 
Părintele nostru (Ceresc), cum să ne apropiem de EI cu inima și cu 
întreaga noastră ființă, cum să Îl îndrăgim precum îngerii și sfinții. 
Căci sântem foarte întinaţi și necurați. Dumnezeu, atunci când ne 
apropiem din inimă de Dânsul, nu caută la întinăciunea și necurăția 
noastră, ci ne primește de îndată. Când greșim cu ceva față de 
Părintele nostru, să ne apropiem de Dânsul din inimă, căci El ne 


iartă toate, ca și cum nu ar fi existat. 


10/ Domnul nostru este nemăr- 
ginit în dragostea Sa cea negrăită. Ar trebui să ne apropiem de 


Dânsul sincer și neîncetat să fim cu Dânsul, căci El totdeauna este cu 

noi. El ne însuflețește viața, și vrea să Îl înțelegem și să-L pricepem. 
Întreaga Sa viață pământească a fost firească, pentru ca omul să o 
poată înţelege. EI a spus despre Sine că este Dragoste, ne-a lămurit 
că atât de mult a iubit Dumnezeu lumea, încât pe Fiul Său cel Unul- 
Născut L-a dat pentru mântuirea omului. Ne-a descoperit taine. 
Ne-a descoperit multe. Ne-a ridicat mai presus de toată zidirea Sa. 
Firea omenească, ridicată mai presus de toate făpturile, intră în taina 


Sfintei și de viață dătătoarei Treimi. 


11/ Dar ce-am putea noi, ca oa- 
meni, să ne dorim mai mult, decât să fim una cu Dumnezeul nostru, 
cu Părintele nostru? Pentru aceasta, ar trebui, în scurta noastră viață 
de aici, să învăţăm cum să ne apropiem de El. Dar nu avem putere 
de la noi înșine - trebuie să ne apropiem de El precum copiii simpli 
și nevinovați, din inimă, să-L rugăm să ne învețe cum să fim buni, 
cum să-L iubim cu tărie, așa cum Îl iubesc Maica Preasfântă, îngerii 
şi sfinții. 


12/ Domnul nu ne va lăsa așa, 
orfani, dacă Îi sântem mereu aproape, din adâncul inimii. El așteaptă 
ca inima noastră, sufletul nostru, să se aprindă și mai puternic 
în poftirea și dorirea după Dânsul. Să ne învrednicim a nu cădea 
niciodată de la EI și din dragostea Sa! 


13/ Adesea, aici, pe fața pămân- 
tului, se abat asupră-ne multe necazuri și greutăți. Toate acestea se 
întâmplă pentru că încă nu ne-am smerit. Când sufletul se smerește 
şi se supune voii lui Dumnezeu, atunci încetează și suferințele, și ne- 
cazurile. Căci atunci și suferințele, și pătimirile se fac dragi inimii și 


sufletului. Căpătăm atunci o cu totul altă înțelegere a vieții. Nu mai 

cugetăm după înțelepciunea veacului acestuia, așa cum face lumea. 
Le înțelegem pe toate altfel. Tot ceea ce privim este parcă strălucitor, 
totul este mângâietor. Toate ne sânt bune, pentru că toate sânt dragi 
lui Dumnezeu. Sântem Zidirea Sa, și tot ceea ce a fost zidit este al 
Său. Și El a zidit acestea pentru Sine, ca să fim părtași la dragostea Sa 


dumnezeiască, la pacea Și bucuria cea dumnezeiască. 


14/ lată, vai mie!, după cum 
vedeți, trebuie să ne tămăduim. Să nu primim pizma în inimă, căci 
se năruie pacea lăuntrică și liniștea sufletului. Sântem, de pildă, 
liniștiți și plini de pace, și vine la noi un prieten ce ne povestește 
despre cineva, care ne-a făcut odată mult rău, că acum a ajuns bine 
- Şi, deoarece nu l-am iertat, de îndată se ivește în noi duhul pizmei. 
lată cum nu purtăm de grijă! Se cuvine să fim neîncetat în rugăciune 
și să nu primim cursele duhului pizmei. 


15/ Sfinţii Părinţi spun: „Dacă 
depărtăm de la noi ispita duhului vicleniei, fără luptă dobândim 
biruinţa.” Ei au vorbit așa din cercare. Dacă îndepărtăm de la noi 
ispita, biruința este dobândită fără luptă! 


16/ Duhurile din văzduhuri ne 
ademenesc neîncetat în cursa gândurilor. Când Sfântul Antonie cel 
Mare a văzut ce rele-meșteșugiri urzesc toate duhurile viclene de 
sub cer, a oftat şi a zis: „Dumnezeul meu, cine va putea scăpa de 
acestea?” Și a auzit glas: „Numai cei smeriți și blânzi vor trece. Ci 
nici nu sânt atinși de ele.” 


17/ Vedeţi, când sufletul se sme- 
rește, când se supune voii lui Dumnezeu, duhurile viclene nu mai 

au putere asupra lui - căci se află sub ocrotirea harului Sfântului 


Duh, este acoperit de focul dumnezeiesc. 


18/ De aceea, vai mie!, să cădem 
cu toată inima înaintea Domnului, să ne rugăm să ne înveţe să fim 
buni, precum Îngerii și Sfinţii. Cât este de bine să fii între oameni 
buni, între cei ce duc o viață sfântă! 


19/ Aici, pe pământ, oamenii 
sânt datori a se strădui să nu primească ispita duhurilor viclene. 
Sfinţii Părinți spun că e bine să ne păzim, să priveghem, să știm că 
fiecare gând care ne tulbură liniștea lăuntrică vine din iad. Și să nu 
primim această ispită, ci să o alungăm degrabă! Dacă încuviințăm și 
începem să vorbim cu cugetul, ne-am prins în mrejele iadului. De la 
unele gânduri drăcești ca acestea, încep a roi multe altele, și abia după 
aceea vede omul pe unde s'a rătăcit și ce a făcut. Un rău se adaugă 
altui rău, iar apoi, când omul își vine în fire, spune: „La ce mi-au fost 
de folos toate astea? Eram un om pașnic și liniștit, și dintr'odată totul 
s'a stricat...” Și totul s'a stricat pentru că nu am vegheat. 


20/ Dragostea, bucuria, pacea - 
toate acestea sânt daruri dumnezeiești, însușiri dumnezeiești. Ele 
pot săvârși și separat minuni. Dragostea unește toate laolaltă, pacea 
izvorăşte din om și răspândește liniște, bucuria ridică povara de la 
sufletul omului. Când vine un suflet bucuros la unul întristat și îi 
aduce gânduri blânde și pașnice, parcă dintr'odată cel din urmă se 
înseninează. Așadar, dragostea, pacea și bucuria fac minuni și luate 
în parte, dar împreună pot porunci tuturor făpturilor. Când sânt 
unite și înrădăcinate în inimă, se face pace oriunde își îndreaptă un 


astfel de suflet gândurile, căci din el izvorăște pace. Sfinții Părinți 

spun că poate să mute și munții. Se săvârşesc tămăduiri. De pildă, 
Domnul a arătat cum (se săvârșesc minunile) și a spus că o vom 
face cu puterea Sa dumnezeiască. Și vor fi semne ca acestea: vom 
pune mâinile pe bolnavi și se vor tămădui. Acestea sânt întocmai 


cuvintele lui Dumnezeu. 


21/ Dar noi ne-am pierdut bu- 
nătatea pe care ne-a dat-o Dumnezeu și ne-am încurcat rău în cuget 
și nu putem ieși din strânsoare, ca să fie pace în inimile noastre. 
Trebuie să fim cu băgare de seamă ca în inima noastră să nu pătrundă 


ceva care să tulbure pacea. 


22/ Sfinţii Părinţi ne-au netezit 
calea şi ne-au arătat cum trebuie să ne ostenim, cu ajutorul lui 
Dumnezeu. Dumnezeu este puternic și din toate ne poate izbăvi. Dar 


noi, nepricepuți fiind în viață, nu știm să ne păstrăm pacea lăuntrică. 


23/ Domnul vrea ca noi, din 
adâncul cugetului, cu deplină înțelegere, să alungăm răul și să-L 
primim în inimă pe Dânsul şi binele Său. Pentru aceasta, este nevoie 
să ne întoarcem la Domnul, singurul Izvor al vieţii. Să ne apropiem 
de EI, căci de El ne-am depărtat. Ne îndepărtăm uneori și de cei 
mai apropiați ai noștri. Adeseori ne simţim înstrăinați chiar și de cei 
mai apropiați nouă, din pricină că ne-am îndepărtat cu cugetul, cu 
mintea și gândurile noastre de adevăratul nostru Părinte. 


24/ Viaţa duhovnicească este 
viață cugetătoare și înțelegătoare. Așadar, se cade a ne îndrepta grija 
către ceea ce mișună în noi, a ne ruga zi și noapte Domnului să ne 


izbăvească de tot răul, să ne curețe și să ne dea putere să alungăm 

ispita duhurilor viclene. Dacă primim ispita, am și încuviințat-o - și 
de îndată începe lupta. Alungăm o ispită, iar dracii ne încearcă cu o 
a doua, a treia, a patra... Și nu avem pace, nu avem liniște. Atunci 
trebuie să ne întoarcem cu mintea și cu inima către Domnul: 
Doamne, iată, n'am tărie, nu m'am învățat din tinereți, învechitu-m'am 
în zile întru cele rele, îmbătrânit-a viclenia împreună cu mine, iar acum de 
multă osteneală am trebuință ca să o lepăd de la mine și să o smulg din rădă- 
cină. Dar Tu puternic și tare ești, învață-mă a fi nevinovat, simplu, blând și 
smerit. Răsplătește-mă cu dumnezeieștile Tale daruri, așa cum răsplătești 
pe îngerii și sfinții Tăi. 


25/ Și așa, neîncetat, în simpli- 
tatea inimii și cu vorbele noastre, fiecare suflet să cadă înaintea Dom- 
nului - pe lângă pravila ce o avem și care ne este trebuincioasă (căci 
de nu avem pravilă, atunci cel necurat ne va da o altă pravilă, alte 
gânduri). Așadar, este nevoie de rugăciune - oricât de scurtă ar fi ea, 
să ne ridicăm pe loc din pat, din somn, și de îndată să-l mulțumim 
lui Dumnezeu pentru că S-a milostivit a ne trece cu bine peste încă 
o noapte. Când vine seara, să mulțumim pentru toate, căci Domnul 
este Dătător de viață, Care (pe toate) le dă. Așa ne arătăm dragostea 
față de EI și, pentru aceasta, ne va alipi Luiși. 


26/ Dacă sufletul iubește sincer 
rugăciunea, nu se mai poate despărți de Părintele său. Este neîncetat 
cu El, mereu în prezența Sa - fie că vorbește cu oamenii, fie că este 
la muncă, la serviciu. Este neîncetat cu El și se mișcă în prezența Sa, 
precum îngerii și sfinţii. lată, aceasta este arvuna Împărăției Cerurilor, 
încă de aici, de pe pământ. Un astfel de suflet s'a obișnuit cu viața 
cerească și trece din această viață, a multelor chinuri și osteneli, la 


bucuria cea veșnică a fericirilor, ca unul ce s'a curăţit încă de aici. 

27/ Aşadar, vai mie!, vă doresc 
tot binele, de la Domnul şi Maica Preasfântă, care este o mare 
Ocrotitoare. Ea este numai dragoste - Maica Preasfântă. V'am 
istorisit și mai devreme cum a dorit Dionisie Areopaghitul să o 
întâlnească pe Maica Preasfântă și cum s'a simţit în prezența ei: 
dintr'odată s'a slobozit de orice grijă a lumii acesteia și s'a luminat 
de o bucurie, pace și fericire negrăită. Vedeţi, pe acestea ni le dorește 
neîncetat Maica, și se roagă zi și noapte să ne apropiem din inimă de 
ea, cu întreaga noastră ființă, căci ea este ocrotitoarea, apărătoarea și 
mijlocitoarea noastră înaintea lui Dumnezeu. Ea Îl va ruga pe Fiul ei 
să ne dea putere ca să fim buni și milostivi, așa cum sânt îngerii, ca 


să-L slăvim pe Dumnezeu aici pe pământ și în veșnicie. 


28/ Nici o mișcare a cugetului 
(care vine) din suflet nu trebuie să fie centrul vreunui lucru de 
aici, de pe pământ. Centrul înțelegător al dragostei este Domnul. 
Printr însul și într însul sânt toate. Nouă nu ne este îngăduit să ne 


legăm de lucruri lumești. 


29/ Cetele îngerești nu se robesc 
cu cugetul de lucruri. Îngerii privesc lucrurile, dar nu sânt robiți cu 
cugetul de ele. Căci centrul gândurilor lor este robit numai puterii 
lui Dumnezeu, Care pe toți îi iubește. Iar noi, când vedem un lucru 
ce ne ademenește, îndată ne alipim de el - groaznic și înspăimântător 
lucru! Pentru că, dacă rămâne mult timp astfel, acesta ni se face idol. 
În inima noastră, în locul lui Dumnezeu se află un lucru - fie unul 
viu, fie unul mort. 


30/ Dragostea dumnezeiască nu 


rabdă egoismul. lar omul, atunci când a căzut, s'a deșertat și nu mai 

are pe nimeni apropiat lui, decât pe sine însuși. El s'a întors spre pro- 
pria persoană și o păzeşte: nu îngăduie nimănui să o defaime, vrea 
ca despre ea să se gândească numai de bine; pe lângă acestea, nu 
poartă de grijă ce viață duce, ce face și cum face. Nu se îngrijește, 
căci este cu totul îndreptat asupra sinelui. 


31/ Trebuie să ne disprețuim pe 
noi înșine pentru dragostea Domnului, și pe Domnul-Eu nu numai 
să-l lepădăm, ci chiar să-l ucidem. Căci, dacă acesta nu moare, nu 
ne putem uni cu Domnul: ne va stânjeni mereu acest Domn-Eu al 
nostru. Căci el este mare domn și nu-și poate pleca grumazul, ci stă 
totdeauna țanţoș. De aceea este nevoie de smerenie - să ne smerim 


şi să ne umilim. 


32/ Domnul ne-a arătat cum 
trebuie să fim: smeriți, umili, supuși voii lui Dumnezeu. Dar noi 
vrem să facem toate după socotinţa noastră. Ne chinuim pe noi 
înșine, ne muncim și nu împlinim nimic! Lumea aceasta nu poate fi 
precum vrem noi. Și Domnul-Eu se mânie atunci mult, căci nu este 
precum crede el. lată, ne chinuim pe noi înșine - și eu singur îmi 
sânt vinovat. Nu m'am smerit, nu m'am unit cu Domnul, ci privesc 
în inimă - și, oricând aș privi, îl văd pe acest Domn-Eu. Când, pe 
deasupra, mai vine ispita și-și înfige cuțitul, ne înjunghie și ne face 
rană mare... Vedeţi cât de mult trebuie să ne tămăduim, cât trebuie 


să ne smerim, cât trebuie să cădem la Domnul așa, în chip simplu? 


33 / lar cel ce sa smerit pe sine 
nu se socotește pe sine că este cineva, știind că e nimic, că e putregai. 
Dacă pe noi nu ne-ar păzi Domnul, dacă nu ne-ar ține Domnul, 


nimic nu s'ar alege de noi! Nimic, numai noroi. 

34/ Aţi văzut ce om firesc este 
Starețul Cleopa?” Pentru că Dumnezeu l-a dăruit așa. Nu se socotește 
a fi ceva - știind că sântem un nimic, că sântem numai putregai. Dacă 
nu ne-ar păzi Domnul, nimic nu sar alege de noi, nimic, fără numai 


tină și duhoare! 


35/ Inima este totdeauna rece 
când este împrăștiată. Numai când se adună gândurile, puterile și 
dragostea, când se adună în inimă, abia atunci începe inima să se 


aprindă. 


36/ Inima este rece când este 
împrăștiată - și sufletul nu este atunci acasă, ci pribegește. Când este 
acasă, sufletul încălzește și inima. De îndată ce a ieșit afară, este lovit. 
Este bătut când este în afara casei - gândurile îl bat. Un gând este 
primit, un al doilea este alungat, al treilea... Firește, inima se frânge 
şi se răcește. Și spune: Asta nu-mi face bine, cealaltă nu-i bună... Toate 
acestea rănesc lăuntrul nostru, și inima este necăjită. lar când sufletul 
își vine în fire, când se împacă cu Dumnezeu, atunci Dumnezeu este 
în centrul vieții, este bine și cald. Sântem împrăștiați și dezbinați - și 
numai Domnul poate, prin harul Său, să ne tămăduiască. 


37/ Domnul privește în adâncul 
tainic al inimii noastre, la ce își dorește inima și către ce tânjește. lar 
dacă sufletul nu-și poate veni de îndată în fire, Domnul, la vremea po- 
trivită, va curăța iarăși totul și-l va atrage spre centrul vieții, ca sufletul 
să-şi revină - și sufletul se va smeri. Dar dacă în adâncul inimii este 


25 Este vorba de Arhimandritul Cleopa de la Sihăstria, cu care Starețul Tadei s'a 
cunoscut. Acesta obișnuia să zică mereu despre sine, plin de smerenie: „Sânt un 
putregai, sânt un moș de putregai!” (n. red.) 

necurăție, dacă acolo este ceva atras de lumea aceasta şi ne leagă 
de viața aceasta, de aici - atunci rătăcirea noastră va fi îndelungată 
și vom îndura multe chinuri și nevoi. Vom avea mai multe 
necazuri noi, cei credincioși, decât cei ce nu sânt. Pentru că ei nu 
au acea durere lăuntrică, nu cugetă la veșnicie; pentru ei totul 
este în lumea aceasta: să trăiască bine, să mănânce bine, să bea 
- aici este îndreptată grija lor. lar noi sântem dezbinați, vrem să 
fim cu Domnul, dar încă nu am părăsit starea noastră materială, 
lumească, cu care inima noastră are încă multe legături, e chiar 


înrobită. Pentru aceasta, suferim mult. 


38 / Altminteri, o astfel de sufe- 
rință este mai mare la oamenii evlavioși decât la cei ce nu sânt 
credincioşi. Inima trebuie să se desprindă de poftele ei lăuntrice. 
Să înţelegem că toate acestea nu sânt decât socoteli lumești - viața 
aceasta pământească, toate legăturile cu semenii, cu rudele tale, 
toate acestea ne leagă. Și dacă ne leagă atât de mult, încât inima 
noastră se lipește de ele, atunci este mai bine să ne lepădăm și de 
tată, și de mamă, și de frate, și de soț, și de soră - zadarnice sânt 
toate, dacă năruie pacea lui Dumnezeu din noi. Când lucrurile stau 
așa, se cuvine să ne lepădăm de toate acestea și să avem, atunci, față 
de toți, o purtare dreaptă. Mai întâi să ne unim cu Domnul, Și El ne 
va învăța cum să-l iubim pe aproapele nostru, căci noi nu știm cum 
- dragostea noastră se preface de îndată în ceva material, fiindcă nu 
sântem curățiți lăuntric. 


39/ Este nevoie să alungăm din 
inimă socotelile și poftele lumești, și abia atunci putem, cu ajutorul 
Domnului, să-l iubim sincer și pe aproapele nostru. Altfel, dragostea 


noastră pământească, de aici, se lipește când de ceva, când de altceva 

- și toate acestea sânt nestatornice, fără nici un folos. Și această 
nestatornicie a noastră ne frânge, ne sfărâmă neîncetat. Nu luăm cu 
înțelegere asupra noastră viața, ci în chip părelnic. 

E) L, 


40/ Tot ce plănuim să facem 
trebuie împlinit cu un singur gând și o singură dorinţă, căci Domnul 
aceasta vrea - ca toți să fim într'un cuget. Domnul S'a rugat ca noi să 
fim una, iar noi mereu sântem dezbinaţi, chiar și în mijlocul familiei. 
Asta nu-i bine. Omul vrea să-și facă voia. Înțelegem aceasta atunci 
când stăpânul casei este necredincios, și se întâmplă ca Domnul să 
cheme (la credință) un membru al familiei. Dar și sufletul acesta, pe 
care Domnul l-a chemat, e dator să lucreze cu înțelepciune. Nimeni 
nu se cade să se lupte în cuget cu stăpânul casei, căci altminteri nu 
există propășire! Atunci și el se face tâlhar, care își ucide semenii 
prin gândurile și dorințele sale. Altceva este dacă ne încredințăm 
Domnului, iar stăpânul casei ne spune: Leapădă-te! Atunci, nu ne mai 
sânt părinţi, nici rude. Eu nu mă pot lepăda de Domnul, eu m'am 
unit cu EI, sânt al Său și viața Sa cea dumnezeiască este în mine. Nu 
mă pot lepăda de Domnul - dar tu faci precum vrei. Însă, iarăși, nu 
se cade să cugetăm nimic vătămător în inima noastră, căci și cel mai 
mic gând vătămător ne tulbură pacea. Starea noastră lăuntrică se 
înrăutățește, și felul nostru de a fi față de semeni se înăsprește. Căci 
și cel mai mărunt gând ce nu este întemeiat pe dragoste nimicește 
pacea. Chiar și cel mai neînsemnat gând pe care-l ai năruieşte tot 
binele, dacă nu se întemeiază pe dragoste. 


41/ În familiile cu mai mulți 
membri este de ajuns ca o singură persoană să fie nemulțumită - nu 
e nevoie să arate aceasta față de nimeni, ci doar să înceapă a cugeta 


cât de nedrept se poartă ceilalți cu ea și cât de rău este tratată - ca să 

se tulbure pacea în familia aceea; persoana aceea, prin gândurile ei, 


a tulburat-o. lar toți sânt necăjiţi, fără să știe din ce pricină. 


42/ Faţă de aproapele nostru 
trebuie să avem aceeași purtare. Nu se cuvine să împărțim oamenii: 
acesta îmi este simpatic, acesta antipatic, căci atunci aţi intrat în război 
cu cealaltă persoană, și nu vă va răbda - chiar dacă în afară nu i-ați 
dat nici un prilej, nici prin cuvinte, nici prin fapte, însă ați cugetat la 
aceasta, ați gândit-o în lăuntrul vostru. 


43 / Noi, Creștinii, ne-am îmbră- 
cat prin Botez în Hristos, ne-am îmbrăcat în Dumnezeu, iar 
Dumnezeu este dragoste. Și cum este cu putință ca, uniți fiind cu 
Domnul în Botez, să luptăm împotriva Sa? Dar cum luptăm? Prin 
gândurile noastre. Ne trimitem gândurile rele asupra semenilor, 


asupra aproapelui nostru și asupra celui depărtat de noi. 


44| De cum se naște în noi un 
gând ce nu își are temelia în dragoste, trebuie să știm că am primit 
înrâurirea duhurilor viclene. Primind gândul cel rău, îl primim în 
trupul nostru pe însuși vrăjmașul. Duhurile sânt nevăzute, dar noi 


le dăm trup, spre a se face văzute. 


45/  Duhurile rele, duhurile 
vicleniei de sub cer sânt nevăzute. Noi le dăm trup să se facă văzute 
în lumea aceasta, să le putem vedea cum sânt la înfățișare. În răul 
care se vădește prin om, vedem duhurile care stăpânesc sufletul 
acelui om și care se fac văzute prin el, care suduie... Nu sufletul 
nostru Îl mânie pe Domnul, căci sufletul s'a născut Creştin, ci acel 


(duh viclean) care îl stăpânește, care s'a înstăpânit într însul și îl 

scutură după cum vrea. Și în loc să înțelegem ce înseamnă viața, noi 
ne împotrivim și ne trimitem gândurile cele rele asupra celorlalți 
oameni, asupra semenilor noștri. Astfel devenim înşine răi. Căci, 
de îndată ce s'au ivit în noi astfel de gânduri, îl primim în noi pe 
însuși vrăjmașul, căci acesta este putere cugetătoare și pătrunde - și, 
de vreme ce i-am îngăduit, este prea târziu! De câte ori nu a intrat 
vrăjmașul și s'a sălășluit în noi, cei evlavioși? - ca să nu mai vorbim 
de ceilalți. De câte ori nu ne-am mâniat pe cei a căror purtare față 
de noi a fost necinstită sau defăimătoare? Dacă le vrem răul în gând, 
înseamnă că le-am ucis sufletul! Căci la Dumnezeu ajung toate - fie 
bune, fie rele - unit fiind EI în cuget cu simţirile inimii noastre. 


46/ De aceea, trebuie să ne pă- 
zim de rău, cu înțelepciune, și să ne alegem binele, cu pricepere. Să 
priveghem neîncetat și să nu îngăduim celor care nu ne vor binele să 


intre în cămara noastră. Neîncetat să luăm aminte și să priveghem! 


47/ Mult mai important și mai 
însemnat decât nevoința, decât postul și decât osteneala, este să fim 


cu luare-aminte ... 


48/ Rugaţi-vă neîncetat, porunce- 
ște Apostolul. Rugăciunea lăuntrică este osteneala cea mai de 
seamă pe care o poate săvârși omul. Căci vrăjmașii noștri, puterile 
cugetătoare (duhurile căzute), știu că prin rugăciune omul se apropie 
cu inima și simţirea de Domnul, iar aceste duhuri viclene caută să-l 
lege pe om de orice lucru lumesc. 


49/ În rugăciune, trebuie mai 


întâi de toate să aveţi luare-aminte; luarea-aminte să fie de căpătâi. 

Fără aceasta, rugăciunea nu este de nici un folos. Dar, dacă o lăsăm 


cu totul, atunci este și mai greu. Așadar, osteniți-vă! 


50/ Însă luarea noastră aminte 
este neîncetat abătută spre altceva. Sfinții Părinţi se rugau la Domnul 


să îi izbăvească de risipire la vremea rugăciunii. 


51/ Se cuvine în toată lucrarea 
noastră să ne dăruim, cu ajutorul lui Dumnezeu. Căci vrăjmașul 
trage neîncetat mintea noastră (în risipire, împrăștiere): unde am 
fost, ce am făcut, ce am auzit, chiar din copilărie - dracii le amestecă 
atunci pe toate, iar noi credem că aceste gânduri sânt ale noastre. Ei 
au catastiful întreg al vieții noastre: ce am făcut, cum ne-am purtat... 
căci nu ne știu gândurile lăuntrice, dar văd chipul sufletului nostru. 
De aceea, este nevoie de mare stăruință pentru a ne apropia cu 
inima de Domnul și de a rămâne neîncetat cu Dânsul. Aceasta este 


rugăciunea lucrătoare. 


52/ Pe lângă cea lucrătoare, este 
și rugăciunea cu har. Aceasta o primim ca dar de la Domnul. Văzând 
El truda noastră, că vrem din toată ființa să ne unim cu Dânsul, 
lepădând toate desfătările lumii acesteia, Dumnezeu ne curățește, 
treptat, de grijile lumii, de alipirea de cele pământești, și ne îndreaptă 
sufletul spre smerenie și simplitate, ca sufletul să nu mai primească 
vătămarea inimii, ci, orice s'ar întâmpla, să se smerească şi să spună: 
Așa trebuie să fie. Aşadar, sufletul se curățește treptat, ca să primească 
focul cel Dumnezeiesc și ca să se roage neîncetat în Duhul Sfânt. 


53/ Nevinovaţi, simpli, neîmpo- 


vărați de grijile lumii acesteia, să primim degrabă focul Dumnezeiesc 

pentru dobândirea rugăciunii neîncetate. Dar noi, care vrem să înțe- 
legem ce înseamnă una și alta, ne-am încărcat cu grijile și foloasele 
acestei lumi - și trebuie să treacă ceva timp ca să ne înnoim, să 
lepădăm toate și să ne naștem din nou... Însă nu putem face acestea 
singuri. Este nevoie ca Duhul Sfânt să se pogoare în inimile noastre, 
să izgonească toate acestea, și înțelepciunea lumii acesteia să nu mai 
intre în noi - până ce, în chip simplu, ne vom uni cu Dumnezeu. Abia 
atunci dobândim de la Domnul adevărata înțelepciune și adevărata 
cunoaștere a tot ceea ce există, cu înțelegere adâncă a toate câte sânt. 
Cu cât se smerește sufletul mai mult, cu atât i se descoperă tainele 
cerești. Căci celui blând și smerit i se descoperă tainele lumii, tainele 
tuturor lucrurilor care ne înconjoară - pe toate acestea le cuprinde 
cu înțelegerea duhovnicească. El le înțelege pe toate cu mult mai 
adânc decât ceilalți, care au cercetat ani îndelungaţi înțelepciunea 
lumii acesteia. Căci tainele sânt la Dumnezeu, și până ce nu se lea- 
pădă de înţelepciunea lumii acesteia, oamenii nu pot să pătrundă 
în adâncimea (înțelegerii). Ei socotesc că au dobândit multe, că 
știu multe - şi, atâta vreme cât gândesc așa, adevărata învățătură 
dumnezeiască nu poate intra în ei, ci li se dă numai descoperire din 


afară, prin osteneală, în medicină, fizică... 


54/ În lumea duhovnicească, 
gândurile sânt limpezi precum graiul, se aud. Pentru aceea, cel mai 
de preț dintre toate darurile din lumea aceasta este truda sufletului 
nostru. Dacă omul nu se curăță, ci trece în veșnicie cu trăsături de 
caracter rele, nu va putea sta printre îngeri și sfinți. EI va trece în 
veșnicie, la viața veșnică, având aceste însușiri nevolnice. 


55/ Atâta vreme cât mai avem 


vreun reazem oarecare în lumea aceasta, îi dăm Domnului prea 

puțină încredere. Sfinții Părinţi le-au primit pe toate, fie bune, fie 
rele, ca fiind de la Domnul, și s'au smerit. Când Domnul vede că 
sufletul este pregătit, îl umbrește cu harul Sfântului Duh, și sufletul 
dobândește libertate, pace, bucurie și mângâiere, nu se mai teme. 
Dar noi totdeauna ne temem de ceva. 


56/ Până ce nu vine luminare de 
la Duhul Sfânt, ne este teamă, dar după aceea se mistuie toată frica. 
Și toți căinează sufletul acesta, pentru că îl văd cât de mult suferă 
din pricina căderii lui. Orice va vedea, degrabă va voi ca pentru toți 
să plângă și pentru toți să se roage. 


57 / Mult se poate trudi omul în 
lumea acesta, mult se poate osteni pentru binele celorlalți, și totuși 
să nu-și curețe sufletul de păcat. Poate trece de cele mai multe 
vămi, dar la vama milosârdiei, din pricina alipirii gândului său de 
cele lumești, să se prăvale în prăpastie - căci, cu toată osteneala, 
nu a băgat de seamă că învârtoșarea inimii l-a legat de puterile 
diavolești. În viața lui a făcut multe lucruri bune, mulți s'au mântuit 
prin ostenelile sale - de pildă, dacă a înălțat locașuri de închinare 
- dar nu a purtat multă grijă curățirii sufletului, căci a fost legat de 
cele lumești (și alipirea cugetului de cele lumești nu-i îngăduie să 
pătrundă în lumea celor nepieritoare, pe care numai sufletul curat 
le poate pricepe). După măsura nemilosârdiei sale, el se găsește în 
puterea duhurilor viclene. Se află în stăpânirea duhurilor viclene 
şi, ca un rob, săvârșește cele ce i se poruncesc, atât aici, cât este în 
trup, dar și după plecarea din trup - este silit să săvârșească cele ce 


i se poruncesc. 


26 Acest pasaj provine dintr'o altă variantă a textului O sută de capete. (n.tr.) 

58/ Fără lupta împotriva diavo- 
lului nu ne putem mântui! Căci sântem fiii părinților noștri, cu toate 
însușirile lor rele, care nu se pot lesne curăța. Trebuie să răbdăm 
multe dureri ale inimii pentru ca sufletul să se slobozească de aceste 
legături ale cugetului. Vrăjmașii noștri ne atacă, și în chip nemijlocit, 
și prin oameni - și astfel, luptându-ne, după Pronia lui Dumnezeu, 
ne venim treptat în fire. Nu există rugăciune fără încercări. 


59/ Astfel, sufletul pricepe că 
orice reazem al său de pe pământ nu înseamnă nimic, Și zice: „Nu am 
E AP d 


pe nimeni care să mă înțeleagă.” Sufletul caută dragostea statornică. 


Așa ceva nu se află pe pământ. Numai Domnul ne poate mângâia. 


60/ După treapta slobozirii de 
griji, Domnul ne dăruiește să simțim că El este cu noi. Dânsul este și 
pace, şi bucurie, ne este şi părinte, Și maică, şi prieten - toate acestea 
le avem în Dânsul. El este Cel ce îndestulează nevoile sufletului. 


61/ lar când sufletul se unește cu 
Domnul, trebuie să fim neîncetat de veghe, pentru că purtăm trup, 
care ne leagă neîncetat de cele lumești. 


62/ Domnul îngăduie adesea 
vrăjmașului să ne ia pe neașteptate, și atunci ne mirăm ce se întâmplă 
cu noi. Totul este din îngăduința Domnului, ca să înțelegem că 
sântem nimic, că toată nădejdea noastră (pe care o punem în noi) 
nu înseamnă nimic, și ca să nu socotim toată osteneala ca fiind a 


noastră. 
63 / Se cade să ne păzim ca tot ce 

gândim și lucrăm să fie plăcut Domnului. Și ceea ce cugetăm... Căci 


toată lucrarea aici, pe pământ, este lucrare a lui Dumnezeu. 


64/ Dacă L-am iubi pe Domnul 
din toată inima, nu am greși în veci, căci El ar fi întru noi. El este putere 
care arde toată necurăția, tot păcatul, și nu ar mai putea pătrunde în 
inima noastră nimic din cele ce nu sânt sfinte și virtuoase. 


65/ Dar noi, pentru că sântem 
materialnici și necurățiți, de îndată ce vrem să ne arătăm dragostea 
față de aproapele nostru, o amestecăm cu patima trupească. Trebuie 
să despărțim dragostea de patimă. Să lăsăm deoparte patima, căci 
este înrâurire a vrăjmașului! Trebuie să hărăzim grija noastră dragos- 
tei lui Dumnezeu, care nu face deosebire. Dragostea dumnezeiască 
nu este egoistă, ci atotcuprinzătoare - pe toți îi iartă și de toți se 


bucură. 


66/ Lupta și înrobirea cugetului, 
a gândurilor... lupta este neîncetată, permanentă... Dar dacă, cu 
ajutorul lui Dumnezeu, sufletul se deprinde să nu primească înrâu- 
rirea, va şti că ea este necurată Și va striga: „lată, Doamne, ce este 
nevoia și răul acesta în mine? Mi-a venit în chip neașteptat gândul 
că ceva m'a vătămat într'un fel, și acum, iarăși s'a întors gândul...” 
Când auzim că o țară se află în război și că undeva se întâmplă vreo 
nedreptate, de îndată ne ducem cu gândul acolo și începem iute 
să cugetăm după înțelepciunea omenească. Și ni s'a stricat starea 
cugetului, am început să-i osândim și pe unii, și pe alţii! Trebuie 
să-i îngăduim Domnului a le rândui EI pe toate în lume, să nu ne 
amestecăm cu cugetul în acestea. Căci altfel ne vom certa neîncetat 


cu lumea aceasta, ne vom lupta neîntrerupt și niciodată nu va fi 

pace, niciodată nu va fi liniște (pentru noi). Și, fiind aici (pe pământ), 
suferim - iar la sfârșitul vieții, iată, se dovedește că sufletul a învățat 
să se sfădească neîncetat cu gândurile. 


67/ Furtuna de gânduri și tulbu- 
rarea ce vin după spovedanie și după răspunsurile date duhovnicu- 
lui arată că ucenicul s'a mândrit, că se războieşte în cuget cu duhov- 
nicul lui, că și-a pus nădejdea în duhovnic ca într'un om. Domnul a 


văzut aceasta și a îngăduit ispitei să vină. 


68/ Într'o mănăstire din eparhia 
Branicevo viețuia un frate poslușnic, care făcea ascultare desăvârșită. 
Odată, când a primit vestea că mama lui a murit, fratele a venit la 
duhovnic Și l-a întrebat: „Ce să fac?” „Mergi și te spânzură,” i-a zis 
bătrânul (cine știe din ce pricină!). Ucenicul (făcând ascultare în 
chip nechibzuit) a mers în clopotniţă și s'a spânzurat. După aceea, 
duhovnicul lui a căzut într'o mâhnire și deznădejde cumplită. Se 
spune că a slăbit mult și s'a schimbat. lar pe ucenic l-au îngropat 
fără slujba de îngropăciune, în pădure. Într'o noapte, o monahie a 
trecut pe lângă locul unde l-au îngropat și a auzit foșnind ceva pe 


pr 


marginea drumului. Și-a zis în sine: „Negreșit, sânt niște gâze!” și 
și-a urmat drumul către mănăstire. S'a îngrozit însă când un glas i- 
a spus: „Cum ai cutezat să treci prin acest loc, căci aici este îngropat 


pr 


ucenicul acela!” Din pilda aceasta putem bănui soarta nenorocită 
din lumea cealaltă a acestui sinucigaș, care, nesăbuit, din ascultare 
oarbă, necugetată, a săvârşit sinucidere. Starea acestuia în lumea 
de dincolo a fost descoperită mai târziu unui monah Rus din 
mănăstirea Milkovo, care mai apoi a plecat în America și a ajuns 
arhiepiscop. Acest arhiepiscop, Antonie, s'a rugat pentru sufletul 


acestui sinucigaș. Odată, el i s'a arătat în miezul zilei și i-a zis: 

„De ce te rogi pentru mine?” lată cum a trecut întru totul de partea 


diavolului. 


69/ Când omul pierde harul, 
multă vreme nu înțelege aceasta, căci crede că îl mai are încă, pentru 
că într însul sânt încă vii gândurile de mai-nainte - și nu pricepe că 
s'a răcit și că (de acum) este pierdut pentru viața veșnică. 


70/ Celui smerit și blând, așezat 


chiar și în iad, îi este bine. 


71/ Mare ispită vine înainte de 
binele pe care îl face Domnul sau după acesta - pentru ca sufletul să 


rămână în smerenie. 


72/ Domnul a dorit din veșnicie 
să se întrupeze, căci a cunoscut că ființa înțelegătoare - firea aceasta 
gânditoare și materială - nu-și va păzi starea. Sântem datori să ne 
întoarcem la starea cea dintâi, să fim curațţi, blânzi, smeriți și buni, 
ca să fim în părtășie cu Dânsul, în dragoste - căci Dumnezeu este 
dragoste. 


73] Abia atunci când intră 
în părtăşie cu îngerii și cu sfinţii, înțelege sufletul Dumnezeirea. 
Domnul îngăduie aceasta, uneori, și cu sufletele simple. Când el 
(sufletul) nu are mângâiere de la nimeni pe pământ, atunci Însuși 
Domnul îi dă mângâiere - când îi este cel mai greu, când nu mai are 
mângâiere nici de la oameni, nici de la cele dimprejur, când sufletul 
se simte alungat și disprețuit. 

74 Toate aceste puteri gânditoa- 
re sânt căzute și rătăcesc pe pământ, și fiecare păcat este o 
însușire a duhurilor care au căzut. Fiecare păcat este gând, putere 


înțelegătoare. 


75/ Duhurile căzute își află 
„mângâiere”: unele în mânie, altele în deznădejde, iar altele în 


curvie - și între ele se află trepte ale răului. 


76/ Trebuie să rămâi firesc, neîn- 
fumurat - căci, de îndată ce sa trufit cineva, se vede în el de unde 


vine aceasta: toată este de la duhurile viclene, ce rătăcesc. 


77] Atâta vreme cât este în trup, 
sufletul este ocrotit, dar când părăsește trupul, atunci este cu totul 


fără de apărare, gol și slab, precum un melc când iese din cochilie. 


78/ Dacă sufletul rămâne smer- 
it, atunci Domnul îl luminează și mai mult. 


79 / Există suflete care sânt într” 
atât de unite în dragoste cu Domnul, încât nu se atinge nici un gând 
necurat de „aparatul lor cugetător.” Ele nu intră în nici un fel de 


părtășie cu duhurile căzute. 


80/ Din pilda Sfântului Iacov 
Postitorul, vedem că scopul duhurilor viclene este să îl arunce pe 
omul sfânt în păcatul trupesc, ca astfel să piardă darul vindecărilor 
și al facerii de minuni. E bine să știm și aceasta: chiar și unii din cei 


cu viață sfântă au căzut, pentru că aveau mereu ceva în ei de care 

nu se curățiseră. O fecioară s'a mândrit într'atât, încât a început să-i 


socotească necurați și respingători pe toți cei căsătoriți. 


81/ Curăţia filosofică dăinuie 
atâta vreme cât cugetul omului se îndeletnicește cu filosofia. Ar fi 


bine să ajungem la curăţia ce vine în urma dragostei de Dumnezeu. 


82/ Mântuitorul - prin cuvintele 
„la Tatăl Meu, multe lăcașuri sânt” - sa gândit la o seamă de măsuri 
ale minții, la felurite daruri duhovnicești, de care oamenii se bucură 
după măsura minții fiecăruia. Căci Domnul nu a zis: multe sânt 


lăcașurile după felurimea locurilor, ci după treptele darurilor. 


83/ Noi sântem foarte risipiţi și 
împrăștiați, precum oglinda care s'a spart și oglindește realitatea în 
bucăţi - dar toate acestea sânt până ce puterea lui Dumnezeu ne va 
aduna și ne va uni iar, încât chipul lui Dumnezeu să se oglindească 


întocmai și să se vadă (în noi). 


84/ Dacă Domnul ar împlini 
toate câte i-am cere după credința noastră, am ajunge acolo încât să 
nu mai avem trebuință de sfat de la nimeni, nici chiar de la Biserică. 
Atunci s'ar putea întâmpla ca diavolul să strice sănătatea cuiva, și 
să ne îndemne pe noi să ne rugăm pentru acela - iar diavolul să se 
ascundă după rugăciunea noastră și, astfel, să cădem pradă înșelării. 


85/ Atunci când căutăm și 
așteptăm cinstire și băgare în seamă de la ceilalți, ei ne întorc spatele, 
iar când nu ne pasă de aceasta sau fugim de cinstire, oamenii vin 


după noi. 

86/ Gândurile noastre rele fac 


rău și tulbură pacea în univers. 


87 / Cât de iuți sânt Îngerii? Înge- 
rii sânt ființe duhovnicești, iar viteza duhului este asemenea vitezei 


gândului. Viteza gândului este jumătate din iuțeala duhului. 


88/ Când nu se vădește prin 
trup, sufletul se dezvăluie prin gânduri. Noaptea, sufletul vine în 
legătură cu lumea înțelegătoare (rațională). Și în starea de vis intră în 
părtășie cu duhurile celor vii, morți și căzuţi. Când se arată sufletul 
care luminează, sufletul cel evlavios, atunci diavolul năvălește 
asupra lui să-l înnăbușe, căci sa ivit un „răzvrătit” în împărăția 
lui. Noi îngăduim, prin mândria noastră, duhurilor viclene să intre 
nestingherite în noi. 


89/ Felurite sânt stările în vis 
și în trezie. Când sufletul este liniștit, când este smerit, „aparatul 
cugetător”este odihnit. În celălalt caz, „aparatul cugetător” este 
ostenit - seara, omul se culcă obosit, iar dimineaţa se trezește cu 
totul zdrobit, de parcă ar fi făcut toată noaptea o muncă fizică. În 
subconștient curg, precum un film, lucruri din trecut și rătăcesc 
planuri de viitor. Sufletul face totdeauna din ele combinații. Când 
sufletul s'a curățit de toate aceste planuri și poveri ale cugetului, 
atunci visele sânt liniștite, Și dimineața omul se trezește odihnit, lu- 
minat și proaspăt. (În vis) se poate întâmpla chiar să ne războim cu 
duhurile celorlalți oameni, care sânt în trup, și să ne sfădim cu ei. 


90/ Beletristica este urmare a 


duhurilor mincinoase. Astfel de romane și cărțulii nu sânt o lucrare 

Creștină, ci în ele se află satanism, minciuni - căci satana este tatăl 
minciunii. Când omul este visător, când este distrat, el se află în 
mrejele satanei. Și atunci diavolul spune: „Uite, și tu ești ca mine.” 


91/ Domnul îngăduie multe 
dezamăgiri, necazuri și suferinţe aici, pe pământ, ca să ne ridicăm 
mâinile din lume (când aceasta ne rănește atât de mult) și să 
înțelegem că Domnul Singur este izvorul întregii mângâ:ieri, al păcii 
și al liniștii. 


92/ Când nu poate dobândi nimic 
prin gânduri de neliniște, vrăjmașul atacă și prin gânduri pașnice și 
liniștite. Și abia după ce, vreme îndelungată, zidim pe aceste gânduri 
(în chip mincinos „pline de pace”), pricepem că ne-am îndepărtat și ni 
se face limpede cine a început (de fapt) toate acestea. 


93/ Vine câte unul la mănăstire 
și nu îi este limpede de ce a venit, și începe să ducă acolo viață 
lumească. Dar de ce nu poate acesta să privească la cel ce propășește 
în ceva, și vine (la mănăstire) cu trăsături de caracter pe care nu și le- 
a îndreptat? Va trebuie să se roage neîncetat astfel: „Doamne, ajută- 


mă să-mi îndrept trăsăturile de caracter.” 


94/ Domnul nu va împlini orice 
rugăciune a noastră, căci, dacă am căpăta întotdeauna ceea ce cer- 
em, cine ne-ar mai putea convinge că este pe pământ cineva mai 
înțelept și mai deștept decât noi - de la cine ar mai primi sfat un ast- 
fel de om? Domnul ne descoperă uneori, în gânduri, răspunsurile la 
felurite întrebări și taine, iar alteori ni le ascunde, ca să ne întoarcem 


spre oameni pentru sfat și, astfel, să ne smerim. 

95/ Noi, de obicei, ne mâniem 
când sântem ocărâți și batjocoriţi - până ce harul lui Dumnezeu nu 
se pogoară peste noi. Iar când primim harul, nu ne mai vătămăm 
(când sântem ocărâţi), ci rămânem totdeauna liniștiți, plini de 
bucurie, tăcuți, ca și cum nu am mai fi cei dinainte. 


96/ Când ajungem la vreo neîn- 
țelegere, ne străduim întotdeauna să-l convingem pe celălalt că nu 
are dreptate. Și astfel se ajunge la înăsprire. Acela se împotrivește 
și nu recunoaște, iar noi în zadar ne pierdem vremea Și pacea sufle- 
tului. Dacă sântem pătrunzători, vom simţi ce se află în spate, că nu 
omul dinaintea noastră se împotrivește, ci duhul care se află dincolo 
de el, care vorbește în el, prin el. Nu-i de nici un folos să vă certați cu 
acela care luptă de mii de ani și care, de-a lungul miilor de ani, s'a 
deprins în lupta cu oamenii! 


97/ Ce este postul? Postul nu 
stă atât în înfrânarea de la mâncare, cât în înfrânarea de la gânduri 
necurate - să postim de gânduri! 


98/ Dacă un duh viclean vede 
că un om Îi slujește lui Dumnezeu Și dobândește propășire în bine, 
atunci se strecoară în inimile celorlalți oameni și din lăuntrul lor îl 
pizmuiește pe acest om al lui Dumnezeu. Astfel, un duh căzut face 
în așa fel încât unii oameni să încerce o stare sufletească rea față de 
fratele lor - aceștia simt pizmă față de el și, sub înrâurirea diavolu- 
lui, pricinuiesc fratelui multe necazuri, răspândesc vorbe fără rost, 
graiuri necuviincioase și clevetiri, îl împiedică în lucrarea sa... Și 
face (vrăjmașul) așa încât oamenii sânt cei ce îl pizmuiesc pe frate - 


căci nu știu că duhul cel viclean a pus stăpânire pe ei și că pe omul 

lui Dumnezeu îl pizmuieşte de fapt duhul vicleniei, din lăuntrul lor, 
din inima lor. Deopotrivă, duhul cel viclean se ivește în inima omu- 
lui atunci când vreun vecin al lui, cu care vreme îndelungată a fost 
în vrajbă, a avut o nereușită, o pierdere sau o moarte - și de fapt 
omul nu știe că în el a început să se bucure duhul drăcesc. 


99/ Duhul poate ocupa mai mult 
loc decât trupul omenesc, dar, de asemenea, și mult mai puțin decât 
trupul omului - atât de mic, cât un centimetru cub. Și astfel poate in- 
tra în om o întreagă legiune de duhuri căzute. Aceste duhuri căzute 
află o mare bucurie în a lua în stăpânire trupul omenesc, în a se „în- 


trupa” - și, astfel, intră în om. 


100/ De aceea, vai mie!, vă doresc 
tot binele de la Domnul și Maica Preasfântă, care este marea noastră 
ocrotitoare, și apărătoare, și mijlocitoare înaintea lui Dumnezeu. Ea 
Îl va ruga pe Fiul Său să ne dea putere să fim buni și să-l slăvim pe 


Dumnezeu și aici, pe pământ, și în vecii vecilor. Amin 

CAPITOLUL 


V 


NUMAI DUMNEZEU 
DĂRUIEȘTE PACE 
ÎNTREGII FĂPTURI 


Cuvânt ținut de Starețul Tadei 

cu prilejul praznicului Adormirii 
Preasfintei Născătoare de Dumnezeu, 
la 15 August 1984. 


Părintele Tadei/ Să mulțumim 
Domnului și Preasfintei Maici a lui Dumnezeu, căci bine a voit 
Domnul să preamărim această prăznuire a Preasfintei Născătoare de 
Dumnezeu - Adormirea -, prin glasurile îngerești ale copiilor noștri, 
care cântă atât de frumos. Îmi amintește de zilele tinereții mele, înainte 
de război, când eram frate la mănăstirea Patriarhiei din Peci, marele 
lăcaș de închinare, Sionul nostru. La fiecare praznic, corul din Peci 
cânta la slujbă, la Sfânta Liturghie. Era un cor mixt, frumos organizat, 
și dirijorul era deosebit. Am ascultat multe coruri, și belgrădene, și 
din alte părți, dar corul acela din Peci era ceva aparte. Astăzi, când 
am rostit binecuvântarea (de început) - Binecuvântată este Împărăția - 
„ei au răspuns: Amin. De îndată, aceasta m'a dus cu gândul la acele 
zile ale tinereții și mi-a atins ușor inima, căci atunci când cântarea de 
la strană este frumoasă, omul uită de toate grijile și de toate foloasele 
lumii acesteia, și se înalță în veșnicie cu Domnul, cu îngerii și sfinţii, 
acolo unde este Patria noastră și unde este Împărăția noastră. Dacă 
Împărăţia noastră ar fi de aici, din lumea aceasta, atunci am trăi 
veșnic în îndestulare, în pace și bucurii. Dar noi, aici pe pământ, 
sântem, cum se spune, în epitimie: trebuie să ne pregătim, să învăţăm 
viețuirea cea cerească, să dobândim pacea lui Dumnezeu. Nimeni 
nu ne poate da aici pace, ci numai Dumnezeu, Cel ce dăruiește pace 
întregii făpturi și nouă - dacă o căutăm și dacă o dorim din inimă, 
dacă vrem să ne unim cu Dânsul. EI voiește ca sufletul nostru să se 


unească cu Dânsul, cu Dumnezeul nostru, vrea ca dorirea şi voința 

noastră să se unească cu voia Sa cea dumnezeiască, cu dorirea 
dumnezeiască, ca întreaga noastră făptură să se unească cu El - să 
simțim bucuria vieţii. Dar noi ne cufundăm tot mai mult în viața 
acesta, și nu mai avem timp să ne gândim la sufletul nostru, la pacea 
lui lăuntrică - și ne stricăm neîncetat pacea lăuntrică. 

Și iată, avem multe pilde de urmat. Domnul ne-a dat-o mai cu 
seamă pe Preasfânta Maică a lui Dumnezeu. El a binevoit ca după 
Înviere și după Înălţarea la cer să o lase pe Maica Preasfântă aici, 
ca mângâiere Sfinților Apostoli, ca bold al râvnei după Dumnezeu. 
Unul dintre Părinţii noștri de Dumnezeu purtători, născut în 
Athena, Dionisie Areopaghitul, a dorit să o vadă pe Preasfânta 
Maică. Când a ajuns la lerusalim, când l-au dus în odaia în care trăia 
Preasfânta Maică, în casa Sfântului loan Theologul, dintr'odată s'a 
slobozit de toate grijile și foloasele, și l-a cuprins o pace nespusă și 
o bucurie negrăită. Chiar el zugrăvește întâlnirea cu Maica Sfântă a 
lui Dumnezeu aşa: „Dacă nu aș fi învăţat, spune el, din tinerețe să- 
L cunosc pe Adevăratul Dumnezeu, pentru mine Preasfânta Maică 
ar fi fost Dumnezeu.” 

Vedeţi cum din Maica Domnului izvorăște pace, liniște și bucurie? 
Așa a binevoit Dumnezeu, ca fiecare suflet ce se unește cu El să 
răspândească pace și bucurie. lar pacea și bucuria dumnezeiască 
izvorăsc din suflete ca acestea, și ne simțim bine alături de ele. 
Vedeţi, deci, ce înseamnă Împărăția Cerurilor. Împărăția Cerurilor 
este dreptate, pace și bucurie în Duhul Sfânt! 

Preasfânta Maică se roagă neîncetat pentru noi și este neîncetat 
lângă noi. Ori de câte ori o căutăm din inimă pe Preasfânta Maică, ea 
este nelipsită. Ea singură, după Domnul, este apărătoarea neamului 
nostru. O, câte biserici sânt închinate Preasfintei Născătoare de 
Dumnezeu pe fața pământului! Ce mulțime de izvoare tămăduitoare, 


la care oamenii dobândesc multă vindecare - acolo unde s'a arătat 

Maica Domnului și a binecuvântat acele izvoare spre vindecarea 
bolnavilor și a celor sănătoși! Ea este neîncetat și necontenit cu noi 
- dar noi o uităm. 

Și, vedeţi și voi, că aici, pe pământ, putem fi părăsiți și de rudele 
cele mai apropiate. Cu toți avem slăbiciunile noastre, și adesea îi 
vătămăm și pe cei din neamul nostru, ca să nu mai vorbim despre 
ceilalți. lar aceștia pot, din pricina nestatorniciei noastre, să ne 
disprețuiască și să ne respingă, sau ne pot ierta - dar sânt, cu toate 
acestea, mâhniţi. Însă Domnul şi Preasfânta Sa Maică? O, cât de 
mult îi întristăm - prin nestatornicia noastră, aici pe pământ, în viață 
- pe Domnul și pe Preasfânta Născătoare de Dumnezeu... Dar atunci 
când cădem către Dânșii din inimă, ne iartă toate! Nu țin minte nici 
una din ticăloșiile noastre, din faptele netrebnice din viața noastră - 
iar viața ne este atunci ca și cum nu ar fi pe pământ. 

Vedeţi și singuri cât de iute trece viaţa. În anii tinereții nu putem 
primi cu ușurință acest lucru, dar când mai înaintăm în vârstă, 
înțelegem că a trecut mult, și puțin a mai rămas din viață. Și unde 
mergem după aceea, când vine sfârșitul vieții? Aici știm unde să 
ne ducem, dar ce va fi după aceea? Încotro mergem? Oare sântem 
pregătiți pentru Împărăția Cerurilor, pentru Patria noastră? Acolo 
intră numai cei smeriți, blânzi și curaţi cu inima. Și oare am purtat 
noi de grijă inimii noastre, care ne-a dat atâtea dureri în viață? Oare 
i-am zis acestei inimi a noastre: „Mi-ai adus destule dureri, smerește- 
te odată și fii inimă răbdătoare?” 

Domnul ne-a spus că prin răbdare ne mântuim sufletul. În viața 
aceasta, după cum vedem, îi lovesc multe necazuri și pe cei 
dreptcredincioși, și pe cei necredincioși, și pe cei drepți, și pe cei ce 
păcătuiesc - toți trecem prin suferințe, și acestea sânt un mijloc de 
a învăţa să biruim totul cu pace. Nu avem o putere a noastră, dar 


Domnul nostru are. Se cuvine să cădem către El din inimă, şi ne 

va da putere să biruim totul cu pace, căci în viața aceasta se cuvine 
să ne ridicăm mai presus de toate lucrurile mărunte care tulbură 
pacea lăuntrică. lar atenția noastră asupra acestui lucru este slabă. 
Pacea noastră lăuntrică este atât de tulburată de nedreptăţile pe care 
le vedem pretutindeni și în tot locul; adesea, la necaz, noi înșine 
săvârșim nedreptăți. Credem că săvârșim un lucru drept, pe când, 
de fapt, el se vădește a nu fi drept - nu sântem pe calea cea dreaptă. 
Se cuvine ca aceia ce sânt uniți cu Domnul să biruiască cu pace toate 
aceste întâmplări ale vieții ce ne distrug; pacea lăuntrică, se cuvine 
ca neliniștea cea de dinafară să nu mai pătrundă în noi, ci să avem 
neîncetat pace lăuntrică. 

Domnul se află în centrul vieţii fiecăruia. EI este în inima noastră, 
indiferent dacă Îl cinstim sau nu. El nu se îndepărtează de noi, căci 
este Dătător de viaţă și dăruiește viață tuturor făpturilor. Însă noi 
l-am îngropat cu grijile Și zbuciumul lumii acesteia, care nimicesc 
pacea și, de aceea, nu avem odihnă și liniște. Aici, pe pământ, nu 
ne poate da nimeni tihnă lăuntrică - căci nici bogăţia, nici slava, 
nici cinstea, nici rangul, nici rudele noastre, nici semenii noștri nu 
ne pot da această pace lăuntrică nezdruncinată. Singurul Dătător 
de viață și Dătător al păcii și bucuriei este Dumnezeu. El dăruiește 
tihnă, liniște și bucurie îngerilor, sfinților, nouă pe pământ și întregii 
făpturi. De aceea, vai mie! se cuvine a cădea către Domnul, avem 
nevoie de pocăință! 

lar pocăința, ce înseamnă pocăința?... Pocăinţa este schimbarea vieții, 
părăsirea omului vechi, cu toate relele lui obiceiuri, şi întoarcerea 
spre Dumnezeu, Adevărul. Pocăința înseamnă să avem pace, liniște, 
să fim buni și blânzi. Vedeţi singuri cât este de plăcut, și în societate 
şi pretutindeni, atunci când printre noi se află un suflet blând și 
pașnic. lar sufletul neliniștit își dă singur neliniște, iar neliniștea lui 


răzbate și în jur, stricând și starea noastră din pricina zbuciumului 

său, deoarece nu sântem uniți cu Domnul, prin rugăciune neîncetată. 
De aceea ni se tulbură și pacea lăuntrică. Dar avem pace atunci când 
sântem cu Domnul și cu Preasfânta Născătoare de Dumnezeu, căci 
ea ne ajută întotdeauna când o chemăm. lată reazemul nostru, care 
nu se schimbă, care este același în veci, care nu se va depărta de la 
noi, care va fi cu noi în veac! 

Dar noi, aici pe pământ, căutăm necontenit un astfel de sprijin, care 
să rămână neschimbat, pe care nu-l putem afla nici în rudele noastre 
cele mai apropiate, nici în bogăţie, nici în slavă, nici în cinste, nici 
în altceva. Toate acestea ne pot părăsi, dar Domnul și Preasfânta 
Născătoare de Dumnezeu nu ne vor lăsa nicicând. 

De aceea, vai mie!, preaslăvind în ziua aceasta pe mărita Născătoare 
de Dumnezeu, să ne deprindem cu viața cea cerească, să deprindem 
a tinde neîncetat cu inima către Dumnezeu, așa cum tind îngerii. Să 
tindem spre Preasfânta Născătoare de Dumnezeu, căci ea este mare 
apărătoare și mare rugătoare pentru noi înaintea lui Dumnezeu, 
înaintea Fiului ei, pentru noi, neputincioșii. Ori de câte ori cădem 
către ea din inimă, ne este aproape ca să ne ajute. Cât de multe 
locuri de pe întregul pământ și câte inimi întristate nu a mângâiat 
ea, câte suflete nu a scos din iad la Rai, în Împărăția Cerurilor! Şi, 
de aceea, vai mie!, în viața aceasta scurtă, aici pe pământ, să ne 
deprindem cu viețuirea cea cerească - încă de aici, de pe pământ! 
lar viața cea cerească este pacea și bucuria în Duhul Sfânt. Aceasta 
înseamnă să învăţăm a fi pașnici și liniștiți. Să ne smerim inima, 
care mult se vatămă, această așa-zisă demnitate a noastră - căci nu 
putem intra mândri în Împărăția Cerurilor, când primim în inimă 
toate ocările de la aproapele. Să învăţăm în viața de zi cu zi - pentru 
că zi de zi avem griji, greutăți și jigniri - să primim ocările, căci cine 
ştie ce ne mai așteaptă până la sfârșitul vieţii și prin ce vom mai 


trece? Dar Domnul este milostiv față de noi și ne ascunde viitorul. 

Altminteri, nici unul dintre noi nu ar putea îndura dacă i s'ar desco- 
peri viitorul vieţii sale. Căci trecem prin felurite necazuri și greutăți, 
și învăţăm din aceste necazuri și suferințe să ne înălțăm mai presus 
de greutățile și neînțelegerile care tulbură pacea lăuntrică. Ne 
deprindem a dobândi pacea dumnezeiască, bucuria dumnezeiască 
pe care o au îngerii și sfinţii. Căci Împărăţia Cerurilor se câștigă încă 
de aici, de pe pământ. 

lar noi sântem când în Rai, când în iad... Vedeți și singuri aceasta, 
şi încercați. Când avem gânduri bune, pașnice și liniștite, care iartă 
toată ocara - iată pacea noastră dumnezeiască, și bucuria, și liniștea! 
lar când ne mâniem din pricina ocărilor ce ni se aduc, iată iadul 
nostru - totul se strică în noi, nu avem dorință de viață! Vedeţi cât 
de înfricoșat lucru este să trăieşti în iad! lar aici, pe pământ, putem 
gusta și viața din Rai, și viața din iad. Ar trebui să alegem ceea ce 
ne aduce pace, să alegem Împărăția Cerurilor. Toţi doresc aceasta - 
fiecare dintre noi, fără deosebire, fie că avem o viață bună, fie rea. Toţi 
năzuim spre bine și pace, spre dragostea negrăită ce nu se schimbă, 
iar acestea toate sânt numai de la Dumnezeu. El este singurul Care 
nu se schimbă. EI este neschimbat în veac și este limanul întregii 
făpturi, și veșnic ne așteaptă pe noi, copiii Săi, să ne întoarcem în 
sânul Lui - însă noi fugim necontenit de Dânsul. El vrea să ne dea 
pace, și bucurie, și mângâiere, să simțim bucuria vieții, iar noi ne 
încărcăm mereu cu grijile lumii acesteia. 

Păcătuim mult în viața noastră, încă de la început. lar Domnul 
ne-a spus să păzim binele, căci nu vom avea o viaţă bună aici pe 
pământ, și prin multe necazuri și multe dureri ale inimii vom trece, 
până ce ne vom smeri și vom înțelege încălcarea noastră. Căci 
Domnul a zis: „Cinsteşte pre tatăl şi pre maica ta, ca să fie ție bine 
şi să trăiești mult pre pământul cel bun, care Domnul Dumnezeu 


ţi-l dă ţie.” /leș. 20:12/ Aceasta este Legea. Domnul ne-a arătat 

EI Însuși, prin pilda Sa, atunci când, la sfârșit, jertfindu-se pentru 
noi pe Cruce, s'a îngrijit în ultima clipă de Maica Sa, care era de 
față. l-a spus Maicii Sale: „Femeie, iată Fiul tău! și i l-a arătat pe 
cel mai iubit dintre ucenicii Săi, loan, iar acestuia i-a spus: lată 


pr 


maica ta!” /In 19:26-27/ În limba aramaică vorbită la vremea Sa de 


Mântuitorul, a-i spune cuiva „femeie” înseamnă a folosi un cuvânt 
mai înalt decât „mamă” - dar pe acestea nimeni nu a știut să ni le 
lămurească, și zicem în cugetul nostru: cum de-a putut Domnul să- 
i spună Maicii Sale „Femeie”? Sau, când Domnul se afla la nunta 
din Cana Galileii, când L-a rugat Preasfânta Maică, zicând: „Vin 
nu au,” Ela grăit: „Ce este Mie şi ție, femeie? Încă nu a venit ceasul 
Meu!” /In. 2:3-4/ În limbajul nostru de astăzi, când spunem cuiva 
„femeie,” este ceva oarecum necuviincios, însă în aramaică, când 
spunem „femeie,“ este ceva mai înalt decât „mamă”! Și Domnul, 
în ultimul ceas, s'a îngrijit de Maica Sa. Vedeţi? lar noi cum ne 
purtăm cu părinții noștri? Să nu dea Domnul să mai continuăm 
în felul acesta cu părinții noștri! Încă din copilărie nu-i respectăm 
pe tatăl și pe mama noastră, și vrem să ne fie bine pe pământ. Dar 
oare cum ne poate fi bine, dacă noi, încă din copilărie, săvârșim 
păcate? Legea lumească pedepsește orice fărădelege - cu atât mai 
mult Legea Cerească, Cuvântul lui Dumnezeu, Legea lui Dumne- 
zeu, ce rămâne neschimbată, ce rămâne veșnic aceeași, căci ce este 
Cuvântul lui Dumnezeu? - Duh și Viață. 

Noi sântem copiii părinţilor care au căzut în păcatul neascultării. 
Când neascultarea s'a sălășluit în strămoșii noștri, Adam și Eva, 
firea noastră s'a schimbat dintr'odată, s'a făcut stricăcioasă, rău- 
mirositoare, netrainică Și muritoare. A intrat în noi moartea, căci 
strămoșii noștri erau, înainte de cădere, nemuritori. Și numai 
Dumnezeu, Cel ce ne-a făcut, ne poate aduce în starea cea dintâi, 


să fim așa cum ne-a zidit. De aceea, El, Care este tot dragoste, a 


Starețul TADEI 
mănăstirea Vitovniţa | 157 


binevoit să se nască din pântecele Preasfintei Născătoare, ca prunc, 
în mijlocul nostru, și să trăiască treizeci și trei de ani printre noi ca 
să ne arate Adevărul - căci Singur El este Dragostea. lar noi trebuie 
să urmăm pilda Domnului nostru, a Preasfintei Născătoare, a 
Apostolilor și Sfinților, să ne înnoim viața, să ne pocăim, să părăsim 
viața noastră cea veche, cu relele ei obiceiuri, să ne străduim a fi 
ascultători. Dacă ne-am supărat cu cineva - părinți, frați, aproapele 
nostru -, să iertăm din inimă și, atunci când vom fi iertat din inimă, 
Domnul o va ști. Nu trebuie să iertăm numai prin cuvinte, căci este 
doar ceva părelnic. Domnul vrea să iertăm oricărui suflet din inimă 
- și, atunci, sufletul acela o va simți. Nu este nevoie să-i spunem nici 
un cuvânt, el va simți că l-am iertat cu adevărat. 

De ce simte? Cum simte? Pentru că noi, oamenii, sântem o putere 
înțelegătoare, un „aparat gânditor”. Sântem legați unii de alții prin 
gânduri. Când ne gândim la o persoană, în clipa aceea ea primește 
gândurile noastre, dar noi sântem împrăștiați în cuget, dezbinați și 
nu putem înțelege cine ne trimite gândurile și ce anume ne trimite. 
Însă sufletul ce s'a unit în cuget cu Domnul și pe care Domnul |- 
a slobozit de risipire ştie care gânduri vin de la EI, care vin de la 
vrăjmași și care de la prieteni. De aceea se ivesc în noi gânduri și 
simțăminte ale celor apropiați. De aceea, vă zic, dacă iertăm din 
inimă, sufletul pe care l-am iertat va simţi de îndată și i se va ușura 
povara! 

Așa vom putea deprinde viețuirea cerească, vom putea câștiga 
pacea lăuntrică. Dar lumea nu ne poate da pacea lăuntrică, ci numai 
Dumnezeu. De aceea, să cădem din inimă la Preasfânta Născătoare 
de Dumnezeu, ca să mijlocească pentru noi la Domnul spre a ne da 
putere, a ne așeza cu îngerii și sfinții, şi a-L slăvi pe Dumnezeu, în 
vecii vecilor. Amin. 

DESPRE APROPIEREA DE 
SFÂNTA ÎMPĂRTĂȘANIE 

Părintele Tadei / Cine s'a pregătit 
să primească Sfânta Împărtășanie să se apropie cu luare-aminte. 
Vă voi zice doar ce spune Sfânta Biserică, prin Legea Sa, adică prin 
pravilele canonice ale Sfinților Părinți despre cei ce sânt opriți o 
vreme de la Sfânta Împărtășanie. Biserica îi îndepărtează de la 
Sfânta Împărtășanie, atâta timp cât nu se pocăiesc, pe cei ce au 
săvârșit ucidere cu vrere. De asemenea, sânt opriți de la Sfânta 
Împărtășanie toți cei ce se îndeletnicesc cu vrăjitoria sau care au 
mers la vrăjitori, câtă vreme nu se pocăiesc. Și cât timp nu se po- 
căiesc, toate acele femei ce au făcut avort - căci acesta este un 
foarte mare păcat, strigător înaintea lui Dumnezeu, și din această 
pricina suferă mult neamul nostru! - pe acestea Biserica le oprește 
de la Sfânta Împărtășanie, precum și pe cei ce nu s'au împăcat cu 
semenii lor, care își urăsc aproapele, care nu pot ierta din inimă. 
Și pe aceștia Domnul îi oprește de la Sfânta Împărtășanie, căci cu 
toții sântem zidirea mâinilor Domnului, sântem ai Săi, iar El vrea 
- dacă dorim a fi veșnic cu Dânsul - să iertăm din inimă tuturor 
oamenilor. 
Și astfel, vai mie!, cu inimă împăcată, cu simțţiri neîntinate și cuget 
curatsă vă apropiați de Domnul, să primiți Preacinstitul Trup și Sânge 
al Domnului. Căci vedeți cum a binevoit Domnul să ne înrudim cu 
EI, nu numai după suflet, ci și după trup? Vedeți, noi ne înrudim cu 
El și după duh, și după suflet, și după trup. Ela bine-voit să ni se dea 
pe Sine. Vedeţi cum ni se dă EI fără preget? Ni se dă întreg. Ne dă 
Preacinstitul Său Trup și Sânge, ca să avem viață veșnică împreună 
cu El și în părtășie cu EI - de aceea trebuie să căutați a avea inimă 
curată, a vă asemăna îngerilor și sfinților. De aceea trebuie să iertăm 


acum fiecăruia din inimă, căci toți sânt ai Domnului. Nu trebuie să 

avem nici un gând de întristare, ci să primim pe Domnul. Dacă Îl 
primim pe Domnul cu ură față de aproapele, primim în noi osândă, 
și nu mântuire. Așadar, vai mie!, fiecare să se cerceteze, și astfel să se 


apropie de Sfântul Potir. 


TREBUIE SĂ NE ÎMPĂCĂM 
CU TATĂL CEL CERESC 

Părintele Tadei/ Totul este chin 
al sufletului, totul este necaz! Și vedeți și voi înșivă cum, acum, când 
sălășluiți în pace, vă este bine - dar pacea aceasta, aici, pe pământ, 
nu este trainică, ci vremelnică. Grabnic se nimicește și se tulbură 
această pace. De aceea trebuie să fim în legătură cu Viaţa, cu Izvorul 
vieții, cu Dumnezeu. Necontenit, neîntrerupt. Îndată ce starea sufle- 
tului s'a stricat, îndată să căutăm ajutor de la Domnul. Așa cum un 
copil mic care, de cum s'a despărțit de mama lui și începe să plângă 
după ea, nu va rămâne singur niciodată, la fel și sufletul nostru, 
dacă este depărtat de la Domnul, suferă mult în viață. lar atunci 
când este unit cu Domnul, oricâte i-ar fi greutățile, totul îi este UȘOr. 
Trece peste toate, căci simte bucurie, bucurie şi pace dumnezeiască, 
simte că trebuie să treacă prin focul și apa lumii acesteia ca să biruie 
totul, să se ridice mai presus de lucrurile mărunte ce îl chinuie. Și 
mai cu seamă ne muncesc gândurile. Atunci le săvârșim pe toate cu 
fapta, dar tot nu avem pace, tot ne mustră conștiința. lar mustrarea 
conștiinței este Judecata lui Dumnezeu în noi. De aceea trebuie 
să ne împăcăm cu Părintele cel Ceresc, să cădem din inimă către 
Dânsul ca să ne ierte și să ne dăruiască harul Său, puterea Sa dum- 
nezeiască, să fim veșnic în pace și bucurie, precum sânt îngerii și 


sfinții. Amin. 

CARE ESTE VITEZA 
DUHULUI 
Părintele Tadei / Un cuvios, că- 
ruia i s'a arătat Preasfânta Născătoare de Dumnezeu, a dorit să ştie 
care este iuțimea duhului. Și a zis: „Când căutăm ajutor, adesea îl 
primim în acea clipă, mai cu seamă când sântem într'o stare grea, într'o 
împrejurare de viață și de moarte - în clipa aceea dobândim ajutor, în- 
să doar dacă omul se roagă din inimă.” lar Preasfânta Născătoare i-a 
răspuns că duhul se mișcă precum gândul (și mai iute), iar gândul are doar 
jumătate din iuțimea duhului. Gândul se mută de îndată, indiferent de 
depărtare. Nici nu gândește omul, și ajutorul a și venit. Este o viteză 


de neînchipuit. Mintea omenească trece, dintr'odată, prin veșnicie. 
Vă 


CUGETUL DUMNEZEIESC 

ÎNFĂPTUIT ÎN TIMP ȘI LOC 
Părintele Tadei/ Tot ceea ce ve- 
dem cu ochii - și în depărtare, și în apropiere - totul este Cuvântul 
lui Dumnezeu înfăptuit, Cugetul dumnezeiesc înfăptuit în timp și 
loc. Și cursul acesta al vieții curge astfel, de la Facerea Lumii până 
în ziua Înfricoșatei Judecăţi. În ziua aceea, se va împlini dreptatea 
şi fiecare va primi după săvârșirile sale. Atunci Domnul va zice: 
„lată toate cele vechi au trecut, pe toate le înnoim, cer nou și pământ 

nou.” / Apoc. 21:1/ 


FĂRĂ DUMNEZEU 

NU EXISTĂ VIAŢĂ, 
CĂCI DUMNEZEU ESTE 
DRAGOSTE 


Părintele Tadei/ Cu adevărat, 


noi, oamenii, când ne rugăm, săvârșim pravila fără lucrarea întregii 

noastre ființe. Și această pravilă este pentru noi doar de formă. 
Așadar, din punctul nostru de vedere sântem împrăștiați și, probabil, 
aceea nu este (o rugăciune) în duh și în adevăr - ne rugăm cu trupul 
și cu buzele, și rostim cuvintele, dar ființa noastră este, de fapt, în 
altă parte. Atenţia s'a abătut cu totul pe alt plan, nu stă la cuvintele 
rugăciunii pe care o rostim. De aceea Sfinţii Părinți spun că înaintea 
rugăciunii trebuie să stea de strajă purtarea de grijă a omului. Când 
ne rugăm fără atenție, atuncea nu ne rugăm nici în adevăr, nici în 
duh, nici cu gândul nu ne rugăm. Dar când sântem atenți și știm 
ce cerem când ne rugăm, atunci atenţia în noi este adunată asupra 
cuvintelor pe care le rostim, asupra a ceea ce cerem. 

Când cerem unui om să facă pentru noi ceva, și știm că este puternic 
şi poate să facă acel lucru, i ne adresăm, cum s'ar zice, cu întreaga 
ființă și-l rugăm: „Fă-mi asta, și asta. Știu că ai puterea să faci asta.” 
Așadar, atunci avem deplină încredere în el și îl rugăm. Însă adesea 
ne rugăm lui Dumnezeu fără atenţie, de formă, și socotim că ne-am 
rugat - dar, de fapt, nici nu am fost prezenți în rugăciune, ci am avut 
vreo socoteală în minte (poate ne-a ocărât cineva, şi cugetăm la asta; 
sau avem vreun plan al nostru de lucru și îl săvârșim în gând; sau 
citim ceva... doar că nu sântem prezenţi în rugăciune). De aceea a 
zis Domnul că „Duh este Dumnezeu, și cei ce se închină lui, în duh 
și adevăr trebuie a se închina.” /In 4:24/ Prin urmare, trebuie să fie 
prezent duhul.” 


DESPRE DRAGOSTEA 
DUMNEZEIASCĂ ȘI 
DRAGOSTEA OMENEASCĂ 
Părintele Tadei / Dumnezeu este 
dragoste, și dacă în viața noastră ne folosim de Dumnezeu, după 


27 Convorbire cu Starețul Tadei din 1984, la Mănăstirea Vitovniţa. Înregistrare audio. 

cum spun Sfinții Părinţi, atunci înseamnă că ne folosim de dragoste. 
Dacă socotim și știm că El este pretutindenea, dacă sântem uniți în 
inimă cu Dânsul, ne va învăţa cum să-l iubim pe aproapele nostru. 
Căci noi nu știm nici cum să ÎL iubim pe Domnul, nici pe aproapele. 
În dragostea cea dumnezeiască sădită în noi de Domnul se ames- 
tecă adesea și duhurile din văzduhuri, ca să ne abată cu totul de 
la calea cea dreaptă a dragostei curate și drepte. De fapt, această 
înfățișare a lor este o mreajă de simțţiri trupești și simțăminte ale 
lumii acesteia, de desfătări pământești - este o înrobire. 

Adeseori se întâmplă ca un om, fie în tinerețe, fie la bătrânețe, să se 
îndrăgostească de o ființă vie sau de un obiect, de-o fire moartă. Unul 
se îndrăgostește de auz, încât nu poate cu nici un chip să se despartă 
de el sau de bogăţia sa, de casă, de avere - și, astfel, e înrobit. lar 
dacă cineva l-ar smulge din acestea, ar fi pe deplin deznădăjduit. 
Adeseori se întâmplă ca duhurile din văzduhuri să îl împingă pe 
om într'o situaţie în care, în deznădejdea de pe urmă, să își ia viața. 
Oare aceasta este dragoste? În dragostea noastră, care este sădită în 
noi de Domnul, se amestecă și duhurile din văzduhuri. Și această 
dragoste este una fără judecată, pe când dragostea dumnezeiască 
este nemărginită. Ea nu face deosebiri, este foarte îngăduitoare - ceea 
ce spune și Sfântul Apostol Pavel: „limbrăcaţi-vă întru] dragoste, 
carea este legătura desăvârșirii.” /Col. 3:14/ Căci Dumnezeu este 
Fiinţă desăvârșită, lipsită de neajunsuri. De aceea, când răsare în noi 
dragostea dumnezeiască, în deplinătatea harului, atunci cuprindem 
nu numai întreaga lume, ci chiar întregul Cosmos. Așadar, Domnul 
este în noi - și Dumnezeu este prezent în tot locul, cuprinzându-le 
pe toate. Prin urmare, se arată atunci în noi dragostea dumnezeiască 
cea atotcuprinzătoare. Atunci nu mai facem deosebiri. Toţi ne sânt 
rude, pe toţi îi vedem buni, iar pe noi ne socotim a fi cei mai răi, 
slugi ale întregii Zidiri. 

Vedeţi, în această dragoste dumnezeiască omul se smerește atât de 
mult, sufletul ajunge la o stare înaltă de smerenie - iar smerenia este 
desăvârșirea vieții Creștine. Desăvârșirea vieții Creștine se atinge nu 
în învierea morților, nu în facerea de minuni, ci în smerenia deplină. 
lar când ne luminează harul Sfântului Duh, în plinătatea iubirii 
dumnezeiești, atunci noi - cu alte cuvinte - dorim la toți să slujim, 
să le fie bine tuturor (și pe cea mai măruntă furnică, când vedem că 
ceva o chinuie, dorim să o ajutăm cumva)! Deci dragostea e jertfă. 
Dragostea se jertfește pentru aproapele. 


DESPRE CITIREA 

VECHIULUI TESTAMENT 
Părintele Tadei/ Înţelepciunea 
lui Solomon trebuie totuși citită abia mai târziu, ca să poată fi 
înțeleasă după cum se cuvine. În Înţelepciunea lui Solomon există 
lucruri care trebuie tâlcuite mai adânc. Cântarea Cântărilor ne înfă- 
țișează înțelepciunea, dar ea este înfățișată astfel încât cel neînvățat 
o poate înţelege literal și se poate sminti, mai cu seamă în anii 
tinereţii. Pentru că acolo sânt multe lucruri din pricina cărora cei 

neînvățaţi se pot ispiti. 

Suferința vine din depărtarea de Dumnezeu, suferința ființelor 
înțelegătoare izvorăște din faptul că s'au depărtat de Dumnezeu 
- de Izvorul și Centrul vieții înseși. Dacă ne îndepărtăm de viață, 


bineînțeles că suferim. 


SĂ ÎNCREDINȚAȚI 
TOATE GRIJILE VOASTRE 
DOMNULUI 

Părintele Tadei/ Când vorbim 

cu semenii noștri și aceștia ne împărtășesc poverile lor, dacă avem 

dragoste, atunci ascultăm cu atenţie istorisirea greutăților lor și ne 
facem părtași la suferințele și patimile lor - căci sântem plăsmuiţi 
de Dumnezeu, din dragoste - și ne facem o revărsare a dragostei 
lui Dumnezeu. Dar și mai mult ne împovărăm atunci când sântem 
încărcaţi de griji, neliniști și slăbiciuni. lar de această îngreunare 
trebuie să ne despovărăm singuri mai apoi, dar numai Domnul 
ne poate ușura! Căci El este Cel ce poartă toate slăbiciunile și 
neputințele noastre. De aceea este nevoie să cădem la Dânsul, să fim 
neîntrerupt în rugăciune cu Domnul - atunci va veni ușurarea. Și ne 
vom slobozi, nu vom mai purta cu noi grijile aproapelui nostru, căci 
le-am încredinţat pe toate lui Dumnezeu. E este purtătorul tuturor 
grijilor noastre. 

Dacă avem grija acestor greutăți ale lor, începem și noi să cugetăm 
neîncetat la ele. Din clipa în care am cugetat la acestea, ne-am și 
împovărat cugetul. 

Dacă îl ascultăm pe aproapele nostru, dar nu participăm cu atenţie, 
ne va fi probabil cu neputinţă să îi răspundem, să-i dăm un răspuns 
mângâietor sau de îmbărbătare... atunci sântem absenți. El ne 
povestește, dar noi nu luăm parte la necazurile lui, ci rămânem cu 
gândurile și dorințele noastre. lar dacă participăm, purtăm atunci și 


povara noastră, și a lor. 


TREBUIE SĂ NE 
ÎNTOARCEM CĂTRE 
DUMNEZEU ATUNCI 

CÂND AVEM CUGETUL 
ÎMPOVĂRAT 


Părintele Tadei/ Dacă nu mai 
putem îndura, trebuie de îndată să ne rugăm lui Dumnezeu: „Doamne, 


nu pot purta nici neputinţele mele, peste măsură m'am împovărat, iar 
7 

acum m ai încărcat și cu ale acelora, și cu ale acestora. Nu știu cum să 
o scot la capăt cu sarcinile mele. Singur nu pot a le plini și, gândind că 
nici nu am dorit s'o fac, mă îngreuiez și mai mult cu aceste cugete. Am 
dorinţă, de pildă, să ajut, dar nu am putință; pe alții, însă, socot că nu 
am dorit a-i ajuta - și atunci mă împovărez și mai mult pe sinemi.” 

lar când ne rugăm Domnului din toată inima, și ne încredințăm 
Lui, vom fi despovărați, împreună cu toate grijile noastre și ale 
semenilor - cu alte cuvinte, ni se vor dezlega hamurile care ne 
țineau. Mai înainte eram cu cugetul legat, iar acum, că ne-am 
slobozit, am pus toate la picioarele Domnului, ca să le dezlege El. 
Dacă nu ne vom deprinde să facem astfel, zi de zi ne vom îngreuia 
tot mai mult și mai mult, vom fi mereu tot mai împovărați. lar 
într'o bună zi nu vom mai putea vorbi deloc cu semenul nostru. 
De ce? Vom fi stresaţi, vom spune: „le rog, lasă-mă în pace, nu 
pot nici greutățile mele să le duc - cu atât mai puțin vreuna din 
grijile tale.” De aceea, este nevoie să învăţăm a ne odihni cugetul. 
Când sântem împovărați, trebuie să ne rugăm lui Dumnezeu, 
să-i încredințăm Domnului toate grijile noastre și ale semenilor 
noștri. Toate problemele mele și problemele tuturor semenilor mei, 
care sânt mâhniți pentru ceva, pentru slăbiciunile lor - pe toate 
le încredințez Domnului și Maicii Preasfinte, ca să le dezlege. lar 
Domnul și Maica Preasfântă le dezleagă. Eu ce-aș putea face, când 


pe mine însumi nu mă pot liniști? Cum să-l ajut atunci pe un altul? 


CÂND GÂNDURILE 
NOASTRE SE LINIȘTESC, 
ȘI TRUPUL SE ODIHNEȘTE 
Părintele Tadei / Când aproapele 
ni se plânge din pricina neputințelor sale, luăm parte la ele - dar 


dacă nu știm să ne liniștim (iar aceasta înseamnă să-i încredințăm 

Domnului neputinţele și slăbiciunile noastre și ale aproapelui 
nostru), atunci preluăm această mare povară și sistemul nostru 
nervos nu mai poate răbda, nu ne mai putem suporta nici pe noi, 
nici pe semenii noștri. Atunci, în chip firesc, și în societate, și la locul 
de muncă, şi în familie, pretutindenea - viața devine chinuitoare. 
Nervii ne sânt încordaţi peste măsură, iar noi nu sântem deprinși 
să ne liniștim (sufletește). Aceasta înseamnă că trebuie să ne odih- 
nim cugetul. Când gândurile noastre se liniștesc, Și trupul se 
odihnește. 


INIMA SĂ FIE ÎN LINIȘTE 

Părintele Tadei/ Trebuie să ne 
predăm Domnului, să-l încredințăm toate ale noastre, căci El este 
prezent pretutindeni. Domnul vrea de la noi să fim liniștiți și în pace, 
fără vreun gând. Așadar, inima să fie în liniștire. Sfinţii Părinţi spun: 
„Să ne adunăm mintea în inimă.” Și acolo mintea să se odihneas- 
că, dar fără gânduri, fără imagini; atunci să îi dăm, spun Părinții, 
lucrare - căci mintea se află neîncetat în mișcare și caută lucrare, - 
să îi dăm atunci rugăciunea Numelui Mântuitorului, a Numelui lui 
lisus. Să îi dăm minţii să-L cheme pe Domnul în ajutor, căci El este 
aici, și să fie neîncetat în părtășie cu Dânsul. 


SÂNTEM FIINȚE 
GÂNDITOARE, FĂCUTE 
PENTRU POVARA UNEI 

SINGURE ZILE 


Părintele Tadei/ Domnul este 
singurul care poartă toate grijile noastre, toate greutățile noastre, 
tot zbuciumul, toate slăbiciunile și neputinţele, trupești și sufletești. 


El este Cel ce le poate duce pe toate, căci este tare și atotputernic 

- cu alte cuvinte, toate câte s'au adunat grămadă asupra noastră 
şi le purtăm în cuget trebuie să le predăm Domnului și să ne 
despovărăm. Să ne predăm prin rugăciune. Acesta-i țelul rugăciunii 
- să ne unim cu Domnul și să nu ne grijim pentru ziua de mâine, 
așa cum spune EI: „Ajunge zilei răutatea ei.” /Mt 6:34/ Așadar, 
să nu ne îngrijim pentru ziua de mâine. Dar noi ne îngrijim mult 
nu numai pentru ziua de mâine, ci și mai departe, Și astfel ne 
îngreunăm. Însă sântem ființe gânditoare, făcute pentru povara 
unei singure zile. lar noi ne împovărăm mult mai mult, și de aceea 
și suferim, Și pentru aceasta ne Și chinuim. Nu vrem să ascultăm, 
nu sântem ascultători. Dacă am asculta de Domnul... căci Domnul 
spune: „Ci luați aminte de sinevă, ca nu cumva să se îngreuieze 
inimile voastre cu sațiul mâncării și cu beţia și cu grijile vieţii.” / 
Lc. 21:34/ lar noi ne îngreuiem întotdeauna, neîncetat, nu numai cu 
mâncare și băutură, ci și cu griji. Împovărăm și trupul, și sufletul. 
Mâncarea și băutura îngreuiază trupul: când mâncăm și bem mai 
mult decât avem nevoie, organismul se face greoi și nervii sânt 
încordați, pentru că trebuie să mistuie tot; organismul lucrează și 
este îngreunat. lar când ne împovărăm peste măsură și în cuget, 
cu gândurile, atunci îngreuierea și suferința sânt îndoite. De aceea 
avem trebuinţă de rugăciune neîncetată. 

Dumnezeu nu are nevoie de rugăciunile noastre, ele ne sânt nouă 
de folos. Când ne rugăm Domnului, de fapt, noi Îl căutăm și vorbim 
așa cum o facem cu semenii noștri. lar Domnul este Părintele nostru. 
Nu se află nimeni, aici pe pământ, atât de apropiat nouă, care să 
ne înțeleagă și să ne primească așa cum îngăduie Domnul. Cât de 
nespusă este dragostea Sa, ce nu poate fi zugrăvită, nici pricepută! 
Sântem prea mici pentru a înțelege adâncul dragostei lui Dumnezeu. 
Cu câtă milosârdie se poartă cu noi, nici nu putem pricepe! Domnul 


se dăruiește întreg, fără rezerve, iar noi nu înțelegem defel aceasta. 

CAPITOLUL 
VI] FĂRĂ DUMNEZEU 
NU EXISTĂ VIAŢĂ, 
CĂCI DUMNEZEU 
ESTE DRAGOSTE 


Părintele Tadei/ Domnul așteap- 
tă neîncetat de la noi să ne unim întregi în dragoste cu Dânsul, însă noi 
ne depărtăm de El. Și vedem că fără dragoste nu există viață - adică, 
fără Dumnezeu nu există viață, căci Dumnezeu este dragoste. Însă nu 
este o dragoste după logica acestei lumi, o dragoste după cum o înțele- 
ge lumea aceasta. Dragostea lumii acesteia este suferinţă, înrobire, căci 
în dragostea noastră se amestecă duhurile din văzduhuri. Aici există 
puţină dragoste, iar în cea mai mare parte este înrobire. Duhurile din 
văzduhuri caută să ne înrobească prin lucruri, prin persoane, încât 
inima noastră și întreaga noastră ființă să nu se lege de Izvorul vieții, 
de Dumnezeu, de dragostea cea adevărată. Căci duhurile ştiu: dacă 
inima noastră se unește cu Dânsul, nu se vor mai putea apropia de noi. 
Cel ce se află în plinătatea harului lui Dumnezeu, unit cu dragostea 
Domnului, acela este înconjurat de această dragoste dumnezeiască, de 
acel (har) dumnezeiesc, și duhurile din văzduhuri nu se pot apropia 
de el. Nu se pot atinge de noi, deoarece sântem îngrădiți cu puterea 
dumnezeiască, cu harul lui Dumnezeu. 


DRAGOSTEA ESTE CEA MAI 
PUTERNICĂ ARMĂ 
Părintele Tadei/ Dragostea este 
cea mai puternică armă care există. Nu este putere sau armă mai 
mare decât aceasta, care să poată lupta împotriva dragostei. În fața 


dragostei totul cade. Vedeţi, îngerii nu se lasă robiți de lucruri așa 

cum facem noi, cei căzuți. Noi, cei căzuți, ca și duhurile căzute, ne 
robim de obiecte, bunuri Și făpturi. Cetele îngerești, însă, nu o fac. 
Și cei ce se unesc cu Domnul din toată inima și întreaga lor ființă nu 
se înrobesc de nimic aici pe pământ. Nimic nu îi poate robi. Inima 
lor nu poate fi încătușată. Ei se află în deplinătatea, în plinătatea 
harului lui Dumnezeu, uniți cu Domnul - și atunci, cu Domnul, îi 
iubesc pe toți. Minunat lucru! Atunci simțim că toți ne sânt dragi, fie 
ei buni sau răi. Pe toți îi iubim - singurul lucru neplăcut este că unii, 
prin gândurile lor, se împotrivesc iubirii, se fac potrivnici binelui. 


Aceasta îi tulbură și îi îndepărtează de noi. 


DESPRE SUFERINŢA 

OAMENILOR 

ȘI A LUCRURILOR CĂZUTE 
Părintele Tadei/ Toată făptura 
zidită este desăvârșită, toată făptura. Și duhurile care au căzut au fost 
plăsmuite făpturi desăvârșite. Ele au căzut de la desăvârșirea minții 
la joasa cugetare și, pentru că s'au îndepărtat de Izvorul vieții, caută 
mângâ:iere în viața mincinoasă. Nu mai au viață dreaptă, ci o caută în 
lucruri, în cele ce sânt mărginite. Acestea le sânt mângâiere, acestea 
le sânt hrană. Neîncetat. Dar, pentru că s'au îndepărtat de dragoste, 
și știu cum era pe când se aflau sub călăuzirea Duhului Sfânt, în 
deplinătatea Harului, caută să o imite și, astfel, înșeală oamenii, 
amăgesc neamul omenesc, îi dau mângâiere mincinoasă, numai ca 
să-i câștige pe oameni. Și oamenii se îndeletnicesc cu atât de multe 
lucruri: filosofii, cugetări, realizări ale științei - iar toate acestea sânt 
vremelnice, sânt o mângâiere mult prea scurtă. Și iarăși se naște în 
oameni depresia și singurătatea. Căci oamenii aici, pe pământ, se simt 
singuri și printre cei mai dragi ai lor - pentru că sântem căzuți. Plâng 


copiii, dar plânsul acesta este și al părinților lor... 

Asemenea și duhurile căzute - și ele, cu alte cuvinte, se simt singure, 
deși sânt totdeauna unele cu altele, dar în tot felul de rele, aşa cum 
greșesc și oamenii aici pe pământ. Duhurile viclene sânt unite în 
cuget și fac orice... zi de zi... numai să aibe mângâiere, dar mângâiere 
nu au. Așa și oamenii, unii se duc, și sparg sticle și pahare, și se 
îmbată, și se întorc acasă cu capetele sparte - și tot nimic. Nici o 
mângâiere nu află. Atunci caută pe alt făgaș al vieţii... și nicăieri nu 
află alinare. lar cei ce se unesc cu Domnul, știți, când se unesc aşa 
cum 0 fac îngerii, aceștia se află veșnic în pace, în bucurie și liniște 


neîntreruptă. În ei sălășluiesc pacea și bucuria nestrămutată. 


DOMNUL ȘI ÎNGERII 

SÂNT PĂRTAȘI 

LA SUFERINȚELE NOASTRE 
Părintele Tadei/ Sfinţii Părinţi 
spun că îngerii sânt părtași la suferințele noastre și se întristează că 
nu putem nicicum să ne venim în fire, să ne întoarcem și noi spre 
Domnul, să ne liniștim de aceste griji și neliniști ale noastre, să le 
încredințăm Domnului pe toate, căci El se îngrijește (de noi). De 


când ne-a zidit, EI se îngrijește de noi, de ce va fi cu noi. 


DUMNEZEU NU ESTE 
NUMAI DUMNEZEUL 
LUCRURILOR MARI, 

CI ȘI AL CELOR MAI MICI 


Părintele Tadei / Aici, pepământ, 
fiecare își are rostul său. Dacă noi, cei mici, știm aici ce trebuie să 
facem, unde și cum trebuie puse lucrurile în rânduială, cu atât mai 
mult va ști Cel ce pe toate le cuprinde, întreg Cosmosul, Care se 
îngrijește de el până la lucrurile cele mai mărunte. Domnul spune: 

„Eu sânt Dumnezeul nu doar al lucrurilor celor mari, ci și al celor 
mai mărunte, al celor mai mici decât atomul.” El este Dumnezeu, 
EI le-a făurit pe acestea. EI știe cum să le cârmuiască. lar noi trebuie 
doar să ne înțelegem, să fim uniţi într'un cuget cu Dânsul. Căci El 
dorește ca făptura înțelegătoare ce s'a îndepărtat de dragostea lui 
Dumnezeu, de Dânsul, să se întoarcă, să-și îndrepte înțelegerea. Dar 
este foarte greu să ne întoarcem. 


LA SFÂRȘIT, DREPTATEA 

LUI DUMNEZEU VA BIRUI! 
Părintele Tadei/ Așa cum spun 
Sfinții Părinți, „Duhurile au căzut din desăvârșire, acum sânt pe 
pământ și văd că vremea scurtă este.” A venit vremea să se sfârșească 
acea perioadă de la Facerea Lumii până la ziua Înfricoșatei Judecăți. 
Și duhurilor căzute le este foarte greu, căci știu că va fi Judecată, și 
că aceasta va fi dreaptă, și că, apoi, vor fi pe deplin îngrădite. Ele au 
acum o oarecare libertate. Se mișcă printre oameni, săvârșesc toate 
aceste (înșelări), înrobesc oamenii și câștigă multe suflete omenești 
în tabăra lor. Ele socotesc că până la urmă vor câștiga - dar la urmă 
va birui dreptatea lui Dumnezeu! Așa cugetă și fiii și fiicele lumii 
acesteia, căci cu cât au mai multe arme și mulțime de oameni, duhurile 


viclene socotesc că vor birui... până la Înfricoșata Judecată. 


SĂ NE OSÂRDUIM 
A NU NE MÂNIA 
Părintele Tadei/ Și când știi că 
nimic nu ființează veșnic, până la Ziua Înfricoșatei Judecăţi, ci totul 
se schimbă - să ne osârduim atunci a nu ne mânia, ci a ne învăţa în 
fiecare zi, așteptând pe Domnul, și El va pune apoi toate în rânduială. 
Va fi mai bine decât credem. 

FIE DESĂVÂRȘIRE ÎN BINE, 
FIE DESĂVÂRȘIRE ÎN RĂU 

Părintele Tadei/ Totul se află 
pururea în schimbare, se preface neîncetat. Nimic nu rămâne în 
aceeași stare, ci se schimbă sau se desăvârșește: în bine sau în rău. 
Nu vom putea învăţa să fim smeriți, până ce nu vom îndura multe 
dureri în inimă. Și, până ce nu învăţăm să fim smeriți, vom îndura 
multe dureri în inimă. Dumnezeu stă deoparte, îngăduie să primim 
durerea sub coasta stângă, să vedem ce miasmă avem acolo, să 
spunem: „M'a mușcat chiar de inimă, oh, şi nu-l pot ierta!” Cum să 
nu-l poți ierta, când și tu ești la fel ca el, când și tu ai mâniat pe mulți 
în același fel? Învață acum să fii liniștit! Nu ne vom putea deprinde 
să fim smeriți până ce nu vom îndura multe dureri în inimă. 
Sfinții Părinţi spun: „Dacă nu ne vom osteni să ne smerim, Domnul 
nu va înceta să ne smerească El Însuși.” Domnul nu va înceta să 
ne smerească prin cineva de lângă noi. Cineva ne va mânia, ne va 
împinge la o stare de mânie, până ce vom ajunge să rămânem liniștiți 
când va vrea oareșicine să ne mânie. Atunci vom fi încercaţi. Și ne va 
ataca, dar noi vom rămâne liniștiți. Va năvăli din toate părțile, iar noi 
vom privi în liniște, ne vom păzi pacea lăuntrică - nu avem intenția 
să ne dăm pacea lăuntrică atât de ieftin. lată, atunci sufletul ajunge 
smerit și blând, și trece prin lumea aceasta cu o deplină înțelegere a 
vieții. lar oamenii socotesc după aceea și spun: „Ştiu, omule, cum erai 
tu înainte, îndărătnic, iar acum ai devenit parcă nesimțţitor, totul îţi 
este la fel.” Nu, aceasta nu este nepăsare, ci biruință asupra răului! 


DOMNUL NE DĂ PUTERE 
SĂ BIRUIM RĂUL CU PACE 
Părintele Tadei/ Domnul ne dă 


putere să biruim răul cu pace. Câtă vreme sântem aici, în trup, se 

cuvine să biruim toate acestea prin puterea lui Dumnezeu. Aceasta 
și vrea Domnul de la noi, să respingem răul prin înţelegere și să ne 
întoarcem cu toată inima și cu toată ființa noastră către EI, către Dom- 
nul. Dispoziţia pe care o avem față de semeni este dispoziția pe care 
o avem și față de Dumnezeu. 

Interesele și planurile noastre ne încurcă mult în viață. Interesul, și 
planul unu, apoi doi, și trei, și patru, și cinci... Socotim că nu vom 
izbuti nimic dacă nu planificăm, dacă nu socotim, dacă nu facem 
ceva. Trebuie să ne ostenim să lucrăm după conștiință, dar nu în 
grabă, căci din grabă ne răstoarnă vrăjmașul. În graba aceasta nu 
ne mai îngrijim dacă nu cumva vătămăm vreo persoană sau vreun 
interes al semenilor noștri, dacă nu împiedicăm pe cineva - fiindcă 
nu avem grija acestui lucru, preocupați fiind de planurile noastre... 
Și uite așa greșim față de aproapele nostru de-a lungul vieții. lar când 
greșim față de aproapele, nu greșim de fapt față de o ființă omenească, 
ci greșim personal față de Dumnezeu. Căci Dumnezeu locuiește 
tainic în fiecare suflet, și pretutindenea odihnește. Iar felul în care ne 
purtăm cu aproapele este felul în care ne purtăm cu Dumnezeu. 

Să ne fie limpede că nu sântem pe calea cea bună, dacă ne purtăm cu 
dragoste față de cei ce au dragoste pentru noi, iar celor care ne urăsc 
le întoarcem cu aceeași măsură. Aceasta nu este calea cea bună, căci 
se cuvine să fim fii ai luminii, fii ai dragostei, fii ai lui Dumnezeu, 
copiii Domnului. Da, să fim copiii Săi, să avem caracterul Său - 


caracter Dumnezeiesc, caracterul păcii, al dragostei și al bunătății. 


A NU TE ÎMPOTRIVI CELUI 

VICLEAN ÎNSEAMNĂ A-ŢI 

PĂZI PACEA LĂUNTRICĂ 
Părintele Tadei / Știm cum a fost 


Domnul câtă vreme a fost în trup - a fost cu grijă față de toți, față de 

fiecare, față de cei ce Îl prigoneau. EI este Dumnezeu Atotputernic 
- un singur gând și cuvânt al Său, și totul cade, totul se năruiește. 
Dar El ne-a arătat calea, cum se cuvine să învăţăm a ne feri de rău. 
Domnul Însuși spune: „Să nu staţi împrotivă celui viclean.” /Mt 
5:39/ Spune să nu ne împotrivim celui viclean, și a nu ne împotrivi 
înseamnă a ne păzi pacea lăuntrică. Împotrivirea este ceva rău, ea 
vrea să întoarcă ceva cu aceeași măsură Și, atunci, se pornește 
război - hrană pentru duhurile cele căzute din văzduhuri. lar când 
atacă și nu întâmpină împotrivire, atunci armele lor cad de îndată 
şi sânt biruiți. De aceea, să ne ostenim, cu orice preț, cu ajutorul lui 
Dumnezeu și să Îl rugăm neîncetat: „Doamne, păzește-mi pacea 
lăuntrică, învață-mă să fiu un suflet liniștit, pașnic, bun - așa cum 
sânt îngerii și sfinții Tăi.” De aceea trebuie neîncetat să fim și cu 
gândurile la Dumnezeu. Celor pe care îi iubim în viața aceasta, 
rudelor noastre, celor apropiați nouă le dăruim toată atenţia și 
viața noastră, gândurile și simțirile, totul. lar Domnul tocmai 
aceasta vrea de la noi - să avem luare-aminte față de Dânsul, 
căci EI este Părintele nostru. Cu dreptate ne cere să Îi înapoiem 
ceea ce ne-a dat, pentru binele nostru, ca să fim părtași la bucuria 
dumnezeiască, la pacea și viața dumnezeiască, să nu fim străini 
și să nu ne chinuim singuri. Pentru aceasta, să învăţăm a ne ruga 
neîncetat Domnului, să ÎL căutăm în rugăciune neîncetată. Sfinţii 
Părinți se rugau: „Doamne, izbăvește-mă de uitare!” Sfinţii Părinți 
spun: „De îndată ce ne trezim, grija noastră să fie la Dumnezeu, 
cugetele noastre să se unească cu Domnul.” Și așa, pe parcursul 
zilei, necurmat, neîncetat, să ne amintim de Domnul. Sfinţii Părinţi 


pr 


se rugau: „Doamne, izbăvește-mă de uitare Sfinții Părinți se 
rugau neîncetat pentru acesta, pentru izbăvirea de uitare. Căci ne 
pierdem în obiecte, în lucruri, în muncă... uităm că Domnul este 


pretutindenea, că este de față, uităm că lucrarea pe care o facem este 

şi lucrarea Sa. Credem că oamenii sânt cei ce ne-au dat să săvârșim 
sarcina aceasta, și parcă o lucrăm cu voie - iar dacă o săvârșim prin 
voință, atunci se naște în noi cârtire Și împotrivire. Așa curge viața 
noastră de zi cu zi, în împotrivire, așa îmbătrânim, sântem deja în 
vârstă, iar viața noastră a trecut în necontenită împotrivire... 


DACĂ NU TRECEM CU 
TIMPUL PESTE ACEASTĂ 
ÎMPOTRIVIRE LĂUNTRICĂ, 
NU PUTEM INTRA ÎN 
ÎMPĂRĂȚIA CERURILOR 


Părintele Tadei/ Trebuie acum 
să deprindem viața cea cerească - și acesta nu e lucru ușor, căci am 
trăit până acum o viață mărginită, a împotrivirii. lată, de pildă, un 
familist - care are aici familie, casă, știe să își facă munca, dar adesea 
face vreo muncă fără voia sa, pentru că, să zicem, tatăl lui i-a spus 
că cutare treabă trebuie făcută așa și așa, iar el o face împotriva 
voinţei sale, Și lucrul nu iese cum trebuie. Așadar, dacă lucrăm 
astfel, în lăuntrul nostru se face împotrivire; dacă nu ne lepădăm 
cu timpul de această împotrivire lăuntrică, nu putem să intrăm 
în Împărăţia Cerurilor, în rând cu îngerii, printre sfinți. Căci ne- 
am deprins să ne împotrivim întotdeauna la ceva, căci întotdeauna 
ceva nu este după voia noastră. Nu ne-am deprins cu ascultarea. 
Nu am învățat să ne supunem voii lui Dumnezeu, ci dorim să fie 
voia noastră. Ei, păi, fiule, voia ta nu trebuie s-o faci! Pe cei ce își 
fac voia proprie nu-i vor primi nici cerul, nici pământul. De aceea 
să-i mulțumim, să-l lăudăm pe Dumnezeu pentru toate - și pentru 
situația în care ne-a pus. El știe ce și cum, iar apoi va scoate ceva 
deosebit de frumos din noi, când ne vom smeri. Se cade să știm că 


aici pe pământ facem lucrarea Sa, fără a ține socoteală de cine ne 

încredințează sarcina. El conduce această lucrare a noastră, El este 
Cel ce ne-o dă... și fie că sântem credincioși sau necredincioși, fie că 
vrem sau nu vrem, se cuvine să împlinim planul lui Dumnezeu. 
Vai mie!, mult v-am împovărat cu vorbele mele - dar astfel să ne 
învăţăm să fim buni! 


CUVÂNTUL PĂRINTELUI 
- LUCRU SFÂNT PENTRU 
COPII 
Părintele Tadei/ Duhurile din 
văzduhuri se amestecă și în cugetul copiilor, strică totul, 
pretutindeni. Copilul trebuie crescut, trebuie învăţat în ascultare 
mai cu seamă până la cinci ani, căci până atunci i se formează 
caracterul. Trăsăturile de caracter dobândite până atunci îi rămân 
apoi toată viaţa. În acest timp, părinţii ar trebui să își înveţe copiii 
să fie pe deplin ascultători. De fapt, cuvântul părintesc să fie pentru 
ei, pentru copii, un lucru sfânt. Când părintele spune ceva, așa să 
fie: Amin. Dar, vedeți, părinții nu au deprins asta, și din copilărie 
(duhurile viclene) ne învaţă să ne împotrivim și să nu ascultăm: 
„Spune bunicii sau bunicului: Nu vreau! Învață-te de mic să nu 
asculți!” Și, iată, cu acestea creștem noi! 


DUHURILE RELE 
LUCREAZĂ UNEORI ȘI 
ASUPRA DOBITOACELOR, 
CA SĂ ÎI NELINIȘTEASCĂ 
PE OAMENI 


Părintele Tadei/ Duhurile din 
văzduhuri lucrează uneori și asupra lumii animalelor, când vor 


să tulbure pacea vreunui suflet, dacă este liniștit și cu pace - omul 

păzeşte turma, și aceasta dintr'odată aceasta se zbuciumă atât de 
tare și se pornește încoace și încolo, încât nu poate omul să le adune 
și atunci se mânie... Vedeţi, dar, că duhurile din văzduhuri au 
înrâurire și asupra lumii animalelor, cu atât mai mult asupra unei 
ființe înțelegătoare. Omul primește astfel de gânduri și socotește că 


sânt ale lui. Așa este și cu copiii mici. 


DACĂ VREI SĂ ÎNVEȚI, 

TREBUIE MAI ÎNTÂI CA TU 

ÎNSUŢI SĂ TE SMEREȘTI 
Părintele Tadei/Părinţii spun: 
„Așa trebuie să fie, se cuvine să stai aici,” iar copilul nu vrea, 
copilul nu poate să stea cuminte pentru că este în creștere și este în 
permanentă mișcare, neîncetat. lar când copilul greșește cu ceva, 
mama și tatăl lui de obicei îl bat. Dar bătaia nu este un mijloc prin 
care copilul să fie învăţat a fi ascultător. Poate, uneori, este nevoie și 
de ea, dar să fie întotdeauna din iubire și copilul să simtă dragoste, 
să simtă că nu ești mânios, căci, dacă vrei vreodată să povăţuiești 
pe cineva cu mânie sau vrei să îndrepți pe cineva cu mânie, nu vei 
izbuti nimic. Te vei vătăma și tu, și el. Dacă vrei să aduci pe cineva 
la calea cea dreaptă, să îl conduci, să îl povățuiești, iar dacă el nu 
vrea să primească de îndată sfatul tău, trebuie mai întâi ca tu însuți 
să te smerești și, cu dragoste desăvârșită față de el, să îi arăţi care 
este părerea ta - iar el o va primi atunci, căci este de la inimă la 
inimă. Când vrei, cu orice preț, ca lucrurile să fie așa cum crezi tu, 
atunci nu iese nimic. Nu trebuie așa! Așa nu merge, de aceea crește 
și se dezvoltă (în copil) întotdeauna împotrivirea. Și atunci, când 
copilul nu vrea să asculte, nu trebuie să-l baţi, ci îi trebuie un motiv 

(ca să te asculte). 

UN PLÂNS BUN ESTE 
MAI DE FOLOS PENTRU 
SMERENIE DECÂT 
TREIZECI DE TABLETE 


Părintele Tadei/ În Elixirul, 
revista de medicină, citeam cum un psihiatru spunea: „Pentru toți cei 
ce sânt bolnavi nervos, care suferă cu nervii, un plâns bun este mai 
de folos pentru calmarea nervilor decât treizeci de tablete.” Vedeți, 
un plâns bun! Un plâns bun, știți! Așadar, este atât (de folositor) și 
pentru omul în vârstă. Plânsul este mai cu seamă un mijloc bun de 


liniștire a copilului: acesta plânge în hohote și apoi se calmează. 


COPILUL SE CADE 

SĂ FIE EDUCAT 

PENTRU A FI ÎNZESTRAT 
PENTRU VIAȚĂ 


Părintele Tadei/ Prin anii 1936 - 
1937 eram în Belgrad, la o familie. El era de origine Germană, iar ea 
asemenea - sau Slovenă... Aveau un copil mic, un an și jumătate - doi, 
nu avea mai mult, nu mergea încă pe picioare. Ea l-a pus în pat, pe 
burtă, știți, și el plângea, plângea, plângea. lar eu îi spun mamei: „De 
ce nu îl luați, să îl liniștiți puțin? A, nu, nu, spune ea, să se înveţe în 
brațe, și apoi să nu mai pot face nimic! Își va dezvolta bine plămânii, 
dacă plânge, spune ea, și abia atunci se va liniști.” Și așa s'a întâmplat. 
Copilul a plâns, a plâns... și numai după aceea s'a liniștit, apoi s'a 
jucat, apoi iar a plâns, iar mama lui nu a făcut nimic. O altă mamă, al 
cărei copil ar fi plâns, l-ar fi luat imediat în braţe - și așa ar fi răsfățat 
copilul... Îmi amintesc de mine însumi. Am fost foarte bolnăvicios de 
mic, nedezvoltat, și nu știau ce să facă cu mine, și mă țineau neîncetat 


în braţe, și mă mângâiau neîncetat. Nu puteam să mănânc nimic prăjit, 

până la doisprezece - treisprezece ani. Tot ce mâncam era numai de 
post și nu știau ce să facă. Bunica mea, când era nervoasă, mă dojenea, 
iar eu nici atunci nu puteam să mănânc. lar mama îmi zicea: „Fiule, 
dacă vrei asta, îți dă mama.” Și asta nu mi-a plăcut. Atenţia prea mare 
nu place copiilor. Copiii trebuie să știe că părinţii au dragoste față de 
ei, dar să nu le-o arate prea mult, ci să-i învețe să fie copii ascultători, 
pentru ca mai târziu să fie înzestrați pentru viață, să trăiască în lumea 


aceasta pentru Împărăţia Cerurilor și să se facă fii ai luminii. 


ASCULTAREA ZIDEȘTE, IAR 

VOIA DE SINE NIMICEȘTE 
Părintele Tadei/ Ascultarea zi- 
dește, iar voia de sine nimicește. Copilul trebuie să fie ascultător, 
pentru el cuvântul părintelui să aibă prețul unui lucru sfânt. ÎL va 
urma mai târziu toată viața cuvântul părintelui și întotdeauna îl va 
cinsti pe cel mai bătrân - și nu numai pe acesta, ci și pe cel mai tânăr. 
Va fi întotdeauna atent cu fiecare. Dar, din păcate, prea puține sânt 


familiile educate așa. 


DESPRE DARUL 
LACRIMILOR 
Părintele Tadei / Sânt mai multe 
feluri de lacrimi. Unul plânge de ciudă, iar altul plânge pentru că l-a 
întristat cineva. Un altul plânge pentru că i-a pierdut pe cei mai dragi 
și mai iubiți ai lui. Așadar, felurite sânt lacrimile... Există lacrimi de 
pocăință, care vin din mustrarea de conștiință pentru păcatele făcute, 
și când omul își vine în fire, începe să plângă. Atunci lucrează harul 
lui Dumnezeu: sufletul își vine în fire pentru a se putea spăla... prin 
lacrimi. Da, da! Și când vin lacrimile acestea, sânt lacrimi de pocăință, 


sânt daruri ale harului de la Domnul, pe care Elle dă sufletului. Când 

omul își vine în fire, începe treptat să se slobozească de grijile lumii 
acesteia și de iubirea de sine, de toate grijile sale, și se încredințează 
în mâinile lui Dumnezeu - și acolo se smerește sufletul său, și de 
atunci petrece neîncetat în umilință. Numai un asemenea suflet 
poate fi neîncetat, neîntrerupt, în smerenie, care este lipsită de grija 
lumii acesteia. Pentru rugăciune este nevoie de o viață fără de griji în 
chip desăvârșit, căci cea mai mică grijă, spun Sfinţii Părinţi, tulbură 
rugăciunea. Așa cum un spin caută să strice vederea omului, așa și 
cea mai mică grijă tulbură concentrarea și pacea rugăciunii. lar când 
omul se unește cu Domnul, când este în întregime unit cu EI, atunci 
sufletul lui se smerește și petrece în umilință. lar sufletul care petrece 
în smerenie este pregătit să înceapă în orice clipă a plânge pentru 
oricine. De îndată ce priveşte și vede că lumea dobitoacelor, lumea 
plantelor, oamenii - totul suferă... de îndată lacrimile se pornesc să 
curgă. În orice clipă, un astfel de suflet este gata a începe să plângă 
pentru noi toți. Acesta înseamnă că în sufletul acela sălășluiește 
harul lui Dumnezeu și că acelea sânt lacrimi ale harului, pe care 
le dăruiește Domnul. Sânt lacrimi mântuitoare. Ele duc sufletul la 
smerenie, la desăvârșire, la desăvârșirea vieții Creștine. Însă dacă 
avem griji, lacrimile acestea nu pot fi dobândite. După cum știți, 
Domnul ne-a spus să ne păzim bine ca să nu ne împovărăm pe noi 


înșine cu mâncare și băutură și cu grijile lumii acesteia. 


MÂNTUITOARE SÂNT 
NUMAI LACRIMILE 
SMERITE, IZVORÂTE 
DIN INIMA BLÂNDĂ 


Părintele Tadei/ Lacrimile curg 
atunci când gândurile se adună în lăuntrul nostru, când stăm la 


rugăciune și când sântem cu luare-aminte la ea, sau când inima 

este atinsă de unele cuvinte - de pildă la Sfânta Liturghie, sau când 
gândurile noastre sânt legate de cuvinte ce se găsesc în rugăciunile 
Sfintei Liturghii, ale Vecerniei sau Utreniei, sau când ne rugăm în 
singurătate. Sfinții Părinţi spun: 
Fiecare, când se roagă lui Dumnezeu, va găsi pe undeva un cuvânt 
care îi va mișca inima, undeva în Psaltire sau în vreuna din cărțile 
de învățătură - un cuvânt care îi va atinge inima sau o rugăciune 
din care vor izvori lacrimi. 
Când toate puterile înțelegătoare ni se adună în lăuntru, pricepem, 
cu deplină înțelegere și cunoscându-ne slăbiciunile, că am păcătuit 
împotriva dreptății, împotriva adevărului și iubirii. Simțim atunci 
că vrem să se reverse ploaie asupra noastră și să ne spele de toate 
aceste necurăţii. Acest simțământ înseamnă lacrimi. Da, atunci încep 
lacrimile să curgă! De aceea Sfinții Părinți spun că, de îndată ce un 
cuvânt atinge inima, trebuie să păstrăm mult acest cuvânt, cât mai 
mult cu putință și nu trebuie să purtăm de grijă la nimic altceva. Nu 
sântem toți cu atât de mare luare-aminte la Sfânta Liturghie, încât 
să plângem. Cel ce s'a lepădat în mai mare măsură de griji, cel ce 
are umilință, poate plânge în orice clipă, oriunde și oricând. Și acest 
lucru nu e de mirare, căci se află în starea de unire a gândurilor (în 
minte). Această stare este smerenie, Și sufletul lui este blând, de ace- 
ea este gata totdeauna să plângă - iar eu, care nu sânt așa, trebuie 
să mi se dea peste nas ca să pot plânge. Să plâng pentru că mă doa- 
re nasul, sau din pricina iubirii de sine, pentru că cineva a umilit 
persoana mea, pentru că mi-a tras o palmă... Vedeţi din ce pricini 
pot eu plânge, dar să știți că nu mi-e de nici un folos! Însă lacrimile 
care sânt din smerenie şi care izvorăsc din inima blândă, acestea 
sânt cele mântuitoare. Dacă plângem de ciudă, nu avem nici un fo- 
los; dacă plângem pentru că cineva ne-a defăimat, nu avem nici un 
câștig. Astfel de lacrimi ne sânt chiar păgubitoare. 

DESPRE RĂZBOIUL 
GÂNDURILOR CU SEMENII 
Părintele Tadei/ Gândurile tale 
sânt împovărate pentru că ai primit gândurile semenilor tăi. Roagă- 
te, dar, lui Dumnezeu să te despovăreze: „Doamne, ia de la mine 


pr 


povara asta!” Acestea sânt gândurile lor, este urzeala lor - iar tu, 
omule, ai avut cu totul alt gând. Ei, însă, au avut un altul, astfel 
încât s'au năpustit asupra ta (cu gândurile), și te-au prins de îndată 
în planul lor de atac - și suferi, vezi. Dar dacă ai rupe legătura cu 
această năvală a lor, ai avea pace. Atunci ar putea vorbi și s'ar putea 
năpusti asupra ta - Și tu vei rămâne liniștit. După aceea, se vor 
dezumfla ca o bășică. La început, se vor umfla precum un mare 
balon, iar apoi, când nici un gând (rău) nu va veni de la tine, când 
vei răspândi numai gânduri liniștite, pline de dragoste - atâta timp 
cât împărtășești numai bine, se vor dezumfla și nu vor mai avea 
putere, și nu te vor mai lovi, nu vor mai fi primejdie pentru tine. 
Dar dacă le întorci cu aceeași măsură, atunci să te ţii, ăsta-i război! 
Și tu ești la fel ca ei, te lupţi cu aceleași arme împotriva aproapelui, 
așa cum luptă și ei împotriva ta, așa-i? Le întorci cu aceeași măsură 
- este un război (al gândurilor). Toţi cei care sânt în război nu au 
pace, nici liniște. Pe câmpul de luptă nu există pace, cauţi doar să 
vezi de unde se va ivi vrăjmașul ca să te ucidă; trebuie să fii neîn- 
cetat cu luare-aminte, să priveşti neîncetat ca să poți vedea de unde 


vine neprietenul... 


DESPRE LINIȘTEA 
DUHOVNICEASCĂ 
Părintele Tadei/ Anevoie lucru 
este să fii liniștit. În împrăștiere nu poate fi rugăciune curată. 


Noi sântem mereu neliniștiți; din toate părțile, neîntrerupt (ne 

copleșesc ispite). lar monahul împrăștiat nu ajunge niciodată să se 


roage curat lui Dumnezeu cu mintea. 


PORNEȘTE ASTĂZI 
ÎNAINTE, PENTRU 
DOMNUL! 

Părintele Tadei/ Duhurile din 
văzduhuri vor să ne împiedice (pe calea mântuirii)... iar noi, molâii, 
știți, ne întoarcem într'o parte și spunem: „Așteaptă puțin, n'am 
terminat cu asta, trebuie numai să mai termin ailaltă, și atunci ne 
întoarcem în altă parte: Da, numai acest plan (să-l înfăptuiesc) - și 
apoi mă voi pocăi. După aceasta, Doamne, voi merge drept și nu mă 
voi abate niciodată, nici la dreapta, nici la stânga.” Dar duhurile din 
văzduhuri aceasta o și doresc, de la început: să amânăm (pocăinţa) 
de astăzi pe mâine, de mâine pe poimâine...și tot așa, până la 
sfârșitul vieții. lar Sfinții Părinți spun: „Pornește astăzi înainte, 
pentru Domnul!” 


OMUL TREBUIE SĂ SE 

OSTENEASCĂ SĂ AIBĂ 

UN DUH PLIN DE BUCURIE 
Părintele Tadei / Sezicecătrebuie 
să păstrăm cu orice preţ pacea lăuntrică și să avem întotdeauna duh 
plin de bucurie. Întotdeauna. Cu orice preţ să fim pururea bucuroși, 

pururea voioși. Dar, iată, și Sfântul loan din Kronștadt spune: 

Noi sântem precum vremea, vin furtuni, vânturi, fulgere, iar apoi 
strălucește soarele, și ne este bine. Așa şi noi. Apoi iarăşi vine 
furtuna, Şi iarăși soarele, şi tot așa. Și mai spune: Pentru că avem și 
trup, noi și trupul acesta materialnic sântem înrâuriți de condițiile 


atmosferice. Când condiţiile sânt bune și când presiunea atmosferică 

nu este mare, atunci este vreme bună, iar noi sântem veseli și bine 
dispuși. lar când vremea este mohorâtă, și noi sântem abătuți. 

Așa este! De aceea, trebuie să ne păstrăm cumpătarea (duhovnicescă). 
Chiar și atunci când este vreme mohorâtă să fim liniștiți cu duhul. 
Omul trebuie să se ostenească să fie întotdeauna, cu orice preţ, într'o 
stare sufletească bună, să fie neîncetat cu duhul plin de bucurie, 


pentru că duhurile din văzduhuri vor să fim necontenit triști... 

CAPITOLUL 


VII 


ACATHISTUL 
CUVIOSULUI 
PĂRINTELUI 
NOSTRU TADEI 

DE LA MĂNĂSTIREA 
VITOVNIŢA 


TROPARUL, GLAS 1 

În Vitovniţa viețuitor, înger în 
trup și de minuni lucrător te-ai arătat, de Dumnezeu purtătorule, 
Părintele nostru Tadei, cu postul, cu privegherile, cu rugăciunea și 
cu răbdarea, daruri cerești ai priimit, pre cei trupește și sufletește 
bolnavi a tămădui, carii aleargă la tine cu credinţă. Slavă Celui Ce te- 
au proslăvit pre tine, slavă Celui Ce ți-au dat ție putere, slavă Celui 
Ce prin tine, cel surghiunit, drag nouă tuturor, vindecare păcătoșilor 
dăruiește. 


CONDACI1 
Ales bineplăcut al Împăratului 
slavei Hristos, înger pământesc și om ceresc, mare Stare duhovnicesc, 
părinte Tadei, învățător și laudă poporului Sârb, din inimă cântare de 
laudă îți aducem; și ca cela ce ai îndrăzneală către Domnul, roagă- 
te pentru noi toți, fiii tăi, carii cu umilință cântăm ție: Bucură-te, 
Cuvioase Tadei de la Vitovniţa, de Dumnezeu înțelepțite, al credinţei 


şi evlaviei învățător! 


ICOS 1 
Îngerească viețuire având, Părin- 
te, toată frumuseţea și desfătarea și stricăciunea cea degrab trecătoare 
a acestei lumi ai lepădat, și spre nevoitorii Ruși pașii ţi-ai îndreptat, 


ca să te îndrume pre calea mântuirii, cea adevărată; și pentru truda ta 

cea mare în viața monahicească, inimă smerită și plină de adâncime 
au dăruit ție Domnul; iară noi, nevoinţele tale slăvind, cu osârdie îţi 
cântăm unele ca acestea: 

Bucură-te, că de la nașterea ta în târg, Domnul, Împăratul Slavei, te- 
a ales! 

Bucură-te, că din pruncie pre Domnul cu osârdie ai iubit! 
Bucură-te, că din tinerețe spre scrierile Sfinților Părinți mare osârdie 
ai avut! 

Bucură-te, că a Sfinților duhovnicească învățătură, Părinte, preabine 
ai cunoscut! 

Bucură-te, că de aceștia înțelepțit fiind, bucurie și mângâiere de la 
Domnul ai cerut! 

Bucură-te, căci ca un cerb însetat, la izvoarele harului ai alergat! 
Bucură-te, că Pronia lui Dumnezeu pentru mântuirea sufletului tău 
ai căutat! 

Bucură-te, că de graiurile lui Dumnezeu, ca de un dulce lapte, 
pururea te-ai desfătat! 

Bucură-te, că de bogăţiile vremelnice ale lumii acesteia pentru 
totdeauna te-ai lepădat! 

Bucură-te, că vecinica comoară cerească neîncetat cu înflăcărare ai 
dorit! 

Bucură-te, că voii lui Dumnezeu inima ta cu desăvârșire ai supus! 
Bucură-te, Cuvioase Tadei de la Vitovniţa, de Dumnezeu înţelepțite, 


al credinței și evlaviei învățător! 


CONDAC 2 
Doririle cele bune ale inimii tale 
văzând, când doftorii, în tinerețe, ziceau că nu mai mult de cinci ani 
vei trăi, de Dumnezeu purtătorule Părinte 'Iadei, de moarte sigură 


te-au vindecat Hristos, dară au dat ţie calea cea strâmtă și necăjită 

a mântuirii; iară tu, văzând că te-ai tămăduit, încă șaptezeci de ani 
ai proslăvit pre Dumnezeu, Doftorul cel fără de arginți, cântându-i: 
Aliluia! 


ICOS 2 

Având cugetul de Dumnezeu 
luminat, la pătimirea și Învierea lui Hristos ai cugetat, de Dumnezeu 
purtătorule, până ce Hristos inima ta cu harul Duhului Sfânt au 
umplut, iară tu calea de Domnul gătită ție spre mântuire, neîncetat 
cu rugăciune și trudă ai urmat. Ci noi, de harul cu carele Domnul te- 
au dăruit minunându-ne, unele ca acestea cântăm ţie: 
Bucură-te, că numai în Dumnezeu, Purtătorul de grijă, nădejdea 
toată ţi-ai pus! 
Bucură-te, că întru smerenie plinirea voii Sale întregi neîncetat ai 
căutat! 
Bucură-te, că numai lui Hristos Mântuitorul a fi bineplăcut neîncetat 
ai dorit! 
Bucură-te, că întreaga ființă Unuia Dumnezeu a sluji ţi-ai închinat! 
Bucură-te, dreptar al credinței Ortodoxe, și chip al blândeţei și 
smereniei! 
Bucură-te, că prin smerenie și rugăciune toate mrejele diavolului ai 
rupt! 
Bucură-te, că din copilărie Rugăciunea lui lisus neîncetat ai 
săvârșit! 
Bucură-te, că prin însetarea de Dumnezeu, inimă curată Și 
nestricăcioasă ai dobândit! 
Bucură-te, că Domnul Însuși ți s'au înfățișat, și sfat și mângâiere ție 
au dăruit! 
Bucură-te, că fieștecarea încercare şi ispită, cu bărbăţie spre mântuire 
ai răbdat! 

Bucură-te, vie dulce a pământului Sârbesc, Serbiei celei Cerești 
adăugat! 
Bucură-te, Cuvioase Tadei de la Vitovniţa, de Dumnezeu înţelepțite, 


al credinței și evlaviei învățător! 


CONDAC 3 
Cu puterea credinței și cu smerită 
credință, viața evanghelică a dobândi te-ai trudit, Cuvioase Tadei, 
dupre pilda preacuvioșşilor Părinţi din vremurile de demult; pentru 
aceasta Domnul adeseori te cerceta, și îndreptare pre calea mântuirii 
dădea ție. Iară tu, cu nașterea din nou în Duhul Sfânt îmbrăcându- 
te, mulțămită ai adus Domnului Slavei, cântându-i: Aliluia! 


ICOS 3 

Credinţă puternică având în pur- 
tarea de grijă a lui Dumnezeu pentru mântuirea omului, cu credință, 
smerenie, blândeţe și dragoste, din putere în putere mergând, dorit- 
ai și de mântuirea ta, și de cea a aproapelui, căci față către față pre 
Domnul văzând, trist și înlăcrămat pentru că oamenii răspund la 
rău cu rău, adusu-ne-ai aminte de iertarea din inimă; pentru carea 
cântăm ţie: 
Bucură-te, că din tinerețe dulceața rugăciunii de la Domnul ai 
dobândit! 
Bucură-te, că credință tare în Hristos din tinereţe ai vădit! 
Bucură-te, că pentru aceasta harul Sfântului Duh neîncetat în tine 
s'a sălășluit! 
Bucură-te, că prin harul acesta mulţi bolnavi și îndrăciți ai tămăduit! 
Bucură-te, că multe ceasuri ale nopții în rugăciune și în slujbe ai 
petrecut! 
Bucură-te, că Sfânta Liturghie zi de zi săvârșind, harul lui Dumnezeu 
în tine se înnoia! 

Bucură-te, că cu astfel de nevoințe, de multe descoperiri și de multă 
mângâiere te-ai învrednicit! 

Bucură-te, cela ce ești de Împăratul Slavei iubit, și cu mari daruri de 
Dânsul dăruit! 

Bucură-te, că plin fiind de har şi mângâiere, din acestea Și altora cu 
dărnicie ai împărțit! 

Bucură-te, că pre mulți păcătoşi de la calea cea rătăcită la Domnul 
ai întors! 

Bucură-te, că în mijlocul slavei lumești, rod însutit Domnului ai 
adus! 

Bucură-te, Cuvioase Tadei de la Vitovniţa, de Dumnezeu înţelepțite, 
al credinței și evlaviei învățător! 


CONDAC 4 
Viforul mâniei și pizmei celui 
nedrept asupra ta a ridicat de oameni ucigașul diavol, carele din 
vechime caută să piarză pre cel drept, Sfinte Părinte Tadei, gonindu-te 
din loc în loc, mărturisitorule, și în tot chipul gura cea binevestitoare 
să-ți închidă căutând, dară Domnul pretutindenea au ajutat ție, din 
toate necazurile pre tine izbăvind, că totdeauna I-ai adus mulțămire 


şi pre sineți lui ai încredințat, neîncetat cântându-i: Aliluia! 


ICOS 4 

Mulţime de norod auzind de 
pilda ta, fericite Părinte, de viața ta cea îngerească, de mângâierile și 
tămăduirile carile se revărsau din tine, de pretutindeni la tine alergau 
săraci și bogați, monahi și din cei iscusiți în viața duhovnicească, 
și dobândind de la tine mângâiere, îndrumare și vindecare, cântă 
unele ca aceasta: 
Bucură-te, tămăduitorule milostiv și fără de argințţi al tuturor celor 
ce aleargă la tine! 

Bucură-te, râvnitorule propovăduitor al smereniei, al blândeții și al 
păcii! 

Bucură-te, al neamului și țării Sârbilor crin nevestejit, carele 
răspândești mireasma sfințeniei! 

Bucură-te că tuturor ajuţi, jugul cel bun al lui Hristos cu bucurie și 
pace a purta! 

Bucură-te că, prin rugăciune, mintea și inima ta în Hristos 
Mântuitorul ai întărit! 

Bucură-te, de Dumnezeu înțelepțite păzitor și învățător al curăției 
sufletești și trupești! 

Bucură-te, că prin smerenie, rugăciune și răbdare pre înălțimile 
nepătimirii te-ai suit! 

Bucură-te, osârdnic Și înțelept binevestitor al învățăturii Sfinților 
Părinţi! 

Bucură-te că, cu nevoinţele, Sfinților Părinți totdeauna următor și 
râvnitor te-ai făcut! 

Bucură-te, în ale poporului necazuri și chinuri milostiv mângâietor 
și împreună-pătimitor! 

Bucură-te, că sufletul tău pentru norodul cel greu încercat gata ai 
fost totdeauna să-l pui! 

Bucură-te, Cuvioase Tadei de la Vitovniţa, de Dumnezeu înțelepțite, 


al credinței și evlaviei învăţător! 


CONDAC 5 
Stea prealuminoasă către Dum- 
nezeu călăuzitoare, în lucrurile cele dumnezeiești înțelept te-ai 
arătat, Părinte Tadei, pre cerul Bisericii Ortodoxe Sârbe, că pre mulți 
carii rătăceau în desfrânare pre marea acestei vieți pline de patimi, 
prin cuvântul dumnezeieștii înțelepciuni, dat ție de Dumnezeu, și 


prin har ai luminat, și din întunericul necazurilor și negura mâhnirii 

scoțându-i, pre calea mântuirii, smereniei și bunătății i-ai povățuit, 


lui Dumnezeu din inimă cântând: Aliluia! 


ICOS 5 

Văzând norodul, sfinte Părinte, 
că vas ales ești, plin de dragoste și bunătate, milosârdnic celor 
sărmani și neputincioși, mângâietor celor aflați în suferință, rugător 
cu lacrămi pentru cei păcătoși, din toate părțile la tine alergau, 
umplând văile munților Homolie, jelindu-se ție și rugându-se, 
și înaintea ta plângând, cu o inimă și un cuget grăiau ție unele ca 
acestea: 
Bucură-te, că ardere de tot pentru norodul lui Dumnezeu te-ai 
adus! 
Bucură-te, slujitor bun și credincios al Stăpânului ceresc Hristos! 
Bucură-te luminătorule al celor năpăstuiți, de necredință împresurați! 
Bucură-te, rugătorule al nostru, carele nu ne rușinezi înaintea 
Domnului Dumnezeu! 
Bucură-te că, prin învățătură, pre toți ai tăi ai hrănit și încălzit! 
Bucură-te, că mulți fii lui Hristos în Duhul Sfânt ai născut! 
Bucură-te, că pre mulți din cei slabi în credinţă, în Dumnezeu cu 
putere ai întărit! 
Bucură-te că rugăciune curată ca un foc arzător ai înălțat! 
Bucură-te, că mâinile de multe ori pentru norodul cel necăjit ţi-ai 
ridicat! 
Bucură-te, că totdeauna te-ai rugat, „Mântuiește, Doamne, norodul 
Tău, și binecuvântă moștenirea ta!” 
Bucură-te, Cuvioase Tadei de la Vitovniţa, de Dumnezeu înţelepțite, 


al credinței și evlaviei învățător! 

CONDAC 6 
Mare propovăduitor al pocăinţei 
F. 
și păzitor al smereniei, fericite Părinte Tadei, bunul Dumnezeu te-au 
arătat, ca să proslăvești preadulcele Nume al lui Hristos, căci ca un 
înger pre pământ și Heruvim în trup te-ai arătat, și viața ta liniștită 
ca o rază a Soarelui Dreptății prealuminos a strălucit. Pentru aceea, 
adesea te-ai rugat: Doamne, dăruiește-ne pocăință și smerenie, pace 


și liniște, ca neîncetat cu bucurie să cântăm ție: Aliluia! 


ICOS 6 

Ca un Soare puternic în diminea- 
ţa pocăinţei Sârbești ai strălucit, mare Stareţ, că pre toți cei ce veneau 
la tine cu lumina Adevărului i-ai luminat, pre cei împovăraţi cu mul- 
te necazuri ai mângâiat, pre cei ținuți de păcate ai curățit, și pre calea 
cea dreaptă i-ai îndrumat, neputințe și boli ai tămăduit, și pentru 
norodul întreg lui Dumnezeu te-ai rugat. Pentru aceasta ție, doftorul, 
învățătorul și rugătorul nostru, îți cântăm așa: 
Bucură-te, mare izvor de lumină, carele luminezi întreg pământul 
Sârbesc! 
Bucură-te, că atotînțelepciunea și dragostea lui Dumnezeu cu totul 
te-au umplut! 
Bucură-te, că astăzi cuvintele și învățăturile tale despre tine cu 
credincioșie mărturisesc! 
Bucură-te, că în necazuri și nevoi spre ajutorul norodului totdeauna 
grabnic ai alergat ! 
Bucură-te, că minciuna ai vădit și credința cea sfântă ai întărit! 
Bucură-te, că deșertăciunea și slava deșartă pentru totdeauna ai 
lepădat! 
Bucură-te, că vecinica patrie cerească din toată inima fierbinte ai 
dorit! 

Bucură-te, neobosite minunat împreună-grăitor, și minunate 
învățătorule al tuturor! 

Bucură-te, că pentru ale oamenilor căderi în păcat, deplina iertare de 
la Hristos ai dobândit! 

Bucură-te, vistierie sfântă Și de preț a darurilor Duhului Sfânt! 
Bucură-te, podoabă sfântă şi neprețuită a sfintei mănăstiri 
Vitovniţa! 

Bucură-te, Cuvioase Tadei de la Vitovniţa, de Dumnezeu înțelepțite, 
al credinţei și evlaviei învățător! 


CONDAC 7 
Cu adevărat puterea lui Dumne- 
zeu pretutindeni te-a ocrotit, cuvioase Părinte Tadei, căci atunci când 
Germanii în temnițe te-au muncit, și de multe ori la moarte te-au 
osândit, atotputernicul Împărat Dumnezeu în temniță pre îngerul 
său au trimis, carele te-a mângâiat, de la moarte te-a izbăvit și slăvite 
lucruri a prorocit ţie, că în viitor Sârbilor mângâiere va să dai; și 


acestea cu mulțămită îndurând, lui Dumnezeu ai cântat: Aliluia! 


ICOS 7 

Dorind Domnul Hristos ca prin 
tine să arate milosârdia Sa cea negrăită către oameni, Cuvioase, 
prin grozave ispite pre căile spinoase ale lumii acesteia, învățând și 
întărind, te-a călăuzit, că nu a fost întrebare la carea să nu fi putut 
răspuns desăvârșit să dai. Pentru aceea norodul, chinurile crucii 
tale, și ale tale învățături preaînțelepte auzind, unele ca acestea a 
cântat ție: 
Bucură-te, că în blândeţe şi smerenie lui Hristos Dumnezeu următor 
te-ai făcut! 


Bucură-te că, prin nerăutatea ta, duhurile răutății ai biruit! 

Bucură-te, că prin cuvintele de învățătură pline de har, pre mulți din 
cei căzuți ai ridicat! 

Bucură-te, că de amăgirea vrăjmașului pre Creștinii binecinstitori ai 
izbăvit! 

Bucură-te, că pre mulți din cei desfrânați pre calea evlaviei ai 
îndreptat! 

Bucură-te, al iubirii frățești neobosite ziditor, al păcii și liniștii 
sufletești credincios ostenitor! 

Bucură-te, al celor credincioși şi puternici, în necazuri și nevoi pre 
calea vieții împreună-călător! 

Bucură-te, prin pocăință către bunul Dumnezeu, al iubirii 
dumnezeiești binevestitor! 

Bucură-te că, cu leacul învățăturilor tale, multe ale noastre rănile ai 
tămăduit! 

Bucură-te, al mirenilor înțelept învățător și mare Avvă al monahilor! 
Bucură-te, puternic și slăvit ocârmuitor al oștirii binecredincioase a 
lui Hristos! 

Bucură-te, Cuvioase Tadei de la Vitovniţa, de Dumnezeu înţelepțite, 
al credinţei și evlaviei învăţător! 


CONDAC 8 

Străin și nemernic ai fost în lumea 
pământească, Părintele nostru Tadei, carele cetatea cea cerească ai 
căutat, și poverile și necazurile celor deaproape ai tăi ai purtat, cei ce 
au alergat la tine, și ca un străin în această vale a plângerii călătorind, 
carea se cheamă Pământ, prigonit de prieteni și de vrăjmași fiind, de 
diavol și de oameni, de cei bolind de pizmă și mândrie, prin lume 
ai rătăcit, neavând unde să-ți pleci capul, cântând lui Dumnezeu 
totdeauna: Aliluia! 

ICOS 8 

Cu toată râvna lucrător al viei 
Domnului ai fost, Părintele nostru cel pribeag, că plin de dragoste 
dumnezeiască și de smerenie fiind, multe patimi asupra ta ai luat, 
iară noi, fiii tăi nenumărați, și cu sarcinile noastre te-am împovărat, 
unii cântări de mulțămire cântându-ți, alții cu lemne și pietri în 
tine aruncând, izgonindu-te din cetate în cetate, mucenice; pentru 
aceasta, ascultă-ne, pre fiii tăi cei credincioși, carii cântăm ție unele 
ca acestea: 
Bucură-te, că pre nedrept prigonit fiind, iertând, cu bărbăție smerenia 
și dragostea ai păzit! 
Bucură-te, cel ce toate greutățile Și pătimirile crucii, până în sfârșit 
cu bărbăţie ai răbdat! 
Bucură-te, că părăsind bunurile cele lumești, sărăcia în Hristos ai 
iubit! 
Bucură-te, căci ca un părinte iubitor de fii, cu toți împreună plângând, 
pământul ai udat! 
Bucură-te, al smereniei și  pocăinţei cu lacrămi  osârdnic 
propovăduitor! 
Bucură-te, cel ce eresurile Și basnele de la turma ta ai depărtat! 
Bucură-te, al păcatelor noastre celor ascunse, înțelept Și blând 
înainte-văzător! 
Bucură-te că pre cei înfometați de nemurire, cu pâinea cea cerească 
ne-ai hrănit! 
Bucură-te că pentru norodul tău totdeauna te-ai rugat și ai 
suspinat! 
Bucură-te că în porfira pocăinţei și a smereniei neîncetat ne-ai 
îmbrăcat! 
Bucură-te că pentru aceasta cunună de veșnice nestemate de la 


Împăratul slavei ai luat! 

Bucură-te, Cuvioase Tadei de la Vitovniţa, de Dumnezeu înţelepțite, 


al credinței și evlaviei învăţător! 


CONDAC 9 

Tuturor, în necazurile vieții Și în 
griji, spre bucurie a ridicat Domnul mare păstor, pre Cuviosul Tadei, 
ca bolile noastre să vindece, duhurile rele să alunge din oameni, Și 
mângâiere și bucurie să dea, cu deadinsul la pocăință chemând, 
Împărăția lui Dumnezeu în inimile oamenilor sădind și învățând: 
Fiilor, pentru vrăjmașii voștri rugați-vă, că aceștia frații noștri sânt, 
viața noastră, iară ai oamenilor vrăjmași sânt duhurile cele de sub 


ceruri, și neîncetat lui Dumnezeu cântați: Aliluia! 


ICOS 9 

Ritorii cei multgrăitori nu știu 
cum să tâlcuiască puterea povețelor, cuvintelor de mângâiere 
şi rugăciunilor tale, preafericite părinte, că în slujba aproapelui 
puindu-te, tuturor toate te-ai făcut: celor cu judecată sfetnic bun, 
celor întristați mângâietor, celor desfrânați blajin învăţător, celor 
bolnavi tămăduitor, și sufletelor noastre puternic învietor; pentru 
aceasta totdeauna această cântare de mulțămire și laudă ție cântăm: 
Bucură-te, cel ce pre pământ și în ceruri numai pre Hristos ai dorit! 
Bucură-te, cel ce cu bunătatea, lui Hristos pre Golgotha te-ai 
asemuit! 
Bucură-te că cu vreme și fără vreme, celor ce te căutau, în întâmpinare 
ai ieșit! 
Bucură-te că dezlegare, alinare și ajutor tuturor celor ce cereau ai 
dăruit! 
Bucură-te, nour plin de rouă cerească, carele cu har inimile noastre 
ai înmuiat! 


Cum îți sânt GÂNDURILE 
așa îți este ȘI VIAŢA | 200 


Bucură-te, făclie din mijlocul pământului Serbiei, celor orbi sufletește 
nearătat! 

Bucură-te, mare Și treaz nevoitor, nici pace Și nici liniște ție 
îngăduind! 

Bucură-te, că multe nopți ai petrecut, pentru norod plângând și 
suspinând! 

Bucură-te, cel ce ești pomenire de bucurie și veselie celor de multe 
scârbe învăluiți! 

Bucură-te, că cu ridicarea mâinilor tale, cerurilor lui Dumnezeu ești 
deschizător! 

Bucură-te, propovăduitor întocmai cu Apostolii, și Sârbilor mare 
învățător! 

Bucură-te, Cuvioase Tadei de la Vitovniţa, de Dumnezeu înțelepțite, 


al credinței și evlaviei învățător! 


CONDAC 10 

Izbăvind pre cei ce caută Împă- 
răția Cerurilor, pre cei prigoniți de vrăjmașul Bisericii, ai fost și 
călăuză credincioșilor, despre lumea cea de aici și cea de dincolo 
învățând, Părinte Tadei, pentru aceasta diavolul furtună a ridicat, și 
din vatra părintească te-a gonit, iară tu urcând de pre crucea cea mică 
pre crucea cea mare, pentru prigonitori te-ai rugat: Doamne iartă lor, 
că nu știu ce fac; și astfel pre Golgotha Bacikăi Palanka sufletul tău 
de mucenic lui Dumnezeu ai încredințat, cântând: Aliluia! 


ICOS 10 
Făcutu-te-ai mângâiere și ocro- 
titor al bunei cinstiri, dumnezeiescule Păstor, că până la moarte 
prigonit fiind, slavă ai câștigat, patriei tale Părinte bun să fii, și cetate 


și întărire fiilor tăi, zid neclătit împrotiva duhurilor rele, a pizmei și 

mândriei, rugând pre Unul lubitorul de oameni să dăruiască pocăință 
norodului celui răcit în credinţă; că la tine nădăjduind, moaștele tale 
din Bacika în satul lui Dumnezeu și mănăstirea Vitovnița au mutat, 
dimpreună cu păsările unele ca aceasta cântând: 

Bucură-te, nestinsă lumină, carea cu harul lui Dumnezeu te-ai 
aprins! 

Bucură-te că prin adormirea ta, a vieţii sfințenie ai arătat! 
Bucură-te, că lui Hristos Dumnezeu rugându-te, sufletul tău i-ai 
încredințat! 

Bucură-te, că cu a nemuririi cunună de slavă, de Făcătorul tuturor 
te-ai încununat! 

Bucură-te, pre altarul Sârbesc, nouă jertfă Sârbească așezată! 
Bucură-te, liman nou din Vitovniţa, a Sârbilor mărire minunată! 
Bucură-te, că proroceștile tale cuvinte cu noi s'au plinit! 

Bucură-te că picioarele tale în calea păcătoșilor și a necinstitorilor 
nu au pășit! 

Bucură-te, a multchinuitului pământ Sârbesc putere și cetate 
neclătită! 

Bucură-te, a neamului tău Sârbesc mărire Și podoabă minunată! 
Bucură-te, Cuvioase Tadei de la Vitovniţa, de Dumnezeu înţelepțite, 


al credinței și evlaviei învățător! 


CONDAC 11 
Rugăciune neîncetată ai înălțat 
către Mântuitorul Hristos, rugătorule Tadei, când în chip de Arhiereu 
ți s'au arătat, cu două epitrahile, şi pre unul scoțând, pre tine l-au pus, 
zicând: „Pentru ce te războiești când nu ai ascultare? Aceasta este 
crucea carea trebuie să porți.” Acum iarăși, înaintea scaunului Său 
stând, roagă-te pentru noi, cei ce pre tine cinstim, ca fără de cârtire, 


cu mulțămită crucea să purtăm, cântând lui Dumnezeu: Aliluia! 

ICOS 11 

Ca spre un mare luminător al 
tuturor ținuturilor Sârbești și al țărilor celor din Balcani, spre tine 
căutăm, pentru noi rugătorule, că împreună cu netrupeștile Puteri și 
cu Serbia cea Cerească, acum înaintea scaunului Preasfintei Treimi 
stai: Roagă-te pentru noi, păcătoşii, ca cu deadinsul credința, pacea 
și bucuria să păzim, blândețe şi smerenie să dobândim, şi iertarea 
păcatelor, sfârşit Creștinesc și răspuns bun la înfricoșata Judecată a 
lui Hristos; că la tine nădăjduind, unele ca acestea ție cântăm: 
Bucură-te și ajută nouă, credința și canoanele Credinței Ortodoxe să 
păzim! 
Bucură-te, că preste toate țările din Balcani cu dragostea ta ai 
strălucit! 
Bucură-te, că toate ținuturile ortodoxe cu dragostea ta ai cuprins! 
Bucură-te, că de sfintele tale rugăciuni duhurile rele tremură și se 
cutremură! 
Bucură-te, că multe chinuri și prigoniri fără de vină ai răbdat! 
Bucură-te că, cu puterea lui Dumnezeu, de două ori în Pocainița de 
ucidere ai scăpat! 
Bucură-te, că încă trăitor pre pământ fiind, norodul sfânt te-a 
chemat! 
Bucură-te, în zilele înfricoșate ale marii prigoane, al Credinței nou 
luminător! 
Bucură-te, al tuturor bunătăților pământești și cerești milostivule 
dătător! 
Bucură-te, că acum înaintea scaunului lui Dumnezeu stând, te rogi 
pentru noi! 
Bucură-te, că bunătatea Împăratului Slavei, prin rugăciunea ta ne 
acoperă! 
Bucură-te, Cuvioase Tadei de la Vitovniţa, de Dumnezeu înţelepțite, 
al credinţei și evlaviei învățător! 


Starețul TADEI 
mănăstirea Vitovniţa | 203 


CONDAC 12 

Ca un izvor preaplin de daruri 
ale harului Duhului Sfânt te-au arătat Domnul, de Dumnezeu 
purtătorule Părinte Iadei, pentru aceea ție ne rugăm: Roagă-te 
lui Dumnezeu, Biserica Sa să păzească de necredință și schismă, 
norodul de păgânătate și secte, pământul Sârbesc de vrăjmași și de 
nimicire, și să ne dăruiască biruinţă asupra răului, roade îmbelșugate 
pământului, iară nouă, fiilor tăi, pace și bucurie, ca împreună să 


cântăm lui Dumnezeu: Aliluia! 


ICOS 12 

Cântând lui Dumnezeu, cel mi- 
nunat întru sfinții lui, mărim pomenirea ta, Cuvioase Părinte, că tu ca 
un sfânt viețuind pre pământ, la locurile sfinte ai mers, la lerusalim, 
la Sfântul Munte și la multe alte lăcașuri sfinte din Balcani, și cine 
va număra toate suspinele, lacrămile și rugăciunile tale pentru 
mântuirea norodului, că glasul norodului glasul lui Dumnezeu este; 
pentru aceea cântăm ție, sfântul lui Hristos, unele ca aceasta: 
Bucură-te, trâmbița cea de aur a buneivestiri, și clopotul aducerii 
aminte de poruncile lui Dumnezeu! 
Bucură-te, stea nouă a dreptăţii, pre bolta cerului lui Dumnezeu! 
Bucură-te, al cuvioșilor și marilor Părinţi, acum tăcut împreună- 
părtaș! 
Bucură-te, înaintea scaunului lui Hristos Dumnezeu, puternice 
mijlocitor! 
Bucură-te, că Născătoarea de Dumnezeu în Hilandar ţi-a spus: În- 
toarce-te, să dai Sârbilor mângâiere! 
Bucură-te, că din hrana duhovnicească a mângâierilor tale vom trăi 
veacuri la rând! 
Bucură-te, celor străini în valea plângerii, credincios şi nerătăcit 
călăuzitor! 

Bucură-te, că mormântul tău cu lacrămi udăm, și crucea lui cu 
tânguire sărutăm! 

Bucură-te, mărire a neamului Sârbesc, a fiilor tăi mângâiere Și 
nădejde! 

Bucură-te, ca și dupre moarte cu tine să fim, şi pre Dumnezeul slavei 
să proslăvim! 

Bucură-te, Părinte al Părinților Și frumseţe a țării Sârbești în veci! 
Bucură-te, Cuvioase Tadei de la Vitovniţa, de Dumnezeu înţelepțite, 


al credinţei și evlaviei învățător! 


CONDACUL 13 

O, preacuvioase şi de Dumnezeu 
purtătorule părintele nostru Tadei, primește acum această mică 
rugăciune a noastră, nevrednicii fiii tăi, și nu ne lăsa pre noi în 
nevoi și în necazuri; vino și mângâie, vindecă, învaţă și ajută pre 
noi, arătându-ne calea pocăinței, a smereniei, a răbdării și a păcii, ca 
prin tine păziți și mântuiţi fiind, Împărăţia Cerurilor să moștenim, și 
împreună cu îngerii, cu sfinții și cu tine, lui Dumnezeu Mântuitorul 
cântare de biruință să cântăm: Aliluia! (de 3 ori) 


RUGĂCIUNE CĂTRE 

CUVIOSUL TADEI 

DE LA VITOVNIŢA 
O, mare Stareț Și bineplăcutule al 
lui Dumnezeu, Cuvioase Tadei de la Vitovniţa, dupre harul carele s'a 
dat ție de la Împăratul Slavei, caută spre noi, păcătoșii și neputincioșii, 
și pleacă pre Domnul, ca îndelung-răbdător și milostiv să fie nouă, ce- 
lor sărmani și răciți în credință, ca să nu pomenească nedreptățile și 
fărădelegile noastre, ci să păzească pre noi, și țara noastră, și poporul 


nostru, Și pre cea iubitoare de Hristos oaste, și toate cetățile și satele, 

de foamete, de pieire, de cutremur și de năvălirea vrăjmașilor; să aibă 
milă de necazurile noastre, de puținătatea cuvintelor noastre, ale ce- 
lor toropiți și slăbiți de păcate; să facă cu puterea lui ca cei nebotezați 
să se boteze, cei botezați cu evlavie să viețuiască, cei rătăciți să se 
întoarcă la Mântuitorul de la necredinţă și de la eresuri, cei mândri 
să se smerească, cei neînfrânați să se înveţe înfrânarea, iubitorii de 
arginți să se facă milostivi, curvarii la curăție să se întoarcă, cei robiți 
drogurilor să lepede patima căreia slujesc; ucigașilor de prunci să dea 
pocăință, și pre toți cei slăbiți de păcat pocăinţa să îi învețe. 

Așa, milostive Părinte al nostru, milostiv fă nouă pre Dumnezeu, ca 
să ne dăruiască vreme de pocăință, ca Sârbii să se îndumnezeiască, 
să se unească și să se înmulțească, și Domnul să umple ochii noștri cu 
lacrămile pocăinței, mai nainte de a-i acoperi țărâna, ca mărturisiți, 
pocăiți și mântuiți fiind, fără tăgadă să slăvim pre Dumnezeu 
Mântuitorul, Dumnezeul Părinților noștri, cu al Căruia ajutor 
părinții noștri s'au preamărit, că cu credincioșie pre pământ l-au 
slujit, și viața lor pentru aproapele, poporul și țara lor și-au pus, ca 
împreună cu ei și cu ajutorul tău, Părintele nostru Tadei, totdeauna 
să slăvim pre Tatăl și pre Fiul și pre Sfântul Duh, acum și pururi și 


în vecii vecilor. Amin. 

